
Опозорен от скандали след загадъчната смърт на 
родителите си, известният любител на хазартните игри 
лорд Джарет Шарп приема да ръководи семейната 
пивоварна в продължение на година, ако баба му 
отстъпи от ултиматума си и не го застави да се задоми. 

Комарджията у него обаче не е в състояние да устои, 
когато изобретателната Анабел Лейк предлага 
изкусителен залог. Ако тя спечели играта на карти, той 
ще помогне за спасението на западащата им пивоварна. 
Ако той спечели, тя ще прекара една нощ в леглото му. 
Развръзката води до поредица от събития, които 
заплашват да нарушат всичките му планове за 
бъдещето и... разкриват отдавна пазена от Анабел 
тайна. Джарет разбулва причината за нейната 
решителност и я тласка към нещо, на което тя едва ли 
би склонила доброволно. И този път той възнамерява да 
спечели не само тялото й, но и сърцето й. 

ПРОЛОГ 


Колеж „Итън" 
1806 гади на 

Тринайсетгодишният лорд Джарет Шарп не искаше да 
прекара нощта в ада. Погледна към луната през 
прозореца на каретата и потрепери. Наближаваше осем 
вечерта; щяха да пристигнат в Итън точно когато 
момчетата са събрани в големия салон и адът щеше да 
се отприщи. 

Оправи си нервно черната вратовръзка и погледна 
баба си. Какво да каже, та тя да промени решението си? 
Преди шест месеца ги откъсна от Халстед Хол - най- 
прекрасното място на света - и ги отведе да живеят при 
нея в Лондон. Вече не само не го водеше със себе си в 
пивоварната, но и го записа в отвратителното училище. 
И всичко, защото родителите му починаха по нелеп 
начин. 

Студ обви душата му и изпита чувството, че и нещо в 
него е умряло безвъзвратно. Не можеше да яде, да спи... 
дори да плаче. 

Що за чудовище беше? Даже по-големият му брат 
Оливър плака на погребението. Джарет искаше да 
заплаче, но сълзите така и не дойдоха. Не идваха и 
късно нощем, докато сънуваше кошмари как баща му 
лежи в ковчега. 

Чете вестникарски описания как куршумът бил 
„раздробил до неузнаваемост лицето на негова 
светлост“ и не успяваше да се отърси от този образ. Не 
стигаше ли, че още вижда майка си - вдървена и бледа - 
в ковчега, където светлата й рокля покриваше раната 
от куршума? Всеки път, когато си представяше какво 
означава затворения ковчег на баща му, чувстваше как 
се задушава. 



— Кажи на Оливър да ми пише всяка седмица, чу ли? - 
заръча баба му. 

— Да, госпожо. 

Остра болка сви гърдите му. Винаги тайно бе вярвал, 
че той е любимецът на баба им. Явно вече не. 

— Същото важи и за теб, разбира се - добави тя с по- 
мек тон. 

— Не желая да посещавам това училище! - изригна 
той. Баба му вирна вежди и той побърза да добави: - 
Предпочитам да остана вкъщи и всеки ден да ходя с теб 
в пивоварната. 

— Джарет, момчето ми... 

— Не. Слушай! - Продължи припряно: - Дядо каза, че 
аз ще наследя пивоварната и вече знам всичко за 
занаята. Наясно съм как се прави малца, колко дълго да 
пека ечемика. И ме бива в сметките. И ти го призна. Ще 
се науча да водя счетоводството. 

— Съжалявам, момко, но не е разумно. С дядо ти 
сбъркахме, когато те насърчихме да се заинтересуваш 
от пивоварната. Майка ти не одобряваше и се оказа 
права. Омъжи се за маркиз точно защото имаше по- 
големи планове за децата си, а не да се цапат в 
пивоварната. 

— Ти се цапаш там! 

— Само защото се налага. Тя е основният източник на 
доходи за вас, децата, докато се уреди въпросът с 
имението на родителите ви. 

— Но аз съм в състояние да помагам! 

Копнееше да е от полза за семейството си. Да е в 
„Пивоварна Плъмтри“ беше несравнимо по-добре, 
отколкото да учи кой е плавал по Нил или как се спрягат 
латински глаголи; за какво му бяха такива знания? 

— Ще си далеч по-полезен, ако се захванеш с почтена 
професия, за каквато ще те подготвят в „Итън“. Роден 
си за нещо по-голямо, например адвокат или епископ. 



Дори бих се съгласила да постъпиш в армията или 
флота, стига да го желаеш. 

— Не искам да съм войник - възрази той ужасен. 

От самата мисъл да държи пистолет стомахът му се 
свиваше. Майка му по погрешка застреля баща му с 
пистолет. После се самоуби. 

Тази част от историята беше объркана. За вестниците 
баба им обясни, че когато майка му видяла баща му 
прострелян от собствената й ръка, я обзела дълбока 
тъга и се простреляла. За него нямаше логика, но баба 
им нареди да не говорят за това и той не го спомена 
повече. Забрани им дори да задават въпроси. 

Страшно болно му ставаше, като си представяше как 
майка им се е самоубила. Защо ги остави тях петимата 
сами? Ако беше останала жива, вероятно щеше да го 
задържи вкъщи и да му наеме частни учители. Така той 
щеше да продължи да ходи в пивоварната с баба им. 

Гърлото му се сви. Не беше честно! 

— Добре, няма да ставаш войник. Но защо не адвокат? 
- заговори баба му нежно. - С острия ти ум от теб ще 
излезе чудесен адвокат. 

— Не желая да съм адвокат! Искам да управлявам 
пивоварната с теб! 

Никой там не му говореше грозни неща; работниците 
се отнасяха към него като към голям. Не наричаха майка 
му „убийцата от Халстед Хол“. Не говореха ужасни 
лъжи по адрес на Оливър. 

Даде си сметка, че баба му го наблюдава и смени 
угриженото си изражение. 

— Всичко това има ли общо със сбиванията ти в 
училище? - поинтересува се баба му разтревожено. - 
Директорът сподели, че те наказвал почти всяка 
седмица заради побоища. Защо така? 

— Не знам - смотолеви той. 

Изражението й стана напрегнато. 



— Ако момчетата разправят гадни неща за 
родителите ти, ще говоря с директора... 

— Не, по дяволите! - извика той. 

Паникьоса се, защото тя така добре чете мислите му. 
Не бива да говори с директора! Това само ще влоши 
нещата! 

— Недей да ругаеш. Хайде, сподели с баба. Затова ли 
не ти се връща в училище? 

— Просто не ми харесва да уча, това е всичко - 
отвърна нацупено той. 

Тя го изгледа изпитателно. 

— Значи си мързелив, така ли? 

Момчето запази мълчание. По-добре да го смятат за 
лентяй,отколкото за порта. 

Тя въздъхна дълбоко. 

— Да не ти се учи не е достатъчна причина да останеш 
вкъщи. Момчетата по принцип не обичат да учат, но е 
полезно за тях. Ако се постараеш и работиш усилено, ще 
успееш в живота. Не искаш ли да успееш? 

— Искам, госпожо - промърмори той. 

— Тогава ще го постигнеш, убедена съм. - Погледна 
през прозореца. - Ето, пристигнахме. 

Гърлото на Джарет се сви. Идеше му да я умолява да 
не го оставя, но вземеше ли решение баба им, нищо не 
бе в състояние да я накара да го промени. А и очевидно 
не го искаше в пивоварната. Вече никой никъде не го 
иска. 

Слязоха от каретата и отидоха в кабинета на 
директора. Тя подписа документите за приемането му, а 
прислужник качи сандъка с багажа му горе. 

— Обещай ми повече да не се биеш - настоя баба му. 

— Обещавам - промълви той вяло. 

Какво значение има, че лъже? Какво значение има 
каквото и да било? 

— Ти си добро момче. Оливър ще пристигне утре. Ще 
се почувстваш по-добре с него тук. 



Джарет си прехапа езика, за да не изтърси нещо 
троснато. Оливър се стараеше да се грижи за него, но 
нямаше как да е навсякъде непрекъснато. Освен това 
шестнайсетгодишният Оливър през цялото време 
скитосваше и пиеше с по-възрастните си приятели. А 
тази вечер дори нямаше да е тук. 

Тръпки побиха Джарет. 

— Хайде сега, целуни баба за довиждане - подкани го 
възрастната дама нежно. 

Той се подчини и се отправи нагоре. С влизането в 
големия салон чу как вратата след него се заключва. 
Чудовището Джон Плат започна да се рови из багажа 
му. 

— Какво си ни донесъл този път. Дребосък? 

Джарет ненавиждаше измисления от Плат и 

приятелите му прякор заради неокосмената си брада и 
ниския ръст. Седемнайсетгодишният Плат бе поне с 
двайсет и пет сантиметра по-висок от него и далеч по- 
злобен. 

Плат намери завитата в хартия ябълкова торта, която 
баба му разпореди да му приготвят, и отхапа голям 
залък - почти до средата. Стиснал зъби, Джарет го 
наблюдаваше. 

— Няма ли да замахнеш да ме удариш? - попита Плат 
и отхапа ново парче. 

Какъв смисъл имаше? Плат и приятелите му щяха да 
го ступат и той отново щеше да си навлече 
неприятности. 

Държеше ли на нещо, винаги му го отнемаха. 
Покажеше ли отношението си, нещата само се 
влошаваха. 

— Мразя ябълкова торта - излъга Джарет. - 
Готвачката ни я прави с кучешка урина. 

Изпита задоволство как Плат погледна недоверчиво 
тортата и я подаде на един от глупавите си приятели. 



Джарет се надяваше натрапниците да се задавят със 
сладкиша. 

Плат отново се залови да рови из багажа му. 

— Я, какао намерих - вдигна той позлатена кутия за 
карти за игра, подарък за рождения ден на Джарет от 
баща му. 

Кръвта му застина. Мислеше, че я е скрил добре. 
Донесе картите в училище спонтанно; искаше нещо да 
му напомня за родителите му. 

Този път му бе по-трудно да запази спокойствие. 

— Не виждам за какво са ти - изрече той провлечено. - 
И без това никак не те бива да играеш. 

— Ах ти, дребна невестулко! 

Плат го сграбчи за вратовръзката, дръпна я силно и го 
остави почти без въздух. 

Джарет се вкопчи в пръстите на Плат в опит да се 
освободи и тогава Джайлс Мастърс, син на виконт и 
брат на един от най-добрите приятели на Оливър, 
дръпна Плат назад. 

— Остави момъка - изкомандва Мастърс. 

Мастърс беше осемнайсетгодишен, доста висок и 
известен със силното си ляво кроше. 

— Или какво? - сопна му се Плат. - Ще ме застреля ли? 
Както брат му е застрелял баща им, за да получи 
наследството? 

— Гнусна лъжа! - извика Джарет и сви ръце в юмруци. 

Мастърс постави ръка върху рамото му, за да го спре. 

— Престани да го провокираш. Плат. И му върни 
картите или ще направя лицето ти на пихтия. 

— Не би рискувал да се забъркаш в подобна каша 
точно преди завършването - подметна Плат неспокойно. 
После погледна към Джарет. - Но ето какво. Щом 
Дребосъка си иска обратно картите, нека играе пикет за 
тях. Имаш ли пари, които да заложиш. Дребосък? 

— Брат му не желае той да приема залози на карти - 
обяви Мастърс. 



— Колко сладко - подсмихна се Плат. - Дребосъка 
прави каквото казва батко. 

— За бога, Плат... - обади се Мастърс. 

— Имам пари - отсече Джарет. Баща му го беше 
научил да играе карти от малък и той се справяше 
доста добре. Изпъчи гърди. - Ще играя с теб. 

Плат вирна вежди, седна на пода и отдели трийсет и 
двете карти, необходими за пикет. 

— Сигурен ли си? - обърна се Мастърс към Джарет, 
който се готвеше да седне срещу своя най-голям враг. 

— Довери ми се - отвърна Джарет. 

Час по-късно беше спечелил тестето си обратно. Два 
часа по-късно беше спечелил петнайсет шилинга от 
Плат. До сутринта беше спечелил вече пет паунда за 
огромно учудване на дебелоглавите приятели на Плат. 

След това повече никой не го нарече Дребосък. 

ГЛАВА ПЪРВА 


Лондон 
Март, 1825 година 

През деветнайсетте години от онази паметна нощ 
Джарет порасна с още трийсет сантиметра, научи се да 
се бие и продължаваше да залага на игри на карти. Сега 
вече за прехрана. 

Днес обаче картите му служеха само за да го 
разсейват. Седнал до масата в кабинета на градската 
къща на баба им той подреди нови седем реда. 

— Как е възможно да играеш карти в такъв момент?! - 
сопна се седналата на кушетката сестра му Силия. 

— Не играя отвърна той спокойно. - Редя пасианс. 

— Знаеш го Джарет - обади се брат им Гейб. - Не се 
чувства пълноценен без тесте карти в ръка. 

— По-скоро не се чувства добре, ако не печели - 
намеси се сестра им Минерва. 



— Значи никак не е добре напоследък, защото 
постоянно губи - отбеляза Гейб. 

Джарет се напрегна. Отговаряше на истината. И като 
се има предвид, че поддържаше луксозния си начин на 
живот с печалбите си, това се превръщаше в проблем. 

И затова Гейб, естествено, се заяждаше. Двайсет и 
шест годишният Гейб беше с шест години по-малък от 
Джарет и страшно досаден. И той, подобно на Минерва, 
имаше златисто кестеняви коси и зелени очи с нюанса 
на очите на майка им. Но единствено това бе общото 
между Гейб и строгата им майка. 

— Няма начин пасиансите ти постоянно да излизат, 
ако не мамиш - отбеляза Минерва. 

— Никога не мамя на карти. 

Така беше. Всъщност те пренебрегваха невероятната 
му способност да следи всяка карта в тестето. Малцина 
го умееха. 

— Не каза ли току-що, че пасиансът не е като игра на 
карти? - поинтересува се Гейб. 

Проклето магаре! И за да направи нещата още по- 
неприятни, Гейб преплете пръсти, та кокалчетата му да 
изпукат, с което вбеси още повече Джарет. 

— За бога, престани да го правиш! - сряза го Джарет. 

— Това ли? - попита Гейб и нарочно отново изпука с 
кокалчета. 

— Ако не внимаваш, малкия, ще те фрасна с моите 
кокалчета по лицето! - предупреди го Джарет. 

— Стига сте се препирали! - скастри ги Силия. 
Погледна вратата към спалнята на баба им и 
лешниковите й очи се изпълниха със сълзи. - Как може 
да се карате, докато баба вероятно умира?! 

— Баба не умира - възрази веднага практично 
настроената Минерва. 

Четири години по-малка от Джарет, тя не 
притежаваше увлечението на Силия по драматизма. 



освен когато... ставаше въпрос за готическите романи, 
които пишеше. 

Освен това, подобно на Джарет, Минерва познаваше 
баба им много по-добре от малката им сестричка. 
Хестър Плъмтри беше неразрушима. Сегашното 
„заболяване“ без съмнение бе поредният й кроеж да ги 
накара да й се подчинят. 

Баба им даде ултиматум - петимата трябваше да се 
задомят в рамките на една година, иначе ще ги остави 
без наследство. Джарет би се опълчил на заплахата й, 
но не бе готов да обрече братята и сестрите си на живот 
без средства. 

Оливър се опита да се противопостави на 
намерението й, а после изненада всички, като се ожени 
за американка. Това обаче не задоволи баба им. Тя 
настояваше и другите да последват примера му, а 
оставаха по-малко от десет месеца. 

Опитът на баба им да го задоми за първата жена, 
която не би се стреснала от скандалната репутация, 
обгърнала семейство Шарп и тяхната безпътност, 
разсейваше и дори пречеше на Джарет при играта му на 
карти напоследък. Затова отчаяно искаше да спечели 
голяма сума, та да започне да издържа братята и 
сестрите си и да ги измъкне от хватката на баба им. 

Отчаянието обаче е пагубно, седнеш ли на игралната 
маса. Досега успехът му се дължеше на способността да 
запазва хладнокръвие и да не се тревожи за изхода на 
играта. Само тогава изиграваше умело падналите му се 
при раздаването карти. Отчаянието кара човек да поема 
рискове, обзет от емоции, а не да разчита на уменията 
си. А напоследък прекалено често му се случваше да 
губи. 

Какво, за бога, се надяваше да постигне баба им, като 
ги принуди да се задомят? Само щеше да увеличи броя 
на нещастните бракове, като този на родителите им. 

Но Оливър не беше нещастен. 



Оливър обаче извади късмет. Намери жена, която 
прие неразумните му постъпки и лошата му слава. 
Шансът да се повтори в семейството им бе малък. А 
цели четири пъти? Направо - нищожен. Нейно 
величество Съдбата е толкова променлива в живота, 
колкото и при хазарта. 

Джарет изруга под нос, стана и закрачи напред-назад. 
За разлика от кабинета в Халстед Хол този на баба му бе 
просторен и светъл,с модерни мебели и голям макет на 
„Пивоварна Плъмтри“ върху масичка от палисандрово 
дърво. 

Стисна зъби. Проклетата пивоварна! Баба им я 
управлява откакто той се помнеше. Вероятно затова си 
въобразява, че има право да управлява и живота им. 
Държеше да контролира всичко. Бегъл поглед към 
натрупаните върху писалището документи даваше ясно 
да се разбере, че ръководството на семейния бизнес й 
идва в повече на нейните седемдесет и една години. 
Същевременно упоритата старица отказваше да наеме 
управител, въпреки настояванията на Оливър. 

— Джарет, написа ли онова писмо до Оливър? - 
попита Минерва. 

— Да, докато ти беше в аптеката. Слуга го отнесе до 
пощата. 

Оливър замина с новопридобитата си съпруга за 
Америка, за да се запознае с нейните роднини. Джарет 
и Минерва обаче държаха да е осведомен за 
състоянието на баба им, в случай че се окаже сериозно. 

— Дано с Мария се забавляват в Масачузетс - 
подметна Минерва. - Той изглеждаше много разстроен 
онзи ден в библиотеката. 

— И ти щеше да си разстроена, ако смяташе, че си 
причинила смъртта на родителите ни - отбеляза Гейб. 

Това бе втората изненада, поднесена им от Оливър. 
Разказа как в деня на трагедията се е скарал с майка 



им, което станало причина бясна да тръгне да търси 
баща им. 

— Дали Оливър е прав? - обади се Силия. - По негова 
вина ли мама е застреляла татко? 

По време на трагедията Силия бе едва 
четиригодишна, затова имаше съвсем смътни спомени. 

Джарет определено не смяташе така. 

— Не! - отсече той. 

— Защо не? - полюбопитства Минерва. 

Какво да й отговори? Добре помнеше как... Не, не бива 
да отправя безпочвени обвинения, независимо за кого 
се отнасят. Но можеше да сподели другото си опасение. 

— Добре помня как по време на пикника татко 
промърмори: „Тя пък къде отива?“, когато видя мама на 
кон да поема към ловната хижа. Не успявам да си го 
избия от главата. 

Гейб продължи да разсъждава на глас върху думите 
на Джарет: 

— Значи, ако е тръгнала да търси татко, както смята 
Оливър, щеше да го завари на пикника. Защо тогава ще 
ходи да го търси другаде? 

— Точно така - съгласи се Джарет. 

Минерва стисна устни, преди да обяви: 

— Следователно версията на баба за случилото се 
отговаря на истината. Мама е отишла в ловната хижа, 
защото е била разстроена и е искала да бъде далеч от 
всички. После е заспала, стреснала се е от пристигането 
на татко, застреляла го е... 

— ... и щом го е видяла мъртъв, е застреляла и себе си 
- довърши вместо нея Силия. - Не, не го вярвам. Няма 
логика. 

Гейб я погледна снизходително. 

— Защото не допускаш жена да постъпи така 
безразсъдно и да застреля мъж, без да се замисли. 

— Определено не бих направила подобно нещо! - 
нацупи се Силия. 



— Защото те бива да стреляш и знаеш какво 
причиняват пушките - обърна й внимание Минерва. - 
Мама не беше наясно нито с едното, нито с другото. 

— За това говоря! - не се предаваше Силия. - Нима е 
вдигнала пушката спонтанно и през онзи ден е стреляла 
за пръв път? Това са глупости! Та как я е заредила? - 
Всички се вторачиха в нея. - Не сте се замисляли за 
това, нали? - погледна тя победоносно. 

— Възможно е да се е научила - предположи Гейб 
плахо. - Баба знае да стреля. Само защото мама никога 
не е стреляла в наше присъствие не означава, че майка 
й не я е научила. 

Силия свъси вежди и се замисли. 

— От друга страна - подхвана тя след малко, - ако 
мама е тръгнала с намерението съзнателно да застреля 
татко, както твърди Оливър, някой може да й е 
помогнал да зареди пушката... Например коняр... Така е 
имала възможност да простреля татко в ловната хижа... 
Има логика. 

— Странно, че споменаваш коняр - обади се Джарет. - 
Именно някой от тях е оседлал коня й. Вероятно е 
разбрал накъде е тръгнала. Може дори да е споделила 
защо поема към ловната хижа. Ако говорим с конярите... 

— Почти никой от тях не е останал в Халстед Хол, 
откакто Оливър затвори имението - напомни Минерва. 

— Затова възнамерявам да наема Джаксън Пинтър и 
да му платя да ги открие - обясни Джарет. 

Силия изсумтя. 

— Може и да не го харесваш - побърза да добави брат 
й, но той е сред най-уважаваните тайни полицейски 
агенти от Боу Стрийт. 

Предполагаше се, че Пинтър е ангажиран да им 
помага да проучат миналото на евентуалните им 
партньори и партньорки, но нямаше причина да не бъде 
натоварен и с друга задача. 



Вратата на спалнята на баба им се отвори и доктор 
Райт влезе в кабинета. 

— Е? - попита Джарет рязко. - Как е тя? 

— Може ли да я видим? - поинтересува се Минерва. 

— Настоява да види лорд Джарет - отвърна лекарят. 

Джарет се напрегна. В отсъствието на Оливър, той 

беше 

най-възрастният. Никой не знаеше какво е намислила 
да му възложи баба им сега, когато е „болна“. 

— Тя добре ли е? - намеси се и Силия, видимо 
разтревожена. 

— В момента се оплаква само от леки болки в гърдите. 
Не е нещо сериозно. - Доктор Райт погледна строго 
Джарет. - Нуждае се обаче от тишина и почивка, докато 
не се почувства по-добре, а твърди, че няма да стане, 
докато не говори с вас, милорд. - Понеже всички се 
изправиха на крака, той побърза да добави: - Насаме. 

Джарет кимна суховато и го последва към стаята на 
баба им. 

— Не казвайте нищо, което би я разстроило - нареди 
лекарят, затвори вратата и ги остави сами. 

При вида на баба си Джарет затаи дъх. Баба му 
определено не изглеждаше както обикновено. Да, 
седеше в леглото, облегната на възглавници - сигурен 
знак, че не умира, - но бе далеч по-бледа от обичайното. 

Реши да не обръща внимание на страха, който скова 
сърцето му. Баба му просто е малко неразположена, 
това е всичко. За пореден път се опитва да контролира 
живота им. Чака я обаче изненада, ако си въобразява, че 
приложената спрямо Оливър тактика ще даде резултат 
и при него. 

Тя посочи стол до леглото и Джарет се настани. 
Целият беше нащрек. 

— Онзи стар глупак Райт настоява да не ставам от 
леглото поне месец! — възнегодува тя. - Цял месец! 
Изключено е толкова дълго да не стъпя в пивоварната. 



— Ще лежиш толкова, колкото е необходимо, за да се 
възстановиш - промърмори Джарет уклончиво в 
изчакване да разбере какво е намислила. 

— Ще се търкалям в леглото един месец само ако има 
на кого да разчитам да движи нещата в пивоварната. 
Човек, на когото имам доверие. Някой, който ще се 
погрижи всичко да тече по мед и масло. 

Впери изучаващ поглед в него и той застина. Значи 
това е намислила! 

— Изключено! - скочи Джарет. - Дори не си го 
помисляй! 

Въобще не възнамеряваше да се подчини на баба си. 
Не стига, че му диктува кога да се ожени, ами сега се 
опитва да направлява целия му живот. 

Тя задиша с усилие. Едва събра сили да промълви: 

— Някога ме молеше да ти дам тази възможност. 

— Беше много, много отдавна. 

Тогава отчаяно се мъчеше да си намери място под 
слънцето. Научи обаче, че каквото и място да си 
намериш. Съдбата ти го отнема внезапно. Надеждите ти 
за бъдещето се разбиват с една дума, родителите ти 
изчезват за секунди, а доброто име на семейството ти е 
опозорено завинаги. 

В живота няма нищо сигурно. Затова е по-добре да 
преминеш през него фриволно, без ангажименти или 
мечти. Само така ще си спестиш разочарованията. 

— Един ден ти ще наследиш пивоварната - напомни 
му тя. 

— Само ако всичките се задомим в рамките на година 

- парира я той. - И дори да приемем, че я наследя, ще 
наема управител. Нещо, което ти трябваше да направиш 
преди години. 

Думите му я накараха да свъси вежди. 

— Не желая непознат човек да ръководи пивоварната. 

- Отдавна водеха този спор. - Ако ти не се захванеш, ще 
поставя Дезмънд начело - отсече тя. 



Той побесня. Дезмънд Плъмтри беше първи братовчед 
на майка им; човек, когото всички те презираха; особено 
Джарет. Баба им и преди бе заплашвала да остави 
пивоварната на този негодник и знаеше всички 
възражения на внука си. Сега използваше чувствата му 
против самия него. 

— Добре, дай я в ръцете на Дезмънд - процеди той 
през зъби, макар да се наложи да призове цялата си 
воля, за да не стане жертва на манипулацията на баба 
си. 

— Той знае за нея дори по-малко от теб - подметна тя 
свадливо. - Освен това е зает с най-новото си 
начинание. 

Джарет успя да прикрие облекчението си. 

— Все трябва някой да познава бизнеса достатъчно 
добре, та да го поеме. 

— Не и човек, на когото вярвам! 

— И би доверила на мен да ръководя бизнеса? - Изсмя 
се цинично. - Доколкото си спомням само преди няколко 
години ми обяви, че комарджиите са паразитите на 
обществото. Ами ако изцедя всичките ти средства от 
скъпоценната ти пивоварна? Не те ли е страх? 

Леко се зарадва, когато видя баба си да се изчервява. 

— Казах го, защото не издържах да гледам как 
пилееш острия си ум по хазартните клубове. Това не е 
подходящ начин на живот за интелигентен млад мъж 
като теб, особено когато съм наясно, че си способен на 
много повече. Постигна известен успех с направените 
инвестиции. Няма да ти отнеме много време да 
навлезеш в делата на пивоварната. А и аз ще съм тук да 
те съветвам, при необходимост. 

Умолителните нотки в тона й го накараха да се 
замисли. Тя звучеше почти... отчаяно. Той присви очи. 
Май има начин да обърне нещата в своя полза. 

— Щом искаш да ръководя пивоварната в 
продължение на година, искам нещо в замяна. 



— Ще получаваш заплата и ще се разберем... 

— Не говоря за пари. Искам да отмениш ултиматума. - 
Наведе се напред и впи очи в нейните. - Никакви 
заплахи повече, че ще ни лишиш от наследство, ако не 
се задомим. Нещата отново да станат каквито бяха. 

Тя го изгледа изпепеляващо. 

— Няма да стане! 

— Тогава очевидно ще се наложи да наемеш 
управител. 

Той се изправи и тръгна към вратата. 

— Почакай! - спря го тя. 

Той се обърна и вирна въпросително вежди. 

— Ами ако го отменя само за теб? 

Джарет се насили да не се усмихне. Явно беше 
отчаяна, щом е готова да се пазари. 

— Слушам те - насърчи я той. 

— Ще накарам господин Бог да промени завещанието 
ми и ти ще наследиш пивоварната каквото и да се 
случи. - В тона й се прокраднаха горчиви нотки. - 
Остани стар ерген до края на дните си. 

Заслужаваше си да обмисли предложението. Стане ли 
собственик на пивоварната, ще бъде в състояние да 
помага на братята и сестрите си, ако до края на 
годината не изпълнят условието на баба им. Те, разбира 
се, ще трябва да се оправят сами, приживе на баба им, 
но после Джарет ще ги издържа. Така ще бъдат в по- 
добро положение, отколкото сега. 

— Нямам нищо против - подхвърли той. 

Тя си пое дълбоко въздух и заяви: 

— Условието обаче е да останеш в пивоварната, 
докато изтече годината. 

— Защо? - попита напрегнато той. 

— Прекалено много хора разчитат на нея за поминъка 
си. Щом ще я оставям на теб, трябва да съм сигурна, че 
ще я запазиш печеливша, каквато е сега, дори да решиш 
да наемеш управител, след като мен вече ме няма. 



Наложително е да познаваш бизнеса достатъчно добре, 
за да наемеш подходящия човек, а и аз искам да се 
уверя, че няма да я занемариш. 

— Да не би да нямаш доверие на собствения си внук, 
че ще я запазя? 

Привидно се направи на възмутен, но тя имаше право. 
Не бе стъпвал там от деветнайсет години. Какво знаеше 
вече за занаята? 

Но пък можеше да се научи. И щеше да го направи, 
ако това веднъж завинаги ще спре баба им да се бърка в 
живота им. Но той щеше да диктува условията. 

— Добре. Ще поема ръководството до края на 
годината. - Забеляза усмивката й и побърза да добави: - 
Но настоявам за пълен контрол. Ще те държа в течение 
как върви бизнесът и ще имаш право да изразяваш 
мнение, но окончателните решения ще вземам аз. - 
Думите му заличиха усмивката й. - Ще ръководя 
„Пивоварна Плъмтри“ както смятам за правилно и ти 
няма да се намесваш. Ще подпишем писмено 
споразумение в този дух. 

Леденият поглед, който му хвърли със сините си очи, 
му подсказа, че въобще не е толкова болна, на колкото 
се прави. 

— За една година си в състояние да нанесеш доста 
вреди. 

— Така е, но идеята не е моя, нали? 

— Тогава обещай да не предприемаш драстични 
промени. 

Той скръсти ръце пред гърдите си и невъзмутимо 
отказа: 

— Не обещавам нищо подобно. 

Изражението й стана тревожно. 

— Поне обещай да не правиш рисковани инвестиции. 

— Не! Или ще ми дадеш пълен контрол, или си намери 
управител. 



Чувстваше се удовлетворен той да диктува 
правилата. Нямаше да допусне тя да му диша във врата, 
да оспорва всяко негово решение. Ако ще ръководи 
пивоварната, ще бъде по неговия начин. А изтече ли 
годината, ще е свободен да живее както иска... И ще е 
подсигурил братята и сестрите си да направят същото. 

Баба му, естествено, едва ли щеше да приеме 
условията му. През нито един ден от живота си не бе 
изпускала контрол над нещата. За нищо на света 
нямаше да остави „паразита“, нейния внук, да прави 
каквото иска в продължение на цяла година. 

Затова се изненада,когато я чу да казва: 

— Добре, съгласна съм. Утре ще ти предоставя 
споразумението ни в писмен вид. 

Стори му се, че в очите й се мярка лукаво пламъче, но 
то изчезна светкавично и не бе сигурен дали не си го е 
въобразил. 

— Имам обаче едно-единствено изискване - продължи 
тя. - Да запазиш господин Крофт като твой секретар. 

Джарет простена. Секретарят на баба му бе сред най- 
странните хора, които бе срещал. 

— Налага ли се? 

— Да, изглежда причудлив, но ти гарантирам, че до 
седмица ще си доволен, задето си се съгласил. 
Незаменим е за пивоварната. 

Е, като цяло плащаше ниска цена, за да си възвърне 
начина на живот. В сделката той определено 
получаваше повече. 

ГЛАВА ВТОРА 

Анабел Лейк въобще не си представяше „Пивоварна 
Плъмтри“ по този начин. Пивоварните в нейното градче 
Бъртън бяха малки, уютни места, където ухаеше на 
хмел и печен ечемик. В „Пивоварна Плъмтри“ миришеше 
предимно на въглища, с каквито задвижваха парната 



машина, която в момента тя зяпаше с отворена уста. 
Машината, от своя страна, задвижваше огромни гребла, 
а те разбъркваха малца в триметрови казани. 
Пивоварната на брат й - „Лейк ейл“ - бе миниатюрна в 
сравнение с тази. Вероятно, ако не беше... 

Не, не оборудването бе причина за сегашната криза в 
„Лейк ейл“. Пиенето на Хю доведе нещата дотук. 

— Ей, ти? Какво правиш? - стресна я работник с яки 
мишци, тръгнал да товари буре върху количка. 

Тя вдигна внимателно кутията, като внимаваше да не 
повреди съдържанието. 

— Търся госпожа Хестър Плъмтри. 

— Насам - кимна той по посока на стълбище към 
работните помещения, разположени на втория етаж. 

Докато изкачваше стъпалата, тя поглъщаше всичко 
наоколо. Мястото бе мечта за всеки пивовар. Покритите 
с метални плоскости подове и тухлените стени правеха 
почти невъзможно избухването и разпространението на 
пожар. Медните казани наистина впечатляваха. Как ли 
насипваха хмела вътре? Определено ставаше въпрос за 
грандиозни мащаби. 

Рано следобед тя пристигна в града заедно със снаха 
си Сиси и Джорди и веднага опита производството на 
„Пивоварна Плъмтри“ в местната странноприемница. 
Трябваше да признае: бирата я впечатли - почти 
напомняше на нейната рецепта. 

Самодоволна усмивка се появи на устните й. Почти бе 
точната дума. 

Стигна до офиса на площадката, отвори вратата и 
попадна в един различен свят. Определено жена 
ръководеше тази пивоварна. Влезе в помещение 
обзаведено с модни кушетки, удобни столове и красиви, 
но здрави килими. Анабел не си представяше кой мъж 
би обърнал внимание на подобни неща. 

Зад орехово писалище в средата на стаята седеше рус 
чиновник. Погълнат от работата си, той не забеляза 



появата й. Тя приближи, но той продължи заниманието 
си. 

Тя си прочисти гърлото. 

Мъжът се сепна, чак подскочи, а столът му се 
преобърна. 

— Кой... Какво... - забеляза я и се усмихна, от което 
лицето му заприлича на ухилен череп. - Как да ви 
помогна? 

— Извинете. Не възнамерявах да ви стресна. Казвам 
се Анабел Лейк. Бих искала да видя госпожа Хестър 
Плъмтри, ако обичате. 

На лицето му се изписа тревога. 

— Боже, не бива. Тоест - не може. Невъзможно е. Тя не 
е на разположение. 

— Как така не е на разположение? 

На Анабел й бе ясно, че иска да я отклони. Зад него 
имаше само една врата. Очевидно водеше към кабинета 
на госпожа Плъмтри. Чиновникът не каза, че тя 
отсъства, значи жената се бе затворила там и 
отказваше да приема посетители. 

— Тя прекарва тук всеки ден от зори до здрач, 
доколкото ми е известно, а още няма три. 

Той премигна неподготвен. 

— Да, така е... Но не и днес. Трябва да си вървите. 
Никой няма право да влиза. Никой. Оставете визитка и 
адрес къде да ви намерим, и когато е на разположение, 
ще ви свържем... 

— Кога ще стане това? 

Той видимо се паникьоса. 

— Откъде да знам? 

Започна да кърши ръце и да поглежда нервно 
вратата. Какъв странен човек. 

Тя смекчи тона, за да го поуспокои. 

— Моля ви. Страшно важно е да разговарям с нея. 

— Не, не, не... Изключено. Напълно изключено. Не е 
позволено. Трябва да си вървите! 



Стана и заобиколи писалището, готов да я съпроводи 
навън. 

Анабел не бе изминала целия този път, за да я 
изхвърли някакъв чиновник. Преди мъжът да реагира, 
тя заобиколи писалището от другата страна и нахлу в 
помещението зад вратата. 

Зад масивното махагоново бюро определено не 
седеше застаряваща жена. Там седеше мъж; млад мъж, 
неин връстник или малко по-възрастен, с черни коси и 
привлекателни черти. 

— Кой, по дяволите, сте вие? - изригна тя. 

Той се облегна назад и се разсмя. 

— Редно е по-скоро аз да ви попитам. 

Зад гърба й се появи чиновникът, готов да я сграбчи 
за ръката. 

— Милорд, простете. - Опита се да я издърпа навън. - 
Наистина нямам представа защо тази млада дама... 

— Пусни я, Крофт. - Мъжът се изправи. В очите му 
проблясваха весели пламъчета. - Аз ще поема нещата 
оттук. 

— Но, милорд, нали никой не бива да знае, че баба ви... 

— Всичко е наред. Ще се справя. 

— О... - Чиновникът се изчерви силно. - Разбира се - 
окопити се той. - Щом смятате, че е безопасно... 

Мъжът се усмихна широко. 

— Ако ме ухапе или подпали бюрото ми, Крофт, 
веднага ще те повикам. 

Крофт я пусна. 

— Добре. Готово, госпожице. Говорете с негова 
светлост. Той ще се погрижи за вас. 

Изниза се от кабинета и я остави насаме с онзи, който 
можеше да е само един от внуците на Хестър Плъмтри. 

Боже! Анабел бе чувала от Сиси за лошата слава на 
мъжката част от семейство Шарп. Мъжът отиде до 
вратата и я затвори решително. За момент младата 



жена се изплаши. Особено след като той отново застана 
зад бюрото и я изгледа изпитателно. 

Щеше й се дневната й рокля да не е по 
миналогодишната мода, но нямаше какво да 
предприеме по въпроса. Лоши времена бяха настъпили 
за семейство Лейк. Предпочиташе да не харчи пари за 
дрехи, а да събира средства, за да прати Джорди в 
хубаво училище, доколкото Сиси и Хю не бяха в 
състояние да си го позволят. 

Кой от братята Шарп беше този? Лудата глава и най- 
малък внук лорд Габриел, или както хората го наричаха 
Ангела на смъртта, заради безразсъдните му 
надбягвания с коне и колесници и неизменното му 
предпочитание да носи само черни дрехи? Не, не беше 
той, защото мъжът пред нея беше с кадифена жилетка 
под син жакет. 

Възможно ли е да е най-големият, спечелил си 
славата на женкар? Не, не беше и той. Та нали сутринта 
ненаситната за клюки Сиси й спомена, че маркизът на 
Стоунвил е заминал на меден месец в Америка със 
съпругата си веднага след сватбата им? 

Значи оставаше средният внук. Не помнеше името му, 
но беше известен комарджия и вероятно същият женкар 
от ранга на братята си. Няма начин мъж да притежава 
чертите на Микеланджеловия Давид и да не привлича 
вниманието на многобройни жени. И какви неземни очи; 
при всяка промяна на светлината цветът им 
преминаваше от прекрасно синьо в не по-малко 
прелестно зелено. Толкова привлекателни мъже бързо 
научават, че им е съдено да получават всичко от нежния 
пол благодарение на шеметната си външност. Затова и 
този пред нея се държеше така наперено. 

— Моля да извините господин Крофт - подхвана той. - 
Баба го е обучила да прогонва всякакви натрапници, 
госпожо... 



— Госпожица - поправи го тя по навик. Забеляза 
появилата се хищна усмивка върху плътните му устни и 
усети как я побиват тръпки. - Госпожица Анабел Лейк. 
Произвеждам бира, лорд... 

— Джарет. Джарет Шарп - съобщи той високомерно. 

Няма нищо необичайно, помисли си тя с известна 

неприязън. Мъжете, производители на бира, презират 
жените от техния бранш. Именно затова тя реши най- 
напред да се обърне към госпожа Плъмтри; старата 
дама едва ли щеше да я отпрати. 

— Вероятно търсите работа - отбеляза той хладно. - 
Баба ми ли ви праща? 

— Какво? Не! Защо да ме праща? Та аз дори не я 
познавам. 

Той се вторачи в нея. 

— Простете. В наше време рядко жени произвеждат 
бира, а когато са млади, неомъжени и хубави... Просто 
реших, че е поредният номер на баба. 

— Номер? 

— Няма значение. Не е важно. 

— Прощавайте, сър, но бих желала да разговарям с 
госпожа Плъмтри... 

— Не е възможно. В момента тя не е... на 
разположение. 

Тази дума започваше да втръсва на Анабел. 

— Няма ли да се появи скоро? 

Доловил надеждата в тона й, той смекчи своя. 

— Поне не още известно време. През настоящата 
година се е посветила на семейни проблеми. 

Цяла година! Докато мине, кредиторите ще унищожат 
„Лейк ейл“ окончателно. 

Той явно долови отчаянието й, защото добави: 

— Но ме постави начело. Вероятно съм в състояние да 
ви помогна. 

Той? Какво бе направила баба му? Как е възможно 
жена, всеизвестна със своята бизнес проницателност. 



да предаде управлението в ръцете на един 
нехранимайко? 

Анабел го изгледа и се опита да прецени доколко 
може да му се разчита. Кой идва на работа в 
пивоварната така елегантно облечен? Мъж, абсолютно 
незапознат с тънкостите на занаята, ето кой. По- 
вероятно гледа на нещата тук като на развлечение, 
нещо, което да го разсейва и забавлява, а в такъв 
случай няма да й е от голяма полза. Ала има ли избор? 
Той се представи като човека начело, а със Сиси 
дойдоха чак дотук. 

Пое дълбоко въздух и вдигна кутията. 

— Тук съм по заръка на моя болен брат и имам бизнес 
предложение. 

Той вдигна изящната си вежда. 

— Какво бизнес предложение? И кой е брат ви? 

— Хю Лейк. Собственик на „Лейк ейл“ в... 

— Бъртън-на-Трент. Да, чувал съм. 

Тя премигна. 

— Така ли? 

Той започна да рови в купчина хартии и документи, 
докато не намери лист с гъсто изписани бележки и 
цифри. 

— Баща ви, Алоишъс Лейк я е основал през 1794 
година, а брат ви я е наследил преди няколко години, 
след смъртта на баща ви. Специализирали сте се в 
тъмна бира, ейл и нискоалкохолна бира. - Вдигна очи и 
улови смаяния й поглед. Затова обясни: - Старая се да 
знам какво правят конкурентите ни. 

Значи не е празноглав красавец, мина й през ума. 

— Всъщност съм тук, защото от „Лейк ейл“ искаме да 
ви бъдем бизнес съдружници, а не конкуренти. 

На лицето му се появи неопределено изражение, а той 
скръсти ръце пред доста внушителните си гърди. 

— Според информацията ми „Лейк ейл“ произвежда 
петдесет хиляди бурета годишно в сравнение с двеста и 



петдесетте хиляди на „Пивоварна Плъмтри“. Не ми е 
ясно с какво ще привлечете вниманието ни. 

Тя не разбра кое я шокира повече - фактът, че е 
наясно колко произвежда „Лейк ейл“, или задето й 
говори като на равноправна. Стана й приятно, защото не 
я отпрати и не поиска да преговаря с брат й. Но като се 
има предвид коя е баба му, вероятно бе свикнал жени да 
разбират от такива неща. 

— Преди да ви обясня по-подробно, искам да опитате 
нещо. 

Постави кутията върху бюрото и извади скъпоценното 
съдържание - бутилка ейл и чаша. Отвори бутилката и 
напълни чашата до половина, като внимаваше да не се 
образува много пяна. 

Предложи му я, а той я погледна въпросително. 

— Решили сте да отровите конкуренцията си ли? 

Тя се засмя. 

— Нищо подобно. Но, ако ще се почувствате по-добре, 
ще отпия първа. 

Вдигна чашата към устните си. Не пропусна появилия 
се блясък в очите му, когато той проследи как плъзна 
език по устата си, за да оближе пяната. 

— Ваш ред е - подкани го тя хладно и му подаде 
чашата. Очакваше да чуе закачлив коментар за устните 
си, но вместо това той вдигна чашата и се загледа в 
кехлибарената течност. 

— Светъл ейл - отбеляза Джарет. 

— Да. Правен е през октомври. 

— Има хубав златист цвят. - Завъртя течността в 
чашата, пъхна нос вътре и вдиша дълбоко. - Силен дъх 
на хмел и известни плодови аромати. 

Докато той отпиваше, тя въртеше пръстена на майка 
си на безименния си пръст. Винаги й носеше късмет. 

Очите му придобиха по-тъмносин нюанс, когато 
остави напитката да докосне небцето му, преди да 



преглътне. Отпи втори път, сякаш за да затвърди 
впечатлението си. 

След това пресуши чашата. 

— Доста е добро. Плътен вкус и завършва с лека 
горчивина. Усеща се и малца. В „Лейк ейл“ ли го 
правите? 

Тя въздъхна облекчено. 

— Да. Лично аз го сварих. 

Той се изправи в цял ръст - твърде внушителен в 
сравнение с нейните сто и шейсет сантиметра. 

— Продължавам да не схващам каква е ролята на 
„Пивоварна Плъмтри“. 

— Искам да ми помогнете да я продавам. 

Той отново доби напълно делови вид и й връчи 
чашата. 

— Ще бъда напълно откровен с вас, госпожице Лейк. 
Не е моментът за нови начинания в бирения бизнес. С 
промените на руския пазар... 

— Точно затова съм тук. Заради болестта на брат ми 
ние също преживяваме трудни моменти. Знам обаче как 
да помогна на нашите две компании да преодолеем 
загубите от руснаците. - Прибра чашата в кутията, но 
остави бутилката върху бюрото. - Чували ли сте за 
„Пивоварна Ходжсънс“? 

— Естествено. Те държат търговията с Индия. 

— Не и откакто се обединиха с Томас Дрейн. Решиха 
да изключат Източно индийската компания и сами да 
осъществяват превоза. 

Той се ококори и промърмори: 

— Идиоти. 

— Точно така. Никой, загърбил компанията, не би 
спечелил. Тя се радваше на големи приходи от стоките - 
внос в Англия от Индия. Капитаните, от своя страна, 
печелеха, като превозват към Индия стоки, за да ги 
продават на англичаните. Предимно бира, особено 
октомврийската, която варят в „Ходжсънс“. Сега обаче. 



когато отрязаха капитаните, търпят загуби. Освен това 
„Ходжсънс“ вдигнаха цената - продължи тя. - Затова 
капитаните решиха да се обърнат към друга пивоварна. 
Спряха се на „Алсоп“ от Бъртън. Първата пратка беше 
преди две години и я посрещнаха възторжено. Индия е 
огромен пазар, където „Лейк ейл“ желае да стъпи. Но се 
нуждаем от помощ. 

— Баба се опита да стъпи на индийския пазар преди 
години, но не успя. 

— Продавала е бирата на „Пивоварна Плъмтри“, нали? 

Той се поколеба, но кимна. 

— Установихме, че октомврийската бира става по- 
хубава с вода от Бъртън, отколкото с лондонска вода. 
„Алсоп“ пренасочиха половината си производство към 
светла бира за индийския пазар. Бих направила същото, 
ако капитаните от Източно индийската компания за 
превоз се захванат с „Лейк ейл“, но те не искат, защото 
брат ми е... - на езика й бе да каже „непредвидим“, но 
бързо се поправи: - ... болен. И защото съм жена. Не 
смятат, че ще се справя, а не смея да променя 
производството, ако те няма да го купят. Затова сте ми 
необходими вие. 

Той присви очи. 

— Искате аз да продавам бирата ви на капитаните на 
компанията ли? 

Тя му се усмихна широко. 

— Точно така! Ще бъде изгодно и за двете страни и 
ще ни компенсира загубите, откакто руснаците 
увеличиха митата за английската бира. 

— Защо мислите, че ние сме претърпели загуби? - 
попита той спокойно. 

— Всички пивоварни претърпяха загуби, както ви е 
добре известно. 

Той отмести поглед и си разтърка брадичката. 

— Предложението ви е интригуващо... 

— Значи ще го обмислите? 



Погледна я в очите. В неговите се четеше съжаление. 

— Не. 

Сърцето й се сви. „Пивоварна Плъмтри“ беше 
единствената й надежда. 

— Защо не? 

— Като начало: тук съм едва от седмица. Още 
оценявам ситуацията. Не възнамерявам да се хвърлям в 
необмислен експеримент, особено предложен от млада 
производителка на бира и налудничавият й план... 

— Планът не е налудничав! - Освен това, тя е почти на 
трийсет и въобще не се чувства толкова млада. Това е 
проблемът да си нисък. Хората се лъжат във възрастта 
ти. - Всеки ще ви разкаже какъв успех пожъна „Алсоп“. 
Няма начин и другите пивовари в Лондон да не са чули 
за него. А аз правя отлична октомврийска бира. Сам го 
признахте! 

— Не е само това - обяви той със снизходителен тон, 
добре познат й от преговори с мъжете, собственици на 
пивоварни в Бъртън. 

Вирна брадичка. 

— Защото съм жена ли? - тросна се тя. 

— Защото сте пивовар. Пивоварите не виждат по- 
далеч от носа си. Успяват да създадат превъзходна 
бира и си въобразяват, че това е всичко. Има обаче 
фактори извън качеството на бирата. Брат ви, вероятно, 
си дава сметка, и именно затова не е дошъл лично. 

— Не дойде, защото е болен! 

— Тогава защо не изпрати препоръчително писмо, с 
което да ви обяви за свой представител? 

Тя преглътна. Е, с подобно писмо, естествено, не 
разполагаше. Според Хю тя и Сиси бяха в Лондон, за да 
търсят подходящо училище за Джорди. 

— Защото е много, много болен. 

Лорд Джарет само вирна вежди. 

Раздразнена, тя реши да подходи към нещата от друг 
ъгъл. 



— За мъж, който посвещава доста време на комара, 
определено проявявате предпазливост при 
инвестирането. 

Крайчетата на устните му се извиха в лека усмивка. 

— Репутацията ми, виждам, ме е изпреварила. 

— Когато си прекарвате времето да скандализирате 
обществеността, трябва да очаквате да говорят за вас. 
Но явно е незаслужено. Щом се въздържате от сигурна 
инвестиция, каквато е предлаганата от мен,явно не сте 
нито смел, нито находчив комарджия. 

За нейна огромна изненада по лицето му се разля 
широка усмивка, а на бузите му се появиха две 
трапчинки. 

— Скъпа госпожице Лейк, подобна тактика може да 
въздейства на злочестия ви брат, но аз имам две сестри 
и не бихте ме предизвикали толкова лесно. Издръжлив 
съм. 

Дяволите да го вземат, че е такъв... мъжкар. 

— Баба ви би видяла предимствата на моето 
предложение. Тя би разбрала. 

Усмивката му изчезна. Приближи се и се надвеси над 
нея с целия си ръст от един и деветдесет. 

— В момента не баба ръководи тази пивоварна. Но 
дори и да не беше така, съмнявам се, че щеше да се 
съгласи. 

Тя се настрои да не се стряска от него. 

— Откъде знаете, без да сте я питали? 

— Не се налага. 

— Признахте, че сте тук едва от седмица и още 
опознавате обстановката. - Опита се да го погледне 
победоносно, но по-скоро се наложи да вдигне очи, за да 
го изгледа отдолу нагоре. - Ами ако грешите? Ще ми се 
да чуя от нея, че „Пивоварна Плъмтри“ не е 
заинтересувана. 

— Това е невъзможно. В момента тя... 



— ... не е на разположение ли? Чух. Колко удобно. - 
Изгледа го изпепеляващо. - Пренебрегвате чудесна 
възможност да изкарате пари, защото не ви се 
занимава. Какво ли би си помислила баба ви, ако узнае? 

— И заплахите не ми въздействат, госпожице Лейк. А 
сега, ако ме извините... 

Той се отправи към вратата и Анабел се паникьоса. 

— „Лейк ейл“ е в опасно положение! - извика тя. - От 
вас искам единствено да запознаете баба си с 
предложението ми. Толкова ли е трудно? Ако „Лейк ейл“ 
загине, четирийсет души ще си загубят работата. 
Семейството ми ще бедства и... 

— О, за бога! - Извърна се към нея. - Ще останете ли 
доволна, ако запозная баба ми с предложението ви? 

Обзе я надежда. 

— Да. Но не е ли по-добре аз... 

— Не. Ще я запозная с идеята довечера. Но щом 
откаже, както съм сигурен, че ще постъпи, ще го 
приемете за окончателен отговор. Ясен ли съм? 

Анабел се поколеба, после кимна. Та той й оставяше 
толкова малък избор. 

Джарет отвори вратата със замах. 

— Елате утре сутрин и ще ви съобщя отговоря й. 
Хубав ден, госпожице Лейк. 

Тя си прехапа долната устна, за да не възрази срещу 
привидно любезния начин, по който я изхвърляше. 
Нямаше да изтръгне нищо повече от него; сега й 
оставаше само да се надява, че той ще постъпи както 
обеща. 

Но докато слизаше по стълбището, продължаваше да 
се колебае дали ще го направи. Очевидно бе изцяло 
против плана й. Та той дори не чу в какво трагично 
положение е изпаднала „Пивоварна Ходжсънс“. Най- 
вероятно смяташе, че тя силно преувеличава. 

Но ако разговаря с баба си, ще научи... 

Въздъхна. Съществуваше огромно ако. 



Завари Сиси и Джорди да я чакат отвън, на стъпалата 
пред пивоварната. Още щом се появи, Сиси се завтече 
към нея. От рязкото движение качулката на пелерината 
й падна и изложи на показ красивите й руси къдрици. 

— Е? - подхвана тя нетърпеливо. - Какво каза госпожа 
Плъмтри? 

Анабел въздъхна. 

— Нямаше я. Срещнах се с внука й. 

— Запознала си се с един от „палавниците от Халстед 
Хол"?! 

— Сините очи на Сиси се изпълниха с превъзбуда. - 
Кой от всичките? 

— Лорд Джарет. 

— Комарджията? Толкова ли е привлекателен, колкото 
разправят? Разгулно ли изглежда. 

— Всъщност, не. 

Наистина беше странно, като се има предвид какво се 
говори за него. Веднъж играл комар два дни и две нощи 
подред, без да мигне; друг път загубил хиляда паунда 
за час, без да му трепне окото. Освен това сменял 
жените толкова често, колкото и чорапите си. 

Нищо чудно, когато очите му имат цвета на морската 
шир, а усмивката му би накарала всяка жена да 
потрепери. Не че на нея бе въздействала така. В 
никакъв случай. 

— Лорд Джарет прилича по-скоро на нехранимайко - 
продължи Анабел суховато. 

— Тогава защо, за бога, баба му го е оставила той да 
ръководи пивоварната? 

— Защото е мъж, естествено. Даде ми съвсем слаба 
надежда тя да се заинтересува от предложението ми, 
но все пак обеща да говори с нея. 

— Дали ще го направи? 

— Не знам. Той е арогантен тип. Не може да му се има 
доверие да направи каквото и да било. Държеше се 



сякаш му досаждам, а аз просто предлагах чудесен 
начин компанията му да спечели пари. 

— Не е бивало да му казваш какво трябва да прави, 
лельо Анабел - обади се Джорди. - Както татко все 
повтаря: „Жените“... 

— Знам какво казва баща ти! 

Жените нямат място в пивоварните. Ако престане да 
ходи в тяхната, някой мъж може би ще се ожени за нея. 

С цялото си сърце копнееше Хю да не говори такива 
неща пред Джорди. Сега момчето започваше да ги 
повтаря, а Хю отлично знаеше защо тя няма никакво 
желание да се омъжва - защото щеше да се наложи да 
остави Джорди. Как би могла да постъпи така? 

Та той беше неин син. 

Джорди, естествено, не го подозираше. Нямаше 
представа, че годеникът на Анабел - Рупърт - му е 
баща, а Анабел го роди малко след като Рупърт загина в 
битка. Джорди растеше с мисълта, че тя е негова леля. 
Анабел нямаше какво да направи по въпроса. Не и без 
да се наложи момчето да изживее живота си като 
копеле. 

Но тя се грижеше той да е обичан и да се полагат 
грижи за него, макар жената, която наричаше „мамо“, 
да не бе такава. 

В гърлото й заседна буца. Както винаги се насили да я 
преглътне. Синът й растеше толкова бързо. Щеше да се 
наложи един ден тя, Сиси и Хю да му кажат истината. 
Докато беше малък, тримата смятаха, че е най-добре да 
пазят тайната, да не би детето да се изпусне пред 
някого. Напоследък обаче Сиси настояваше да му 
кажат; било време. 

Да, беше време, но тя не събираше сили да го 
направят. Толкова щеше да е огорчен, когато разбере, 
че целият му живот е бил една лъжа, че истинският му 
баща е мъртъв, а истинската му майка е водила 
разпътен живот. Вероятно справедливо щеше да я 



заклейми, а тя щеше да го загуби завинаги. Наистина не 
искаше да рискува да я сполети това. Поне не засега. Не 
и докато нещата с Хю не се оправят. 

Свъси замислено вежди. Какво щяха да правят с Хю? С 
всеки изминал ден положението му ставаше все по- 
безнадеждно. Колкото по-меланхоличен ставаше, 
толкова повече пиеше и толкова по-малко се 
интересуваше какво се случва с пивоварната. Досега 
успяваха да го прикриват, но хората постепенно щяха 
да разберат как дни наред не се появява в офиса, или 
пропуска срещи с важни търговци, защото се е напил до 
припадък. 

— Трябва да слушаш татко - обяви Джорди с надутия 
тон, придобит откакто навърши дванайсет. - Той се 
опитва само да ти намери съпруг, преди да остарееш, 
както знаеш. 

— Джорди! - смъмри го Сиси. - Не се дръж 
невъзпитано! 

— Аз и без това не желая съпруг - промълви Анабел 
уморено. 

Беше пълна лъжа. Подобно на всяка жена и тя си 
мечтаеше за съпруг, деца и собствен дом. Но кой ще я 
вземе, като разбере, че не е непорочна? И дори някой да 
прояви разбиране към младежкото й увлечение по 
Рупърт, едва ли ще е склонен да приеме и копелето й. 
Ще се наложи да изостави Джорди, за да му спести 
тегобата да го жигосат като незаконороден. 

Това тя няма да понесе. 

Не желаеше да замесва Сиси и Хю в скандали; та те се 
отнесоха така добре с нея. Някои семейства щяха да я 
изоставят напълно, заради... грешката й. 

— Какво ще предприемем сега? - попита Сиси. 

— Нямаме избор, освен да изчакаме до утре и да 
видим дали лорд Джарет ще спази обещанието си. Ох, 
наистина многократно предпочитам лично да 
разговарям с госпожа Плъмтри. 



— Ами направи го. Все ще разберем къде живее. 

— Ех, де да можехме. - Премисли отново думите на 
лорд Джарет. - Дори не съм сигурна дали е вкъщи. Той 
спомена нещо за „семейни грижи“. Може да е 
навсякъде. 

— Но щом той ще разговаря с нея, значи ще отиде там, 
където е тя, нали? Защо не го проследим? 

Анабел зяпна Сиси, после я прегърна сърдечно. 

— Брилянтна си! Да, така ще направим. Или по-точно - 
аз. Ще забележи, ако и тримата го следим, а на една 
жена няма да обърне внимание. 

— Най-добре оставете аз да свърша тази работа - 
изпъчи се Джорди. 

— В никакъв случай! - възкликнаха едновременно 
Сиси и Анабел. 

После прихнаха. 

Винаги бяха в пълен синхрон, ставаше ли въпрос за 
Джорди. Анабел не можеше да мечтае за по-добра 
майка за Джорди. Сиси и Хю имаха свои деца, в момента 
бяха при майката на Сиси в Бъртън, но и снахата и 
братът на Анабел се отнасяха към Джорди като към 
свое дете. 

Друга жена едва ли щеше да приеме чуждо дете само 
година след брака си, но не и Сиси. Именно тя измисли 
историята, че с Анабел заминават на север, за да 
помогнат на тежко болна братовчедка. Сиси дори си 
даде труда да пише писма до приятели и познати в 
Бъртън, за да им сподели за детето, което носи. След 
това прегърна бебето щастливо и радушно прие и 
Анабел в семейството си. 

В замяна Анабел зае ролята на любящата леля и 
помагаше при отглеждането на децата, когато не е в 
пивоварната, за да прикрива гафовете на Хю. 

— Джорди - Сиси разроши кестенявите коси на 
момчето, - да оставим Анабел да го свърши, какво ще 
кажеш? 



— Мамо, престани! - Отблъсна енергично ръката на 
Сиси. - Вече не съм малък! 

— О, вече си мъж, така ли? - намеси се Анабел. 

— Да. - Погледна навъсено и двете. В такива моменти 
приличаше на Рупърт. - Татко казва така. 

— Тогава се погрижи за майка си да се върне в 
странноприемницата. - За щастие беше наблизо. - Аз ще 
остана тук. 

— Сама? Дори и след като се стъмни? - попита Сиси с 
лека тревога в гласа. 

— Ще се оправя. Лорд Джарет ще си тръгне до час- 
два. Едва ли е най-отдаденият на работата. Отсреща 
има безброй магазини, а оттам пивоварната се вижда 
добре. Ще вляза да разгледам, докато чакам да се 
появи. - Тъй като тревожното изражение на Сиси не 
изчезваше, побърза да добави: - Спокойно. Ще бъда 
предпазлива, обещавам. 

— Поне вземи пелерината ми - предложи Сиси. Свали 
дрехата и й я подаде. - Ако я закопчееш и вдигнеш 
качулката, никой няма да се досети, че си жена. Ще 
покрие полите ти. 

Същевременно щеше да й осигури известна защита от 
хладния въздух, след като слънцето залезе. 

— Вероятно ще се позабавя - предупреди Анабел, 
подаде шапката на Сиси и наметна пелерината. - Щом 
разбера къде е госпожа Плъмтри, ще опитам да вляза, 
за да говоря с нея. 

— Когато приключиш, вземи карета, за да се 
прибереш - настоя Сиси. Пъхна пари и резервният ключ 
от стаята в ръката й. - Да не си и помисляш да се 
прибереш пеша. 

Анабел се загледа в монетите; в гърлото й отново 
заседна буца. 

— Съжалявам, задето те въвлякох в това, Сиси. 
Съжалявам, че Хю... 



— Ш-ш-ш-т... - Вината не е твоя. Освен това Хю е 
добър човек, стига да не унива. - Хвърли бърз поглед 
към Джорди, който слушаше внимателно. - Все ще 
успееш да убедиш госпожа Плъмтри да ни помогне, 
сигурна съм. А ако пред „Лейк ейл“ възникнат нови 
предизвикателства, това навярно ще извади Хю от 
меланхолията му. 

— Надявам се - отбеляза Анабел и пъхна монетите и 
ключа в джоба на пелерината. 

Такъв бе планът им, макар и несъвършен. 

Всеки път, когато тя го споменеше, Хю изглеждаше 
заинтересуван да излезе на пазара в Индия, но после 
потъваше в пиянството си и не предприемаше нищо, за 
да го осъществи. Затова със Сиси решиха да го поставят 
пред свършен факт, стига „Пивоварна Плъмтри“ да се 
съгласи да им сътрудничи. Освен това двете жени се 
надяваха тогава Хю да се мобилизира и да доведе 
нещата докрай. И не се съмняваха, че успехът щеше 
чувствително да повдигне духа му. 

Управителят на тяхната пивоварна им даде 
благословията си, а Анабел все още се надяваше да 
спечели благоразположението на госпожа Плъмтри, 
независимо какво говори арогантният й внук. 

Изправи рамене. Ще спечели госпожа Плъмтри на своя 
страна с или без одобрението на лорд Джарет. Защото 
това изглежда бе единственият начин да осигури 
оцеляването на семейството си. 

ГЛАВА ТРЕТА 

Джарет зяпаше полупразната бутилка бира, оставена 
от госпожица Лейк. Дребните производителки на бира 
обикновено я произвеждаха, за да снабдяват своите 
странноприемници или за нуждите на семействата си. 
Доколкото му бе известно никоя жена, освен баба му не 
ръководеше голяма пивоварна. 



Затова ли остави думите на тази млада жена за 
болния й брат да го разнежат? Трябваше да я изхвърли 
в момента, когато спомена включването на „Пивоварна 
Плъмтри“ в плановете си. Защото, Бог му бе свидетел, 
звучаха изкушаващо. Това бе точно от онези рисковани 
начинания, които приковаваха интереса му... и точно 
каквито трябваше да избягва, ако не иска да съсипе 
семейния бизнес. 

Джарет въздъхна дълбоко и отново се загледа в 
цифрите, които го тормозеха, когато госпожица Лейк се 
появи. „Пивоварна Плъмтри“ имаше проблеми. 
Положението в Русия драматично намали печалбите им, 
което обясняваше защо баба му така отчаяно държеше 
някой да ръководи нещата. 

Не беше моментът да се предприемат големи рискове 
за компанията. Планът на госпожица Лейк вероятно 
щеше да компенсира загубите им, но можеше и да 
унищожи бизнеса им напълно. Не биваше да 
предприема риска. 

От друга страна, ако госпожица Лейк не лъжеше и 
наистина бе направила бирата по своя рецепта, той 
трябваше да признае, че нея наистина я биваше. Не се 
изживяваше като специалист обаче. Отдавна гледаше 
на бирата просто като на питие, което съпровожда 
обяда или вечерята му. 

Дядо му беше големият познавач. Джарет си 
припомни как старецът поставяше купчини малц пред 
него и го учеше от кой вид какъв ейл се получава. Дядо 
му го оставяше и да добавя маята за ферментацията и 
все повтаряше, че един ден цялото това място ще бъде 
негово. Като юноша това го изпълваше с гордост и 
надежди, докато... баба му не пое всичко в свои ръце. 

Свъси вежди. Ето го сега, отново тук след 
деветнайсет години. Освен това той вече не желаеше да 
посвети живота си на пивоварната. 

— Крофт! - извика той. 



Чиновникът моментално се появи на вратата. Баба му 
се оказа права: макар Крофт да се държеше недодялано 
с непознати и да имаше странни маниери, той 
познаваше „Пивоварна Плъмтри“ като петте си пръста. 

— Повикай господин Харпър да дойде. 

— Разбира се, милорд. Нека се извиня отново, задето 
допуснах младата дама да нахлуе така. Не успях да я 
спра. Наредихте да не съобщавам на никого, че госпожа 
Плъмтри е болна, а посетителката не спираше да задава 
въпроси... 

— Всичко е наред, Крофт. Спокойно. 

Баба му настояваше да не се разчува за състоянието 
й, защото не желаеше конкуренти да се нахвърлят 
върху пивоварната, въобразявайки си, че бизнесът 
запада. 

— Впрочем, как е баба ви, ако разрешите да запитам? 

— Държи се - отвърна Джарет. - Но снощи ми се стори 
бледа и доста кашляше. 

Крофт отиде да повика господин Харпър, а Джарет 
въздъхна притеснено. Очакваше баба му да започне да 
се възстановява, след като сключиха споразумението 
си. Вместо това през последната седмица състоянието й 
се влоши. Доктор Райт обясни, че има белодробен оток и 
е възможно никога да не се възстанови. 

При мисълта баба му да умре стомахът му се сви. Тя 
винаги беше до тях. Преливаше от енергия, милееше за 
пивоварната... Дори когато се караше с него, братята и 
сестрите му, тази спойка ги държеше заедно. Ако 
почине... 

Не бива да умира. Това е немислимо. 

— Милорд? Господин Крофт каза, че сте ме викали. 

Джарет вдигна поглед и видя господин Харпър, най- 

добрият производител на бира в компанията им - 
стоеше пред него, с шапка в ръка. Джарет посочи 
бутилката бира на бюрото. 



— Искам да чуя мнението ти за тази, Харнър. Има 
чаши в страничния бюфет. 

Там баба му държеше запасите си от бренди. На 
устните му се появи усмивка. Майка му вечно се 
чувстваше унизена от навика на майка си да пие бренди 
- толкова неподобаващо за една дама. Но пък баба му не 
приличаше на никоя от познатите му жени. 

С изключение, вероятно, на госпожица Лейк. 

Свъси вежди. Госпожица Лейк въобще не приличаше 
на баба му, иначе нямаше да прекара половината време 
от срещата им в чудене какво се крие под старомодната 
зелена вълнена рокля. Беше дребничка, като излязла от 
гората фея, но с меки, женствени извивки на 
подходящите места. А когато му се усмихна... 

Боже, цялото й лице се промени, кафявите й очи 
засияха, а обсипаните тук-там с лунички страни 
поруменяха. Тъмните кичурчета, подали се изпод 
шапката й, загатваха за пищната грива махагонови коси 
отдолу. 

Приличаше на привлекателно провинциално момиче, 
необременено от пороците на града. Харесваше земните 
жени; винаги му бяха допадали. Предпочиташе ги 
несравнимо повече от елегантните дами-клюкарки, с 
каквито гъмжеше висшето общество. Госпожица Лейк 
бе от момите, които си представя как танцуват под 
украсена с цветя арка или се разхождат с любимия си 
по зелените селски поля. За такива като нея един флирт 
означава прелюдия към брак. 

Именно затова предполагаше, че я е пратила баба му. 
Беше напълно в неин стил - да го накара да назначи 
хубава производителка на бира с надеждата жената да 
го изкуши да се ожени за нея, та накрая баба му да 
получи каквото си е намислила. 

Госпожица Лейк определено бе сполучлив избор за 
подобен замисъл. В момента, в който вирна брадичка, на 



него му се прииска да тръгне да изследва какво има под 
шапката й, под роклята... По дяволите! 

— Е? - обърна се той към Харпър, който отпи, изчака 
секунди и отново отпи. 

— Хубава е. По-добра от повечето октомврийски бири, 
които съм опитвал. 

— Дявол да го вземе! 

— Моля, милорд? - озадачи се Харпър. 

Джарет не искаше да потвърждават мнението му за 
бирата, която опита. Не искаше да приеме, че 
госпожица Лейк е постигнала питие, което ще се хареса 
на индийския пазар. 

— Да нямате предвид индийския пазар? - смая го с 
въпроса си Харпърл 

— Защо питаш? 

Харпър сви рамене. 

— Със затрудненията в „Пивоварна Ходжсънс“ и при 
отказа на руснаците да купуват, си мислех дали не е 
редно да се опитаме да се включим като доставчици на 
Източно индийската компания за превоз. - Джарет го 
зяпаше раздразнен, защото очевидно всички освен него 
знаеха за проблемите на „Ходжсънс“, а Харпър добави: 
- Госпожа Плъмтри е против, съзнавам, но времената са 
трудни. Заслужава да се премисли. 

— Какво точно е станало в „Ходжсънс“? 

Харпър се впусна в обяснение за серия от неразумни 
бизнес решения, но Джарет, сравнително отскоро в 
занаята, не бе запознат с тях. Колкото и неприятно да 
му беше, трябваше да признае, че в предложението на 
госпожица Лейк има хляб... ако може да разчита на 
пивоварната й да произвежда обещаните от нея 
количества, в което той не бе никак сигурен. 

— Можеш ли да произведеш толкова хубава 
октомврийска бира? - Джарет посочи вече почти 
празната бутилка, поставена от Харпър обратно върху 
писалището му. 



Харпър се поизчерви. 

— Не съм сигурен. Тази е много хубава. Нужна ми е 
рецептата. Но бирата на „Ходжсънс“ не е по-добра от 
нашата. Все още имаме шанс да ги конкурираме, 
особено, ако са в затруднение. 

Установихме, че октомврийската бира става по-хубава 
с вода от Бъртън, отколкото с лондонска вода. 

Джарет се загледа в няколкото глътки, останали на 
дъното на бутилката. 

— Благодаря за мнението ти, Харпър. Това е всичко 
засега. 

Какво значение имаше, че госпожица Лейк е 
произвела отлична бира за индийския пазар? Само 
защото тя възнамерява да се възползва от глупавите 
грешки на „Ходжсънс“ не означава той да рискува с 
плана й. 

Ако „Лейк ейл “ загине, четирийсет души ще си 
загубят работата. 

Свъси вежди. Това не е негова грижа. Не е негова 
задача да спасява всяка изпаднала в бедствено 
положение пивоварна в страната. Достатъчно работа 
има да спасява тяхната. 

Точно това се стремеше да избягва - не желае да го 
въвличат в нещо, на което да държи. Не иска да свърши 
като баба си. Стремежът й е бил да осигури добър брак 
за дъщеря си, а зет й направи съпругата си нещастна. 
Баба му посвети години да издигне „Пивоварна 
Плъмтри“ до върха, а в един момент решението на 
руснаците постави бизнеса и семейството им в 
затруднено положение. 

Така става, отдадеш ли сърцето си на нещо. Дори 
човек да прави всичко както трябва, в един миг Съдбата 
изтегля килимчето под краката му. 

Сега обаче той нямаше избор. Макар да му се бяха 
паднали лоши карти, налагаше се да извлече възможно 
най-много от тях. „Пивоварна Плъмтри“ трябва да 



оцелее, за да оцелее семейството му, а сякаш само той 
можеше да го осъществи. 

Не, не ставаше дума само да оцелеят. Нужно беше 
бизнесът да стане по-силен отпреди, за да има право в 
края на годината да се оттегли без чувство за вина. 
Тогава ще се върне към живота си на комарджия, 
където рискува само собствените си пари и няма 
причини да го е грижа за друг. Там поне знае, че 
животът е непредвидим и не бива да му се разчита. 

А госпожица Лейк да си намери друг глупак, който да 
подкрепи налудничавия план - неин и на брат й. 



От вас искам единствено да запознаете баба си с 
предложението ми. 

Изсумтя. Баба му ще отхвърли плана още по- 
енергично от него. Но обеща на напористата млада дама 
да го сподели с баба си и възнамеряваше да го стори. 

На вратата се почука. Вдигна глава и видя на прага 
приятеля си Джайлс Мастърс. 

Усмихна се и скочи на крака. 

— Какво, по дяволите, правиш тук? 

Като опитен и търсен адвокат Мастърс прекарваше 
по-голяма част от времето си в съда, който се намираше 
в другия край на града. 

— Дойдох да те извлека от всичко това. - Мастърс 
направи широк жест с ръка. - Брат ти каза, че нямало да 
се присъединиш към нас за играта на вист тази вечер, а 
това е недопустимо. 

— Говориш така, само защото напоследък губя, а ти 
искаш да спечелиш още пари от мен. 

Мастърс си придаде съкрушен вид. 

— Нима най-старият ти и скъп приятел няма право да 
те покани да прекараш вечерта в остроумни разговори и 
мъжки занимания? 

— Така ли го наричаш? - Джарет го погледна 
въпросително. 

— При последната ни игра на комар в една от 

снабдяваните от „Пивоварна Плъмтри“ 

странноприемници ти и Гейб се напихте и се 
състезавахте кой ще пръдне по-шумно. Ти спечели, 
доколкото си спомням, като нанесе вреда на всички 
присъстващи. 

— Да, но през цялото време не спрях да ръся 
мъдрости. Затова казвам - хайде пак да се отдадем на 
остроумия и мъжки занимания. - Посочи към вратата. - 
Да вървим. Брат ти ни чака. Онези от нас, за които е 
необходимо да се трудим къртовски през деня, сега 



искат развлечения. Няма да приема да ми откаже някой, 
който симулира, че работи. 

На Джарет му стана неприятно - откъде-накъде ще 
гледат на него като на човек, който не се труди 
сериозно. 

— Как ще играем вист, като нямаме четвърти? - 
попита той кисело. - Не искам да те разстройвам, но 
дори когато се върне от Америка, Оливър едва ли ще 
сяда толкова често край игралните маси. Превърнал се 
е в трезвен женен мъж, колкото и да е жалко. 

Мастърс въздъхна. 

— Също като моя брат. Трудно се намират вече 
свестни ергени. Затова ние, останалите, трябва да се 
крепим. Ухили се. 

— Освен това имаме четвърти. Гейб убеди Пиитър да 
се присъедини към нас. 

— Пинтър?! Искаш да кажеш, че проклетникът не е 
свъсил вежди и не е започнал да обяснява какво губене 
на време е хазартът? 

— Хайде, хайде. Не е толкова лош. Даже е симпатичен. 
И от време на време дори проявява чувство за хумор. 
Ела и лично ще се убедиш. 

Джарет погледна към счетоводните книги върху 
писалището. От седмица ги изучаваше, но не му 
хрумваше как да реши възникналите проблеми на 
пивоварната. Вероятно щеше да разсъждава по-добре 
на бистра глава. А какво по-хубаво от игра на карти, 
няколко халби бира от „Пивоварна Плъмтри“ и закачки с 
прислужничките в странноприемницата? 

В съзнанието му изплува образа на госпожица Лейк с 
умоляващите го за помощ красиви очи и той тихо 
изруга. Щеше да разговаря с баба си на сутринта. 

Освен това искаше да ангажира тайния полицейски 
агент от Боу Стрийт да открие конярите, работили 
някога в Халстед Хол. Защо да не го направи тази 
вечер? 



— Добре - прие той поканата на приятеля си. - Води 
ме. 


* * * 

Анабел последва лорд Джарет и тъмнокосия му 
спътник, когато излязоха от пивоварната. Дали и 
другият брат се беше присъединил, за да посетят баба 
си? Затрудняваше се да следва високите мъже, които 
крачеха решително. Налагаше се дори да подтичва леко 
от време на време. Понякога да си нисък крие 
неудобства. 

Мъжете и момчета с рекламни табели по улиците не й 
помагаха. Напротив, пречеха й да вижда далеч напред. 
Освен това се налагаше постоянно да се бори с 
изкушението да не поглежда към чудесата, край които 
минаваше - великолепен магазин, чиято витрина бе 
отрупана с шапки последна мода, дюкяни за платове 
във всевъзможни шарки, улични търговци, предлагащи 
наденички, готови да се разтопят в устата ти, 
украшения за полиците над камините или лекове 
против сифилис... 

Изчерви се, когато мина край продавач на тези 
лекове; по улиците на Бъртън не предлагаха така 
открито такива неща. 

Двамата мъже стигнаха до крайната си цел за около 
петнайсет минути. Оказа се странноприемница. Тя спря 
пред нея зашеметена. Толкова спазва даденото 
обещание лорд Джарет значи! Трябваше да се досети, 
че мъж като него ще постъпи така. 

Освен ако не се отбиваха да пийнат нещо, преди да 
посетят баба си? Не беше невъзможно. Надпис над 
вратата на странноприемницата гласеше: „Ние 
предлагаме най-добрата бира от „Пивоварна Плъмтри“. 
Странноприемница, където се сервира бира тяхно 
производство, е логично място внуците да влязат да се 
подкрепят, нали? 



Сега й се налагаше да реши: да ги изчака ли да 
излязат, или да влезе? 

Да чака не й се стори добра идея. Нощта се спускаше, 
а Лондон бе известен с дебнещите опасности. Не искаше 
обаче да се откаже от възможността да открие къде се 
намира госпожа Плъмтри. 

За щастие бе достатъчно рано и тук влизаха или 
работници, или двойки, дошли да хапнат. Сега щеше да 
й е по-лесно да се слее с посетителите. Влезе и се 
настани на маса близо до лорд Джарет. Държеше 
главата си наведена и си поръча храна, за да има 
оправдание да поседи по-дълго. 

Преди да сервират поръчката й обаче още двама 
джентълмени се присъединиха към лорд Джарет. Явно 
не ставаше въпрос двама братя да ударят набързо едно 
питие. Поръчаха кана бира и извадиха колода карти. Тя 
веднага се досети какво ще стане: готвеха се да 
прекарат вечерта тук. 

Дяволите да го вземат лорд Джарет! Очевидно ни 
най-малко не възнамеряваше да говори с баба си за 
нейното предложение! Какво ще прави сега? 

Час по-късно, след като хапна пай с бъбреци и изпи 
малка бира, още не бе решила какво да предприеме. Все 
пак събра известна информация. 

Тъмнокосият мъж не беше брат на лорд Джарет, а 
стар приятел на име Мастърс. Освен това очевидно се 
ползваше с уважение. Брат на лорд Джарет бе мъжът 
със златисто кестенява коса - лорд Габриел, - който се 
забавляваше да тормози и подиграва първите двама за 
„преклонната“ им възраст. 

Четвъртият - тъмнокос сериозен мъж - не се 
включваше в общото веселие. От време на време 
подмяташе нещо суховато и видимо стряскаше 
останалите. Тя не успяваше да определи дали е 
приятел, или присъства случайно. Освен това единствен 



той не флиртуваше напористо с момичетата, 
обслужващи масите. 

Доколкото успяваше да прецени, лорд Джарет и брат 
му печелеха. Другите двама мърмореха срещу това. 

Любопитна да разбере на какво играят, тя се изправи 
и предпазливо се доближи до масата. Играеха вист. 
Задържа се достатъчно дълго, за да установи, че лорд 
Джарет е доста добър - вероятно това обясняваше защо 
с брат му печелят. 

Мъжът на име Мастърс поръча нова кана бира. 

— Нали уж губеше напоследък, Джарет? 
възнегодува той и хвърли картите си на масата. 

По устните на приятеля му се появи самодоволна 
усмивка. 

— Ти и Пинтър не сте кой знае каква конкуренция. 

— Непрекъснато ми се падат лоши карти - отвърна 
Пинтър. 

— Дори уменията не могат да се състезават със 
слабите карти. 

— Подобно извинение няма да ти помогне - подкачи го 
лорд Джарет. - Е, Мастърс, готов ли си да вдигнеш 
залога и да си върнеш част от парите? 

— Да, нека го увеличим, братле - обади се лорд 
Габриел весело. - Явно си възвърнал добрата си форма. 

Жалко, че тя не можеше да се присъедини към тях. 
Знаеше точно какъв залог ще предложи. Цял живот 
играеше карти. Отначало с родителите си и Хю, а после 
и със Сиси, когато стана член на семейството, и с 
Джорди, когато порасна достатъчно, за да научи 
правилата. Вярно, напоследък не играеха много заради 
Хю и... 

В очите й се появиха сълзи. Дяволите да го вземат Хю, 
заради слабостта, която проявяваше. Липсваше й 
милият й голям брат. От известно време не приличаше 
на себе си. Тя подозираше защо се е отдал на 
пиянството, но това не подобряваше положението. 



Пинтър хвърли картите си. 

— Ако вдигнете залога, аз съм дотук. В службата не 
ми плащат достатъчно, за да залагам като вас, господа. 

— Да не мислиш, че ние, адвокатите, имаме пари в 
излишък? ~ подхвърли Мастърс. - Уверявам те - 
нямаме. 

— Но имаш богат брат и той ще покрие загубите ти - 
припомни му Пинтър. 

— Стига си се държал като дървеняк - сопна се 
Мастърс. 

— Уверих Джарет, че си симпатяга. Лъжец ли искаш 
да ме изкараш? Ако ти се откажеш, трябва да се откажа 
и аз, а тогава как ще си върна парите? 

— Проблемът не е мой - отвърна Пинтър невъзмутимо. 

Допи си бирата и остави халбата. 

Именно в този момент Анабел пристъпи напред, леко 
отдръпна качулката и обяви: 

— С радост ще заема мястото му. 

Дали си въобрази, или в цялото помещение наистина 
се възцари тишина? 

Лорд Джарет извърна глава към нея и присви очи. 

— Госпожице Лейк? Каква изненада да ви видя тук! 

Тя скри треперещите си ръце в джобовете на 
пелерината. 

— Дори съм готова да вдигна залога, ако лорд Джарет 
заложи нещо, което наистина си струва. 

Лорд Габриел погледна първо нея, после брат си и се 
ухили. 

— Моля да ни осветлите, мадам. За какво бихте искали 
да играете? 

Лорд Джарет бутна рязко стола си назад и се изправи. 

— Извинете ни за миг, господа... 

Хвана я за ръката и я изведе в коридора. 

— Сега пък какво сте намислили, госпожице Лейк? 

Посрещна спокойно изпепеляващия му поглед. 



— Същото, което и преди. Искам помощта ви. Готова 
съм да играя на карти срещу вас, за да я получа. 

— Жени като вас нямат място в тази 
странноприемница! 

— Вие въобще не подозирате що за жена съм! 
Познавате само фриволното залагане на хазарт, 
пиенето и постоянното флиртуване. - Той бе такъв, в 
какъвто се бе превърнал Хю: себичен и безотговорен. - 
Дори не се откъснахте от обичайните си занимания, за 
да поговорите с баба си за доброто на „Лейк ейл“! 

— Нима ме следите? - с недоумение попита той. - Да 
не сте си загубили ума? Тази част на Лондон е опасна 
за... 

— О, спестете ми притесненията си. Те са толкова 
неискрени, колкото и обещанията ви. 

Лицето му стана непроницаемо. 

— За ваше сведение, възнамерявам да разговарям с 
баба утре сутринта. 

— Казахте аз да дойда сутринта, забравихте ли? Но 
след като пиете цяла вечер с приятели, вероятно ще 
забравите обещанието си, ако вече не сте го сторили. 

На брадичката му трепна мускулче. 

— И затова решихте да спечелите 
благоразположението ми, като седнете да играете 
карти срещу мен? 

— Защо не? Доста добре играя карти. Вашият приятел 
Пинтър е решил да си тръгне, а вие очевидно обичате 
предизвикателствата. 

— Като залог, предполагам, ще искате нещо свързано 
с бъдещите ви планове за „Лейк ейл“? 

— Да. Искам съгласието ви „Пивоварна Плъмтри“ да 
ни помогне. Това е всичко. 

Той я изгледа свирепо. 

— Всичко?! Нямате представа за какво настоявате! 

— Искам да ми подадете ръка да спася пивоварната 
на брат ми. Вие, естествено, бихте предпочели да 



видите конкурент да се проваля. 

— Не говорете глупости. Не ме интересува някаква 
дребна пивоварна в Бъртън. „Пивоварна Плъмтри“ е пет 
пъти по-голяма от „Лейк ейл“. 

— Следователно няма причина да ни откажете 
помощта си. 

На лицето му се появи мрачна усмивка. 

— Ами ако аз спечеля? Какво ще получа аз срещу 
високия си залог? 

Тя бавно свали пръстена на майка си от пръста си, 
като се стараеше да не й проличи колко й е мил. 

— Това. От чисто злато е, с рубини и диаманти. Струва 
поне две хиляди паунда. Би трябвало да ви задоволи. 

Той се засмя суховато. 

— Пръстен? Според вас това достатъчно ли е? 

— Носи късмет - добави тя, обзета от отчаяно желание 
той да се съгласи да приеме облога. - Каквато и бира да 
съм варила, докато го нося, се получава чудесна. 

— Това явно неимоверно добавя към стойността на 
пръстена - отбеляза той саркастично. 

Наистина я дразнеше много. 

— Добре. Щом ви е страх да играете вист срещу мен... 

Очите му придобиха същия кобалтов цвят, който тя 

забеляза по-рано, докато дегустираше бирата й. 

— Въобразявате си, значи, че ще ме победите на вист? 

— Абсолютно! - отсече тя, без въобще да е сигурна. 

Той пристъпи и се надвеси над нея като гигант. 

— Ще приема предложения залог, само ако го 
направим по-лично. 

— Лично? - прошепна тя и преглътна. 

— Ще се състезаваме двамата. Вист на две ръце. 
Който спечели пръв две от три игри печели и с това 
залогът е негов. 

— Отлично. 

— Не съм свършил. Ако вие спечелите, „Пивоварна 
Плъмтри“ ще се слее с „Лейк ейл“, за да излязат на 



индийския пазар. - Похотлива усмивка заигра на 
устните му. - Ако аз спечеля, вие ще стоплите леглото 
ми тази нощ. 


ГЛАВА ЧЕТВЪРТА 

Джарет си даваше сметка колко я е шокирал. Чудесно. 
Тази жена плаче да вкарат малко здрав разум в главата 
й. Ако сестрите му бяха предприели подобни действия, 
щеше да ги заключи в стаите им и да хвърли ключа. 

Да го следва по улиците на Лондон нощем? Да седи 
сама в странноприемница без някой, който да я 
защитава? Да го предизвиква да играе на карти срещу 
него? Проявяваше пълно безразсъдство, а това не бе 
добре за нея. Да, беше привлекателна и съблазнителна, 
но неразумна до краен предел. 

Едва ли е толкова луда обаче, че да приеме 
предложения залог. А когато я изпрати до там, където е 
отседнала, ще нареди на спътниците й да я държат под 
око. 

Тя вирна брадичка. 

— Приемам предложението ви. 

— Как ли пък не! 

Тя стисна устни решително, а после процеди през 
зъби: 

— Значи отново лъжете! Предложението ви за залога 
не е сериозно, така ли? 

— И първия път не ви излъгах! - почти извика? 

Тя вирна още по-високо брадичка и къдриците й 
заподскачаха. Поради неизвестна причина това го вбеси 
още повече. По дяволите, не бива да допусне да влезе 
под кожата му! 

— На вас, мадам, ви е нужен закрилник! 

— А вие, предполагам, се кандидатирате за този пост 
- сряза го тя жлъчно. - Не притежавате достатъчно 
голяма клетка, където да ме държите, милорд! 



Той доближи лице до нейното. 

— Нима сте готова да си навлечете позор, да опетните 
репутацията си, да се лишите от надеждата някога да 
се омъжите, заради нищожната вероятност да ме биете 
на карти и да си осигурите помощта ми за „Лейк ейл“? 

Лицето й придоби странно изражение. 

— В момент на отчаяние човек предприема отчаяни 
мерки. 

Джарет си пое дълбок въздух и отмести очи от 
нейните. Отчаянието му бе добре познато. Често го 
спохождаше като момче и юноша. А и колко пъти бе 
играл карти с мъже, стигнали до последните си пенита 
и пак не преставаха да се молят следващото раздаване 
да им възвърне загубите. 

Но никога не се бе сблъсквал с отчаяна жена, ако не 
броеше майка си. Това го обърка. 

— Освен това - подхвана тя отново - шансът ми не е 
нищожен. Доста добре играя вист, нищо, че сама се 
хваля. 

Той изсумтя. Така да бъде. Някаква си провинциална 
производителка на бира го заплашва да го бие на карти. 
Този ден още не бе настъпил. 

Същевременно не бива да рискува; не и при 
сегашното състояние на „Пивоварна Плъмтри“. Никога 
нямаше да предложи подобен залог, ако не бе убеден, 
че ще получи отказ. Нямаше право да излага бъдещето 
на пивоварната на риск. 

— Разбира се, ако ви е страх да не изгубите... - 
продължаваше да настоява тя. 

— Няма никакъв шанс да ме биете! - отсече той. 

Защо въобще се притеснява? Той ще спечели игра на 

вист за двама със затворени очи. После госпожица Лейк 
ще се върне бързо-бързо в Бъртън, вече по-мъдра и 
зряла жена. 

И обезчестена. 



Реши да не обръща внимание на глождещата си 
съвест. След като тя е готова да захвърли всичко 
заради приумицата си, него какво го интересува? Това 
ще й послужи за урок. Тогава ще престане да прави 
глупости и няма да нахлува неканена в офиси на 
непознати мъже или да ги преследва по улиците. 

И, бог му е свидетел, развръзката на нещата щеше да 
му достави удоволствие. 

— Добре. Да играем за уговорените залози - отсече 
Джарет. 

За негова изненада на хубавото й лице се изписа 
облекчение. 

— Благодаря - промърмори тя. - Обещавам да не ви 
бия с много. Не желая да ви засрамвам пред приятелите 
ви. 

Той не успя да се въздържи и прихна. Боже, ама и нея 
си я биваше! 

Върнаха се в салона на странноприемницата и 
завариха Мастърс да прибира пари от разни хора, 
докато Пинтър стоеше облегнат на една колона и със 
свъсени вежди наблюдаваше картината. Явно някак се 
бе разчуло, че жена е предизвикала внука на Хети 
Плъмтри на карти и сега цареше всеобща превъзбуда. 

— Какво става тук? - поинтересува се Джарет, докато 
придърпваше празния стол на Пинтър, та госпожица 
Лейк да се настани. 

— Мастърс се обзаложи, че ще се съгласиш да играеш 
срещу дамата - обясни му Гейб. - С Пинтър не вярвахме. 
Залогът е едно срещу пет. 

— Е - обяви Джарет суховато, - веднъж и Мастърс да 
се окаже прав. 

Неколцина мъже от насъбралите се промърмориха 
недоволно, но дадоха лептата си. Мастърс притегли 
стол и започна да брои печалбата си. 

— Ще получа ли дял от придобитото, Мастърс, 
доколкото аз осигурих печалбата ти? - подметна ехидно 



Джарет. 

— Не ти, а фактът, че отлично те познавам, ми 
помогна да спечеля - отвърна Мастърс и хвърли лукав 
поглед към госпожица Лейк. - Никога не би пропуснал 
възможност да прекараш време с хубава жена, 
независимо при какви обстоятелства. Няма ли да ни 
представиш? 

Джарет въздъхна и изпълни ритуала по 
запознаването. 

— Очарован съм да ви видя, госпожице Лейк - 
погледна я Мастърс със съблазняваща усмивка. - 
Приятно ни е да имаме такова прелестно попълнение на 
масата за игра на карти. 

Госпожица Лейк забели очи и отбеляза: 

— Притежавате, забелязвам, същите маниери като 
лорд Джарет. Майка ви сигурно много се гордее с вас. 

— Той не обсипва майка си с чара си - намеси се 
Джарет, като се постара да потисне напушилия го смях. 
Жените обикновено лесно падаха в плен на чара на 
приятеля му. Приятно му бе да види жена, която не се 
поддава така лесно. - Иначе тя не би му спестила 
хапливата страна на езика си. 

— Езикът на майка ми няма друга страна - 
промърмори Мастърс. - А сега, когато брат ми е 
щастливо оженен, тя ме щади още по-малко. 

— Стига сте бъбрили - намеси се Гейб. - На какво ще 
играем? 

— С вас: на нищо - отсече Джарет и разбърка картите. 
- С госпожица Лейк ще играем вист на две ръце. 

— Какъв е залогът? - поинтересува се брат му. 

— Тайна - отвърна Джарет. 

— О, таен залог - усмихна се Мастърс и се облегна 
назад на стола. - Най-хубавият. 

— Не си въобразявай каквото и да било - сряза го 
Джарет. - Госпожица Лейк е дама. 



— и седи в това помещение, пред вас - намеси се 
Анабел, за да се защити. - Ако намеквате нещо, 
господин Мастърс, кажете го направо в лицето ми. 

Джарет я погледна, изненадан от невъзмутимия й тон. 
После забеляза, че ръцете й, поставени на масата, леко 
потреперват. 

Това го устройваше. Тя далеч не бе толкова овладяна, 
колкото изглеждаше. Следващия път вероятно ще 
премисли, преди да се впусне в подобна лудост. 

— Нищо не намеквам, госпожице Лейк - отвърна 
Мастърс. - Просто коментирам какво виждам. 

— Най-добре насочи коментарите си другаде - 
подхвърли Джарет и добави: - И, доколкото залогът ни 
е таен, най-добре е всичките да се омитате. 

Гейб се засмя. 

— Няма да си тръгна, старче. Нощта едва започва. 

— И аз няма да пропусна предстоящата игра за нищо 
на света - присъедини се Мастърс. 

— Както желаете - промърмори Джарет. 

Поне опита да ги разкара. 

Разбърка картите и й ги подаде да цепи. После 
двамата изтеглиха карти, за да се уточни кой ще 
започне. 

Той загуби и й подаде тестето тя да раздава. 

Мастърс се обърна към скупчилите се около масата 
мъже. 

— Залагам пет към едно, че дамата ще бие лорд 
Джарет - обяви той. 

Повечето обаче заложиха на приятеля му. 

— Срещу мен ли залагаш, Мастърс? - изненада се 
Джарет. 

— Цяла вечер печелиш. Време е картите да се 
обърнат. 

— Ще загубиш, ще видиш - присмя се Джарет. В този 
момент погледът му попадна на Пинтър, все така 
облегнат на колоната със скръстени на гърдите ръце. - 



Не е нужно ти да оставаш, Пинтър - подметна той ядно. 

- Видимо те дразним. 

— Доколкото си спомням, милорд, когато дойдохте, 
споменахте нещо, което желаете да обсъдим по-късно. 

По дяволите! Съвсем беше забравил. 

— Приятно ми е да ви изчакам. - Пинтър погледна към 
госпожица Лейк. - И да видя как ще се развият 
събитията. 

— Естествено - обади се Гейб. - Пинтър е винаги 
галантен, стане ли въпрос за дама. Не би допуснал да 
останем насаме с госпожица Лейк, за да не я отмъкне 
някой от нас в бърлогата си. 

— На вас тримата навик ли ви е да замъквате някъде 
жени? 

— Само във вторник и петък - бързо се намеси 
Мастърс. - А понеже днес е сряда, чувствайте се в 
безопасност. 

— Освен ако не сте със сини жартиери, мадам - 
подхвърли Гейб. - В сряда Мастърс и аз си падаме по 
сини жартиери. Вашите сини ли са, госпожице Лейк? 

— Само в понеделник и четвъртък. - Тя раздаде по 
тринайсет карти на двамата, после остави тестето 
настрана и обърна най-горната карта. - Съжалявам, 
господа, налага се да „отмъкнете“ друга дама. 

— Жартиерите на госпожица Лейк не са ваша работа! 

- тросна се Джарет със заплашителни нотки в гласа. - 
Съветвам ви да го запомните, иначе лично ще ви покажа 
вратата. 

Долови впития в себе си поглед на Мастърс и се 
напрегна. Мастърс наистина го познаваше прекалено 
добре, проклетникът, и знаеше, че Джарет рядко 
закриля жена, ако не става въпрос за някоя от сестрите 
му. Всъщност, той рядко беше в компанията на почтена 
жена. 

Реши да не обръща внимание на приятеля си и се 
съсредоточи върху картите в ръката си. Никак не бяха 



хубави. При други обстоятелства би помислил, че 
противникът му е извършил измама, но госпожица Лейк 
не приличаше на човек, който мами. 

— Питам се дали този „таен“ залог има нещо общо с 
ултиматума на госпожа Плъмтри? - подметна на глас 
Мастърс. 

— Ултиматум ли? - попита госпожица Лейк. 

Джарет изруга под нос и започна играта. 

— Госпожа Плъмтри е уведомила всичките си внуци, 
че трябва да се задомят преди края на следващия 
януари, или ще ги лиши от наследство - услужливо я 
информира Мастърс. - Да не сте приели да се омъжите 
за лорд Джарет, ако той спечели, госпожице Лейк? 

— Ни най-малко - отвърна Анабел. 

Нямаше защо да го изрича така решително, дяволите 
да я вземат. 

В очите на Мастърс се появиха весели пламъчета. 

— Това вече е новост! - възкликна Мастърс. - Жените 
обикновено си падат по моя приятел. Моля ви, кажете 
ми, какво не ви харесва у лорд Джарет. 

— Не го познавам достатъчно, за да съм наясно дали 
го харесвам, или не го харесвам - отвърна тя сдържано. 
- Затова според мен приказките за брак са твърде 
прибързани. 

— Като повечето жени - намеси се Джарет, - 
госпожица Лейк несъмнено предпочита брак по любов. 
Никога не би взела за съпруг някого, заради облог. 

— Странно как предполагате, че знаете мнението ми 
по темата, милорд, след като се запознахме едва тази 
сутрин. - Тя го погледна въпросително. - Вероятно вие, 
а не вашият приятел, умеете да четете мисли. 

Дръзка жена! 

— Надявайте се да не е така - сопна се Джарет и 
изигра вале пика, неговата последна карта. - Иначе 
рискувате да загубите тази ръка, а в последствие и 
играта и аз ще спечеля залога. 



— Няма да стане - обяви тя и със самодоволна усмивка 
свали поп пика. - Поне тази ръка е моя. 

Естествено. Никой не може да спечели с картите, 
които му се паднаха. Но късметът й едва ли ще трае 
дълго. 

Събра картите и започна да ги разбърква. 

В това време Мастърс се обади: 

— Значи ли, че тя спечели? 

— Засега взе повече ръце от мен, но още не е 
окончателно - поясни Джарет. 

— И наистина ли залогът няма нищо общо с 
ултиматума на госпожа Плъмтри? - настоя приятелят 
му. 

— На този въпрос и аз щях да ти отговоря - намеси се 
Гейб. - Джарет вече се измъкна и е освободен от 
ултиматума на баба. В замяна тя му възложи да 
ръководи пивоварната в продължение на година. После 
има право отново да стане крал на хазартните маси, и 
то без да трябва да се задомява. 

Джарет свъси вежди. Изведнъж думите на брат му 
прозвучаха страшно безотговорно. Не че му пукаше; ни 
най-малко. Отговорността влече болка и загуби. По- 
добре да не й се поддаваш; така няма да страдаш. 

— Значи да ръководите пивоварната за вас е само 
шега? - попита госпожица Лейк с неприкрито 
неодобрение в гласа. 

— Не е шега - защити се той, усетил изпитателния й 
поглед. 

— Просто временно положение. Грижата ми е да 
затегна нещата, докато баба отново застане начело. 

— Но нямате желание да видите компанията да 
преуспява? Възмутеният й тон му подсказа какво е 
отношението й към подобен подход. Впи очи в нейните. 

— Именно защото искам да успеем, не съм готов за 
рисковано предложение като вашето. 

Започнаха да играят и той спечели първите три ръце. 



— Какво рисковано положение? - наостри уши Гейб. 
Госпожица Лейк пренареди картите в ръката си. След 
това обясни: 

— Брат ми притежава пивоварна в Бъртън. Надяваме 
се да се слеем с вашия семеен бизнес, което начинание 
ще донесе облаги и на двете страни. 

— Или поне така тя твърди - реагира бързо Джарет. 

— Значи разигравате бизнес залог? - поиска да уточни 
Мастърс. - Боже, каква скука! Ако госпожица Лейк 
играе, за да спечели благоразположението на Джарет, 
тогава той за какво играе? 

— Пивоварната на брат й! Това трябва да е! - 
възкликна Гейб. 

— Не говорете небивалици! - сопна се Анабел. - Ако аз 
притежавам нашата пивоварна, нямаше да се нуждая от 
помощта на лорд Джарет. И определено нямаше да 
седна да играя на карти срещу него. Що за глупак би 
постъпил така? 

— Ще останете изненадана - подметна Джарет. - 
Някои мъже са готови да заложат какво ли не. 

— Явно и някои жени - обади се Мастърс и я изгледа 
изпитателно. 

— Ако не залага пивоварната на брат си, тогава какво 
друго? - продължаваше да разпитва Гейб. 

Джарет му хвърли строг поглед, той се сепна и 
погледна госпожица Лейк. 

Страните й се бяха зачервили като разцъфнали 
макове. Тази жена бе като отворена книга. На Джарет 
му стана неприятно, че присъстващите на масата мъже 
обсъждат характера й. 

— Госпожица Лейк заложи пръстена си - излъга той. 
Тя го погледна с благодарност. - Много е ценен. Струва 
доста пари. 

— Аха! - възкликна Мастърс и хвърли 
многозначителен поглед към Гейб. - Пръстен, значи... 
Трябваше да се досетя. 



и двамата с Гейб знаеха, че Джарет предпочита 
банкноти и монети при залозите. Никога досега не бе 
приемал бижу вместо пари. А сега, докато наблюдаваха 
госпожица Лейк, си даваха сметка, че той е склонен да 
приеме бижуто. 

Джарет стисна зъби. Въобще не биваше да се 
съгласява да приеме залога й. След няколко строги 
думи трябваше да я съпроводи до мястото, където е 
отседнала. 

А защо не го направи? 

Защото искрено вярваше, че тя ще се откаже. Тази 
жена има невероятната способност да го вбесява. И 
защото прелестите й му влияят, както никоя жена не му 
бе въздействала. 

Това беше пълна лудост и нямаше да доведе до нищо 
добро. Но преди да приключи, тя ще мине през леглото 
му. Не се съмняваше в развръзката. 

Гейб се обърна към Анабел: 

— Госпожице Лейк, често ли идвате в Лондон сама? 

— Не, естествено. - Тя си взе карта от купчинката. - А 
и сега съм със снаха ми и с... племенника ми. 

Дали си въобрази, или тя направи пауза, преди да 
произнесе „племенник“? Неочаквано му хрумна какво би 
могло да означава това и веднага попита: 

— Колко е голям племенникът ви? 

Тя внимателно разгледа картите си. 

— Какво общо има това? - подхвърли уж небрежно. 

— Ако той е мъжът, който ви придружава, има много 
общо - уточни Джарет. - На колко е? На пет ли? 

Тя преглътна неволно. 

— На дванайсет. 

— На дванайсет? - удиви се Мастърс. - Боже, жено, не 
бива да бродите из града само с момче, което да ви 
придружава! Как го допуска брат ви? 

— Хю е болен - отвърна тя. - Нямаше друг избор. 

Веждите на Джарет се стрелнаха във въздуха. 



— А вие дадохте ли му друг избор? - поиска да изясни 
въпроса той. 

Тя постави карта на масата и отвърна: 

— Не съвсем. 

Гейб подсвирна леко. 

— Ако ти няма да се жениш за нея, Джарет, някой 
трябва да го направи - отсече той. - На нея й е нужен 
съпруг, който да я пази да не се забърква в 
неприятности. 

— Повярвай ми, вече й го намекнах - промърмори 
Джарет. 

— Нищо подобно! - възрази госпожица Лейк 
разпалено. - Заявихте, че ми трябвал закрилник. Това не 
е едно и също! Несъмнено сте от мъжете, които си 
въобразяват, че жените са като домашните любимци - 
достатъчно е да ги държиш в клетка и да ги вадиш само 
пред гости! 

— Наистина, Джарет - обади се Мастърс с весели 
пламъчета в очите, - имаш доста снизходително мнение 
за женския пол. - Наведе се към госпожица Лейк. - 
Уверявам ви, мадам, аз никога не съм гледал така на 
жените. 

Джарет възмутено изсумтя, но госпожица Лейк само 
вирна деликатните си вежди и погледна Мастърс. 

— Говорите така, предполагам, само за да размекнете 
една дама. 

— Хвана те на тясно, Мастърс! - отбеляза Гейб. - Май 
госпожица Лейк умее да чете мисли. 

Джарет спечели изиграната ръка. 

— Едва ли - отбеляза той. - Иначе нямаше да се прави, 
че знае какво е моето мнение за жените. - Погледна я. - 
Очевидно не само аз си вадя заключения въз основа на 
бегли познанства. 

— Предположенията ми, сър, не се базират на 
познанството ни - скастри го тя, - а на думите ви. Щом 
смятате, че жена има нужда от закрилник, значи сте на 



мнение, че не е в състояние да се защитава сама. Това е 
обидно! 

— Нямах намерение да прозвучи така. Според мен 
просто на една жена й е по-трудно в града, отколкото в 
провинцията. Именно поради тази причина й трябва 
закрилник. 

— В провинцията ли? Та аз живея в Бъртън! Има близо 
седем хиляди жители. 

Всички се засмяха. 

Тя свъси вежди и Гейб се почувства длъжен да 
обясни: 

— Простете, мадам, но в Лондон живеят над един 
милион. 

— Знам, но това не прави Бъртън дълбока провинция, 
нали? 

— В сравнение... - започна Джарет. 

— Уверявам ви, сър, и при нас има пороци и 
жестокост. Разликата е само в мащаба. 

Горчивината в тона й го накара временно да замълчи. 
Нима се бе сблъсквала лично с жестокост? Да не би 
някой негодник да се е възползвал от нея? И защо 
подобна вероятност го кара да побеснява? 

— Във всеки случай - продължи тя, - напълно 
съзнавам колко много трябва да внимава в Лондон една 
жена. - Погледна го свирепо. - Не излязох с 
намерението да прекарам вечерта с трима негодници, 
които имат нахалството да твърдят, че ми трябвал 
съпруг, за да ме закриля от такива като тях. 

— Тя има право - засмя се Мастърс. 

— Не я насърчавай! - сряза го Джарет. 

Мастърс може и да беше непоправим негодник, но не 
и той. Възприемаше се като безгрижен негодник и като 
такъв не се чувстваше отговорен за репутацията на 
дамата с хапливия език, седнала срещу него; същата 
дето, без да й трепне окото, прие скандален залог, 
какъвто не беше редно да предлага. 



Приключиха и с второто раздаване и за негово 
огромно раздразнение завършиха на равно - всеки с по 
тринайсет ръце. Следващото раздаване приключи по 
същия начин. 

Макар и неохотно, призна, че тя е по-добър играч, 
отколкото очакваше. Вистът на две ръце не изисква кой 
знае каква стратегия, но все пак човек трябва да е 
нащрек. Тя изигра безупречно някои от ръцете. 
Определено беше впечатлен. 

Дразнеше се, защото в намеренията му не влизаше да 
загуби тази вечер. 

Тя хвърли карта, а той погледна купчинката, за да се 
увери, че карото е коз. Да видим как ще се справи, 
когато късметът е на негова страна. 

— Е, лорд Джарет, какво е истинското ви мнение за 
жените? - попита тя, докато изучаваше картите в 
ръката си. 

— Охо! - обади се Мастърс с блеснали очи. - Сега те 
хванаха натясно, момчето ми. 

— Защо? - озадачи се госпожица Лейк. 

Гейб се засмя. 

— Защото никой мъж не е в състояние да отговори на 
този въпрос по начин, удовлетворителен за една жена. 
Всеки опит би приключил пагубно. 

— Господин Пинтър - обърна се тя към тайния 
полицейски агент, - вие, предполагам, имате отговор. 

Върху лицето на Пинтър се изписа паника. 

— Моля да ме изключите от дискусията, госпожице 
Лейк. Нямам мнение за жените, кълна се. 

Джарет хвърли слаба карта, защото нейната бе по- 
силна. Какви страхливци само, мина му през ума. Преди 
да се усети, обяви: 

— Склонен съм да ви отговоря. - Помисли за баба си и 
навика й постоянно да се меси в живота на всички им. 
Сети се и за майка си и нейната осъдителна постъпка. 
Нещо мрачно се надигна у него. - Жените са най- 



щастливи, когато създават хаос в живота на всички 
около тях! 

Възцари се пълна тишина. Мъжете в салона насочиха 
поглед към нея. 

За изненада на Джарет тя се разсмя. 

— Излиза, че ние с вас имаме повече общо, отколкото 
си представях, защото точно това е мнението ми за 
мъжете. 

— Нима? - Остави я да вземе няколко ръце, като 
междувременно се отърва от по-слабите си карти. - И 
кой е нещастникът, причина да си оформите това 
мнение? 

— Защо мислите, че става въпрос само за един? - 
Веждите й се стрелнаха нагоре. - А вие? Да не би някоя 
жена да е разбила сърцето ви и това да е причината да 
си създадете подобно мнение за жените? 

Картите от купчинката бяха свършили. Тя изигра асо, 
но той го цака със злорада усмивка. Държеше 
достатъчно карти, за да поведе и достатъчно силни 
карти, за да вземе всички ръце до края. Този път играта 
нямаше да завърши наравно. 

— Никоя жена никога не е разбивала сърцето ми и 
никога няма да се стигне дотам. 

— Защото Джарет не допуска никоя достатъчно близо, 
за да го нарани - пошегува се Гейб. 

И защо да го прави? Те само ще се опитат да го 
променят, а това той няма да позволи. Животът му 
течеше чудесно, докато баба му не започна със своите 
манипулации. Всичко щеше да се подреди добре отново, 
когато изтече годината. 

Вярно, понякога му ставаше самотно и се уморяваше 
от безкрайните нощи, прекарани в игралните домове. 
Но се чувстваше удобно край масите за хазарт. Само тях 
познаваше добре, там изпитваше увереност. 

Джарет хвърляше една след друга все печеливши 
карти и му достави удоволствие да види как тя 



пребледнява, осъзнала, че няма да спечели тази игра. 

— Ще ви задам същия въпрос, госпожице Лейк. Да не 
би някой да е разбил вашето сърце? Затова ли сте 
неомъжена? 

— Не съм се омъжила, сър, защото не виждам никаква 
полза. Вие и приятелите ви не променяте това мое 
мнение. 

— Е, няма да ви досаждаме още дълго. - Взе 
последната ръка и се ухили самодоволно. - Току-що 
спечелих играта. Сега сме на равно и съм много по- 
близо да спечеля залога. 

— Толкова близо, колкото и аз. - Тя събра картите. - 
Мой ред е да раздавам, милорд. Ще се постарая да не 
проявя към вас щедростта, която вие проявихте към 
себе си. 

Той присви очи. 

— Да не намеквате, че мамя, мадам... 

— Не, естествено. - Страните й поруменяха, докато 
разбъркваше картите. - Просто се надявам да извадя 
същия късмет като вас в предишната игра. 

Смиреният й тон предизвика усмивката му. 

— Да не би да долавям лошо настроение, госпожице 
Лейк? 

— Трябва да признаете: имахте невероятен късмет 
през цялото време - отвърна тя. 

Той сви рамене. 

— Лошият играч не умее да се възползва от хубавите 
карти. Добрият е в състояние да победи и с 
посредствени. 

— А самонадеяният играч може да загуби дори ако 
държи хубави карти - обади се Мастърс. - Хайде, 
играйте. Искаме да видим кой ще победи, а не да 
слушаме философстване как се играят карти. 

Госпожица Лейк погледна Джарет и попита: 

— Винаги ли е толкова нетърпелив? 



— Само когато се е обзаложил, а този път глупаво е 
заложил на вас. 

— Размажете го напълно, госпожице Лейк - обади се 
отново Мастърс. - Аз ще спечеля, а неговият нос ще 
бъде натрит. 

— Защо? - попита Анабел. - Обикновено той ли 
побеждава? 

— Винаги побеждава - въздъхна примирено Гейб. 

Джарет погледна картите в ръката си. Не бяха 

толкова хубави, колкото предишните, но щеше да се 
справи. 

Следващата игра протече бързо. И двамата мълчаха, 
съсредоточени върху картите. Завършиха наравно - 
отново - и струпалите се около масата мъже 
простенаха. 

Госпожица Лейк побутна тестето към него. 

— Това може да се проточи цяла нощ - отбеляза тя. 

— Уморихте ли се, госпожице Лейк? - подразни я той, 
докато разбъркваше картите. 

— Ни най-малко, но трябва да признаете, че сме 
равностойни. 

— Може би... 

Той раздаде. 

— Сега аз долавям лошо настроение - подметна тя. 

— Или по-скоро неумолимостта на Съдбата спрямо вас 
- не й остана длъжен Джарет. 

Погледна картите. Отново не бяха най-добрите, но 
можеше да спечели. Вече бе опознал стила й на игра и 
лесно щеше да прецени стратегията й. 

Ала същото важеше и за нея. 

Допадаше му предизвикателството да играе срещу 
достоен противник. Мастърс и Гейб играеха с 
безразличие. Далеч повече се интересуваха от 
питиетата и флиртовете с прислужничките. 

Госпожица Лейк беше сериозен играч. Това го накара 
да се замисли за семейството й. Вероятно живее с брат 



си и снаха си, защото родителите й са покойници. Това я 
прави неомъжената леля. 

Наистина жалко. Изглеждаше прекалено млада, за да 
е лелята-стара мома. Едва ли е на повече от двайсет и 
пет. Що за живот е това за една жена? 

Вярно, Минерва беше на двайсет и осем и изглеждаше 
доволна от своето положение, но тя имаше своите 
книги. С какво разполагаше госпожица Лейк? 
Пивоварна, която не й принадлежи, и брат, който най- 
вероятно я държи настрана от бизнеса. 

А може би не съвсем, щом сега е в Лондон. 

Тя изигра първата си карта и той се насили да се 
съсредоточи. Нуждаеше се от всичките си умения, за да 
победи или поне да завършат на равно. 

Изиграха мълчаливо няколко ръце и бяха преполовили 
купчинката, когато Мастърс се обади: 

— Е, Гейб, след като Джарет е намерил начин да се 
измъкне от задомяването, какво ще правите вие, 
останалите? Ти избра ли си вече съпруга? 

Гейб свъси вежди. 

— Ще чакам до последния момент. 

— Мъдро решение - похвали го Мастърс. Ами... 
сестрите ви? Те направиха ли избор? 

Нещо в тона на Мастърс накара Джарет да застане 
нащрек. Погледна към приятеля си и го видя как уж 
разсеяно си разглежда ноктите на ръката. Но бе 
стиснал издайнически зъби и стоеше някак необичайно 
застинал. 

Гейб сякаш не забелязваше тези признаци. 

— О, Силия още е бясна на баба, а Минерва не е на 
себе си, задето Джарет се измъкна. Минерва смята да се 
противопостави, но не виждам какво ще предприеме. 
Само Джарет имаше с какво да преговаря. Дори планът 
на Оливър да избегне ултиматума на баба не успя. 

— Е, да, ако някой е в състояние да измисли как да се 
отърве, то това е лейди Минерва - подхвърли Мастърс 



предпазливо. 

Джарет се напрегна. Беше се запитал дали има нещо 
между Мастърс и Минерва, когато ги видя заедно на 
бала по случай празника на Свети Валентин, но след 
като Оливър обяви годежа си с Мария забрави за 
опасенията си. 

Дано няма нищо. Вярно, Мастърс е най-добрият му 
приятел, но по отношение на жените не може да му се 
има доверие. Освен това имаше странния навик да 
изчезва бог знае къде за дни наред. Минерва заслужава 
по-добър съпруг. А без ултиматумът на баба им дори не 
се налага да... 

— Купите са коз, лорд Джарет - прекъсна мислите му 
госпожица Лейк. 

Той погледна и видя, че се е опитал да вземе валето й 
каро с петицата пика - козът от предишната игра. По 
дяволите! Идеята, че Мастърс е хвърлил око на 
Минерва, го бе разсеяла. 

— Знам - отвърна той спокойно и й позволи да вземе 
ръката. 

Но сега вече бе загазил. Бяха изиграли поне три ръце, 
а той нямаше спомен кои карти са минали. За нищо на 
света нямаше да успее да се сети. 

По дяволите! Не знаеше дали дамата спатия, или 
десетката купа са минали. 

Оставаха им по две карти и отново бяха наравно. 
Държеше деветка купа и петица спатия и беше негов 
ред. Според него тя държеше осмица каро или дама 
спатия, или десетка купа. 

Направи някои бързи пресмятания. Ако хвърли 
петицата, при всяко положение ще завършат наравно. 
Ако изиграе деветката, можеше да спечели тя, той да 
спечели или да завършат наравно в зависимост какво 
ще даде тя. 

Редно бе да даде петицата. Това беше безопасният 
избор. Нямаше да спечели, но нямаше и да загуби. От 



друга страна, ако играе деветката, съществуваше шанс 
да спечели. 

Пое си дълбоко въздух. Не беше в стила му да играе 
на сигурно. 

С разтуптяно сърце реши да заложи на деветката. Тя 
го погледна въпросително и даде десетка купа. 

Той се взря невиждащо в картите. Не прецени 
правилно и сега беше дълбоко загазил. 

Последната ръка бе формалност. Тя спечели 
предпоследната ръка, което означаваше, че печели 
играта. И залога. 

Всичко да върви по дяволите! 

ГЛАВА ПЕТА 

Анабел гледаше картите и не вярваше на очите си. 
Господин Мастърс нададе радостен възглас, а всички, 
заложили против него, простенаха. Лорд Габриел, 
заложил на брат си, изрече ругатня, неподходяща за 
дамски уши. 

Лорд Джарет гледаше картите безизразно. 

Не беше изненадващо. През цялото време, докато 
играеха, изражението му не подсказваше какви карти 
държи. Когато поведе с малко, тя бе сигурна, че ще 
завършат наравно, защото знаеше кои карти са му 
останали, както - не се съмняваше - той знаеше 
нейните. Приятелите му бяха коментирали, че е 
известен с умението си да следи миналите карти. 

Тогава защо игра деветка купа? Да не би да е 
предположил, че тя не следи картите? 

Не, нямаше логика. След като изигра деветката, 
следваше тя да отговори със същата боя и да победи. 

Нарочно ли я остави да спечели? Това изглеждаше 
единственото логично обяснение. Но защо, след като 
толкова се съпротивляваше да й помогне? 



Имаше само едно обяснение: не желаеше да я принуди 
да се озове в леглото му. В такъв случай не е такъв 
нехранимайко, за какъвто се представя. Или това, или 
не я намира за привлекателна, но не бе дал такива 
признаци. Да, тя не бе в първа младост, не беше обаче и 
на преклонна възраст. Истински женкар не би бил 
толкова придирчив, нали? 

Същевременно, ако искаше да постъпи 
джентълменски, защо не я освободи от залога? Или не 
взе пръстена на майка й? 

Сякаш тя наистина го победи. 

В салона цареше гробна тишина. Всички чакаха тя или 
лорд Джарет да заговорят. 

— Изглежда „Пивоварна Плъмтри“ ще се обедини с 
„Лейк ейл“, лорд Джарет - престраши се тя. 

Зелените му очи се впиха в нейните. 

— Определено изглежда така. 

— Благодаря, че приехте залога ми, а и въобще да 
седнете да играете карти с мен. 

— За мен беше удоволствие. 

В тона му се долавяше леко раздразнение. Той рязко 
смени темата. 

— Къде сте отседнала, госпожице Лейк? 

Тя премигна, стъписана от въпроса. 

— В странноприемница „Шпората“. 

— Тя е на Хай Боро Стрийт, нали? 

Тя кимна. Той си взе шапката и палтото от 
закачалката и обяви: 

— Ще ви придружа. 

— Няма нужда. Ще си наема карета. 

— Изключено. 

— Аз ще я изпратя - предложи Пинтър. 

— Не - отсече лорд Джарет. Понеже господин Пинтър 
понечи да възрази, бързо добави: - Госпожица Лейк и аз 
ще обсъдим някои въпроси. Насаме. 



Тя се надигна предпазливо. Очакваше да говорят 
сутринта. 

— Ще се върнеш ли тук след това? - попита господин 
Мастърс, все още доволно усмихнат от спечеления 
облог. - Сега, когато късметът ти изневери, пак бих 
седнал да играя срещу теб и Гейб. 

— И ще имаш възможност да злорадстваш, нали? - 
подхвърли лорд Джарет суховато. 

— Точно така. Няма да забравя скоро какво се случи 
току-що. 

— И аз така се опасявам - въздъхна лорд Джарет. - За 
жалост друг път ще ти доставя това удоволствие, 
старче. Ще се върна, но за да разговарям с Пинтър. 
После се прибирам. Ще ставам рано, щом ще пътувам за 
Бъртън. - При тези думи госпожица Лейк го зяпна, но 
той само заобиколи масата и й подаде ръка. - Хайде. 
Най-добре да вървим. 

Пое ръката му. Щом стъпиха на улицата, попита: 

— Защо ще ходите в Бъртън? Няма нужда. Просто 
разговаряйте с Източно индийската компания и ги 
убедете да превозват октомврийската ни бира. Уверете 
ги, че давате гаранция или нещо подобно. 

Той я изгледа хладно. 

— Залогът беше да помогна на „Лейк ейл“, а не да не 
се запозная с пивоварната на брат ви. Няма да рискувам 
връзките на нашата пивоварна с Източно индийската 
компания, без да се запозная със състоянието на вашия 
бизнес, количеството, което сте в състояние да 
произвеждате, плановете ви за... 

— Не може да дойдете в Бъртън! - възкликна тя. 

Той присви очи. 

— И защо? 

— Аз... Ами... - Дойде й вдъхновение. - Работата във 
вашата пивоварна няма да върви без вас! 

Щом зърне Хю и открие, че лъже за „болестта“ на брат 
си или - още по-лошо, - че Хю не е одобрил напълно 



настоящия план, лорд Джарет ще се отметне от 
споразумението им. 

Той й помогна умело да заобиколи кална локва. 

— „Пивоварна Плъмтри“ ще функционира чудесно. Ще 
оставя указания на главния технолог и на господин 
Крофт. Те ще движат процеса до завръщането ми. Няма 
да отсъствам повече от няколко дни. - Взря се в лицето 
й. - Има ли нещо, което не ми казвате? 

Тя се насили да не отмести поглед. 

— Не, разбира се. Но не желая да ви създавам 
неудобства. 

Той се засмя суховато. 

— Вече е късно за това. Искахте помощта ми и сега я 
имате. С радост ще придружа вас и близките ви до 
Бъртън, когато сте готови да тръгнете. 

Тя премисли думите му. Ако той пътува с тях, тя ще 
има по-голяма възможност да контролира нещата, 
отколкото ако ненадейно цъфне в „Лейк ейл“. Ала най- 
добре, естествено, бе той да остане в Лондон. 

— Простете, сър, но не си представям да се друсате в 
пощенска карета заедно със снаха ми и племенника ми. 

— Нито пък аз. Затова ще вземем пътническата карета 
на семейство Шарп. 

— О, не, не бива... 

— Използва я само най-големият ми брат, а той ще 
отсъства от страната със съпругата си поне два месеца. 
- Погледна я косо, докато свиваха по Хай Боро Стрийт. - 
Така ще спестите и цената на билетите до Бъртън. 

Страните й поруменяха. Неприятно й бе да го признае, 
но наистина щеше да им е от полза. Нито тя, нито Сиси 
си представяха, че пребиваването им в Лондон ще 
излезе толкова скъпо. Вече разполагаха със съвсем 
малко пари и въобще нямаше да имат възможност да 
отседнат в странноприемница на връщане, както 
направиха при пътуването си към Лондон. 



Пък и на нея не й се пътуваше ден и половина с 
пощенска карета в компанията на Сиси и кисело 
дванайсетгодишно момче. Ако са с неговата карета, ще 
си позволят да нощуват в странноприемница, дори да 
поемат разходите за спътника си. 

Затова преглътна гордостта си. 

— Благодаря. Ужасно мил сте. А престоят ви по пътя 
ще е за наша сметка. 

— Глупости. Доколкото аз натрапвам присъствието си, 
поемам всичко. Възможността да опозная семейството 
ви е добре дошла, тъй като ще работим с брат ви. 

Отново я обзе паника. 

— Какво имате предвид? 

— Предстои да уточним условията на нашето 
споразумение. „Лейк ейл“ ще осигурява бирата, но кой 
поема разходите по транспорта? Разполагате ли с 
достатъчно складове за буретата по пътя, или ние ще го 
осигуряваме? Подобно начинание трябва да бъде 
обмислено добре. 

За пореден път тя го погледна слисана колко бързо и 
всеобхватно работи умът му. За човек, временно поел 
бизнеса, определено се справяше чудесно. Това можеше 
да се окаже опасно. 

— Не забравяйте: брат ми не е добре - подхвърли тя. - 
Нищо чудно да не успее да ви даде необходимата 
информация. 

Той я изгледа продължително и изпитателно, та чак я 
принуди да отмести виновно очи. Все пак не лъжеше 
съвсем. Хю наистина не беше добре; в известен смисъл. 

— Колко болен всъщност е брат ви? 

Какво да му отговори? Ако Хю е много болен, лордът 
вероятно ще откаже да им помогне, за да не загроби 
своята компания. От друга страна, Хю трябва да е 
достатъчно болен, за да не е на разположение, докато 
лорд Джарет пребивава в Бъртън. 

Реши да заложи на неопределен отговор. 



— След време ще се възстанови напълно, според 
лекаря. Не бива обаче да го безпокоим с проблеми около 
„Лейк ейл“. Управителят на пивоварната и аз сме 
насреща и ще ви запознаем с всичко необходимо. 

— Вие май прекарвате доста време там. Предполагах, 
че само давате рецептите за бирата, а не участвате в 
ръководенето на бизнеса. 

— В отсъствието на Хю нямам друг избор. 

— И баба ми така се захвана. Дядо се разболя и тя се 
включи, за да помага. Той я напътстваше от болничното 
си легло. - Гласът на лорд Джарет омекна. - Когато той 
почина, семеен приятел предложи да продадем 
пивоварната, а парите да отидат при баба и мама, но 
баба настоя да поеме нещата в свои ръце. По онова 
време вече знаеше достатъчно, за да ръководи бизнеса. 

— Баба ви очевидно е доста смела жена. 

— Или луда. Мнозина мъже твърдят, че е второто. 

— Позволете да предположа: били са от 
конкуренцията, нали? 

— Точно така - засмя се той. 

Определено се долавяше неподправеното му 
уважение, споменеше ли баба си. Явно не одобряваше 
намерението й да задоми него, братята и сестрите му - 
Анабел му съчувстваше в това отношение, - но очевидно 
й се възхищаваше. 

— Доколкото знам госпожа Плъмтри ви е отгледала - 
вас, братята и сестрите ви - след... Исках да кажа... 

Лицето му се изостри. 

— Явно сте чули за скандала, съпътстващ семейството 
ми. 

О, боже, не биваше да го споменава. Излиза, че надава 
ухо на... клюките. Беше чувала различни версии как са 
починали родителите му. Според една майка му била 
застреляла баща му, защото го взела за натрапник, 
нахълтал в ловната хижа, а когато разбрала, че е 
стреляла по съпруга си, се самоубила. Според друга 



най-големият му брат застрелял майка им, когато тя се 
опитала да застане между него и баща им. И двете 
версии звучаха неправдоподобно. 

Каква ли е истинската история? Не смееше да пита. А 
и очевидно той не желаеше да го обсъжда, защото 
настъпи зловеща тишина. Точно се канеше да се извини 
за проявеното любопитство, и той заговори. 

— Бях на тринайсет, когато баба стана наш настойник. 
Не се занимаваше много с нас обаче, защото беше 
прекалено заета с пивоварната. Ние се отгледахме сами 
така да се каже. 

— Това обяснява защо всичките сте толкова... 

— ... диви? 

Тя трепна. Ето - пак изтърси нещо, което не бива. 

— Независими - довърши тя. 

Той се засмя пресилено. 

— Добре се измъкнахте. - Погледна я изпитателно. - А 
какво е вашето оправдание да сте толкова 
„независима“? Баща ви сам ли ви отгледа? Затова ли 
настоявате да се занимавате с пивоварната му? 

— Не. Семейството на майка ми от векове се е 
занимавало с производство на бира. Рецептите са се 
предавали от родители на деца. Заех нейното място 
съгласно традицията. - Тонът й се смекчи. - Но задачата 
е тежка. 

— И откога се занимавате с производството? 

— Откакто татко почина. Вече почти седем години. 

— Невъзможно! Била сте прекалено млада. 

— Бях на двайсет и две, когато мама почина и 
започнах да ходя в пивоварната. 

Той я зяпна. 

— Излиза, че сте на... 

— Близо трийсет. Това ме прави доста стара. 

Той изсумтя. 

— Дяволски досадна сте и една от най-устатите жени, 
които съм срещал, но въобще не сте стара! 



Тя скри усмивката си. Макар и глупаво, почувства се 
поласкана, задето не я смята за стара мома, за каквато 
минаваше в очите на мнозина в Бъртън. 

Известно време вървяха мълчаливо. Не беше трудно, 
защото се движеха сред тълпи от хора. На Хай Боро 
Стрийт имаше много пъбове и странноприемници, което 
обясняваше оживлението по улицата късно вечерта. 
Слава богу, задето настоя да я изпрати; снажната му 
фигура й вдъхваше чувство за безопасност. 

Беше прав относно разликите между Лондон и 
Бъртън, макар да не бе склонна да му го признае. В 
Бъртън тя се движеше свободно благодарение на 
общественото положение на семейството й. Не й 
трябваше придружителка. Беше в пълна безопасност, 
стига да не навлиза в по-мрачните квартали на града. 

Но тук... Тук има доста мрачни места. В карета 
вероятно щеше да е по-защитена, но и тя може да бъде 
нападната. 

Подминаха „Пивоварна Плъмтри“, откъдето се носеше 
не много силен шум - все пак подсказваше, че работи 
нощната смяна. Скоро приближиха странноприемницата 
„Шпората“. Избра я и заради близостта до пивоварната, 
и заради ниските цени. Сега обаче съжали, задето не 
избра друга. Множеството в общия салон вдигаше врява 
и тя се съмняваше дали ще успее да поспи. 

— Ще ви изпратя до стаята. Тук не е безопасно за сама 
жена. 

— Благодаря, милорд - промълви тя и тръгна нагоре 
по тясното стълбище. 

— Като се има предвид, че по-рано тази вечер приехте 
предложението да изкарате нощта в леглото ми, според 
мен е редно да не се държим толкова официално един с 
друг - подхвърли той. 

Страните й поруменяха. Беше се надявала да не 
подхваща отново тази тема. А и защо й предложи такъв 
залог? За да се отърве от нея ли? Или защото я желае? 



Добре, ако е второто, защо допусна тя да спечели на 
карти? 

Предстоеше й да прекара следващите два дни заедно 
с него, затворени в карета. Налагаше се да разбере 
дали е джентълмен, или нехранимайко. 

— Като заговорихте за това, лорд Джарет... 

— Джарет - поправи я той. 

— Джарет - повтори тя. Стори й се толкова интимно 
да се обръща към него по име, че неволно потрепери. - 
Питах се... 

Боже, как ще го изрече? 

-Да? 

Стигнаха до етажа й. Тя отново се зарадва, че я 
придружава, защото общата стая - за нея, за Сиси и за 
Джорди - се намираше в неосветения край на коридора. 
Нямаше да й е приятно да налети на пиян гост. 

Спряха пред вратата на стаята. Тя се насили да го 
погледне в очите. 

— Нарочно ли ме остави да спечеля последната игра? 

— Защо да го правя? 

— Защото не си такъв „палавник“, за какъвто се 
представяш. По-скоро си джентълмен. 

— Не съм чак такъв джентълмен. 

Тя сниши глас. 

— Джентълмен не би насилил жена да влезе в леглото 
му заради залог. 

— Тогава защо изобщо бих предложил подобен залог? 

— За да ме сплашиш. А когато не успя, се наложи да 
измислиш нещо. Да ме оставиш да спечеля беше 
джентълменско. 

— Не съм те оставял да спечелиш - възнегодува той. 

— Нямаше причина да загубиш. Наблюдавах как 
играеш. Знаеше, че държа десетка... 

— Искаш да си призная, така ли? - Приближи се към 
нея. Тя отстъпи. Гърбът й опря стената. Той постави 
длани от двете страни на раменете й. Наведе се и тихо 



изръмжа: - Ти спечели честно и почтено. Би ме, защото 
си отличен играч. Доволна ли си сега? 

— Не! Мъж с твоите умения на карти... 

Устните му покриха нейните и тя се изненада. Бяха 
топли и с вкус на хмел от изпитата бира. И толкова 
нежни... Събудиха у нея отдавна потискани пориви. 

Бе все едно да пиеш бира на празен стомах - целият 
се сгряваш, топлина те залива от главата до петите. 
Ароматът му на сапун, на одеколон и на мъж я 
опияняваше. От години не беше усещала мъж толкова 
близо до себе си. Беше забравила колко е приятно. И 
само как си играеха устните му с нейните. 

Почти без да съзнава какво прави, тя разтвори уста. 
За миг той се напрегна, сякаш смаян, но после плъзна 
език в устата й и притисна тяло към нейното. Усети го 
целия - от прилепналите му широки гърди към нейните, 
до издутината между краката му. 

Без ни най-малко да се плаши от неговата възбуда тя 
обгърна врата му с ръце и се надигна на пръсти, за да 
поеме по-добре целувката му. Той плъзна ръце по 
тялото й, хвана я през кръста и я притегли по-плътно 
към себе си. 

Времето спря. Тя беше с мъж, когото едва познава, а 
той впиваше устни в нейните, сякаш му се полага по 
право. Езиците им се преплетоха, изследваха, търсеха... 
У нея напираха отдавна забравени чувства, изпълваха я 
с плътски желания. Боже, откога не бе изпитвала 
такива. 

Неочаквано от съседната стая се чу шум - все едно 
нещо падна. Той откъсна уста от нейната, отстъпи и 
застана нащрек. За миг останаха загледани един в друг; 
и двамата дишаха тежко. 

Какво направи? Остави го да я целуне и - още по-лошо 
- отвърна му със страст! 

С Рупърт се бяха любили само веднъж, но се бяха 
целували няколко пъти, защото бяха млади, глупави и 



увлечени. Тя така и не забрави удоволствията, в които 
той я въвлече. Сега Джарет наруши нейния 
тринайсетгодишен целомъдрен живот, а тя въобще не 
оказа съпротива. 

Нима не си бе научила урока? Да насърчава подобно 
поведение няма да донесе нищо добро на жена като нея, 
особено с мъж, известен с необуздания си начин на 
живот. Синовете на маркизи не се женят за бедни стари 
моми от Бъртън. Те ги примамват в леглото си, както 
той й даде ясно да разбере. 

Той пак се наведе към нея. 

— Както ти казах, Анабел, не съм чак такъв 
джентълмен. - Обърна се към нея по име, от което 
пулсът й се у чести. - Не те оставих да победиш. 
Изиграх деветка купа, защото се разсеях и пропуснах, 
че десетката не е минала. Определено не съм имал 
желание да допусна да се измъкнеш от залога. - Очите 
му, припламващи с опасен пламък, се спуснаха към 
устните й. - Ако ме вземаш за добросърдечен наивник, 
когото ще въртиш на малкото си пръстче с подкупваща 
усмивка, дълбоко се лъжеш. Помисли добре преди втори 
път да заложиш тялото си на карти, за да спасиш 
скъпоценната пивоварна на брат ти, защото следващия 
път непременно ще победя. И тогава ще настоявам да 
си получа наградата! 

Усети как страните й поруменяха, но не бе сигурна 
дали от срам, или от възбуда. 

— Не се тревожи, милорд. - Не демонстрирай слабост 
или той ще те прегази. - Няма да залагам повече срещу 
теб, защото те поставих там, където искам. 

— Внимавай, мила дамо. Мнозина са си мислили, че са 
ме поставили там, където искат, а са грешили. По-скоро 
съм там, където аз желая. Играеш срещу големи 
момчета. Ние не се катурваме и не се правим на умрели 
така лесно, както брат ти. - Помълча, за да й даде време 
да осмисли думите му. - Утре сутрин ще разговарям с 



баба. После тръгваме за Бъртън. - Докосна шапката си. - 
До утре... Анабел. 

Напълно неспособна да му отговори адекватно, тя го 
наблюдаваше как се обърна и си тръгва. 

След като изчезна надолу по стълбището, тя се 
отпусна върху стената; коленете й трепереха, дланите 
й бяха потни. 

Арогантен звяр! Големи момчета, как ли пък не! Беше 
толкова самоуверен. Вбесяваше я, както никой мъж не 
бе успявал досега, а тя прекара доста години сред 
производители на бира. 

А и другата му заплаха - щял да настоява да си 
получи наградата... Тя не е глупачката, за която я 
мисли. Първоначално той прие нечувания залог, не тя! А 
тя се хвана на хорото, защото нямаше друг начин да 
спаси „Лейк ейл“. Да не би той да си е въобразил друго? 
И да очаква тя да падне в същия капан? 

Да, естествено. Вероятно се смята за способен да 
съблазни всяка жена и да я превърне в своя любовница. 

Дали има любовници? Или скрита някъде метреса? 
Посещава я колкото да задоволи нагона си? Идеята я 
възмути, но само защото й бе неприятно да се окаже 
една от многото жени, от които се е възползвал... 
заради онова. 

Лорд Джарет очевидно проявяваше интерес към 
жените само като към физически същества, призвани да 
задоволяват похотта му. И определено разбираше защо 
жените с готовност се хвърлят на врага му. Този мъж 
несъмнено умееше да целува. И само си представяше 
колко е вещ в другите неща. 

В съзнанието й изплуваха отдавна забравени спомени: 
разголени тела, преплетени крайници, търсещи ръце... 

Да го вземат мътните! От години прогонваше тези 
потребности, а сега, след една глупава целувка, той ги 
възкреси, за да я тормозят. Няма да позволи да й 
причинява това! 



Постара се да забрави топлината, обгърнала тялото й, 
бръкна в джоба на пелерината за ключа от стаята и 
отключи вратата. 

Влезе и завари плода от своята младежка страст да 
лежи на сламеник до камината. Джорди бе изритал 
завивката, а нощницата се бе вдигнала над кльощавите 
му крака и усукала около кръста му. 

Сърцето на Анабел трепна. Придвижи се внимателно, 
за да не събуди заспалата във фотьойла Сиси и зави 
Джорди. Той промърмори нещо насън и придърпа 
завивката към брадичката си. 

В очите й се появиха сълзи. Дали понякога той се 
питаше защо „леля“ му настоява да се качва с майка му 
в спалнята всяка вечер, за да му пожелае лека нощ? Или 
защо „леля“ му толкова се вълнува от неговото бъдеще? 
Дали се пита какво изпитва тя към него, или насочва 
всичките си чувства само към „майка“ си? 

Въпросите я натъжаваха и тя ги прогонваше. 
Понякога, когато го гледаше, й приличаше на дворец от 
приказките, кацнал на върха на планина. Хем е неин, 
хем - не. Ще бъде ли той някога неин? Или, ако му каже 
истината, ще го отчужди? 

Кичур от тъмнокестенявата му коса бе паднал върху 
бузата. Едва се възпря да не го отмести. Не искаше да 
го събуди. Беше толкова сладък, когато спи. 

— Ти се върна - долетя нежен глас. 

Вдигна поглед и видя будната вече Сиси. 

-Да... 

— Говори ли с госпожа Плъмтри? 

— Не точно. Но убедих лорд Джарет да ни помогне. 

Сиси се усмихна. 

— Успя значи! Чудесно! - Равномерното дишане на 
Джорди секна и тя сниши глас. - Знаех, че ще го 
направиш. 

— Има обаче уловка. 



Набързо обясни, че лорд Джарет ще ги придружи до 
Бъртън и каква е причината. 

— О, Боже - въздъхна Сиси. - Ами, ако види Хю в някой 
от... 

— Ще се постараем да не стане. В това отношение 
разчитам на помощта ти. 

— Разбира се! 

— И твоя грижа е Джорди да не изтърси нещо. Макар 
че не виждам какво може да каже. Съмнявам се дали 
въобще разбира проблема на Хю. Трябва да подкрепя 
твърдението ни, че Хю е болен. 

— Ще говоря с него сутринта. Не се безпокой. Не 
оставяй Хю или Джорди да провалят всичко. Това е 
единственият ни шанс. - Сиси се отпусна във фотьойла. 
- А сега ми разкажи всичко, което се случи. Как накара 
лорд Джарет да промени решението си? 

Анабел въздъхна. Сиси винаги държеше да чуе всички 
клюки. Обикновено с радост съобщаваше на снаха си 
подробности. Тази вечер обаче реши да й сподели по- 
мъглява версия. 

Веднъж беше посрамила семейството си с 
поведението си. Няма да даде на Сиси повод да мисли, 
че пак ще го направи. 


ГЛАВА ШЕСТА 

Джарет крачеше по Хай Боро Стрийт и се опитваше да 
потуши гнева, който Анабел Лейк предизвика. 
Коментарът й, че го е поставила там, където иска, го 
изкушаваше той да й покаже къде иска да постави нея. 

Но именно защото й показа колко я желае, я 
провокира да изрече тази реплика. Полудява ли? Първо 
поиска като залог честта й, а после я целуна в тъмния 
мрачен коридор. Какво щеше да стане, ако - не дай си 
боже - снаха й бе излязла? 



Мисли с члена си като напорист провинциалист, 
озовал се в града. Тази жена притежава свойството да 
го изважда от контрол. 

Да, хубава е. Но и много други жени са хубави. Никоя 
обаче няма да се престраши да влезе в 
странноприемница, пълна с мъже, за да спаси семейна 
пивоварна; никоя няма да го бие на карти. 

Тя го вбесява; истински го вбесява! Няма представа 
как изкушава един безскрупулен мъж, не си дава сметка 
за грозящата я опасност. Как е възможно да е толкова 
наивна на тези години? 

Близо на трийсет ли каза? Никога не би й ги дал. 
Изглежда свежа и сладка като пролетен букет. 

Какви са тия мъже в Бъртън? Защо никой не я е взел 
за съпруга? Няма логика. Освен ако тя не бяга от брака. 

Не съм се омъжила, сър, защото не виждам никаква 
полза. 

Е, има право, тук й го признава. И той не вижда кой 
знае каква полза от брака. По този въпрос и двамата са 
на едно мнение. 



Но вижда голяма полза да я вкара в леглото си, да 
покрие тялото й със своето, да свали безличната й 
рокля, за да изследва извивките на гърдите й... 

Дяволите да я вземат! Грижата й за пивоварната на 
брат й очевидно я тласка да поема необмислени 
рискове. Още не бе схванала колко е глупаво да 
рискуваш всичко заради мечтата да успееш; на 
всичкото отгоре причинява болка. Достатъчно е човек 
да погледне него - един път наруши собствените си 
правила, смеси бизнеса с удоволствие и предложи 
залог, какъвто няма право да иска и бедствието дойде. 

Дължеше се, разбира се, отчасти и защото допусна да 
се разсее с мисли за баба си и нейните машинации. Ако 
не беше тя, нямаше да се притеснява за пивоварната 
или за перспективите пред братята и сестрите му. 
Щеше да играе карти, без да се нуждае от някого, нито 
някой да има нужда от него. 

И да се отегчава все повече и повече с всеки изминал 
ден. 

Свъси вежди. Това пък откъде му хрумна? Не беше 
отегчен. Този живот му харесваше. 

Това не е подходящ начин на живот за интелигентен 
млад мъж като теб. 

Изруга тихо и влезе в странноприемницата. Какво 
знае баба му? Именно тя му подхвърли да стане 
адвокат, а цялата му същност се бунтуваше срещу 
подобна идея. 

— Я вижте кой се върна - посрещна го Гейб широко 
ухилен. 

Тълпата бе пооредяла, вълнението около залозите 
попреминало. Пинтър пиеше, Гейб бе настанил една 
прислужничка от странноприемницата в скута си, а 
Мастърс разбъркваше картите. 

Щом съзря Джарет, Мастърс издърпа стол. 

— Дамата вече я няма. Кажи ни честно какво щеше да 
спечелиш, ако картите бяха на твоя страна. 



Джарет се въздържа с усилие да не избухне. 

— Вече го споменах: щях да се сдобия с пръстена на 
майка й. 

— Да, бе, пръстен - изсумтя Мастърс. 

— Да не ме наричаш лъжец, Мастърс? 

Приятелят му премигна. 

— Не, разбира се. Но ми се струва странно ти... 

— Мисли каквото искаш, само не го прави на глас! Чу 
ли? 

— Боже, Джарет, защо си толкова бесен? - 
полюбопитства Гейб. 

— Същото важи и за теб! - предупреди го Джарет. - 
Нито думичка повече, братле. 

Обърна се към Пинтър, който само сви рамене. 

— Няма защо да се нахвърляш върху мен. Аз не 
разпространявам клюки за дамите. 

— Не му обръщай внимание, Пинтър - обади се 
Мастърс. - Кисел е, защото загуби. И то - от жена. 

Спомняйки си защо загуби, Джарет се извърна към 
Мастърс. 

— Ти защо се интересуваш какви са перспективите 
пред Минерва да се омъжи? 

Мастърс мигом застана нащрек. 

— Не си спомням подобно нещо. 

— Напротив - обади се Гейб. - Питаше дали сестрите 
ни са си избрали съпрузи. 

— Просто водех приятелски разговор. Това е всичко - 
сви рамене Мастърс, но потрепналото на брадичката му 
мускулче го уличи в лъжа. 

Джарет се приближи към приятелят си и изръмжа 
през зъби: 

— Стой далеч от сестра ми! 

В очите на Мастърс се появиха гневни пламъчета. 
Издържа впития в него поглед на Джарет и дори му се 
тросна: 



— Държиш се като магаре. - Кимна към Гейб. - Хайде, 
Гейб, да отидем в моя клуб. Време е да си намерим по- 
приятна компания за тази вечер. 

Гейб прошепна нещо на прислужничката върху 
коленете му и тя стана нацупено. 

— Добре. Води ме, старче. 

Щом си тръгнаха, Джарет поръча от най-хубавата 
бира за себе си и Пинтър. Наистина се държа като 
глупак, без да има основателна причина. Дори Мастърс 
да бе хвърлил око на Минерва, сестра му едва ли ще го 
приеме за ухажор. Нямаше високо мнение за глупаците 
и женкарите. Ако жена щеше да отблъсне Мастърс, това 
определено е Минерва. 

Но Мастърс не реагира на забележките му. Нито ги 
отхвърли със смях, нито се съгласи да стои далеч от 
сестра му, нито увери Джарет, че между него и Минерва 
няма нищо. Това притесняваше Джарет. 

— Значи утре ще пътуваш до Бъртън - подхвана 
Пинтър. 

Джарет се насили да се съсредоточи върху 
предстоящия разговор. 

— Да. Ще ми се да огледам „Лейк ейл“. 

— Младата дама се изненада от намерението ти. 

— Така е. 

Не само се изненада, а направо се паникьоса. Но той 
щеше да разкрие за какво става дума. Тя определено 
криеше нещо. 

Отпи солидна глътка от халбата. Да, ще стигне до 
дъното на нещата. Независимо от залога възнамерява 
да огледа всичко. Прекалено много неща зависят от 
правилното му решение. 

Но това не е въпрос, с който възнамерява да занимава 
тайния полицейски агент от Боу Стрийт. 

— Пинтър, искам да те наема. 

— За какво? 



Запозна го в общи линии с версията на Оливър за 
смъртта на родителите им - Оливър се скарал с майка 
им, тя хукнала бясна към ловната хижа и там убила 
баща им. Брат му бе подхвърлил, че Пинтър знае всичко 
за онази нощ, освен за какво са се скарали Оливър и 
майка им, затова Джарет премълча тези детайли. 

— Затова - завърши Джарет, - искам да откриеш 
конярите, които са били там през онази вечер. 

— Никой от тях ли не работи вече в Халстед Хол? 

— Не. Баба отведе всички ни да живеем в Лондон 
след... злополуката. - Отказваше да произнесе думата 
„убийство“. Майка им никога не би застреляла баща им 
съзнателно, независимо от твърденията на Оливър. - 
Баба разпусна по-голямата част от персонала, когато 
затвори имението. 

— Но нали с навършване на пълнолетието си лорд 
Стоунвил влезе във владение на имението, нае ги 
отново и семейството ти се върна там? 

— Не и конярите. Вече си бяха намерили работа. 
Навярно са се разпилели из цяла Англия. 

Пинтър го погледна замислено. 

— Едва ли. Прислугата обича да се навърта по познати 
места. Не вярвам да се наложи да ги търся далеч. 

— Ако отскочиш до имението утре, секретарят на 
Оливър ще ти даде списък с имената им. Той държи 
документацията. 

Пинтър изправи рамене. 

— В момента семейството ти там ли е? 

Джарет потисна усмивката си, наясно защо Пинтър 
задава въпроса. 

— Не. Момичетата са в градската къща в Лондон. 
Наглеждат баба, откакто се разболя. А с Гейб сме в 
ергенските си квартири в града - обясни с усмивка 
Джарет. - Не се тревожи, че ще срещнеш Силия и 
острия й език. 

Изражението на тайния агент остана непроницаемо. 



— Лейди Силия има право на собствено мнение. 

— Дори когато засяга теб и склонността ти да се 
подчиняваш на „глупавите правила“ ли? - попита 
Джарет, твърдо решен да измъкне някаква реакция от 
вечно овладения Пинтър. 

— Повтарям: лейди Силия има право на свое мнение, 
каквото и да е то - обяви Пинтър невъзмутимо. - Е, в 
Бъртън ли да пратя доклада си? Дълго ли ще останеш 
там? 

— Не съм сигурен. Надявам се да не се застоя дълго. 
Но за всеки случай ми прати копие до „Лейк ейл“. Ако не 
го получа навреме, ще се запозная с него тук. 

— Добре - Пинтър се накани да стане. 

— И още нещо. - Откакто чу изповедта на Оливър, го 
разяждаше едно подозрение. Предпочиташе да разреши 
и този дребен въпрос, за да освободи съзнанието си. - 
Имам още една задача за теб, стига да искаш да й 
отделиш време. 

— Ако си в състояние да ми платиш, ще намеря време. 

Като един от най-опитните тайни полицейски агенти 

от Боу Стрийт Пинтър сам си съставяше правилата и 
графика. Плащаше за самостоятелен офис, защото 
много го търсеха за частни разследвания, когато не 
работеше в полза на обществото. 

— Чудесно. Ето какво искам от теб... 

* * * 

Хети Плъмтри започваше да съжалява, задето сключи 
проклетото споразумение с внука си. Джарет щеше да 
съкрати живота й с десет години, преди уговорената 
една година да изтече. Беше приел предложение от 
някаква малка пивоварна в Бъртън! Дори разговарял с 
господин Харпър по въпроса. Бъдещето не вещаеше 
нищо добро. 

Загледа се в господин Крофт, застанал изправен като 
войник до леглото й, след като й доклада какво се 



случва, както правеше всяка сутрин. 

— Сигурен ли си, че говореше за пазара в Индия, а не 
за пазара в Западните Индии? 

— Защо ще говори за Западните Индии? Та те са в 
различна част на света. Изключено е да обърква двете. 
Преподаването на география в „Итън“ може и да не е на 
ниво, но негова светлост едва ли би допуснал подобна... 

— Господин Крофт! 

Понякога да изтръгнеш информация от него бе все 
едно да белиш лук люспа по люспа. 

— Извинете. Отново се увлякох, нали? Както и да е. 
Определено визираше индийския пазар. Вие отдавна 
сте декларирали нежеланието си да стъпите там и той 
съобщи нещо в този дух на младата дама. Определено 
застъпи вашето мнение. 

Е, Джарет явно притежаваше някакъв здрав разум. 
Източно индийската компания за превоз бе 
непредвидима. Знаеше как капитаните се настроиха 
срещу „Ходжсънс“, когато собственикът на пивоварната 
вдигна цените. 

— Разкажи ми повече за младата дама, за която 
спомена. 

Вече се досещаше, че госпожица Лейк вероятно е 
хубавица, защото господин Крофт се изчервяваше всеки 
път, когато отвореше дума за нея. Той си гълташе езика 
в присъствието на хубави жени и вероятно затова тя бе 
успяла да се промъкне край него и да нахълта в офиса 
на внука й. 

— Какво по-точно искате да знаете? 

Тя се закашля, с което притесни господин Крофт. 
Дяволите да я вземат тази нейна кашлица. Няма ли най- 
после да отшуми? 

— На колко години е? 

Хети не се бе отказала да задоми Джарет, въпреки 
споразумението им. Желаеше да има правнуци, а 



колкото по-възрастна е тази жена, толкова по-малка е 
вероятността това да се случи. 

— Млада е, бих казал. 

Хети въздъхна. Господин Крофт притежаваше 
качества на отличен шпионин в някои отношения, но на 
него не можеше да се разчита да определи правилно 
нечия възраст. 

— По думите ти е нахълтала в офиса му. Според теб с 
прилично потекло ли е? 

— Определено. Държеше се съвсем възпитано, докато 
не си проби път край мен. 

— А внукът ми не я е изгонил веднага, така ли? 

— Не. Дегустира бирата й и разговаряха известно 
време. После обеща да спомене предложението й пред 
вас снощи. 

Слава богу, че господин Крофт умее умело да 
подслушва през ключалките. 

— После е отишъл да играе карти и да пие с онзи 
нехранимайко Мастърс - обяви тя раздразнено и отново 
се разкашля. Това още повече развали настроението й. - 
Един ден здравата ще дръпна ушите на този момък! 

— На негова светлост ли? 

— Не. На Мастърс! - опроверга друг глас от прага. - 
Ще го държа за ръцете, докато го правиш. 

Тя обърна сепнато очи към вратата. Боже, Джарет се 
бе появил. Никога не я посещаваше сутрин, особено 
толкова рано. Колко от разговора й бе дочул? 

Той изгледа господин Крофт продължително. 

— Господин Крофт, ако държите на работата си в 
нашата пивоварна, това е последната ви сутрешна 
среща с баба ми. Няма да търпя никой да ме шпионира. 

Господин Крофт скочи. 

— Милорд... не съм... 

— Достатъчно, господин Крофт - обади се Хети. - 
Свободен сте. 



Нещастният човек тръгна към вратата, като държеше 
Джарет под око от ужас да не би младият мъж да го 
удари. 

Джарет се настани на стол до леглото на баба си, 
протегна дългите си крака и кръстоса ръце. 

— Нямаш ми доверие как ръководя пивоварната, така 
ли? 

Хети го изгледа невъзмутимо. 

— А ти щеше ли, ако беше на моето място? 

— Не, предполагам. - Изражението му стана по- 
сурово. - Но се кълна, че ще освободя тази дребна 
невестулка, ако отново... 

— Нищо подобно няма да правиш! Той издържа майка 
си и петте си сестри. И познава „Пивоварна Плъмтри“ 
като петте си пръста. 

Джарет се наведе напред. 

— Тогава аз ще напусна. Споразумението ни беше да 
не се бъркаш и, ако не се придържаш към това, не 
виждам защо да продължавам. 

— Добре - примири се тя навъсено. - Ще кажа на 
господин Крофт да не ми докладва повече. Но ако ти ме 
държеше в течение, както обеща, нямаше да се налага 
да предприемам подобни мерки. 

— Информирам те. 

— Тогава защо трябваше да узная за госпожица Лейк 
от Крофт? - изригна тя и това предизвика нов пристъп 
на кашлица. 

— Внимавай, бабо. Доктор Райт не иска да се 
вълнуваш. 

Безразличния му тон щеше да я обиди, ако не бе 
забелязала появилата се в очите му загриженост. 

— Доктор Райт да върви по дяволите! - тросна се тя. 

— Трябва да го слушаш - настоя той. - Грижи се за 
здравето си. Не надавай ухо на всичко, което господин 
Крофт ти споделя. 



Нахалният й внук нямаше представа колко е трудно 
на нейната възраст да отстъпи и да връчи управлението 
на пивоварната в негови ръце. 

— Ти какво правиш тук в този час? Нали снощи си 
играл карти с приятелите си? 

По лицето му пробягна леко раздразнение. 

— Докладите на господин Крофт, забелязвам, са доста 
изчерпателни. 

— Редно е да са такива. Плащам му добре за тях. - 
Погледна го строго. - Е, какво те накара да станеш 
толкова рано? 

— Днес пътувам за Бъртън. 

Тя застана нащрек. 

— Защо? 

Той сви рамене. 

— Да разговарям със собственика на „Лейк ейл“ и да 
поемем продажбата на октомврийската им бира. 

— И да я поверим на Източната индийска компания 
ли? 

— И не само на тях. 

Значи хубавичката госпожица Лейк го бе убедила да 
обмисли предложението й, така ли? Интересно. Сега се 
налагаше Хети да реши как да действа нататък. 

Не й се искаше Джарет да загуби компанията, като 
следва члена си. Но „Пивоварна Плъмтри“ търпеше 
загуби и тя не бе сигурна дали има сили, за да води 
битка за спасението й. 

Джарет обаче имаше шанс да успее. В плановете й не 
влизаше в края на годината той да й връчи бизнеса 
обратно. Искаше да е здраво обвързан с пивоварната. 
Ала обвързваш някого, само ако му отпуснеш малко 
юздите. 

Но дали с провеждането на експерименти 
пивоварната щеше да преодолее настъпилите трудни 
времена? 



Няма значение. Ако сега тя наложи волята си, Джарет 
няма да стъпи повече там, а „Пивоварна Плъмтри“ се 
нуждае от човек с неговата интелигентност, за да я 
ръководи. Заради бъдещия успех на бизнеса си 
струваше да рискува и да му предостави инициативата. 

Освен това въпросната млада жена може да 
пренасочи интереса му от игралните маси към 
производството на бира. Джарет поддържаше 
повърхностни отношения с дамите, точно като по- 
големия си брат. Щом ще ходи в Бъртън, има надежда 
госпожица Лейк да промени това положение - нали е 
успяла да го заинтригува с проекта. 

Производството на бира бе в кръвта му. Нещо, което 
тя подцени, когато го прати против волята му да учи в 
„Итън“. Оттогава не преставаше да й отмъщава. Значи 
трябва да го подведе, че пак я наказва. 

Не бива да се досети, че попада направо в лапите й. 
От всичките й внуци Джарет бе най-подозрителният. 

— Не желая „Пивоварна Плъмтри“ да се обвързва с 
индийския пазар - заяви тя. 

Той свъси вежди. 

— Този път нямаш думата! 

Да, напипа правилния подход. 

— Но, Джарет... 

— Приходите ни ще се увеличат значително. 

— А ако затънем? Виж какво стана с „Ходжсънс“. 

— Да, но „Алсоп“ в Бъртън процъфтява. Защо да не 
опитаме и ние? 

— Ами ако ти забраня да ни намесваш? 

Той придоби добре познатото й упорито изражение. 

— Ами ако ти върна управлението на пивоварната? 

Стана и се запъти към вратата. 

— Почакай! 

Добре го изигра, Джарет. Браво! 

Един ден от него щеше да излезе прекрасен 
ръководител на бизнеса. Трябва да е била луда, когато 



го насилваше да го насочи към правото. 

Сега следваше трудната част: да се престори, че се 
подчинява, но да не дава вид, че го е постигнала. 

— Какво да правя с „Пивоварна Плъмтри“, докато те 
няма? 

Той спря на прага. 

— Харпър и Крофт ще движат нещата няколко дни. 
Ще им оставя подробни наставления. Освен това няма 
да отсъствам дълго. 

Тя свъси вежди. 

— Не ти давам благословията си за предстоящото 
начинание. 

— Спести си я, защото не се нуждая от нея. Не дойдох 
тук да искам разрешение или одобрение. Просто реших 
да те осведомя. Направих го и сега тръгвам. Ясен ли 
съм? 

Самонадеяно момче. Тя потисна усмивката си и кимна 
сковано. 

— Добре. 

За нейна изненада той се върна до леглото й, наведе 
се и я целуна по челото. 

— Вслушай се в указанията на доктор Райт. Грижи се 
за себе си. 

После изчезна. 

Тя изчака вратата долу да се затръшне и повика най- 
лукавия си прислужник. 

— Проследи внука ми - нареди Хети, - но го направи 
дискретно. Той ще отиде в една странноприемница. Там 
е отседнала госпожица Лейк. Лорд Джарет ще я 
придружи извън града. След като тръгнат, разбери 
всичко за нея от собственика на странноприемницата и 
се върни да ми докладваш. 

Прислужникът кимна и пое да изпълни задачата. 

Хети се облегна на възглавниците широко усмихната. 
Очертаваше се денят да се развие отлично. 



ГЛАВА СЕДМА 

Рано сутринта на следващото утро Анабел 
наблюдаваше как снаха й крачи нервно напред-назад в 
общото помещение на странноприемницата. Накрая 
застана на пътя й. 

— Как изглеждам? - попита Сиси, облечена в най- 
хубавата си дневна рокля от лилаво кадифе. 

Беше сложила и аметистовата си огърлица, 
предназначена само за специални случаи. Страните й 
бяха поруменели, сините й очи сияеха. 

— Прекрасна, както винаги - отвърна Анабел. 

— А ти приличаш на перачка! - Сиси направи гримаса. 
- Не е за вярване, че си облякла кафявата рокля! Та ние 
ще пътуваме със сина на маркиз! 

— Ще влизаме и излизаме от странноприемници и има 
изгледи да завали. Аз няма да си сложа най-хубавата 
рокля само защото Джарет е лорд. 

И определено не, задето я целуна в коридора така, че 
тя загуби ума и дума. И я накара да изпита забравени 
вълнения... 

Престани да мислиш за това! 

Днес вероятно ще разпитва защо „Лейк ейл“ има 
проблеми и е редно тя да е подготвена. Не е подходящо 
да се унася в романтични мечти всеки път щом види 
образувалата се от усмивката му трапчинка. 

Сиси въздъхна и погледна часовника. 

— Дано не се е случило нещо ужасно. Вече трябваше 
да е тук. 

Лорд Джарет изпрати бележка, че ще пристигне в 
десет и половина, а вече бе единайсет. 

— Закъснява, както е обичайно за лордовете - 
отбеляза Анабел суховато. 

— Идва! - възкликна Джорди, заел позиция до 
прозореца. 

Анабел усети как пулсът й се ускорява и свъси вежди. 



— Откъде знаеш, че е той? 

— На вратата на каретата има герб. - Джорди изпъчи 
гърди. 

— Чакай само Тоби Моиер да ме види да пристигам с 
карета на маркиз. Ще позеленее от завист! 

Анабел едва успя да се овладее, преди лорд Джарет 
да влезе самоуверено и наперено в общото помещение. 
Беше облечен в добре скроен син жакет и с лъснати до 
блясък хусарски ботуши. Коленете на всяка жена щяха 
да се размекнат при вида му. 

Не и нейните, разбира се. Нейните колене я държаха 
здраво на земята, слава богу. 

Изправи се, а той я погледна право в очите. 

— Госпожице Лейк - поздрави той с плътния си глас, 
който от снощи звънтеше в ушите й. - Извинявай за 
закъснението. Възникна проблем с конете. 

— Нямаме право да се оплакваме, милорд - протегна 
му ръка, - като вземем предвид щедростта ти да ни 
откараш в Бъртън. 

Той стисна леко пръстите й и плъзна свойски очи по 
нея, от което тя потрепери. Нещо проблесна в погледа 
му, преди устните му да се извият в приятелска 
усмивка. 

Сега вече коленете й омекнаха. 

Сиси си прочисти гърлото и Анабел се сепна. 

— Лорд Джарет, да ти представя снаха ми Сесилия 
Лейк. Сиси, лорд Джарет Шарп. 

Докато правеха изисканите поклони и реверанси, 
придружени с подходящите любезности, Джорди 
побърза да застане до Сиси. 

Сиси сложи ръка на рамото му. 

— Това е синът ми, Джорди - представи го тя. 

— Джордж - поправи я момчето. Подаде ръка. - 
Джордж Лейк на вашите услуги. Много мило, задето ни 
предоставяте възможност да използваме каретата ви, 
сър. Дано не ви затрудняваме прекомерно. 



От овладения като на възрастен тон на Джорди в 
гърлото на Анабел заседна буца. Явно през последния 
половин час младежът бе репетирал какво ще каже при 
запознанството. 

— Ни най-малко - увери го Джарет с известна 
снизходителна нотка. - Радвам се да помогна на теб и 
на близките ти. 

Горд, че се отнасят към него като с мъж, Джорди 
изправи рамене. На Анабел й идеше да разцелува 
Джарет. 

— Е, да вървим - предложи Джарет и подаде ръка на 
Анабел, оставяйки Джорди и Сиси да ги последват. 

Анабел пое ръката му и се опита да успокои 
разтуптяното си сърце. Така хванати под ръка вървяха 
и снощи, а не й беше въздействало по този начин. Да, но 
беше преди да я целуне. Сега усещаше стегнатите му 
мускули, аромата на розмарин от одеколона му... 

— Много добре изглеждаш днес, госпожице Лейк - 
подхвърли той. 

Зад тях Сиси изсумтя. 

Джарет погледна Анабел въпросително и тя обясни: 

— Снаха ми искаше да се облека по-екстравагантно, 
щом ще пътуваме в каретата на маркиз. 

Очите му заиграха с весели пламъчета. 

— А ти, напълно невпечатлена от общественото ми 
положение, си отказала. 

— Очевидно ще вали - опита се да се защити тя. 

Той само вдигна многозначително вежди. 

Стигнаха до каретата и, докато й помагаше да се 

настани, тя зърна изражението на Сиси и тихо простена. 
Снаха й я изучаваше с поглед, следователно бе 
забелязала колко свойски се чувства Анабел в 
присъствието на Джарет. 

Боже, ще се наложи да внимава повече, когато е близо 
до него. 



Джорди застана до Джарет и вместо да се качи 
попита: 

— Позволявате ли да се возя до кочияша? 

— В никакъв случай! - възкликнаха едновременно 
Сиси и Анабел от вътрешността на каретата. 

Джарет ги погледна въпросително. 

— Аз нямам нищо против, дами - увери ги той. 

— Прекалено опасно е - намеси се Сиси. 

— Ами ако възникне злополука? - добави Анабел. - 
Мястото не е подходящо за момче. Влизай, Джорди. 
Няма да пътуваш там. 

Мърморейки, задето се отнасят с него като към дете, 
Джорди се качи и седна срещу тях. Дори след като 
Джарет нареди на кочияша да потегли, той остана 
нацупен, със скръстени на гърдите ръце. 

Но момчето не остана дълго време безразлично към 
Лондон. Скоро залепи нос за прозореца, наблюдаваше 
лодките по реката, сградите, край които минават. 

Въпреки калдъръмената настилка каретата возеше 
гладко. 

— Каретата си я бива - отбеляза Джорди по едно 
време. - Вози много меко. Сигурно струва цяло 
състояние. 

— Джорди! - смъмри го Сиси. - Дръж се прилично! 

— Всъщност, нямам представа колко струва - призна 
Джарет. - Тя е на брат ми. 

— А, ясно - промърмори Джорди. - Маркизът, нали? - 
Огледа внимателно Джарет. - Вие не приличате на 
лорд. 

— Как изглежда един лорд - премигна Джарет. 

— Носят монокли и имат бастуни, украсени със сребро. 

— Ясно - отвърна домакинът им и се постара да не се 
разсмее. - Аз явно съм забравил моите в другата карета. 

Лицето на Джорди засия. 

— Имате и друга карета? Каква? Открит файтон ли е? 

— Всъщност двуколка. 



— Двуколка?! - Джорди го погледна с възторг. - Чувал 
съм за тях, но никога не съм виждал такава. 
Състезавате ли се с нея? 

— Не. Оставил съм това занимание на по-малкия ми 
брат. Може да си чувал за него. Лорд Габриел Шарп. 

Джорди бе като главозамаян. 

— Брат ви е Ангела на смъртта? 

— Това пък къде си го чувал? - намеси се строго 
Анабел. 

— От мама. Беше в един от жълтите й вестници. 

Сиси поруменя. 

— Милорд, моля да извините сина ми. Много се 
интересува от карети, но е склонен да говори, преди да 
помисли. 

Джарет се засмя и хвърли кос поглед към Анабел. 

— Май е характерна семейна черта - отбеляза той. Тя 
го изгледа свирепо и той побърза да добави: - Няма 
нищо. Знам, така наричат брат ми. 

После се умълчаха. 

Едва след известно време Сиси се обади: 

— Много сме ви благодарни, задето откликвате и 
идвате да помогнете на „Лейк ейл“, сър. 

Върху лицето му се появи скептично изражение. 

— Дано после двете да не съжалявате. Отскоро се 
занимавам с бизнеса с бира и за мен сферата е нова. Ако 
не беше облогът ни, нямаше... 

Усети какво щеше да каже и спря. 

— Не се безпокойте, милорд. Известно ми е, че Анабел 
ви е била на вист на две ръце. Тя ми споделя всичко. 

— Всичко ли? - Извърна поглед към Анабел. - Каза ли 
ви какви бяха залозите? 

— Естествено. - Сиси потупа Анабел по ръката. - Но 
наистина е рискувала доста. Пръстенът на майка й 
означава много за нея. Не е било редно да го предлага 
като залог при игра на карти. 



в очите му се появиха коварни пламъчета и Анабел 
застина. Нали той не се готви да... Боже, това не бива да 
я сполети... 

— Но ако не беше го направила, нямаше да приема 
предизвикателството. Трябваше ми нещо много 
изкусително, за да приема да се обвържа с пивоварната 
на съпруга ви. - Тук той прояви нахалството да й 
намигне. - За щастие госпожица Лейк бе напълно готова 
да ми предложи подходящо... изкушение. 

Анабел го погледна навъсено. Нехранимайко! Той се 
наслаждаваше на играта, която играе. 

— Вечно повтаря как пръстенът й носи късмет - 
продължи Сиси. 

— Така ли? 

Появилата се на устните му усмивка опъна нервите на 
Анабел. 

— Аз обаче не го вярвам - добави Сиси. - Ако й носеше 
късмет, Рупърт нямаше да... - Прехапа си езика и 
хвърли бърз поглед на Анабел. - Извинявай, скъпа. 
Минаха толкова години, но още те боли, знам. 

Думите на Сиси поне заличиха самодоволната усмивка 
от лицето на Джарет. 

— Кой е Рупърт? - побърза да се осведоми той. 

— Годеникът на леля Анабел - обади се Джорди. - 
Умрял е във войната малко след като мама и татко се 
оженили. Бил е голям герой, нали, мамо? 

— Да, Джорди. Смел и достоен мъж - потвърди Сиси. - 
Но за леля ти е болезнено да говори по въпроса. Не 
биваше да подхващам темата. 

— Глупости - възрази Анабел, като се стараеше тонът 
й да е спокоен. - Беше отдавна. Бях на шестнайсет. 
Годежът продължи кратко. Татко смяташе, че сме 
прекалено млади да се венчаем и настоя да изчакам да 
стана на осемнайсет. Станах на седемнайсет, а 
междувременно братът на Рупърт загина във Франция и 
завладян от чувство за мъст, Рупърт пожела да постъпи 



в армията. Загина в битката при Витория, малко след 
като неговата част отпътува от Англия. 

Тя бе спряла да скърби за младежката си любов, ала 
не й беше приятно да говори за това пред Джарет след 
разменените целувки снощи. 

За Джарет това, естествено, нямаше значение. За него 
тя бе жена, подвела го да предприеме нещо, мимо 
волята му и така бе нарушила спокойния му живот. 
Какво значение има, че някога е страдала? 

Същевременно усещаше погледа му върху себе си: 
изучаващ, любопитен. 

— И никога не си се омъжила - отбеляза той. - Явно 
много си го обичала. 

-Да. 

Беше го обичала както всяко момиче обича първия си 
възлюбен - с чиста, водеща до забрава страст, която не 
взема предвид последствията. 

Понякога се питаше дали баща й не е бил прав, като 
твърдеше, че е прекалено млада. Освен опиянението от 
младежкото влечение, какво общо имаше между нея и 
Рупърт? Тя обичаше да чете и да играе карти; той - да 
лови пъдпъдъци и да залага на състезанията в Бъртън. 
Ами ако не бяха консумирали любовта си? След смъртта 
му щеше ли да намери друг мъж, с когото да имат 
повече общи интереси? 

Няма значение. Стореното - сторено. 

Насили се да се усмихне приветливо. 

— Както и да е. Всичко е в миналото. - Срещна 
погледа на Джарет. - Имаше въпроси за пивоварната. 
Сега е подходящо да ги обсъдим, не смяташ ли? 

Той кимна леко. 

— Да. Защо не? 

Потънаха в разговор за „Лейк ейл“ и проблемите там. 
Тя изпитваше благодарност, задето изоставиха 
болезнената тема за Рупърт. Надяваше се повече да не 



се повдига. Не желаеше Джарет да научи прекалено 
много от нейните тайни. 


* * * 

За Джарет разговора за пивоварната с Анабел беше 
интригуващ. Тя знаеше несравнимо повече, отколкото 
той подозираше. Той например нямаше представа, че 
ечемикът е поскъпнал толкова, нито че 
производителите на бурета са вдигнали цената. 

Но най-важното: планът, който бе разработила, за да 
спаси пивоварната на брат си, беше не само подходящ, 
но и най-вероятно щеше да се увенчае с успех. След 
като сутринта остави баба си, се срещна с капитан от 
Източно индийската компания за превоз, негов познат 
от игралните зали. Човекът потвърди изцяло думите на 
Анабел. Капитанът дори се похвали колко пари е 
изкарал от първата доставка на бирата от „Алсоп“. 

С всеки изминал момент проектът изглеждаше все по- 
малко рискован. Съществуваше обаче проблемът с 
болния брат, а това бе тревожно. 

Жалко, че тя не можеше да движи нещата сама. Но 
докато брат й е собственик, никой мъж няма да води 
бизнес преговори с нея. Жените нямаха право да се 
занимават с делови въпроси. Баба му оцеля само защото 
съпругът й почина и й остави бизнеса и въпреки това се 
бе наложило тя да се бори със зъби и нокти за всяка 
печалба. 

Анабел определено бе готова да се бори, но единствен 
Хю Лейк щеше да взема решенията. От разказите на 
Анабел се потвърждаваше, че именно той има думата. 
Тя просто вършеше ежедневната работа заедно с 
управителя на пивоварната. 

Положението изглеждаше доста странно. И още по- 
лошо: не го напускате усещането, че тя не му казва 
всичко. Избягваше определени въпроси, омаловажаваше 
някои проблеми. Дали го правеше, защото не разполага 



с отговорите? Или защото не иска да сподели с него 
отговорите? 

А и странното поведение на младия Джорди. Щом 
започнаха да говорят за „Лейк ейл“, момчето млъкна, 
сякаш му бяха наредили да не си отваря устата. От своя 
страна госпожа Лейк определено се изнервяше, спомене 
ли се съпругът й. Това го озадачаваше, особено като се 
има предвид овладяното поведение на Анабел. 

Напълно се различаваше от държанието й, когато 
стана въпрос за годеника й. 

Хвърли й бърз поглед. Дори старомодната й делнична 
рокля с кален кафяв цвят не заличаваше свежия й тен 
или оживлението в очите й, докато говореше за бизнеса. 
Не бе трудно да се повярва, че някога е била сгодена. 
Май мъжете в Бъртън не бяха чак толкова безмозъчни. 

Тя не отрече някогашните си дълбоки чувства към 
Рупърт. Явно са били налице, щом му е останала вярна 
дори след смъртта му. Рупърт очевидно е бил галантен, 
млад, представителен и не на последно място смел. 
Умрял като герой значи? Точно от типа мъже, по които 
жените си падат. 

Свъси вежди. На този фон неговият живот 
изглеждаше безполезен, макар той да не изпитваше 
никакво желание да бъде войник. 

А нейният погубен живот? Затворила се е като стара 
мома, държи всички мъже настрана, защото е загубила 
истинската си любов на седемнайсет. Такъв път би 
избрала романтичка, а тя не му правеше впечатление на 
отнесена романтичка. 

Беше привлекателна, жизнена жена. Чувствена жена, 
която посреща целувките на мъж с подобаващ 
ентусиазъм. Анабел не витаеше във въображаеми 
светове. Грабваше момента, часа, деня с жажда за 
живот. Тогава защо пилее енергията си с грижи за 
децата на брат си и пивоварната на баща си? Редно е да 
е задомена за почтен джентълмен или богат търговец. 



да краси масата му с присъствието си и да споделя 
леглото му със страст. 

Тази мисъл също не му допадна. Не бе сигурен обаче 
защо не. Едва познаваше тази жена. Няма защо да го е 
грижа дали е омъжена за друг. 

И все пак не му беше безразлично. 

— Неприятно ми е да те прекъсна, Анабел - обади се 
госпожа Лейк, - но наближаваме Дънстейбъл. Негова 
светлост вероятно би искал да спре, за да се подкрепи. 

Анабел се засмя. 

— Ти искаш да се отбием, за да се видиш с 
приятелката си госпожа Кранли в странноприемницата 
„Мечката“. - Погледна Джарет съзаклятнически. - 
Познават се от момичета. Жената знае всички възможни 
клюки, а Сиси попива всяка нейна дума. 

Госпожа Лейк вирна брадичка. 

— Какво лошо има да знаеш какво става по света? 
Особено ако негова светлост не възразява. А и аз 
наистина съм гладна. 

— Тогава ще спрем - отсече Джарет. - И аз бих хапнал 
нещо с удоволствие. 

Макар Анабел да забели очи, той даде нужните 
инструкции на кочияша. Госпожа Лейк изглеждаше 
доста доволна, а младият Джорди вече не бе така 
напрегнат. 

Стигнаха до „Мечката“. Джарет помогна на дамите да 
слязат. Госпожа Лейк, придружена от Джорди, се 
отправи бързо към вратата и остави зълва си с Джарет. 
Анабел позабави малко крачка и прошепна: 

— Благодаря, задето не спомена какви всъщност бяха 
залозите ни. 

— Останах с впечатлението, че снаха ти не би ги 
одобрила. 

— Направо щеше да се шокира. 

— Но не толкова, колкото ти шокира мен - подхвърли 
той. 



С което го заинтригува. И му се прииска да я завлече в 
някой тъмен ъгъл за още няколко страстни целувки. 

Свъси вежди. Ето, отново оставя членът му да 
командва положението. 

Отвътре изскочи жена и се втурна да прегърне 
госпожа Лейк. 

— Колко се радвам да те видя отново, скъпа. Мисията 
ви в Лондон успешна ли се оказа? 

Това вероятно бе госпожа Кранли. Приличаше на 
типична ханджийска съпруга: с червендалести бузи, 
закръглена и готова да клюкарства. 

— Всичко мина несравнимо по-добре, отколкото 
очаквахме - изчурулика госпожа Лейк. - Негова 
светлост бе така мил да предложи каретата на брат си, 
за да пътуваме удобно до Бъртън. 

— Негова светлост ли? - Госпожа Кранли му хвърли 
изучаващ поглед. - Нали възнамерявахте да се 
обърнете към госпожа Плъмтри за помощ? 

— За жалост тя не успя да се отзове, но вместо нея 
внукът й се съгласи да ни помогне. Лорд Джарет Шарп, 
позволете да ви представя госпожа Кранли. Тя и 
съпругът й са собственици на странноприемницата. 

Като чу името му госпожа Кранли видимо се промени. 
Макар да направи вдървен реверанс и да промърмори 
поздрав, поведението й подсказваше, че смята Джарет 
за последовател на дявола; или за самия дявол. 
Очевидно репутацията му го изпреварваше. 

Тя грабна ръцете на госпожа Лейк и на Анабел и ги 
подкани: 

— Елате, мили мои. Трябва да поговорим. 

— Остани с негова светлост, Джорди - нареди Сиси на 
момчето. 

Чудесно! Сега му повериха да наглежда малкия, 
сякаш е надзирател в пансион! 

— И да се отбиеш до едното място, Джорди - добави 
Анабел. 



— Лельо Анабел! - изчерви се младежът до корените 
на косата си. 

Докато майка му и леля му се отдалечаваха с госпожа 
Кранли, той се обърна към Джарет: 

— Говорят ми сякаш съм малко дете. Постоянно ме 
засрамват, дявол да ги вземе! 

Джарет се пребори с желанието да му обърне 
внимание, че с думи като „дявол да ги вземе“ едва ли 
ще умилостиви майка си и леля си. 

— Съжалявам, Джордж, но за тях винаги ще си 
останеш малко дете, независимо на колко години си. 

Тази мисъл направо ужаси Джорди. 

— Вашата майка така ли се държи с вас? 

— Не. - Наложи се Джарет да преглътне появилата се 
в гърлото му буца, за да продължи: - Тя почина, когато 
бях малко по-голям от теб. 

— Да, вярно. Забравих. - Джорди пъхна ръце в 
джобовете. - Това е ужасно. Не бих искал мама или леля 
Анабел да починат, но понякога ми се ще да ме оставят 
на мира. Например, когато Тоби Моиер е наоколо. 

— Кой е Тоби Моиер? 

— Моят най-голям враг. На седемнайсет е и по-висок 
от мен. Постоянно виси с приятелите си на поляната зад 
къщата ни и дебне да ме тормози. 

— И аз имах голям враг в училище. Казваше се Джон 
Прат. Постоянно ми вземаше нещата. 

— Точно така. Тоби се опита да задигне часовника, 
който татко ми подари за Коледа, но се оказах по-бърз 
от него и избягах. - От възмущение говореше 
забързано. - Постоянно ми вика Джорди-Моржи. Веднъж 
видя мама да ме целува по бузата и ме нарече „мамино 
детенце“. А тя защо ме целува, когато момчетата са 
наоколо? 

— Защото жените въобще не си дават сметка за тези 
неща. Аз изтръпвах целият, когато мама се суетеше 



около мен в присъствието на приятелите ми. Но сега, 
когато я няма... 

Беше готов да сподели, че е готов да даде дясната си 
ръка, само и само майка му отново да се суети около 
него. Изпълваше се с глупаво негодувание, като 
виждаше как госпожа Лейк и Анабел се суетят около 
момчето. Същевременно Джордж нямаше представа 
колко е лесно да се лишиш от подобни грижи и 
внимание... 

Боже, размекваше се. Така става, допуснеш ли хора в 
живота си. Започваш да копнееш за неща, за които не 
бива. 

Потупа Джордж по рамото. 

— Стига сме говорили за това. Защо не си намерим 
маса, докато дамите клюкарстват? 

По това време на деня странноприемницата не бе 
пълна и лесно намериха места. Джарет се възползва от 
препоръката на Джордж и поръча каквото жените биха 
харесали, а после реши да се възползва пълноценно и 
от факта, че е насаме с младежа. 

Баща ти откога е болен? 

Джордж определено се затвори в себе си. 

— Аз... Ами... От известно време. Всъщност - 
отдавна... 

Отдавна? Не звучеше като неразположението, което 
Анабел описваше. 

— Значи е сериозно - отбеляза той, съчувствайки на 
момчето. 

— Не... Искам да кажа... Да... - Усмихна се плахо. - Не 
знам как да го определя. 

Странно. 

— Въобще ли не ходи в пивоварната? 

— Понякога ходи, когато не... се чувства зле. 

— А през останалото време ходи леля ти, така ли? Ти 
придружаваш ли я? 

— Не. 



Изражението му беше угрижено. 

Джарет добре помнеше времето, когато го изпратиха 
на училище, вместо да го оставят вкъщи да помага на 
семейството. 

— Защо не? 

— Защото всички твърдят, че било прекалено опасно 
за мен. 

Според майка му и леля му излизаше, че доста неща 
са прекалено опасни за горкия Джорди. 

— А ти се питаш защо е прекалено опасно за теб, а не 
е прекалено опасно за една жена. 

— Не съм казал подобно нещо. 

Но долната му устна потреперваше и Джарет се 
досети, че му е минавало през ума. Самият Джарет 
щеше да се пита същото, ако беше на мястото на 
Джордж. Момчетата на дванайсет не обичаха да им се 
повтаря, че жена ще се справи по-добре от тях с нещо, 
дори да отговаря на истината. 

— Според татко мястото на жената не е в пивоварната 
- престраши се да сподели Джордж. 

— Аха... 

Нищо чудно защо Анабел винаги застава нащрек, 
подхване ли се темата. 

Независимо от всичко обаче, тя ходеше там. Дали брат 
й го позволява, защото няма друг избор заради 
болестта си? Или се налага Анабел да ходи поради 
други причини? 

За пореден път изпита чувството, че не знае всичко. 

— А ти какво мислиш за присъствието на жени в 
пивоварната? 

Джордж премигна. Явно никой никога не го бе питал 
за мнението му. 

— Не съм съвсем наясно, защото не ми е позволено да 
стъпвам там. На леля Анабел сякаш й харесва, а според 
мама - добре се справя. 

— А баща ти? Той какво казва за нейната храброст? 



Зад гърба му се разнесе гласът на Анабел: 

— Според него трябва да си намеря съпруг и да оставя 
пивоварната в ръцете на управителя. - Анабел го 
погледна ледено. 

— Не беше нужно да разпитваш племенника ми, за да 
го научиш, нали? 

Джарет посрещна погледа й с вдигната вежда. Да, да, 
определено става дума за повече неща, отколкото 
изглежда на повърхността. Анабел крие някакви тайни. 
Въпросът е - какви? И как ще се отразят те върху него и 
плановете й? 

Възнамеряваше да разбере по един или друг начин. 

ГЛАВА ОСМА 

Анабел беше кисела заради глупостите, надрънкани 
от госпожа Кранли, а като завари Джарет да разпитва 
горкия Джорди нещата се влошиха. Ако Джарет разбере 
истинската причина за проблемите на „Лейк ейл“, 
никога няма да им помогне. 

Но едва ли ги е разбрал, защото иначе щеше да й е 
сърдит. Върху лицето му нямаше изписан гняв, а само 
предпазливост, впрочем налице още от началото на 
пътуването им. 

Чудесно, защото в момента имаха далеч по-големи 
грижи. 

— Нося лоши новини - обяви тя тихо. - Мъж, видял ни 
да играем карти в Лондон, е минал оттук тази сутрин. 
Разказал пред госпожа Кранли, че снощи някоя си 
госпожица Ривър от Уъртън е играла на карти с теб в 
една странноприемница. 

На устните му заигра тънка усмивка. 

— Госпожица Ривър, а? Явно е объркал „ривър“, което 
значи река, с „лейк“, което значи езеро. Същевременно 
имената на градчетата се римуват... Забавно. Е, твоята 



всезнаеща приятелка госпожа Кранли не е ли 
направила връзката? 

— За щастие, не. И не ми е приятелка! Обаче нейният 
информатор е направил... няколко неприлични 
инсинуации относно твоето „скандално поведение“ към 
„госпожица Ривър“ и сега госпожа Кранли е силно 
обезпокоена, задето пътуваме заедно с теб. - В гласа й 
се прокраднаха горчиви нотки. - По думите й ти си 
непоправим съблазнител на невинни души и трябва да 
те отпратим да продължиш, а ние да изчакаме 
пристигането на пощенския дилижанс. 

Лицето му придоби каменно изражение; само 
проблясването на синьо-зелените му очи издаваха 
обзелия го гняв. За миг й дожаля за него. Сигурно се 
чувстваше изтощен от толкова много клюки по свой 
адрес. 

Но същевременно единствената потърпевша от 
клюките ще бъде тя, стига някой да направи връзка 
между „госпожица Ривър от Уъртън“ и „госпожица Лейк 
от Бъртън“. Щеше й се да скастри госпожа Кранли за 
разпространяването на клюки, но по този начин само 
щеше да насочи вниманието на жената в нежелана 
посока. 

Това беше наказанието на Анабел, задето прие залога 
на Джарет. Трябваше да се досети, че мъжете в 
странноприемницата ще стигнат до неблагоприятни 
изводи какво й е поискал женкар като Джарет в замяна 
на сключения облог. Мъжете вечно предполагат най- 
неблагоприятни неща относно жените и беше редно тя 
вече да го знае. Особено когато догадките им не са 
далеч от истината. 

Вратата зад тях се отвори и Анабел простена тихо. 

— Сиси идва. Често казано, според мен трябва да си 
вървим. Не знам колко шум ще вдигне глупавата 
ханджийка, ако останем, а и така ще избягаме от 
глупостите й. 



С поглед, който не търпеше възражения, Джарет се 
облегна назад и скръсти ръце на гърдите си. 

— Свикнал съм да ме одумват. Освен това вече 
поръчах. - Усмихна се пресилено. - А тя да си говори 
каквото иска. Няма да мръдна оттук, докато не си изям 
свинското печено. 

Сиси се приближи. 

— Приятелката ми, милорд, едва ли ще каже нещо. 
Обясних й колко сте мил към нас и колко нелепи са 
клюките. - Седна срещу Джарет, до Джорди. - Госпожа 
Кранли не е глупачка. Ако й споделя колко сте 
благороден по характер, ще ми повярва. 

Анабел се съмняваше. 

Сиси нервно разгъна салфетка и продължи: 

— Все пак добре стана, че не разпозна истинската 
самоличност на „госпожица Ривър“. Не е за вярване 
какви ужасни неща измислят и разпространяват хората, 
кълна се! Който и да е този окаян пътник, донесъл 
клюката, трябва да го застрелят. Анабел никога не би 
заложила нещо толкова непристойно като... 

— Сиси! - сряза я Анабел и погледна Джорди. 

Сиси се изчерви. 

— Вярно... 

— Какво означава „непристойно“? - поинтересува се 
Джорди, както можеше да се очаква. 

— Няма значение, Джорди - отвърна Сиси. - Сядай. 
Госпожа Кранли няма да се държи невъзпитано, 
убедена съм. 

Анабел въздъхна и се настани до Джарет. Сиси бе 
склонна винаги да мисли най-доброто за хората, макар 
те да не го заслужават. 

— Ще провериш значението на думата в речника, 
когато се приберем - посъветва го Анабел. 

— Но аз искам да знам сега! - възрази той. 

— Означава „похотлив“ - обади се Джарет. Анабел го 
стрелна с неодобрение и затова добави: - Момъкът е 



достатъчно голям, за да му се съобщи, когато член на 
семейството му е бил обиден. 

Джорди изпъчи гърди. 

— Точно така. Достатъчно голям съм, за да 
предизвикам мъжа на дуел! 

— Не говори глупости, Джорди - смъмри го Сиси. - 
Пътникът отдавна си е тръгнал. 

— И едва ли ще приеме да се дуелира с 
дванайсетгодишен - намеси се и Анабел суховато. - 
Погледна Джарет изпепеляващо. - Видя ли какво 
отприщи? 

— След като Джордж осигурява вашата безопасност, 
дами - отвърна Джарет невъзмутимо, - редно е да 
започне да разсъждава като мъж. Няма да се получи, 
ако се отнасяте към него като към дете. 

Анабел се наежи, ала Сиси го дари с усмивка. 

— Колко мило, че приемате така добре нашия Джорди, 
милорд. Нали, Анабел? 

— Да, много мило - процеди Анабел през зъби. 

— Не бих казал - отбеляза Джарет. - Просто си 
припомням как се чувствах аз на дванайсет. 

Това накара Анабел да се замисли. Наистина, какъв е 
бил Джарет на дванайсет? Самонадеян като сега ли? 
Или по-здравомислещ? Спомена, че баба му го е 
отгледала от тринайсетгодишен. Беше ли се променил 
характерът му тогава? Никой не би преживял 
насилствената смърт на родителите си без това да му 
повлияе. 

Или увлечението й по него я караше да вижда у него 
дълбочини, каквито не съществуват? Внимавай, 
госпожице. Всяка клюка съдържа известна доза истина. 

Точно тогава се появи прислужник, готов да им 
поднесе храната. От госпожа Кранли, слава богу, 
нямаше и следа. Очевидно се бе задоволила само да 
предупреди Анабел и Сиси относно спътника им. 



Прислужникът поднесе първо бира. Анабел я 
помириса. Да, от госпожа Кранли можеше да се очаква 
да купува нискокачествено пиво. Отпи малка глътка и 
сбръчка нос. Беше прекалено заета с дегустацията, за 
да забележи как Сиси нареди на прислужника да върне 
една от чиниите в кухнята. 

— Господарката настоя да я дам на негова светлост - 
опита се да възрази мъжа и се наведе, за да постави 
чинията пред Джарет. 

Сиси грабна порцията, преди човекът да успее да 
реагира. 

— На него дай другата - тросна се тя и започна да яде. 

Прислужникът сви рамене и постави друга чиния пред 

Джорди. 

— Храната е една и съща, мамо - обади се момчето. - 
Казах на лорд Джарет, че обичате свинско печено. 

— Така е - потвърди Сиси и хапна още едно парче, но 
направи гримаса. 

В този миг Джарет присви очи. Протегна ръка, взе 
чинията и се взря в нея. 

— Не бива да ядете това - обяви той. 

Именно тогава Анабел се вгледа по-внимателно. 
Месото имаше съмнителен цвят, а от миризмата му й се 
повдигна. Погледна другите чинии, но ястието 
изглеждаше прилично. 

— Клюкарката госпожа Кранли ни сервира развалено 
месо, Сиси! Как смее? - възкликна Анабел. - Ще й дам да 
се разбере! 

Анабел понечи да стане, но Джарет я спря. 

— Порцията не беше предназначена за госпожа Лейк, 
а за мен - отсече той. 

— Станала е някаква грешка - обади се Сиси немощно. 

— Единствената грешка е, че допуснах да спрем тук! - 
Джарет се изправи и изсипа съдържанието на чинията в 
близката кофа за боклук. После отиде до Сиси и й 



подаде ръка. - Хайде, тръгваме. Ще спрем и ще хапнем 
в следващото градче. 

Изпълнена с благодарност, Сиси го остави да я отведе 
от масата без повече възражения. 

— Колко хапна? - поинтересува се Анабел, докато се 
насочваха към вратата. 

— Не много - отвърна снаха й. 

— Но може и да е достатъчно - намеси се Джарет. - 
Прощавай, госпожо Лейк. Първоначално не схванах 
какво правите. - Погледът му стана мрачен. - Не 
очаквах приятелката ви да предприеме драстични 
мерки, за да ви изтръгне от лапите ми. 

— Тя със сигурност не е искала... 

— Да не си посмяла да се извиняваш от нейно име! - 
скастри я Анабел. - Не виним теб, Сиси. Така наречената 
ти приятелка плаче да бъде застреляна! 

Стигнаха до входа, където госпожа Кранли гледаше 
Джарет със злобен поглед. Той се напрегна. Освободи 
се от ръката на Сиси и тихо нареди на Анабел: 

— Вие тримата се качете в каретата. Ей сега ще ви 
последвам. 

— Хареса ли ви яденето, милорд? - попита нахално 
хаджийката, докато Анабел отвеждаше Сиси и Джорди 
към каретата. 

— Следващия път, когато възнамеряваш да отровиш 
някого, мадам - чу го Анабел да изрича, - погрижи се да 
дадеш ясни указания на прислужника. Преди да успея 
да я спра, госпожа Лейк хапна няколко залъка от 
свинското, предназначено за мен. 

Анабел хвърли поглед назад и видя как госпожа 
Кранли силно пребледнява. 

Гневното изражение на Джарет стопли сърцето й. 

— Надявам се да си доволна от глупавия си план „да 
спасиш“ приятелката си от вредното ми влияние. Ако тя 
почине, ще те обвиня в предумишлено убийство. Чу ли 
ме добре? 



— Милорд, не възнамерявах... не биваше... 

Анабел помогна на снаха си да се настани в каретата. 
Сиси изглеждаше добре в момента, но Анабел се 
притесняваше. Съвсем в стила на Сиси бе да се опита да 
прикрие поведението на приятелката си и да поеме 
вината. А не биваше. 

Открай време Анабел не харесваше госпожа Кранли, а 
сега направо я мразеше. Кой прави подобни глупости? И 
то само заради някакви клюки? Тази жена бе малоумна, 
но Сиси не го съзнаваше. 

Джарет веднага се досети какво става и реагира; явно 
наистина бе свикнал да говорят какво ли не по негов 
адрес. След като Анабел бе чула всевъзможни слухове 
за него чак в Бъртън, значи всеки бе запознат с тях. 

Но в случая инцидентът стана заради нея. Тази мисъл 
не й даваше мира, докато пътуваха към съседното 
градче. Сиси хапна добре, когато спряха, ала Анабел 
продължаваше да се чувства виновна. Нищо подобно 
нямаше да се случи, ако не бе приела проклетия залог. 

Същевременно обаче без залога нямаше да убеди 
Джарет да дойде в Бъртън. Просто й се искаше да бе 
премислила какво ще последва, ако се разчуе какъв е 
залогът. 

По здрач спряха в покрайнините на Давентри, в 
странноприемница препоръчана на Джарет. Той нае две 
стаи. Една за себе си и втора за Сиси, Джорди и нея. 
Анабел се чувстваше особено мъж да се грижи за нея и 
близките й. На практика Хю бе изоставил напълно това 
задължение, а Рупърт никога не бе имал възможност да 
ги поеме. 

Напоследък все тя вземаше нещата в свои ръце, 
уреждаше каквото трябва. Колко приятно бе да остави 
друг да се нагърби с подобна отговорност. А като се има 
предвид, че тя го насили да е тук, въпреки нежеланието 
му... 



Буца заседна в гърлото й, когато четиримата 
тръгнаха да се настанят за нощувка. Джарет се насочи 
към неговата стая. 

— Сиси, вие с Джорди вървете. Ще разменя няколко 
думи с негова светлост. 

Сиси й хвърли озадачен поглед, но хвана Джорди за 
ръка и го поведе по коридора. 

Анабел пое в обратна посока. 

— Джарет! - извика тя, докато той отключваше 
вратата на своята стая. 

Спря на прага и се обърна. 

— Какво има? 

— Искам да се извиня. 

Погледна я развеселен. 

— За какво? 

— Първо, задето отново те превърнах в обект на 
хорските клюки. Честна дума, не допусках, че някой 
извън Лондон ще чуе за нашата игра на карти. Не 
очаквах хората да разберат как ти и аз... Искам да 
кажа... 

Млъкна и изчака двама души да минат край тях в 
коридора; те не пропуснаха да ги изгледат с 
любопитство. Щом изчезнаха, тя му направи знак да 
влезе в стаята и притвори вратата, за да им осигури 
известно уединение. 

— Не биваше да приемам условията на залога ти - 
изстреля тя направо. 

С усмивката му се появиха трапчинките. 

— Аз не биваше да ги предлагам. Но стореното - 
сторено. Няма смисъл да съжаляваме сега. 

— Но заради мен госпожа Кранли... 

— Не говори абсурди. Нито ти, нито снаха ти сте 
виновни. Госпожа Кранли има ниско мнение за мен и 
съпътстващите ме клюки й бяха добре дошли. Яд ме е 
обаче, че въвлече близките ти. Моля се злонамерените 



действия на тази жена да не повлекат неблагоприятни 
последствия за госпожа Лейк. 

— И аз. Разтрепервам се от мисълта какво щеше да 
стане, ако не беше забелязал разваленото месо и не се 
беше намесил. Страшно съм ти благодарна. 

Тръгна към вратата, а той подхвърли зад гърба й: 

— Не забравяш ли нещо? 

— Моля? - обърна се тя. 

На устните му се появи лукава усмивка. 

— Има и други неща, за които да ми благодариш. 

— Какви, например? 

— Забавлявах племенника ти, докато вие двете 
клюкарствахте по мой адрес. 

Беше прав. 

— Благодаря и за това, милорд. 

С блеснали очи той се приближи прекалено близко. 

— Освен това ви отвеждам в Бъртън, като ви 
осигурявам удобствата на каретата на брат ми. 

Пулсът й се ускори. 

— Благодарността за това се полага на брат ти. 

— Но аз го уредих. - Хвана я през кръста. - Знам 
отличен начин да ми засвидетелстваш благодарността 
си. 

— Да напиша сонет във възхвала на щедростта ти ли? 
- попита тя кокетно, докато сърцето й биеше лудо. 

Той се засмя и докосна с устни ухото й. 

— По-скоро нещо друго - промълви дрезгаво, от което 
я полазиха сладостни тръпки. 

— Да ти сваря специална бира? 

— Имах предвид нещо по-... лично. 

След тези думи покри устните й със своите. 

ГЛАВА ДЕВЕТА 

На Джарет му омръзна тя да се отнася към него с 
вежливата любезност, подходяща за бизнес партньор. 



Цялото й оживление днес бе свързано с плановете й за 
пивоварната. Насочваше всичките си нежни думи само 
към племенника и снаха си. 

Тя се държеше все едно снощи в коридора не се бе 
случило нищо и това го угнетяваше. Изгаряше от 
желание да й напомни как тогава въобще не се държа 
делово с него. Целуна я, а тя се разтопи в ръцете му. 

Както се разтапяше и в момента. Доставяше му 
огромно удоволствие да я притиска към себе си, а тя да 
го държи за реверите на жакета и да му поднася 
копринените си устни. Той неволно простена от страст. 
Нейният топъл сладък аромат го опияняваше. Въобще 
не бе като на другите жени, а нещо далеч по-омайно. 
Навяваше представа за портокали, за мед... Нещо, което 
всеки мъж с удоволствие би сложил в устата си. 

Искаше да я опознае цялата, да докосне с устни 
меката кожа на шията й, да гризне ухото й. Целуна я 
още по-страстно. Тя си пое задъхано въздух и се вкопчи 
още по-здраво в жакета му. Същевременно успя да 
промълви: 

— Май изказах достатъчно... благодарност за помощта 
ти... милорд... 

— Тогава е мой ред да ти благодаря за твоята помощ - 
отвърна той и плъзна устни по шията й. 

— Не съм заслужила с нищо такава благодарност... 

— Но отвръщаш на целувките ми... 

— Заради целувките, които получавам... - Сега вече тя 
дишаше учестено. После сякаш се сепна. - Това е опасно. 
Докъде ще ни доведе? 

Той знаеше отлично докъде иска да стигне. Желаеше 
я в леглото си, да усети тялото й до своето, да се 
разтвори за него. Да стигне до върховната наслада. Не. 
Да отведе и двамата до върховната наслада. 

Постави длан върху гърдата й. 

Анабел застина. 



— Не бива да го правим - опита се тя да отмести 
ръката му. 

Той само изръмжа тихо и отново се нахвърли върху 
устните й - този път по-ненаситно, по-ожесточено. Тя се 
размекна в прегръдката му. 

Боже, желаеше го толкова, колкото и той нея. Това го 
възбуди още повече. Държеше се хладно с него, когато 
близките й са наоколо, но сега се оставяше напълно в 
ръцете му. Заигра се с гърдата й и усети как зърното 
изпъква и докосва дланта му. Канеше се да я притисне 
към стената и... 

— Лельо Анабел? Лорд Джарет? Тук ли сте? - долетя 
глас от коридора. 

Едва му стигна времето да я пусне и да отстъпи, 
преди Джордж да застане пред открехнатата врата. 

Анабел се изчерви и хвърли пълен с упрек поглед към 
Джарет. 

По дяволите! Той се опита да прикрие с жакета 
набъбналата си ерекция. 

— Какво става тук? - попита Джордж свъсил вежди. 

С изкуствена усмивка Анабел отговори: 

— Негова светлост и аз обсъждахме... майка ти. 

Погледът на момчето стана тревожен. 

— Мама е болна. Трябва да дойдеш! 

— Разбира се - откликна Анабел, докато се опитваше 
да приглади косата си. В коридора спря и се обърна. - 
Идваш ли, Джорди. 

Тъмните очи на момъка бяха впити в лорд Джарет. 

— Ще дойда след секунди. 

Джарет бе готов да изругае. Нима сега ще го мъмри 
едно момче? Едва ли. Не беше негова работа какво 
правят той и Анабел насаме. 

Джордж затвори вратата и се обърна към него. 

— Искам да знам, милорд, какви са намеренията ви 
относно леля ми! 

Намеренията му? Ерекцията му мигом изчезна. 



— Не знам какво си въобразяваш, момко, но... 

— Знам кога един мъж току-що е целувал жена - 
прекъсна го Джордж разпалено. 

Ако момчето не го гледаше така сериозно, Джарет 
щеше да прихне. 

— Значи знаеш, така ли? Да не би да имаш огромен 
опит в тази насока? 

Джордж се изчерви, но явно реши да не отстъпва. 

— Не е нужен опит. Не съм сляп. А и ви се носи 
славата какви успехи имате сред жените. 

— Наясно съм. Но репутацията на леля ти е 
непокътната. Нали не мислиш, че би позволила... 

— Да ви позволи? Не, няма. Но това не означава... 

— Да не намекваш, че натрапвам вниманието си на 
леля ти? 

— Знам какво видях - отвърна Джордж сковано. 

— Въобще не си наясно, момче! - сряза го Джарет. - 
Какво става между леля ти и мен е наша работа. Ти 
нямаш думата. 

— Вие казахте да започна да мисля като мъж. - 
Момчето изправи рамене. - Точно това правя. Ако татко 
беше тук, и той щеше да постъпи по същия начин. Ако 
намеренията ви не са почтени... 

— А ако са? - озъби се Джарет. Това пък защо го 
изтърси? 

Джордж го погледна с надежда в очите. 

— Тогава нещата са различни. Да разбирам ли, че 
намеренията ви са почтени? 

Усетил се притиснат в ъгъла, Джарет свъси вежди. 
Защо да дава обяснение на някакво момче, по дяволите? 
Ще прави каквото иска, както винаги е действал. Дори 
ще се възползва от думите на момъка, за да се наредят 
нещата, както иска. 

— С леля ти имаме да уточняваме някои неща, 
Джордж, затова ще съм ти благодарен да не огласяваш 
намеренията ми. 



Нямаше да допусне момчето да хукне да обяви на леля 
си, че Джарет възнамерява да я ухажва, я! 

Момчето кимна. 

— Чудесно - обобщи Джарет и посочи вратата. - А сега 
най-добре върви при майка си. 

— Да, сър. - На прага спря и се обърна. - Ако се 
ожените за леля, ще ми станете чичо. 

Джарет едва се въздържа да не простене. 

— Да, такъв ще бъда. 

Бог да му е на помощ! В ада вероятно има отделно 
място за мъже, които лъжат дванайсетгодишни 
момчета. И изпитват похотливи желания спрямо 
девствената им леля. И не възнамеряват да сложат край 
нито на лъжите, нито на обзелата ги похот. 

Докато вървяха към стаята на дамите, оттам се чу 
шум от мъчително повръщане. С пребледняло лице 
Джордж ускори крачка. Момчето влезе във 
всекидневната, а Анабел изскочи от спалнята и затвори 
вратата след себе си. Преди това обаче Джарет успя да 
зърне наведената над нощно гърне госпожа Лейк. 

Стисна зъби от яд. Ако някога пак види онази 
клюкарстваща кучка госпожа Кранли, ще й даде да се 
разбере! 

— Как е тя? - попита той Анабел. 

— За жалост не е добре. 

— Как да й помогнем? 

— Ако накараш ханджията да извика лекар... 

— Веднага отивам - прекъсна я Джарет. 

Върху бледото лице на Джордж се изписа страх. 

— Искам да я видя! 

— Не сега, Джорди. - Анабел погали момчето с такава 
нежност, че гърлото на Джарет се сви. - В момента иска 
да е насаме с мен. Ще се оправи, когато разваленото 
месо излезе от организма й. 

По тона й обаче Джарет се досети, че не е толкова 
сигурна. 



— Слушай, младежо - обади се той, - защо не дойдеш 
с мен, за да осигурим лекар за майка ти? После ще 
поръчаме обяд. - Погледна към Анабел. - Ти какво би 
желала? 

— В момента не съм в състояние да хапна нищо - 
поклати тя глава. - Вие двамата вървете. 

Ханджията веднага прати да повикат лекар, а после 
им предложи безплатен обяд. Двамата се нахраниха 
мълчаливо. 

Накрая прислужничката донесе боровинков пай и 
Джордж едва не се разплака. 

— Мама обожава боровинков пай - изхлипа той. 

— Щом е в състояние да се храни, веднага ще й 
поръчаме. 

Джордж вдигна очи и погледна Джарет. 

— Нищо ли не можем да предприемем? Защо не се 
върнем и не накараме приставът да накаже госпожа 
Кранли? 

Джарет определено изпитваше същото желание, 

— А какво ще стане, ако майка ти има нужда от нас, 
докато ни няма? Ами ако се наложи леля ти да прати да 
повикат баща ти? Трябва да останем тук, ако им 
потрябваме. 

— Прав сте. - Впи поглед в чинията. - Но леля Анабел 
няма да прати да повикат татко. А и той няма да дойде, 
даже и да го извикат. 

— Защо не? Прекалено болен е, за да пътува ли? - 
поинтересува се Джарет. 

Джордж го изгледа свирепо. 

— Не желая да говоря за него, по дяволите! 
Достатъчно лошо е, че мама е болна и може да умре, но 
татко... 

Момчето се разплака и Джарет се стресна. 

— Стига, стига... Тя няма да умре. - Не беше сигурен 
какво друго да направи, затова постави ръка върху 
кокалестото рамо на Джордж и го стисна. - Ще се 



оправи. Трябва й само почивка и после ще бъде напълно 
здрава. 

Джордж успя само леко да кимне. 

Джарет разбираше паниката му от състоянието на 
майка му, но реакцията при споменаването на болестта 
на баща му беше необяснима. Та нали според Анабел не 
беше животозастрашаваща? 

Джарет се напрегна. Ами ако това е тайната, която 
Анабел крие? Ако мъжът умира, това обяснява защо не е 
пратил писмо, с което да й дава пълномощия; обяснява 
и защо всички стават така неспокойни, спомене ли се 
името му. 

Но защо тя мълчи по въпроса? Вероятно се опасява 
Джарет да не се откаже да се слее с пивоварна, на път 
да бъде продадена. Или се опасява, че ще закупи „Лейк 
ейл“ на неизгодна за тях цена, като разбере в какво 
плачевно състояние се намира? 

Тя нямаше защо да се опасява в тази насока. В 
момента „Пивоварна Плъмтри“ не разполагаше със 
свободни средства, та да купува нова пивоварна. 

Но той нямаше право да участва в плана на Анабел, 
ако законният собственик не вижда успех в 
начинанието. Това щеше да доведе до невъобразими 
кошмари. 

Погледна Джордж, който старателно избърсваше 
последните сълзи, и се запита дали да продължи да 
разпитва момчето. 

— Защо не поиграем на карти, младежо? Така ще 
убием времето, докато лекарят или леля ти ни кажат 
какво е положението. 

— До... бре - съгласи се момчето. - И бихте могли да 
ми разкажете за брат си. Онзи, който се състезава с 
коне и двуколки. 

— Непременно - увери го Джарет. 

Джордж се насили да се усмихне. Джарет се сети за 
отвратителните седмици, последвали смъртта на 



родителите му, когато намираше утеха и в най-малката 
проява на внимание от страна на по-далечни хора. 

Дяволите да го вземат! Точно сега нямаше право да 
тормози повече момчето. Джордж сигурно е паникьосан 
от перспективата и двамата му родители да умрат и да 
го оставят съвсем сам на този свят. Джарет ще изиска 
обяснение от Анабел, когато цялата тази бъркотия 
приключи. 

Пет часа по-късно тя дойде да ги потърси и сякаш 
остана доволна да открие как той забавлява Джордж. 
Усмихна им се, но видът й го притесни. Кичури коса се 
спускаха по бледите й страни, а очите й бяха мътни от 
тревога. 

— Лельо Анабел! - скочи Джордж от масата. - Как е 
мама? 

— В момента спи. 

Това никак не обясняваше накъде отиват нещата, 
както и двамата добре знаеха. 

— Ела, седни - предложи Джарет. - Изглеждаш 
ужасно. 

Още докато го изричаше, трепна. Нямаше основание 
да говори така невъзпитано! 

Тя вирна вежди. 

— Колко мило. Направо ме размекна. 

— Извинявай. Не исках да прозвучи така. Явно се 
налага да хапнеш нещо. Сядай и ще ти поръчам. 

— Не сега. Сиси още има треска. Може би по-късно, 
когато се уверя, че всичко е наред. 

— Напротив, точно сега - настоя той и я подкани да 
седне. - Въобще няма да си полезна на снаха си, ако и ти 
се разболееш. 

Макар и неохотно тя се съгласи, но когато 
прислужничката й поднесе пъдпъдък с грах, Анабел 
почти не докосна храната. 

— Всъщност слязох, за да те помоля за услуга, милорд 
- призна тя плахо. 



Щеше му се да престане да го нарича „милорд“. Само 
преди часове ръката му бе върху гърдата й. 

— Каквото кажеш. 

— Ще възразиш ли Джорди да спи при теб тази нощ? 

Той се поколеба. Щеше да е пълен негодник, ако 

откаже. 

— Не, естествено - насили се Джарет да се усмихне. 

— Но, лельо Анабел, искам да спя при теб и при мама! 
- възнегодува момчето. 

— Ще си починеш по-добре, ако си в стаята на негова 
светлост - обясни тя уморено. - А и така ще е по-добре 
за майка ти. 

Вероятно беше права. Джарет нямаше да си почине 
добре, но не биваше да се оплаква при стеклите се 
обстоятелства. 

— Хайде, младежо, дръж се като мъж! Мъжете не спят 
при майките си, нали? 

Джордж преглътна, но събра сили да изправи рамене. 

— Така е. 

— Не се безпокой за нас - обърна се Джарет към 
Анабел. - Умеем да се забавляваме. Ще изпием по халба- 
две и ще поиграем на „21“. Може и да пофлиртуваме с 
прислужничките. 

Анабел се разсмя. 

— Явно, според теб, така е редно. 

— Но все пак успях да те разсмея - обърна й внимание 
той. 

— Само защото съм толкова изтощена, че съм готова 
да се засмея на всичко - призна тя. 

И все пак го погледна ласкаво. 

— Опитай се да поспиш малко - посъветва я той, като 
се постара да не си я представя по нощница. - Ние ще се 
справим, кълна се. 

— Благодаря, задето ще се погрижиш за него. - 
Анабел се изправи. - Най-добре е да се качвам. Лекарят 



предписа лекарство, което Сиси трябва да пие през два 
часа. 

Тръгна към стълбището, но се обърна да го погледне 
извинително. 

— Длъжна съм да те предупредя: Джорди рита! 

— Тогава и аз ще го ритам - откликна Джарет. 
Забелязал ужасения поглед на Джордж, побърза да 
добави: - Не се безпокой. Ще преживеем някак. 

Но очевидно се очертаваше неспокойна нощ. 

ГЛАВА ДЕСЕТА 

Следващите двайсет и четири часа Анабел бе заета да 
изпразва нощното гърне и да бърше изпотеното от 
треска чело на Сиси. В края на втория ден в 
странноприемницата Анабел задряма на стола до 
леглото на болната. Няколко часа по-късно се събуди от 
отварянето на прозорец. Сиси бе станала от леглото. 

— Какво правиш? - попита тя и побърза да застане до 
снаха си. 

— Тук е като в пещ - отвърна Сиси. - Трябва ни въздух. 

Анабел докосна челото на Сиси и изпита силно 

облекчение. 

— Треската ти е преминала. Температурата ти е 
спаднала. 

— Но цялата съм потна. - Сиси се върна в леглото, 
зави се и потупа мястото до себе си. - Хайде. И ти имаш 
нужда от сън. - Изведнъж се надигна. - Джорди още ли 
е в стаята на негова светлост? 

— Да. Горкият човек. Последният път, когато го видях, 
определено изглеждаше измъчен. 

Въпреки това отново я накара да седне и да хапне. 
Всеки път, когато отиваше да го осведоми за 
състоянието на Сиси, той проявяваше съчувствие. Освен 
това се погрижи прислужницата да й носи чай в стаята. 



— Не се ли опасяваш, че Джорди неволно ще сподели 
нещо с негова светлост и ще разкрие какъв всъщност е 
проблемът с Хю? - разтревожи се Сиси. 

Анабел въздъхна и се настани в леглото. 

— Да, естествено, но нямаме избор. Вече много часове 
прекараха заедно. Каквото е имал да казва, Джорди 
вече го е казал. 

— Загледа се към тавана. - Джарет навярно е прав. 
Джорди май вече порасна достатъчно и може да му се 
има доверие. 

— Джарет? - повтори тя многозначително. 

Анабел поруменя. 

— Ние... тоест той предложи да не сме толкова 
официални един към друг, като се имат предвид 
обстоятелствата. 

— Така значи - отбеляза Сиси развеселено. 

— Нищо не означава - побърза да я увери Анабел. И 
понеже Сиси само изсумтя, тя се почувства длъжна да 
добави: - Сериозно. Не си въобразявай, че има нещо 
между него и мен. 

— Защо не? Редно е отдавна да си омъжена. 

— Говориш съвсем като Хю. Знаеш защо не се женя. 

— Да, но фактът, че имаш син няма да спре 
подходящия мъж. Щом те иска, ще приеме и Джорди. 

— Няма ли да ти липсва? 

— Да, естествено. Но ти се държиш толкова 
майчински към него, колкото и аз. И ще е добре дошъл 
да идва да ни вижда. Винаги съм гледала на него като 
на твое дете. 

— Но в неговото съзнание, той е твой! - въздъхна 
Анабел. - Безсмислено е обаче да го обсъждаме. 
Тепърва предстои да открия „подходящия“ мъж. Това 
определено не е негова светлост. Син на маркиз да 
вземе обикновена производителка на бира? Няма начин. 
Освен това този тип мъже не се женят. 



Той беше съблазнител. И част от нея бе заинтригувана 
да разбере дали се люби така добре, както и се целува. 

Откакто докосна гърдата й, я обзе безпокойство и тя 
напълно загуби самоконтрол. Сега мислеше единствено 
колко е прелестно да се притиска към възбуден мъж, 
който без съмнение я желае. Както и тя го желае. Щеше 
й се да я беше обладал там, притисната към стената... 

Простена тихо. Луда ли е? Защо я кара да се чувства, 
както не се бе чувствала откакто беше с Рупърт? 
Толкова й липсва това усещане. До този момент не си бе 
давала сметка до каква степен копнее мъж да я докосва 
интимно. 

Боже, потреперваше от мисълта как за малко не ги 
заловиха. Дали Джорди подозира какво бяха правили? 
Щеше й се да знае за какво си говорят. Досега нямаше 
възможност да попита Джарет, но ще го направи, 
отдаде ли й се случай. 

Нямаше съмнение - този мъж беше опасен. 
Събуждаше у нея една буйна, дива страна, която 
търсеше освобождение. 

Но подобни въжделения нямаше да доведат до нищо 
добро. За един мъж бяха позволени - той можеше да 
вземе каквото иска, после да си закопчее панталона и 
да изчезне. За жена подобна среща е направо страшна, 
както Анабел добре знае. 

— Защо смяташ, че негова светлост не е от типа мъже, 
които се женят? - наруши мислите й Сиси. 

Защото като залог поиска от мен да прекарам нощта в 
леглото му; защото погледне ли ме, цялата пламвам; 
защото ме кара да изпитвам чувства, които никой 
почтен мъж не би пробудил у мен. + + + 

— Баба му е поставила ултиматум на него, на братята 
и сестрите му: или да се задомят, или ще ги изключи от 
завещанието си. Съгласила се обаче да го освободи от 
това условие, ако ръководи „Пивоварна Плъмтри“ в 
продължение на година. И понеже той се е съгласил. 



подозирам, че е настроен враждебно към съпружеския 
живот. 

Сиси забели очи. 

— Всички мъже са настроени враждебно към 
съпружеския живот. 

— Не и Рупърт - възрази тя, но не бе докрай сигурна. 

— Рупърт беше момче, а не мъж - напомни Сиси 
предпазливо. - Момчетата са прибързани. 

Отговаряше на истината. Защо иначе хукна да участва 
във войната и я остави сама да се грижи за себе си? 

Джарет определено не прибързваше. Освен когато я 
притискаше към стената, целуваше я и я милваше... 

По дяволите! Защо не престане да мисли какво се 
случи? 

— Каквато и да е причината, Джарет определено не се 
интересува от обвързване с брак. 

— Вероятно не си забелязала, но като цяло ергените 
не са склонни да наглеждат деца, а той се захвана с 
Джорди, за да ти помогне. 

— И на теб. 

Сиси се засмя. 

— Не мен ме следва с поглед. Не на мен се мръщи, 
когато се спомене голямата ти обич към Рупърт. Не с 
мен флиртува. 

— Говориш глупости - сопна се Анабел, но сърцето й 
биеше учестено. Само да знаеше Сиси... - Той е женкар, 
а те флиртуват с всяка фуста. Освен това вероятно 
смята, че като се грижи за Джорди, ще можем по-скоро 
да тръгнем оттук. Иска да изпълни докрай условията от 
залога. 

Трябва да си повтаря именно това, докато го повярва. 

— Говори каквото искаш - сведе очи Сиси. - Според 
мен ти се отдава шанс и е най-добре да го грабнеш, 
докато имаш възможност. Все пак не ставаш по-млада. 

— Благодаря, задето ми го напомни. 



— Все някой трябваше да го направи - промърмори 
Сиси сънено и се унесе. 

Редно бе и Анабел да постъпи така, защото не се 
знаеше какво ги очаква утре. Но споменът за целувките 
на Джарет й пречеха да заспи. Стига! Това определено е 
лудост. Държеше се като безмозъчна девойка, в плен на 
романтични мечти. Нищо добро няма да последва. Само 
глупачки биха възлагали надежди на нехранимайко 
като него. 

Това бе последната й мисъл, преди и тя да заспи. 

На следващото утро лекарят обясни - и на нея, и на 
Джарет, - че макар състоянието на Сиси да се 
подобрява, нужно е да изчака още ден, преди отново да 
седне в карета и да се друса по пътищата. 

Новината сигурно не зарадва Джарет, но Джорди я 
прие доста по-зле. Оставиха Сиси и се отправиха към 
трапезарията. Джорди крачеше навъсено пред тях. 

— Не искам да прекарам още един ден тук! Ще умра 
от скука! 

— Никой не умира от скука, Джорди - напомни му 
Анабел уморено. 

— Ще играем на карти - предложи Джарет. 

Джорди пъхна ръце в джобовете и отсече: 

— Омръзна ми! 

— Джорди, не се дръж невъзпитано - смъмри го 
Анабел. - От страна на негова светлост е мило да го 
предложи. Създалата се ситуация не е приятна, но се 
налага да се приспособим. 

— Съжалявам - промърмори Джорди, макар и не 
особено убедително. - Защо не излезем да пояздим? Да 
подишаме малко въздух? 

В подножието на стълбището се засякоха със 
собственика на странноприемницата. 

— Надявам се ваша светлост да се чувства удобно. 

— Определено - увери го Джарет. - Кажи, наоколо има 
ли нещо за гледане, което би допаднало на млад 



господин? Надбягване? Състезание по стрелба? Още по- 
добре, ако има кръв и хаос. 

Ханджията се засмя. 

— Ами днес е пазарен ден. Разпродават добитък. Ще 
колят крави и прасета. 

Анабел направи гримаса, а Джарет се ухили. 

— Е, все ще предлагат и други неща на пазара. 

— О, да, милорд. Пълно е със сергии с всякакви стоки. 
А един мъж води понякога алигатор като зрелище. 

— Какво е алигатор? - веднага полюбопитства 
Джорди. 

— Екзотично животно, което живее в някои части на 
Америка. Нещо като голям, люспест гущер. - Джарет 
сниши глас тайнствено. - Много са опасни. Не знам дали 
да рискуваме. 

— О, непременно! Лельо Анабел, нека да отидем да 
видим алигаторите! Моля те! 

— Защо не? — съгласи се тя. 

След като Джарет разпали надеждите на момчето, тя 
се помоли на пазара да има такова същество, иначе 
Джорди нямаше да спре да опява. 

Веднага след закуска се отправиха към Хай Стрийт. 
Наистина имаше сергии с какво ли не - плетени 
дантели, украсени камшици за езда, кожени изделия, 
търговци на пернати, фермер с прасенца за продан. 

Джорди спираше пред всяка сергия. Не я остави с 
Джарет насаме нито за секунда. Определено бе отличен 
компаньон. 

Джарет беше необичайно тих. Няколко пъти тя улови 
изучаващия му поглед върху себе си. Леко се обезпокои. 
Тези двамата какво точно бяха обсъждали вчера? 

Отне им известно време да намерят мъжа с алигатора. 
Анабел установи, че описанието на Джарет е съвсем 
достоверно. Съществото, приличащото на дракон, беше 
дълго около два метра, а муцуната му бе вързана с 
въже, защото имаше страшни остри зъби. 



Войник с дървен крак, който водеше животното с 
верига, обясни, че се е сдобил с него след битката при 
Ню Орлиънс. 

— Тогава беше мъничък - уточни той. - Майка му 
загина от оръдеен огън и аз го прибрах. С мен е вече 
десета година. - Наведе се и се ухили на Джорди с 
беззъбата си уста. - Искаш ли да го погалиш, момко? Ще 
ти струва само шилинг. 

— Аз ще ти дам шилинг, за да го държиш далеч от 
него - намеси се бързо Анабел. 

— Няма да го нарани, госпожице - увери я войникът. - 
Нахраних го, преди да дойдем на пазара. Не търси 
храна, а и устата му е здраво вързана. 

— О, лельо Анабел, нека го погаля! Моля те! 

— Дай първо аз да го пипна - предложи Джарет и 
подаде шилинг на мъжа. - После леля ти ще реши дали 
да позволи и на теб. 

Джарет се наведе и прокара ръка по главата на 
съществото. То само премигна от допира и Джорди се 
обърна към Анабел: 

— Нека и аз! Моля те, моля те! 

— Добре - склони, макар и леко неохотно тя. 

Това веднага привлече тълпа, жадна да наблюдава 
зрелището. Джорди се държа страшно смело и няколко 
пъти погали алигатора по главата. Джарет пусна 
шилинг в протегнатата ръка на войника. 

Анабел се напрегна. Само за три дни заедно Джорди и 
Джарет очевидно се бяха сприятелили. Не стига, че 
„бащата“ на Джорди се бе превърнал в безотговорен и 
меланхоличен пияница, ами сега очарователен 
нехранимайко си бе намерил място в сърцето на 
момчето, без да го е грижа какво ще последва, когато се 
върне в Лондон. 

Джарет я погледна закачливо и подаде още един 
шилинг на войника. 

— Това е и дамата да го помилва - обясни той. 



Тя свъси вежди. 

— Ти си луд, ако си въобразяваш, че ще докосна това 
същество! 

— Стига. Къде ти е приключенския дух? - подравни я 
Джарет. 

Думите му я сепнаха. Някога тя каза абсолютно 
същото на Рупърт, когато той отхвърли предложението 
й да го последва. 

Джорди изсумтя. 

— Никога няма да накарате леля Анабел да го погали. 
Момичетата се страхуват да правят подобни неща. 

— Глупости! - възрази Анабел разпалено, наведе се и 
потупа главата на алигатора. 

За нейна изненада кожата му се оказа мека при 
допира. Докато прокарваше длан по главата на 
животното, Джорди я гледаше изненадан. Доста 
доволна от себе си, тя му се усмихна самодоволно. 

В този момент съществото извърна глава и тя и 
Джорди отскочиха с писък назад. 

— Явно ви харесва, госпожице - засмя се войникът. - 
Обикновено не обръща внимание, когато някой го гали. 

Няколко души от тълпата също се кандидатираха да 
погалят страховитото същество. 

Джарет, Анабел и Джорди продължиха разходката си. 

По едно време Джорди хукна напред да търси нови 
вълнуващи гледки. Джарет се обърна към нея и тихо 
попита: 

— Винаги ли постъпваш така? 

— Как? 

Стисна ръката й, преметната през неговата. 

— Приемаш всяко предизвикателство, отправено от 
мъж. 

— Няма да допусна Джорди да ме смята за 
страхливка! 

— Естествено - ухили се той. - Не би допуснала 
дванайсетгодишен хлапак да ти се наложи. 



Тя изсумтя. 

— Не разбираш. Ако не приемаш предизвикателствата 
му от време на време, той се изпълва със 
самодоволство, започва да командва и става нетърпим. 
Всъщност, доста като теб. 

— Аз пък кога съм те командвал и съм се държал 
нетърпимо? 

— В офиса на пивоварната. В странноприемницата, 
преди да приема залога - също. Признай: ако не бях 
приела залога, щеше да ме отпратиш, да ме посъветваш 
да се държа като добро момиче и да се прибера в 
Бъртън. 

— Така трябваше да постъпя - свъси вежди той. 

— Но тогава нямаше да спечеля каквото искам, нали? 

— Но и нямаше да рискуваш репутацията си. 

— Понякога се налага жена да рискува репутацията 
си, за да получи желаното. - Погледна към Джорди, 
захласнал се пред сергия със седла. Сниши глас. - Като 
говорим за рискове, какво ти каза Джорди, след като ни 
завари в стаята ти? 

— Нищо съществено - отвърна прекалено 
неангажиращо той, което подсказваше обратното. 

— Не може да не е казал нещо... 

— О, я виж! Там жена продава бира в бурета. Джордж, 
ела с нас! - подвикна той и момчето веднага се подчини. 

- Ще проверим дали онази жена вари собствена бира. 
Дяволите да го вземат този негодник! Вече беше 

убедена, че са разговаряли за нещо важно. 

— Защо да ме интересува дали сама приготвя бирата? 

- възнегодува Анабел на глас. 

— Нарича се проучване. Ако се занимава с 
биропроизводство, ще е наясно какъв вид се търси тук. 
Информацията й може да ни послужи в бъдеще. 

Признавайки логиката в доводите му, тя остави 
Джарет да я отведе до сергията с бира. 



Оказа се, че жената не само продава продукцията си 
на пазара в Давентри, но и обикаля другите пазари в 
графство Стафърдшър. Докато Джарет я разпитваше 
подробно за бизнеса, Анабел го слушаше изненадана. За 
човек, захванал се отскоро със занаята, той знаеше 
доста за търсенето на пазара, в което тя не бе силна. 
Почувства се неспокойна. Ами ако приеме да се слее с 
„Лейк ейл“, а после прецени, че планът й е уязвим? 

Не бе изключено да се окаже прав, при това. 

Джорди й поиска няколко монети и тя разсеяно му ги 
даде, прекалено погълната от разговора с търговката. 
Съвсем скоро обаче отчете, че Джорди се е отдалечил. 
Обърна се точно навреме, за да види как момчето 
подава монета на мъж, седнал зад масичка с три 
обърнати напръстника върху нея. Мъжът постави 
грахово зърно под единия и започна да ги размества. 

— Какво прави това момче? - зачуди се тя неволно на 
глас. 

Джарет проследи погледа й и свъси вежди. Преди тя 
дори да успее да реагира, той се отправи към масата, 
около която се събираше малка тълпа. За нейна 
изненада той се спъна и прекатури масичката. 

Бързо последва Джарет и го чу да казва: 

— Извинявай. Бях непохватен. 

Мъжът промърмори нещо в смисъл да внимава, а 
Джорди се наведе да му помогне да вдигне масата. 

— Точно щях да спечеля, лорд Джарет! - оплака се 
Джорди. 

Споменаването на титлата на Джарет накара мъжът 
да се огледа неспокойно. 

— Е, наистина много жалко - въздъхна Джарет. - Май 
ти провалих играта. - Погледът му стана леден, когато 
го насочи към мъжа. - Върни му парите, господине. 

Мъжът пребледня, но връчи монетите на Джорди, без 
да промълви дума. 

Джорди се обади: 



— Като я вдигнем, аз отново... 

— Няма да я бъде, младежо. - Джарет го хвана за 
ръката. - Леля ти иска да си вървим. Нали, госпожице 
Лейк? 

Озадачена от странната случка, Анабел отвърна: 

— Да... Да, разбира се. Хайде да се прибираме. 

Джарет издърпа недоволния Джорди през тълпата и 

се отдалечи толкова бързо, че Анабел едва успя да ги 
догони. 

— Пуснете ме! - протестираше Джорди. - Ще спечеля! 

— Не и на тази игра, момко. Замислена е така, че да ти 
вземе парите. 

Джорди спря да негодува, а Анабел се намеси: 

— Но това е ужасно! Редно е да предупредим другите! 

— Не те съветвам - процеди през зъби Джарет. 

— Защо не? 

— Всеки, който предлага „Тука има - тука няма“ има 
съучастници наблизо, готови да се намесят, ако нещата 
се объркат. Няма да се поколебаят да ти забият нож в 
гърба, ако се налага. 

— Сигурен ли сте, че е мошеник? - не се примиряваше 
Джорди. 

— Напълно. Непрекъснато се разиграва по улиците на 
Лондон. Колкото и внимателно да следиш напръстника, 
граховото зърно се оказва там, където разиграващият е 
решил. 

Джорди го погледна с широко отворени очи. 

— Както вие правихте с картите снощи ли? 

Джарет изруга тихо, но призна: 

— Точно така. Хайде да отидем в магазина за шапки. 
Искам да купя нещо на госпожица Лейк. 

— Чакай, чакай - обади се Анабел. - Какво точно си 
правил с картите? 

— Негова светлост ми показа как да държа долната 
карта след цепене, да раздам и... 



— Научил си го как се мами на карти?! - възкликна 
възмутена Анабел. 

— Само за да знае как действат мошениците. 

— И къде точно щеше да попадне на такива? В 
игралните салони ли? 

Джарет сви рамене. 

— Те са навсякъде. Не знаеш кога младежът ще 
налети на мошеник. Няма нищо лошо Джордж да е 
наясно. 

Фактът, че Джарет се опитва да подготви Джорди за 
живота, я раздразни. Съзнаваше колко ирационален е 
гневът й, но не успяваше да го потисне. Дванайсет 
години се стара Джорди да бъде възпитаван правилно, 
а към кого се обръщаше за съвет момчето сега? 

— Научил си го, предполагам, и на някои 
комарджийски номера - тросна се тя, докато 
наближаваха края на пазара. - Така ще прекарва 
вечерите си в търсене на празни удоволствия, каквито 
ти предпочиташ! 

— И какво дори да е така! - намеси се Джорди, готов 
да защити своя кумир. - Никой друг не ме учи на такива 
неща! Ти и мама се държите с мен като с безпомощно 
бебе, което не умее нищо! Ами ако на мен ми се играе 
комар? Може и да ми хареса, ако опитам. 

— Божичко... - промърмори Джарет. 

— Видя ли какво направи? - обърна се Анабел 
обвинително към него. - Сега според него комарът е 
привлекателен и... 

— Май се появявам съвсем навреме - чу се глас зад 
тях. 

Обърнаха се и видяха Сиси. Изглеждаше напълно 
възстановена и бързо крачеше към тях. 

— Защо си тук, Сиси? - попита Анабел. 

Сиси сви рамене. 

— Омръзна ми да лежа в стаята в 
странноприемницата и реших да ви намеря. Чувствам се 



значително по-добре вече. - Погледна Джарет, после 
Анабел. - Но май само аз съм добре. Отдалеч ви чух да 
се карате. 

— Леля Анабел се държи лошо с лорд Джарет - оплака 
се Джорди. 

Сиси потисна усмивката си. 

— Тогава да я накажем и да я пратим да седи в ъгъла 
- предложи тя. 

Анабел забели очи. 

— Негова светлост е на мнение, че да учиш 
дванайсетгодишно момче да мами на карти е правилно! 

— Иска само да помогне, не се съмнявам - отвърна 
спокойно снаха й, а очите й проблясваха странно. 

— Да! Помага на Джорди да тръгне по кривия път, 
който той е избрал! - скастри я Анабел. 

— Престани! - възкликна Джорди. - Ако не престанеш 
да се държиш така лошо с него, ще го накарам да 
промени решението си да се ожени за теб! 

ГЛАВА ЕДИНАЙСЕТА 

Джарет успя да си прехапе езика, за да не изругае. 
Всъщност цяло чудо бе, че момчето си е държало устата 
затворена досега. Дванайсетгодишните не се славят с 
дискретност. 

Анабел изглеждаше потресена. 

Джордж явно не съумяваше да спре. 

— Извинете, сър. Не възнамерявах да издам тайната. 

Анабел погледна Джарет и присви очи. 

Дяволите да го вземат този хлапак, помисли си 
Джарет. 

— Точно възнамерявах да потърся място, където 
предлагат чай, Джорди - вметна госпожа Лейк и 
постави ръка върху рамото на момчето. - Ще ми 
помогнеш ли? 

— Но... Редно е да обясня... Това е, защото... 



— Според мен каза достатъчно. Хайде да вървим. - 
Госпожа Лейк хвърли многозначителен поглед към 
Анабел. - Не се отдалечавайте много, скъпа. Май се 
задава буря. 

И за жалост - повече от една. 

Госпожа Лейк бързо поведе Джорди, а Анабел постави 
ръце на хълбоците и се обърна към Джарет. 

— За какво говореше Джорди? 

Сцената не предвещаваше нищо добро и Джарет реши 
да постъпи като покойния си баща, когато майка му бе 
на път да се развилнее: да побегне. 

— Не разбирам какво ме питаш - отвърна той и 
енергично се насочи към най-близката странична алея. 

Анабел си вдигна полите и побърза да го догони. 

— Отговори ми! На Джорди откъде му хрумна, че 
искаш да се ожениш за мен? 

— Ами питай го него! - тросна се той, изненадан от 
нежеланието си да я лъже. 

— Питам теб! Казал си му нещо, нали, след като той ни 
завари заедно в стаята ти! 

Проклятие, проклятие, проклятие! И още по-лошо: 
небето над главите им бързо притъмняваше. 

Време бе за друга тактика, пак на баща му: 
контраатака! Спря и я изгледа хладно. 

— Ще отговоря на въпроса ти, ако ти отговориш на 
моя: брат ти умира ли? 

Успя! Тя пребледня, после тръгна забързано по алеята 
пред него. Да не си въобразява, че ще се измъкне? Няма 
да стане. 

С две-три крачки я настигна. 

— Е? - настоя той. 

— Откъде ти хрумна, че брат ми умира? - попита тя 
притеснена. 

— Джордж се разстрои доста от неразположението на 
майка си. Попитах дали да повикаме баща му, но той 



категорично отхвърли идеята. Баща му нямало да дойде 
за нищо на света. 

Погледна го потресена. 

— Не вярвам на ушите си! Хю щеше да пристигне, 
естествено. 

— Останах с впечатлението, че баща му е прекалено 
болен, за да пътува. Затова ми хрумна: ако господин 
Лейк умира... 

— Не умира, ясно? Проблемът му е временен, както ти 
споменах. Ще се възстанови всеки момент. 

Думите й звучаха искрено, но той искаше да узнае 
още. 

— Тогава защо Джордж не мисли така? 

— Нямам представа - свъси вежди тя. - Като повечето 
момчета на неговата възраст, явно обича да 
преувеличава. 

Възможно бе това да е обяснението. Джарет помнеше 
какъв беше той на тези години. 

— Няма да преувеличава толкова, ако ти и майка му 
престанете да бдите над него. Не е добре за 
подрастващо момче. Ще започне да се възприема като 
център на света. 

— Пълни глупости! Въобще не бдим над него. 

— Нима? - Бяха излезли от пазара и вървяха по 
безлюдна уличка с кокетни къщи от двете страни. - 
Достатъчно голям е, за да постъпи в „Итън“, а не се 
усеща кога го мамят. 

— И аз не подозирах измамата! — Тонът й стана 
жлъчен. - В Бъртън нямаме мошеници и измамници на 
всеки ъгъл, като вас, в Лондон. 

— Редно е вече да ходи на училище и да научи как се 
движи светът. 

— Съгласна съм. За жалост аз... ние не разполагаме с 
нужните средства, за да го пратим. Не и докато 
пивоварната има проблеми. 



— Тогава брат ти да му наеме частен преподавател, за 
бога! И му дайте възможност да диша. Престанете да го 
задушавате. 

Тя изсумтя. 

— Страхотен съвет от мъж, който е израснал без 
никой да се грижи за него. Мъж, който още се държи 
като ученик, защото го е страх да порасне! 

Той се закова на място. Тя като ученик ли го 
възприема? 

— Извинявай - бързо продължи Анабел. - Не биваше 
да го казвам. 

Джарет я изгледа свирепо. 

— Не аз поисках да съм бавачка на племенника ти. 
Идеята беше твоя. Щом не ти харесва как се справям, не 
държа да го правя. Бог ми е свидетел, че имам далеч по- 
приятни неща за вършене. 

Анабел го погледна слисана, но се окопити. 

— Добре, няма да ти го натрапвам повече. 

Постара се да не мисли колко го е разстроила 
реакцията й. Той продължи напред. 

Тя го последва. 

— Имаш ли представа къде отиваш? 

— Не - изръмжа той. - И не ме интересува. 

В този момент Природата реши да го накара да се 
заинтересува, защото паднаха първите тежки капки 
дъжд. Чудничко, няма що. 

— Най-добре да се върнем - плахо предложи тя. 

Дъждът се усилваше с всяка изминала секунда. 

— Вече е прекалено късно - възрази той. Зърна обор 
наблизо и издърпа Анабел вътре. В затъмненото 
помещение ги обгърна миризма на коне и слама. - Няма 
никого. Явно всички са на пазара. 

— Чудесно - съгласи се тя суховато. - Значи ще 
отговориш на въпроса, който избягваш. Какво каза на 
Джорди, та той да реши, че ти и аз сме се отправили 
към венчилото? 



Джарет изруга тихо. Трябваше да се досети, че няма 
да успее да отклони вниманието й за дълго. 

— Джордж не е дете, за каквото го мислиш. Разбира 
доста неща. 

— Отлично го знам. Е, този път какво точно разбра? 

— Че двамата с теб се целуваме. 

Тя пребледня. 

— Боже... 

— Попита дали намеренията ми спрямо теб са почтени 
- процеди Джарет през зъби. - Наложи се да му 
отговоря. 

— Защо не опита да му кажеш истината - заяви тя с 
нейния високомерен тон, запазен за случаите, когато 
смяташе, че моралното право е на нейна страна. 

Той се раздразни. 

— Истината ли? - Застана пред нея. - Да заявя 
плътските си намерения спрямо леля му ли? Това ли 
трябваше да му съобщя? 

Тя премигна насреща му. 

— Аз... Не... Нямаше да е подходящо. 

— Ако нещата се бяха развили както исках аз, ти вече 
щеше да си прекарала нощта в леглото ми. 

По красивото й лице плъзна руменина. 

— Не, определено... 

— Или например да му кажа, че не съм в състояние да 
държа ръцете си далеч от теб. - Прегърна я през 
кръста. Тя съвсем се изчерви, което само усили 
желанието му да я притежава. - Или че единствено 
мисля как да те любя до припадък. Нощем лежа и си те 
представям под мен. Тези истини ли искаш да му бях 
казал? 

— Това нямаше да е... 

Гласове пред обора я накараха да млъкне. 

— По дяволите! - изруга той. - Само това липсваше: да 
ни заварят тук и да решат, че крадем конете им! - Зърна 



стълба към сеновала. - Хайде - подкани я той и я пусна 
да се качи преди него. 

За щастие тя умееше да се катери бързо. Едва 
стигнаха горе и вратата на обора се отвори. Той повали 
Анабел върху сламата и сложи пръст върху устните й. 

Мъжете долу обсъждаха кон за продан, но Джарет не 
ги слушаше. Усещаше извивките на тялото на Анабел 
под себе си и се възхищаваше на тъмните й коси, 
разпилени по златистата слама. Дъждът бе намокрил 
тънката й рокля и под прилепналия плат ясно се 
очертаваха щръкналите й зърна. 

Изведнъж вече не го интересуваше нито Джордж, 
нито пивоварната, нито какво крие тя по отношение на 
брат си. Интересуваше го само впития в него неин 
поглед, който го докарваше до лудост. 

Не бе в състояние да се въздържи и затова прокара 
пръст по изящните й устни. Кръвта във вените му 
кипеше. Тя бе момиче от провинцията и очевидно се 
чувстваше съвсем на място в обора. Изкушението бе 
прекалено голямо, за да му устои. Конската миризма се 
примесваше с нейния сладък аромат на мед. В този миг 
тя вдигна ръце и го обгърна през врата. Приближи 
устни към неговите. 

Долу мъжете продължаваха да говорят, но Джарет бе 
прекалено обсебен от Анабел и зает да отвръща на 
страстните й целувки. 

Боже, божествено бе да я целува. У нея не се 
долавяше никакво колебание, никаква престорена 
свенливост. Тя му се предлагаше изцяло - духом и 
телом. Беше готова да му се отдаде. Нещо, което той не 
очакваше от една девственица. Неговото желание да я 
притежава бе не по-малко силно от нейното. 

Плъзна устни по шията й, насочи ги по-надолу; стигна 
до овала на гърдите й. Без да се колебае дръпна 
дантелената гарнитура на деколтето й и разголи 
гръдта й. 



Анабел дишаше тежко, но не се съпротивляваше. Не 
го направи и когато налапа едното й зърно с устните си. 
Само простена сладостно. 

Докато целуваше едната й гърда, ръката му си 
играеше с другата. Галеше я нежно, стискаше я, 
обгръщаше я с длан. Тя притискаше силно тялото си 
към неговото. Очевидно желаеше още. И той желаеше 
още... Изпитваше потребност да й се отдаде. Слабините 
му горяха. Надигна се малко, смъкна изцяло деколтето 
и се загледа в голите й гърди. 

Бяха прекрасни - сочни и твърди, точно каквито си ги 
представяше. Розовите зърна го подканваха да ги 
засмуче. Без да се замисли направи точно това. Тя 
простена отново. 

Стонът й му се стори най-еротичното нещо, което 
беше чувал. Членът му, набъбнал до краен предел, се 
опря в бедрото й. 

— Господи, Анабел... 

Гласовете долу замлъкнаха. За миг, паникьосан, се 
изплаши дали не са го чули. После вратата се отвори и 
затвори. Мъжете бяха излезли от обора. 

Тя се опита да го отблъсне леко. 

— Май най-добре... да ме пуснеш - прошепна Анабел, 
но не направи никакъв опит да си оправи дрехата. 

— Изключено - промълви той дрезгаво. 

Очите й се разшириха. 

— Защо? 

Той се засмя пресилено. 

— Ти как мислиш? 

Без да обръща внимание на опряната в гърдите му 
ръка той се наведе и налапа едното зърно. 

— Не е редно... да правим това - успя да промърмори 
тя, но въобще не се отдръпна. 

— Искам да те докосна - сподели той. 

Тя потрепери, затвори очи и го насърчи: 

— Да, моля те... 



Анабел съзнаваше, че това, което правят, е опасно. 
Нещата лесно можеха да излязат извън контрол. От 
друга страна бе ненаситна за ласките, от които 
съзнателно се бе лишавала тринайсет години. Само че, 
ако забременее, този мъж щеше да разбие сърцето й, 
защото Джарет бе мъж, който иска да я люби - беше 
повече от очевидно, - а после щеше да я забрави. 

До този момент се бе въздържала да се поддава на 
чара му, но стигне ли до интимност с него, щеше да 
бъде невъзможно. 

В главата й се въртяха подобни мисли, а 
същевременно не му се съпротивляваше. Насладата бе 
прекалено сладка, за да се откаже от нея. 

Той приближи устни към ухото й. 

— Няма да те опозоря, обещавам. Искам само да те 
докосна. 

Думите му я стъписаха. Та как щеше да я опозори той? 

А, да. Смяташе я за девствена. 

— Добре - съгласи се тя. 

— Искам да те видя как стигаш до забрава - сподели 
той дрезгаво и пъхна ръка под полата й. - Знам, не бива 
да те обладая, но искам да ти доставя удоволствие. 

Погали я по интимните части и тя простена за пореден 
път. 

В следващия миг той си отдръпна ръката и свлече 
глава надолу. 

— Какво правиш? - сепна се тя. 

— Искам да усетя вкуса ти - обясни той и зарови лице 
между бедрата й. 

Езикът му се заигра с набъбналата нежна и чувствена 
пъпка там. 

— О-о-о-о... 

Колко невероятно. Не бе и подозирала, че мъж е 
способен да прави такива неща, а същевременно тя да 
се носи на облак от блаженство. Изобщо не бе изпитала 
подобно усещане с Рупърт. 



Устните и езикът му не спираха да действат. Тя 
потъваше все по-дълбоко и по-дълбоко в океан от 
наслада. Без да й се подчинява, тялото й се издигаше 
нагоре, прилепваше към него, не можеше да му се 
насити... 

В следващия миг... 

Боже! 

През тялото й премина симфония от усещания, всяко 
по-сладостно от предишното. След това усети как 
трепери и нямаше сила, която да я спре. Понесе се във 
вихър от наслада. 

Беше фантастично. 

Изминаха няколко минути, преди да възвърне част от 
сетивата си. Даде си сметка, че е впила пръсти в 
разкошната му тъмна коса. Отпусна ги леко, изплашена 
да не му причинява болка. 

Постепенно дишането й се нормализира. Дойде малко 
на себе си и го погледна. Той също я гледаше, което я 
накара да се изчерви. 

Той й се усмихна с широката си усмивка и двете му 
трапчинки тутакси се появиха. 

— Прекрасна си, когато стигаш до върха на 
блаженството. Цялата розова и топла. 

Целуна я по вътрешната страна на бедрото. После се 
надигна, за да целуни първо гърдите й, а после шията. 

— А ти? - прошепна тя свенливо. - Ти как изглеждаш, 
когато стигнеш твоето блаженство? 

Отдръпна се и се вторачи в нея. Тя се наруга наум. Не 
е редно девственица да говори подобни неща. Той не 
бива да заподозре, че не е непорочна. Единственият 
начин да не се сдобие с още едно незаконородено дете 
е Джарет да я смята за девствена. 

— Исках да... 

— Знаеш ли? - прекъсна я той, а светлите му очи 
сияеха. Взе ръката й и я постави върху чатала си. - 
Провери и ще видиш. 



ГЛАВА ДВАНАЙСЕТА 

Джарет затаи дъх, сигурен, че тя ще се дръпне. Едно 
е да си любопитен относно насладата на мъжа, съвсем 
друго е да му я доставиш. 

Всъщност той не очакваше тя да го остави да я 
задоволи. И не очакваше реакцията й да събуди у него 
неизпитван дотогава копнеж; искаше тя да му 
принадлежи напълно; не само телом, но с цялото си 
сърце, ум и душа. 

Това го изплаши. Затова реши да се съсредоточи 
върху започнатото. 

— Приятно ми е ръката ти да стои върху члена ми. Ще 
ми бъде приятно и ти да ми доставиш подобно 
удоволствие. 

Тя го погледна сепнато и прошепна: 

— Не е разумно... 

Припомнил си поведението й при алигатора, той 
продължи: 

— Ако няма да се справиш... 

— Ще се справя, разбира се! - амбицира се тя. - Колко 
трудно може да бъде? 

Той се засмя. После притисна ръката й към члена си. 

Усетила колко е набъбнал, тя се изчерви. 

— Боже... 

— Така ли ще ме оставиш? - притисна се той по-силно 
към ръката й. 

— Би било... невъзпитано - пророни тя. 

Плъзна ръка нагоре-надолу по възбудения му член, а 
на него му се стори, че ще експлодира. 

— Не е страшно да го извадиш, нали знаеш? - едва 
успя да изрече Джарет. 

На устните й се появи дяволита усмивка. 

— Не е ли? 



— О, за бога, направи го! - не издържа той. - Моля те, 
Анабел... 

— Добре. 

Тя разкопча панталоните, смъкна долните му гащи. 
Членът му не закъсня да се вирне. Тя го обви с ръка и 
започна настойчиво да го гали. Да гледа как това 
невинно провинциално момиче прави онова, на което 
никоя девственица не би се осмелила, бе дяволски 
възбуждащо. Наблюдаваше всичко внимателно, защото 
бе наясно: отмести ли поглед, ще свърши прекалено 
бързо. 

Постара се да не мисли къде се е научила как точно се 
задоволява мъж, но несъмнено бе натрупала опит с 
годеника си. Всъщност какво го интересува какво е 
правила с някакъв глупав войник? Важното бе, че му е 
божествено хубаво. Едва ли щеше да издържи още 
дълго. Същевременно цялото му същество се стремеше 
към освобождаване. Копнееше да проникне в нея. 

Не, това бе недопустимо. 

Ще трябва да се задоволи с ласките й. 

В следващия миг вече никаква мисъл не се въртеше в 
главата му. Без да е в състояние да се въздържа повече, 
той застина и се изпразни. 

Стигна своята върховна наслада. 

Остана отпуснат няколко минути. Чак тогава се 
окопити и в доскоро замъгления му ум започнаха да 
кръжат разнородни мисли. 

Да, той я харесва много. Възхищава се от предаността 
й към нейните близки, от отказа й да загърби плана си, 
от неподправения начин, по който стигна до оргазъм... 
Да не говорим, че бе дяволски добър картоиграч. 

Въпреки това, той няма да се ожени за нея! Вече се 
измъкна от лапите на баба си в това отношение. Да се 
венчае за производителка на бира със западаща 
пивоварна е все едно да изпадне напълно под 



влиянието на баба си. Тя ще го притежава телом и 
духом. 

Анабел също щеше да го притежава телом и духом, 
докато един ден нещо... му я отнеме. Затова се налага 
как да й обясни, без да я обиди и огорчи, че няма да я 
вземе за своя съпруга. 

— Е, поне получих отговора - прекъсна тя 
блуждаещите му мисли. 

— За какво? 

— Как изглеждаш, когато стигнеш до 
освобождаващия край. 

— И как изглеждам? 

Тя се ухили. 

— Като всеки мъж получил желаното. Удовлетворен и 
самодоволен като султан. 

— Султан ли? - вирна той вежди. 

— В леглото всички мъже приличат на султани. 

Нещо по начина, по който го обяви, привлече 

вниманието 

му. 

— Да разбирам ли, че си виждала много мъже в 
леглото? 

Смутена, тя извърна поглед. 

— Не, естествено. Прочетох го... някъде. 

— Имаш доста странни литературни вкусове. 

По страните й плъзна руменина. 

— Дори една стара мома проявява любопитство - 
защити се Анабел. 

Привлече я към себе си и се заигра със зърното й. 
После наведе глава, за да го налапа. Тя обаче го 
отблъсна. 

— Редно е да престанем веднага. 

— А ако не желая? 

— Трябва - отвърна тя решително. - И не бива да ме 
целуваш повече. Не искам да рискувам Джорди да ни 
види отново. И без това вече мисли, че смяташ да се 



ожениш за мен, а не е редно. Дано вече не е споменал 
нищо пред Сиси. Ако ни завари обаче отново в неловко 
положение, не знам дали ще мълчи. Ще го сподели със 
Сиси, а ако тя каже на брат ми... 

— Той ще настоява да се оженя за теб. 

— Да, а аз няма да го допусна. Не искам да им давам 
надежда за нещо, което никога няма да се случи. 

Нейната убеденост го засегна. 

— Твърдиш го доста уверено. 

Тя го погледна въпросително. 

— Стига. Ти въобще не желаеш да се обвържеш с мен. 

Няма значение какво мислеше само преди две минути. 

— Донякъде отговаря на истината, но... 

— Аз определено няма да се омъжа за теб - прекъсна 
го тя. 

— Защо не, по дяволите? - изгледа я свирепо. 

— Не се засягай, но не отговаряш на критериите, 
които една разумна жена търси у бъдещия си съпруг. 

— Малко прекаляваш, не смяташ ли? - Надигна се и си 
нахлузи панталоните. - И какво точно очаква една 
„разумна жена“? - попита саркастично. 

— Първо: мъж с чувство за отговорност, а не 
нехранимайко, който вместо да предприеме нещо 
смислено в живота си, се е посветил да играе на карти 
из Лондон. Освен това приятелите ти подметнаха, че 
ръководиш „Пивоварна Плъмтри“ само временно, 
колкото да се измъкнеш от изискването на баба ти да се 
задомиш... 

— Много добре ги чух какво казаха! - прекъсна я той. 

Нямаше представа защо този разговор го дразни 

толкова много, макар думите й да бяха самата истина. 

Но не тя, а той следва да говори тези неща. Тя трябва 
да го придумва да се ожени за нея, особено след като си 
позволява подобни волности. Та той е син на маркиз, в 
края на краищата. 



Вярно, не е първородният и семейното име е свързано 
с доста скандали, но какво й пречи това? Та тя е дъщеря 
на биропроизводител от малкия провинциален Бъртън- 
на-Трент. При това е стара мома! Целта на всичките не е 
ли да си хванат мъж? 

— Да не твърдиш, че приятелите ти лъжат? - попита 
тя озадачено. 

— Не. Но пропуснаха някои доста важни подробности. 
Например, че един ден ще наследя „Пивоварна 
Плъмтри“. Баба ще я завещае на мен. - Боже, сега звучи 
като надут идиот. - Това не е ли достатъчно да 
задоволи всяка „разумна жена“? 

Анабел премигна насреща му. 

— Нали я управляваш само временно... 

— Засега. Съгласих се да я управлявам една година. 
После баба отново ще поеме ръководството, а аз... 

— ... отново ще се потопиш в хазарта, ще пиеш и ще 
задяваш жени - довърши тя суховато. - Много 
благоприятна перспектива за бъдещата ти съпруга. 

Той се наежи. Как разговорът се извъртя към напълно 
приемливия му начин на живот? 

— За твое сведение стотици жени биха убили за такъв 
като мен! 

В очите й се появиха весели пламъчета. 

— Не се и съмнявам. Ожени се за една от тях. След 
като си готов да приемеш съпруга, разбира се. 

Стана и го потупа сестрински по ръката. Това го 
вбеси. 

— Смея да твърдя, че всяка „разумна жена“ ще види 
предимствата да се омъжи за „безотговорен 
нехранимайко“ като мен. 

Тя докосна с пръст устните му. 

— Вярно е. Но това няма да й спести тревогите, когато 
кредиторите дойдат да изнесат покъщнината, защото 
съпругът й я е проиграл на карти. 



— Ако искаш да знаеш, аз съм отличен картоиграч! 
Така си изкарвам прехраната! 

— Когато печелиш. 

Нямаше как да й възрази. Така беше. 

Тя започна да чисти полепналите по роклята й сламки. 

— Извинявай, Джарет, не исках да те обидя. Казах 
всичко това, защото даде ясно да се разбере, че не 
желаеш да се ожениш за мен. Куп други жени обаче 
биха го направили с удоволствие, не се съмнявам. 

— Но не и ти! - сопна се той. 

— Какво значение има? Да не би да ми предлагаш 
брак? - Той забели очи. - Така и предполагах - довърши 
тя. 

Тръгна към стълбата. Той я хвана за ръката. 

— Това не значи да не... 

— ... се позабавляваме отново ли? - Върху лицето й се 
изписа нещо като тъга. - Опасявам се, че означава точно 
това. Не бих искала да посрамя семейството си заради 
малко забавление. 

Той остана на място, докато тя слизаше по стълбата. 
Беше права. Той настояваше тя да направи точно това - 
да предприеме огромен риск заради няколко часа 
страст. Рискове, каквито самият той не би предприел. 

Не мислеше за друго, а за собственото си 
удоволствие. Никога не се бе съобразявал с 
партньорките си. 

Винаги бе смятал, че постъпва умно, като не влага 
сърце. Избягваше да направи каквото и да било, ако ще 
му донесе болка. Но онова, което той смяташе за умно, 
тя определяше като себичност и надсмиване над 
другите. 

Тази мисъл му подейства отрезвяващо, а 
същевременно никак не му допадна. Дяволите да я 
вземат, че го тласна да разсъждава в тази насока. 


* * * 



Вечерта в странноприемницата беше напрегната за 
всички, особено за Анабел. По-рано, следобед, й бе 
нужен целият й самоконтрол, за да се отдалечи от 
Джарет. Част от нея копнееше силно да се хвърли в 
любовна връзка без чувство за вина и без да мисли за 
последиците. 

Но разумът й подсказваше, че това е лудост. Освен 
възможността да се разкрият, съществуваше още по- 
тревожната вероятност тя да забременее от него. В 
това отношение определено имаше лош късмет. 

Погледна към другия край на помещението, където 
Джарет играеше на карти с неколцина гости на 
странноприемницата. Гърлото й се сви. Но най- 
страшното бе, че той се погрижи тя да държи прекалено 
много на него; щеше да се върне в Лондон с парче от 
сърцето й. Не, не биваше да рискува да я сполети 
подобно нещо. 

— Щом не възнамеряваш да се омъжиш за него, недей 
да го гледаш така - обади се гласче до нея. 

Погледна застаналия до нея Джорди. Мислеше, че е 
заспал на стола. По-рано го придърпа настрана и му 
обясни защо не бива да казва на майка си за целувката, 
на която бе станал свидетел: тя и Джарет не си 
подхождат. Джорди й обеща, но не прие добре 
обяснението й. 

— Как го гледам? - попита тя невинно. 

— Все едно е марципан, а ти искаш да го изядеш. 

Джорди я наблюдаваше с обичайното си напоследък 

кисело изражение. Но зад войнствеността прозираше 
душата на огорчено малко момче. 

— Сърдиш ми се, защото ти споделих, че няма да се 
омъжа за него - подхвана тя. 

— Това не ме засяга - промърмори той. - Просто не 
бива... да го гледаш така и да го оставяш да те целува, 
ако не означава нищо за теб. 

— Вече ти обясних как стана. 



— Да. Било импулсивно. Начин да му благодариш, 
задето ни помага. - Джорди забели очи. - И той ми каза 
така, но каза също, че иска да се ожени за теб. 

Идеше й да убие Джарет за тези му думи. 

— Ти май харесваш негова светлост, а? 

— Симпатичен е - сви рамене Джорди. 

— Приятно ти е до теб да има мъж, който те разбира, 
който ти обръща внимание, когато баща ти... 

— ... пада, защото е пиян! - процеди през зъби 
момчето. 

Тя го зяпна. 

— Ти знаеш?! 

— Естествено. Виждал съм го да пие в кабинета късно 
вечер. На следващия ден не отива в пивоварната и ти го 
замесваш. Ясно е защо. Напоследък само се налива с 
глупавото уиски. 

— Ш-ш-ш-т... - направи му знак тя и хвърли крадлив 
поглед към Джарет. - Негова светлост не бива да 
узнава. 

— Защо не? Това е истината. - Разтревожена, тя го 
изгледа, ала той продължи: - Не се притеснявай, лельо 
Анабел. Няма да му кажа. Опита се да ме разпита 
първия ден, но аз го отклоних. - Изгледа я свирепо. - 
Стигна се дотам да се разплача, за да го постигна. Като 
момиче! Но поне не излъгах. 

От обвинението в очите му я жегна съвестта. 

— Беше дребна лъжа - възрази тя. - Нямахме избор. 
Ако научи истината, няма да ни помогне. 

Джорди сведе поглед. 

— Знам... 

— А е важно... 

— Казах: „Знам“! Не съм бебе. 

В гърлото й заседна буца. За нея винаги щеше да 
остане бебе. 

Мъжете около масата се засмяха и тя погледна натам. 
Видя Джарет да пресушава третата си чаша уиски през 



последния час. Свъси вежди. Явно и той прекарваше 
половината си време в пиене, като Хю. Не можеше да му 
се разчита. Не се интересуваше от брак. Не беше 
подходящ за нея. 

Никога няма да е подходящ. Това й стана предено 
ясно в обора. Единствено го вълнува да й достави 
физическа наслада. Никога не би й дал част от себе си. 
Тя дори не бе сигурна дали всъщност има какво да даде. 

Уморена да мисли за тези неща, се изправи. 

— Хайде, Джорди. Най-добре да си лягаме. Негова 
светлост иска да тръгнем рано, за да сме в Бъртън по 
обяд. 

Джорди я последва по стълбите. 

— Как ще опазиш тайната на татко, когато стигнем у 
дома? 

За щастие, макар повечето хора в Бъртън вече да бяха 
забелязали, че Хю от година е занемарил задълженията 
си, те не знаеха причината. Това щеше да й помогне. 
Ала щеше ли да е достатъчно? 

— Ще измисля нещо. 

— Мисли бързо. Утре е вечерята на Асоциацията на 
биропроизводителите, а татко никога не я пропуска. 

Тя простена тихо. Напълно бе забравила за годишната 
вечеря. С Хю винаги присъстваха, а тази година той 
вероятно щеше да се напие публично. А ако се срещне с 
Джарет... 

Не бива. Случи ли се, всички залози отпадат. 

ГЛАВА ТРИНАЙСЕТА 

Джарет се събуди преди зазоряване с махмурлук, 
пресъхнала уста и тревожно усещане за самоненавист. 

Предишната вечер загуби двайсет паунда дори след 
като изкушението в лицето на дамата, която го 
интересуваше, излезе от помещението, за да си легне. 
Някога нищо не бе в състояние да го разсее по време на 



игра на карти - и определено не жена - колкото и да я 
желаеше. Кога се промени това положение? Защо се 
промени? 

И защо пи цяла вечер - за да удави думите й за 
комарджиите и кредиторите? 

Та нали точно това го спираше да се ожени досега? Не 
му трябва съпруга, която да го упреква как живее. Не 
иска да се интересува какво мисли тя по въпроса; не 
иска! 

Същевременно - искаше. Бог да му е на помощ. В 
какво го превърна Анабел? 

Е, няма смисъл да се опитва да спи още. Тя го лиши и 
от тази възможност. Освен това колкото по-рано стане, 
толкова по-рано ще потеглят и той ще приключи 
веднъж завинаги с нея, с пивоварната на брат й и с 
цялата й фамилия. Стигнат ли Бъртън, ще разговаря с 
брат й, ще обиколи „Лейк ейл“ и ще отпътува за Лондон 
още утре. Време е да се върне в „Пивоварна Плъмтри“, 
за да придвижи нещата там. 

Закусиха набързо. Младият Джордж не престана да се 
оплаква на висок глас от ранния час. 



— Джордж - обърна се той към него, докато хапваше 
предпазливо от препечената филийка и наливаше кафе 
в разбунтувалия си стомах, - защо не говориш малко по- 
тихо? 

Анабел мажеше филийката си с мармалад. За момент 
спря и го погледна. 

— Снощи май си го откарал до късно. 

— До доста късно - уточни той. 

Тя няма никакво право да го съди. 

— Напълно разбираемо, милорд - обади се госпожа 
Лейк. - Джентълмените обичат забавленията. 

— Определено - съгласи се Анабел. 

Нахалница! 

Госпожа Лейк не спираше да бъбри. 

— Нямам търпение да видя децата, милорд. При майка 
ми са и са в безопасност, знам, но човек никога не е 
спокоен, когато децата не са край него. 

Той нямаше какво да каже - майка му се самоуби и 
остави друг да отгледа децата й. 

— Колко са? - поинтересува се той. 

— Момче и две момичета. И Джорди, естествено. 

Тя сведе поглед. 

Четири деца? Мили боже. Значи Анабел не лъже, че 
брат й не е смъртно болен. Ако беше, тя няма да е 
толкова незаинтересувана от брака. Всеки брак е за 
предпочитане пред това да си бедна роднина на 
вдовица с четири деца. Дори брак с безотговорен 
нехранимайко като него, който, вместо да предприеме 
нещо смислено в живота си, се е посветил да играе на 
карти из Лондон. 

Свъси вежди. 

— Нямате търпение, предполагам, да видите и 
съпруга си - подметна той, за да откъсне мислите си от 
Анабел. - Съпругата е най-добрата болногледачка 
според мен. 



— Точно така, сър. Няма да съм спокойна, докато не се 
уверя, че всичко е наред. 

За пръв път коментираше състоянието на мъжа си, 
което също потвърждаваше твърдението на Анабел, че 
болестта на господин Лейк не е сериозна. 

Навън, до каретата, Джордж се обърна към него. 

— Бих искал да пътувам до кочияша, милорд, ако не 
възразявате. 

— Джорди, вече го обсъдихме. Прекалено опасно е. 

Анабел обаче се обади тихо: 

— По-добре да му разрешим, Сиси. - Хвърли бърз 
поглед към Джарет и той се досети, че си е припомнила 
вчерашния им разговор. - Джорди се държа много 
добре през последните няколко дни и заслужава 
награда. 

— Наистина ли не възразяваш? - попита снаха й. 

— Не. 

— Добре тогава. - Джордж нададе радостен възглас и 
тръгна да се катери. Госпожа Лейк добави: - Но да 
слушаш кочияша и да седиш здраво на мястото си, чу 
ли? 

— Да, мамо! — извика той, а лицето му сияеше от 
възбуда. 

Джарет се запита защо госпожа Лейк винаги приема 
преценките на Анабел относно Джордж. От друга 
страна госпожа Лейк не бе от типа жени, които се 
налагат и вероятно това обясняваше поведението й. 

Въпреки всичко му правеше впечатление прекалената 
ангажираност на Анабел с възпитанието на момчето. 
Нужни й бяха собствени деца, които да отглежда, за да 
не е толкова посветена на детето на брат си. 

Като се изключи потребността й да задушава момчето 
с вниманието си, от нея би излязло чудесна майка. 
Представяше си я с бебе на ръце, на което гука, както 
правеше майка му. 



Отдавна забравен спомен изплува в съзнанието му: 
майка им пее и весело танцува със Силия, Гейб и 
Минерва в детската стая. По онова време той се 
смяташе за прекалено голям и се мусеше на детинското 
им развлечение. 

Какъв идиот само. Месец по-късно майка им беше 
мъртва. Щеше му се да има начин да върне обратно 
всички високомерни коментари, които направи в 
детската стая през онзи ден. Сърцето му още се 
свиваше от мъка. 

Намръщи се. Точно затова всеки мъж, който се довери 
напълно на друг човек, е глупак. Баща му вярваше на 
майка му - всички вярваха на майка му, - а родителите 
му умряха. Джарет се довери на баба си и какво получи? 
Нищо освен тъга. 

Един мъж трябва да разчита единствено на себе си. 

Поеха към Бъртън малко след осем часа. Госпожа 
Лейк отново се разбъбри. Постоянно го обсипваше с 
въпроси за висшето лондонско общество. Никога не бе 
срещал толкова жадна за клюки жена и съжаляваше, че 
не знае достатъчно, за да задоволи любопитството й. 

Анабел седеше мълчалива, явно запленена от 
стелещите се край тях ливади и израсналите тук-там 
дъбове и брястове. Щом стигнаха обаче Тамуърт - 
последната им спирка за смяна на конете преди Бъртън, 
- тя се обърна към него: 

— Защо не кажеш на кочияша да спре пред 
странноприемницата „Пауна“ като стигнем в Бъртън? 
Ще ти хареса, сигурна съм, а ханджийката е отлична 
готвачка. „Лейк ейл“ естествено, ще плати за престоя 
ти. 

Напрежението зад усмивката й го накара да се 
замисли. 

— Няма нужда - отвърна той. Не искаше да 
обременява финансите им, защото го смятат за 
прекалено високопоставен да го приемат в дома си. - У 



вас ще ми е съвсем удобно. Изключено е да нямате 
някаква малка стая, където да се настаня през краткото 
време, докато съм тук. 

— Не е подходящо - възрази Анабел. - Знаеш как е, 
когато някой в семейството е болен. Цялото 
домакинство страда. Ще ти бъде по-удобно в 
странноприемницата, уверявам те. 

Той присви очи. 

— Нали в момента на пивоварната ви не й достигат 
пари? 

Анабел пребледня и госпожа Лейк бързо се намеси: 

— Да, но имаме уговорка с „Пауна“. „Лейк ейл“ ги 
снабдява с бира, а те осигуряват подслон за гостите ни, 
ако се наложи. 

— Звучи ми едностранчиво - отбеляза Джарет. - Та 
колко често ви трябва подслон за гости? Нали не ги 
снабдявате с всичката им нужна бира? 

— Не, разбира се - обади се отново Анабел. - Сиси 
имаше предвид, че когато странноприемницата ни 
потрябва за нещо - подслон, място за делова среща, 
храна, - те приемат да им платим с бира. 

— Но това стопява парите ви - продължи да настоява 
Джарет. - Ако раздавате бирата си, няма да ви остане 
какво да продавате. 

При нормални обстоятелства щеше да е невъзпитано 
да отседне у хора, които очевидно не го желаят за гост, 
но досега го оставиха с впечатлението, че са 
простодушни хора и нямат нищо против още едно гърло 
на масата си. Желанието им да го настанят в 
странноприемница му се струваше странно. 

— Независимо от това - обяви Анабел решително - 
наистина ще е най-добре да си там. 

В очите й се четеше упорита неотстъпчивост. 

И тогава му хрумна защо тя не го желае в къщата им: 
опасяваше се да не направи опит да я съблазни. 



— Добре - предаде се той. - Ще отседна в „Пауна“, но 
сам ще си платя престоя. В края на краищата става 
въпрос за една вечер. 

— Само една вечер ли? - възкликна госпожа Лейк, 
видимо разочарована. 

Анабел, от своя страна, изглеждаше силно облекчена, 
което изостри още повече неговата подозрителност. Тя 
определено искаше той да си върви възможно по-скоро. 
Дали заради онова, което правиха в обора вчера? Или 
поради друга причина? 

— Негова светлост е зает човек, Сиси. Ръководи 
пивоварна в Лондон и не бива да го отклоняваме 
задълго от работата му. 

— Имаш право - усмихна му се ласкаво госпожа Лейк. 
- Но поне заповядайте при нас тази вечер, милорд. 
Придружете ни на вечерята на Асоциацията на 
биропроизводителите. Храната винаги е хубава, бирата 
се лее и има танци... 

— Ние няма да ходим, Сиси! - прекъсна я Анабел. - 
Забрави ли? 

— Защо няма да ходим? Хю винаги... - Госпожа Лейк 
пребледня. - Разбира се. Тя е права, милорд. Няма да 
ходим. 

— Което означава и ти да не отидеш - уточни Анабел. - 
Допускат се само членове на Асоциацията или 
семействата им. 

Джарет я зяпна, питайки се защо тя отново стана 
толкова официална. Правеше го само когато е нервна. 
Нещо не беше наред и се налагаше да разбере какво 
точно е то. Щом тя толкова категорично не желае той да 
присъства на вечерята на Асоциацията на 
биропроизводителите, значи непременно трябва да 
отиде. 

— Не е никакъв проблем. Баба ми познава и Бас, и 
Алсоп много добре. - Бяха двама от най-изтъкнатите 
производители в Бъртън. - Все ще успеят да осигурят 



покана за внука й. Професионална куртоазия, така да се 
каже. 

Постигна целта си. Анабел изглеждаше напълно 
паникьосана. 

Той се усмихна на госпожа Лейк. 

— Мадам, за мен ще бъде удоволствие да ме 
придружите, особено щом съпругът ви не е в състояние 
да дойде. 

— Да, тогава става - съгласи се госпожа Лейк 
притеснено. - Нали, Анабел? 

— Първо да видим какво ще каже Хю - отвърна тя. - 
Ще те уведомим за решението ни, милорд. 

— Ще ми отговорите, когато навестя брат ти 
следобед, след като се настаня в странноприемницата. 

— Не бива да... - веднага тръгна да възразява тя. 

— Налага се да уточня условията на предстоящото 
споразумение с него - напомни той. - В крайна сметка 
той ще подпише документите. 

— Господин Уолтърс, управителят на пивоварната, ще 
преговаря за условията и ще даде на Хю само да се 
подпише. - Гласът на Анабел определено потреперваше. 
- Не бива да ангажираме Хю за нищо повече. 

— Не преговарям с управители! - отсече Джарет. - Ако 
брат ти не е на смъртен одър, желая да говоря с него, 
макар и за кратко. 

— Добре - въздъхна тя. 

— После ще огледам пивоварната. 

— Лесно ще се уреди - отвърна тя приглушено. 

— Чудесно. - Той се облегна удобно назад. - Разбрахме 
се и това ме радва. 

Крайно време бе да види какво точно крие семейство 
Лейк. 

Анабел и Сиси оставиха Джарет в странноприемница 
„Пауна“, като, преди да влезе, той нареди на кочияша 
да ги откара до дома им. Докато потегляха, отчаяние 



обзе Анабел. Съвсем скоро той щеше да се появи в 
къщата им. Какво щяха да правят тогава? 

— Съжалявам, задето споменах вечерята на 
Асоциацията - обади се Сиси тихо. - Не исках да правя 
нещата по-сложни, отколкото са. 

— Не помисли ли преди това? 

Сиси въздъхна. 

— Помислих, но по-скоро как вие двамата ще 
танцувате, а негова светлост... 

— ... като по чудо ще реши да се ожени за мен, унесен 
от звуците на кадрила? - Анабел се засмя горчиво. - 
Обясних ти: бяга от женитба. А ако отиде на вечерята и 
Хю е там, ще бъдем обречени! 

— Глупости. Просто ще настоявам Хю да не пие. 

— Той не бива да присъства! Надлъж и нашир 
оповестихме за неразположението му. Не само пред 
лорд Джарет, но и пред съгражданите ни. Всички ще 
проявят подозрителност, ако Хю се появи след всичките 
ни приказки. 

— Няма как да убедим Хю да не отиде. Никога не 
пропуска събитието. Част от него все още държи да 
оставя прилично впечатление. 

— Знам - въздъхна Анабел уморено. - Но пък едва ли 
има значение. Всичко ще се разпадне в мига, в който 
лорд Джарет дойде да се срещне с него следобед. 
Разполагаме с ужасно малко време да обясним на Хю 
защо сме ходили до Лондон и защо лорд Джарет е тук. 
Не се знае как ще реагира, а ако лордът пристигне в 
този момент... 

Намираха се в истински кошмар. Защо Джарет е 
толкова упорит, а и подозрителен? Защо се оказва 
далеч по-компетентен да върти този бизнес, отколкото 
тя предполага? И прекалено лесно отгатва намеренията 
й! 

— Дори някак да ни се размине днес следобед, 
довечера ще бъде истинско бедствие. 



— Не, няма - потупа я Сиси по ръката. - Довечера 
остави Хю на мен. Ще съумея да го опазя да не пие една 
вечер. Ти се погрижи за лорд Джарет. Ако танцуваш и 
флиртуваш с него едва ли ще обръща голямо внимание 
на Хю. 

— Прекалено много залагаш на способността ми да 
очаровам мъж - обърна й внимание Анабел. - А и това 
няма да реши проблема как ще протекат събитията 
следобед. 

Пристигнаха си у дома. За щастие Хю не беше 
наоколо, докато кочияшът на Джарет им помагаше да 
слязат и даваше указания на прислужниците в каква 
последователност да свалят багажа. Анабел влезе в 
къщата и изпита странен копнеж да има свой дом. 
Никога нямаше да престане да се чувства като 
натрапник тук. 

Не че не обичаше Сиси, Хю и децата им, но това 
винаги щеше да бъде техният дом. Бледорозовите и 
лавандуловите цветове по тапетите бяха прекалено 
безлични за нейния вкус. Тя предпочиташе яркочервено 
и златно - те съответстваха на бушуващите у нея 
страсти. Ако беше нейният дом, махагоновите маси 
щяха да бъдат лъснати до блясък. Всичко щеше да е 
богато украсено с пискюли - и завесите и Дамаските. 
Обожаваше пискюли. 

И никога няма да мирише на престоял меден восък 
или кисело вино. В никакъв случай. 

Докато подаваха палтата си на иконома, той ги 
осведоми, че господарят спи. На Анабел й идеше да се 
развика. Спи бе думата за припаднал при прислугата. А 
едва бе минало пладне! Явно бе прекарал цялата нощ в 
пиене. Отново! 

В следващия миг обаче й хрумна как да се справят с 
положението. 

— Сиси - обърна се тя към снаха си, щом Джорди се 
качи в стаята си, а икономът се оттегли, - имам идея. 



Трябва само да се погрижим лорд Джарет да се срещне 
с Хю чак утре сутринта. 

— И как това ще реши нещата? 

— Не се ли сещаш? Лорд Джарет иска да разгледа 
пивоварната следобед. Ще го оставим да я посети. Ще 
се убеди, че всичко е наред, хората работят здраво и 
произвеждат хубава бира. Господин Уолтърс ще го 
впечатли с познанията си, а освен това няма да продума 
и дума срещу Хю. 

— Продължавам да не разбирам... 

— Докато лорд Джарет обикаля пивоварната, ти и аз 
ще убедим Хю да приеме нашия план. И без това ни 
предстои да го направим. Ако разполагаме с достатъчно 
време, постепенно ще запознаем Хю с намеренията ни. 
Така довечера няма да се налага да говорим делово и 
ще държим Хю далеч от пиенето. - Започна да крачи 
напред-назад в преддверието и да обмисля 
подробностите. - Сутрин Хю винаги е в по-добра форма. 
От нас се иска само да го опазим трезвен до сутринта. 
Тогава ще е готов да изиграе ролята си. После лорд 
Джарет ще си замине с каретата за Лондон, а ние ще се 
захванем с осъществяването на проекта! Какво мислиш? 

— Изпускаш важна подробност. Как ще спреш лорд 
Джарет да не посети Хю днес следобед? Стори ми се 
твърдо решен да го направи. 

— Доктор Пакстън все още ли е увлечен по нашата 
икономка? 

— Да, доколкото ми е известно. 

На устните на Анабел се появи усмивка. 

— Тогава остави следобеда на мен. 

ГЛАВА ЧЕТИРИНАЙСЕТА 

Час по-късно Джарет пристигна. Хю, слава богу, още 
бе в леглото. Анабел се погрижи доктор Пакстън, при 



цялата му неохота да й помогне, да бъде пред вратата 
на Хю в момента, когато Джарет се появи. 

Тя кимна едва забележимо на лекаря и той подхвана: 

— Дадох на брат ти приспивателно. До довечера ще се 
почувства по-добре. 

— Какво става? - поинтересува се Джарет. 

— О, ти пристигна! - Представи ги един на друг и 
придоби тревожно изражение, впрочем не съвсем 
фалшиво. - Хю има проблем. Съобщихме му, че ще 
отидеш на вечерята и той настоя и той да присъства. 
Според доктор Пакстън обаче няма да събере 
достатъчно сили, ако не почива цял следобед. 

— А срещата ни? - попита Джарет, изпълнен с 
подозрение. 

Тя отвори вратата, за да му покаже хъркащия Хю 
върху леглото. Със Сиси бяха напръскали спалнята с 
част от солите и отварите на доктор Пакстън, та да 
заприлича на болнична стая. Сега й оставаше 
единствено да се моли Хю да не се събуди, преди да 
изведе Джарет от къщата. 

— Както виждаш: не е в състояние да обсъжда делови 
въпроси. Утре сутринта обаче ще бъде във форма. Освен 
това, след като огледаш пивоварната, ще си наясно 
какво ще предприемеш, не смяташ ли? 

— Имаш основание - съгласи се той. 

— Не бива да се преуморява, милорд - обади се доктор 
Пакстън. - В неговото състояние делови разговор, 
последван от делова вечеря ще му дойдат в повече. 

— Благодаря, доктор Пакстън - хвърли тя ласкав 
поглед към лекаря. - Оценявам помощта ви. 

— Няма защо. 

Хвана Джарет под ръка и го поведе надолу. 

— Съжалявам, ако обърквам плановете ти, но Хю 
изрази категорично желание да присъства довечера. 
Щяло да бъде невъзпитано да те остави сам, защото се 
чувства твой домакин. - Стигнаха до преддверието. - 



Ще те заведа в пивоварната и господин Уолтърс ще ти 
обясни всичко. Довечера ще се видим на вечерята, ако 
си успял да се сдобиеш с покана. 

Джарет пое палтото й от прислужника и й помогна да 
го облече. 

— Да. Бас бе така добър да ме включи в списъка с 
гости. 

Естествено, помисли си тя кисело. Господин Бас 
вероятно подскача от радост, че син на маркиз ще 
присъства на тържеството. 

Докато излизаха от къщата, Джарет я погледна 
мрачно. 

— Предупреждавам те, Анабел, няма да си тръгна от 
града, без да говоря с брат ти. 

— Разбира се. И той желае да говори с теб - увери го 
тя спокойно. 

Или щеше да пожелае, след като тя и Сиси приключат 
с него. 

Известно време вървяха мълчаливо. 

— Кажи ми нещо - обади се той. - Настоя да отседна в 
странноприемницата, защото те е страх да си под един 
покрив с мен ли? Опасяваш се да не опитам... отново да 
те целуна? 

Тя си пое сепнато въздух. Определено не бе очаквала 
този въпрос. Странно, че той така тълкува поведението 
й. Това обаче я устройваше, затова ще го остави да 
живее с тази заблуда. 

За своя изненада обаче се чу да казва: 

— Честно казано, не ми беше хрумвало. Но сега, когато 
го спомена... 

— Не се притеснявай. Ясно даде да се разбере какво е 
отношението ти. Не съм привърженик насилствено да 
карам жените да правят каквото и да било. 

— Не съм си го и помисляла. 

— Дори когато предложих залога ли? 

— Не беше насила. Можех да откажа. 



— Това и очаквах. 

Тя не успя да потисне усмивката си. 

— Знам. 

Въздухът помежду им бе наелектризиран. Тя си 
спомняше кристално ясно последния път, когато бяха 
сами - как я доведе до непозната за нея страст; блясъка 
в очите му, когато сподели, че мисли само за 
възможността да я обладае... 

О, Боже, намираше ли се близо до нея, неизменно я 
караше да мечтае за по-други обстоятелства. Ала беше 
изключено. Пък и Джорди беше факт. 

Гърлото й се сви. Винаги трябва да мисли и за 
Джорди. 

— Анабел, аз... 

— Пристигнахме! - обяви тя непринудено, защото не 
искаше да чуе какви лъжи ще изрече, за да се почувства 
по-добре, задето я желае само в леглото си. 

Той я погледна с изражение, което тя не успя да 
разчете, после погледна пивоварната. 

— Да, така е. 

Влезе бързо и я лъхна миризма на хмел и малц; 
познаваше я отлично и винаги й действаше 
успокоително. Тук се чувстваше у дома. 

Тук се държеше естествено. 

Господин Уолтърс беше в малкия офис, в дъното на 
сградата. Зърна я през стъклената стена и дойде да я 
посрещне с усмивка. Тя представи Джарет, обясни защо 
е дошъл и какво иска да види. За щастие господин 
Уолтърс, в течение на плана й, го одобряваше и не се 
налагаха дъги обяснения или уговаряния. 

— Е, ще ви оставя да си поприказвате - обяви тя. 

— Чакай - обади се Джарет. - Къде отиваш? 

— Някой трябва да е при Хю, докато Сиси е при майка 
си, за да вземе децата - усмихна се Анабел. - Ще се 
видим довечера, на вечерята. 



Без да му позволи да възрази, тя излезе от 
пивоварната. Навън ускори крачка. Разполагаха само с 
няколко часа, за да склонят Хю. 

Още с влизането в къщата чу високи гласове и 
въздъхна. Хю се беше събудил. 

Завари го да се кара със Сиси в кабинета. Слава богу, 
със Сиси се съгласиха да оставят другите деца при 
майка й, докато обсъдят всичко с брат й, който очевидно 
бе бесен. Още по халат, той крачеше напред-назад и 
жестикулираше енергично. С оредяваща кестенява коса 
и небръснато лице приличаше на работник, а не на 
тихия, привързан към книгите мъж, когото познаваше и 
обичаше. 

Щом влезе в помещението, Хю се обърна към нея. 

— Зад всичко това си ти, нали? Отишла си тайно от 
мен в Лондон, за да разговаряш зад гърба ми със 
семейство Плъмтри. Излъга, че го правиш заради 
Джорди, за да му намериш добро училище... 

— Доброто училище не е по джоба ни! - сряза го тя. - 
Не виждаш ли? Не можем да си го позволим в сегашното 
положение! 

На бледото му лице се изписа отчаяние. Той се свлече 
на стола зад писалището и покри очите си с ръце. 

— Знам, Ани, знам. - Само Хю и баща й я наричаха 
така. - Пивоварната не ни носи достатъчно доходи, а аз 
провалих семейството. 

— Не казвам това! - Всеки разговор приключваше 
така: той се вайкаше, че не е в състояние да се грижи за 
семейството и все обещаваше да се поправи, но никога 
не го правеше. - Според мен просто трябва да се 
предприеме нещо в затрудненото ни положение. 

Той вдигна глава и я погледна. Приличаше на 
изгубено малко момче. 

— И затова, както обикновено, ти се намеси, за да 
оправиш нещата. 



— Не ми остави друг избор - промърмори тя. - Видях 
начин да се спасим и не се поколебах. - Той придоби 
съвсем отчаяно изражение. Тя се приближи и постави 
ръка на рамото му. - „Ако успеем да се включим в 
индийския пазар, ще си стъпим на краката“. Ти го каза. 
Планът беше твой. 

— Глупав план. 

— Напротив. Добър е. Аз само придвижих нещата 
малко напред. 

— Като се съюзи с някакъв пъклен лорд... 

— Не е „пъклен“ - прекъсна го тя решително. - И не 
съм се съюзявала с никого. - Дали Хю знаеше какъв е 
залогът? Погледна крадешком Сиси, която поклати 
глава. Слава богу. - Лорд Джарет Шарп е склонен да ни 
помогне в преговорите с капитаните от Източно 
индийската компания за превоз. Той е компетентен 
биропроизводител и добре познава бизнеса. 

— Чувал съм други неща за него - изсумтя Хю. 

— Но не са верни. Баба му има достатъчно доверие в 
него, за да му повери цялостното осъществяване на 
операцията. - Взе ръцете му в своите. - Аз пък имам 
достатъчно доверие в теб, за да съм сигурна, че ще 
постигнем положителен резултат. От теб се иска само... 

Прехапа си езика, но беше късно. 

Очите на Хю притъмняха. 

— Хайде, кажи го! От мен се иска само да приличам 
повече на татко. 

— Какво?! Не. Нямаше да кажа това. 

Мислено се ядоса на баща им заради всичко, което 
направи, та Хю да израсне такъв. 

— Напротив! - Той изтегли ръце от нейните, изправи 
се и отново започна да крачи напред-назад. - Да не би 
да не знам колко го разочаровах? И съм наясно какво си 
мислиш. Ти и господин Уолтърс. Не ме бива да спася 
пивоварната, защото ми липсва смелостта да се справя 



с типове от рода на Бас, Алсоп и капитаните на Източно 
индийската компания. 

Зяпна го шокирана как така въобще му минава 
подобна мисъл през ума. Той имаше причини да е 
огорчен от баща им, но от нея? 

— Кълна се, нямам представа защо... 

— Пощади ме, Ани. - Хю се отправи мрачно към 
декантера с уиски на страничния бюфет. - Виждам го в 
очите ти всеки път, когато ме погледнеш. Тормозиш се, 
че не приличам повече на великия Алоишъс Лейк... 

— Тя се тормози от същото - обади се глас от прага на 
кабинета, - което тормози всички ни, татко. 

Анабел се извърна и видя Джорди - по лицето му се 
четеше пълно отчаяние. - Пиенето ти - продължи 
момчето и погледна протегнатата към декантера ръка. 
- Винаги е било пиенето. 

О, не. Защо за бога, Джорди реши да се опълчи на Хю 
точно сега? 

Момчето кръстоса ръце пред кокалестите си гърди и 
изгледа свирепо брат й. 

— Наложи ми се да лъжа, заради теб, татко. Те бяха 
принудени да кажат на лорд Джарет, че си болен, за да 
го склонят да ни помогне. А аз излъгах, защото те 
лъжеха. 

Хю стоеше застинал, с каменно лице. Анабел и Сиси се 
бяха опитвали да говорят с него за пиенето му и преди, 
но това само го тласкаше към още по-голямо 
отдръпване от реалния свят и те се отказаха. 

Без да обръща внимание на Джорди, Хю погледна 
Сиси огорчен. 

— Казали сте на проклетия лорд, че съм болен? 

Ала Джорди не допусна да го пренебрегнат. 

— Не се сърди на тях. Какво друго да кажат? Че си 
пияница ли? - Лицето му почервеня от гняв. - Че не те 
интересува нищо, освен проклетото уиски в ръката ти? 



Този път Хю погледна Джорди и лицето му силно 
пребледня. 

— Това ли ти казаха, момче? Че съм пияница? 

— Нищо не са ми казвали. Не съм сляп. Виждам как 
прекарваш вечерите си. Всички сме наясно. - С мъка си 
пое въздух. - Някога се занимаваше с нас, децата. 
Играехме на карти, водеше ни на разходки... Сега само 
пиеш. 

Хю остави декантера. 

— Ела тук, момче. 

Джорди преглътна, но се приближи. 

— Да, сър. 

— И ти потвърди лъжите на леля си и на майка си, 
така ли? 

Джорди придоби упорито изражение. 

— Нямах друг избор. Дори аз знам, че с пивоварната 
нещата не вървят. Според леля Анабел трябва да се 
направи нещо. 

— И очакваш лорд Джарет да ни помогне? - попита 
почти присмехулно Хю. 

— Той е симпатичен човек - защити го Джорди. - По 
пътя се държа много мило с нас. Повика лекар, когато 
мама се разболя и даже му плати... 

— Била си болна? - Хю погледна разтревожено Сиси. 

— Леко неразположение - побърза да го увери тя. - 
Мина след ден-два. 

— Ден-два? - повтори той съвсем притеснен. 

— Но Анабел се грижеше за мен. А негова светлост бе 
много мил. 

— Нима? - Хю стисна устни. - Просто така, от добро 
сърце, а? 

— Теб те нямаше, Хю - намеси се Анабел, преди брат й 
да избухне. - Той си предложи услугите, както би 
направил всеки джентълмен. 

— Не се и съмнявам - промърмори Хю. - Аз трябваше 
да се погрижа за нея. 



— Така е - съгласи се Сиси тихо. 

Откровените й думи явно му въздействаха. Прокара 
пръсти през оредяващата си коса, после изгледа 
изпитателно Джорди. 

— Наистина ли смяташ, че този лорд, син на маркиз, 
ще ни помогне? 

— Според мен няма какво да губим, ако го помолим - 
отвърна момчето. 

Хю се обърна към Анабел. 

— Какво точно искаш да направя, след като си довела 
негова светлост в Бъртън? 

Облекчена, че Хю е готов да слуша, Анабел обясни: 

— Просто искаме тази вечер да се срещнеш с него. Ако 
не го одобриш, ще забравим всичко. - Изрече го, но 
възнамеряваше да направи всичко по силите си това да 
не се случи. - Ако решиш да рискуваш, ще обсъдите 
деловите въпроси утре сутринта и вероятно ще 
намерите начин да продаваме нашата бира на 
индийския пазар. - Видя брат си да свъсва вежди и 
бързо повтори: - Но тази вечер само ще се запознаеш с 
него. 

Настъпи дълга пауза. Сиси и Анабел не смееха да си 
поемат въздух. Накрая Хю обяви: 

— Съгласен съм. 

И двете издишаха облекчено. Имаше шанс нещата все 
пак да потръгнат благоприятно. 

— Но няма да се преструвам на болен, ясен ли съм? - 
Сиси и Анабел го погледнаха паникьосани, а той добави: 
- Не ме интересува какво сте му наговорили. Аз няма да 
го лъжа. Нека си мисли каквото ще за мен. 

Сиси се приближи до него. 

— Но тази вечер няма да пиеш, нали? 

В тона й имаше стоманени нотки, каквито Анабел 
рядко чуваше. Брат й също ги долови. Погледна я и 
очите му станаха по-меки. 

— Ще направя всичко по силите си, любов моя. 



ГЛАВА петнайсета 


Джарет стоеше във величествения салон на 
кметството, заобиколен от производители на бира. 
Кротко отпиваше вино и се стараеше да следи 
разговора, но му се отдаваше трудно, защото беше 
твърде разсеян. С Бас пристигнаха преди двайсетина 
минути; придружаваше ги съпругата на Бас, но досега 
нямаше и следа от Анабел. Откакто се измъкна днес 
следобед, той се питаше дали въобще ще се появи. 

Налагаше се да признае: оказа се права, като настоя 
първо да разгледа пивоварната. Остана впечатлен. Като 
се има предвид, че „Лейк ейл“ не бе снабдена с 
модерното оборудване на „Пивоварна Плъмтри“, той се 
изненада колко безпроблемно върви производството им. 
Уолтърс се открои като истинско бижу сред 
управителите на пивоварни. Не спря да цитира данни и 
статистика наизуст. 

Но определено имаше проблеми. Не използваха 
първокачествен хмел, а пукнатините в някои казани 
бяха закърпени с калай. Уолтърс също не прояви 
склонност да говори за Лейк - достатъчна причина 
Джарет да се запита дали болестта му не е по-сериозна 
от описанието на Анабел. Ако Лейк се нуждае от 
постоянни грижи, лекар и приспивателни, това не беше 
добре. 

След час го обзе мрачно предчувствие. Не обичаше да 
го правят на глупак. Ако Анабел и брат й не се появят 
тук тази вечер... 

— Какво ви води в нашето хубаво градче, лорд 
Джарет? - попита един от джентълмените. 
Запознавате се с конкуренцията ли? 

Джарет се насили да се съсредоточи върху 
събеседниците си. По-рано през деня се чудеше дали да 
спомене евентуалното вложение в „Лейк ейл“, но в 



бизнеса, както при картите, е най-добре да не 
разкриваш всичките си козове. За жалост това го 
възпрепятстваше да задава прекалено много въпроси, 
за да не събуди подозрения. 

— Всъщност гостувам на приятели - даде той първото 
хрумнало му обяснение. - Познавате ги, не се съмнявам. 
Семейство Лейк. 

Мъжете размениха погледи. Точно щеше да ги пита 
какво е мнението им за споменатата фамилия и около 
вратата настъпи раздвижване; всички се обърнаха. 

Говориш за дявола и той се появява. 

Веднага след първоначалното му облекчение, че 
Анабел не го е излъгала, нещо прикова вниманието му. 
Не стройният блед мъж, очевидно негов връстник, 
който вероятно бе Хю Лейк. Не. Единственият човек, 
който забелязваше, бе шеметната красавица, хванала го 
под ръка. 

Анабел. Но такава, каквато никога не я бе виждал. 

Великолепната й кестенява коса бе вдигната, а игриви 
кичури се спускаха край деликатните черти на лицето. 
Със стилните си бижута и в копринената рокля, 
обгръщаща изящните й извивки като страстен 
любовник, приличаше на кралица на феите. 

Щом я зърна, кръвта му кипна, а после застина. 
Деколтето й бе по-голямо от деколтетата на другите 
дами. Такива бяха модни преди две години. Всички 
рокли на Анабел бяха демодирани, а от тази се 
разкриваше прекалено голяма част от прелестните й 
гърди. Не само той, а и всички присъстващи мъже 
можеха да ги видят. Това никак не му се нравеше. 

— Извинете ме, господа - промърмори той и тръгна 
към семейство Лейк. 

Не успяваше да откъсне очи от Анабел; нещо, което 
всички присъстващи очевидно забелязаха, защото 
когато най-после отклони поглед от нея, видя брат й да 
го гледа изпепеляващо. 



По дяволите! 

Застана пред тях и госпожа Лейк, видимо притеснена, 
ги запозна. Бе видимо смутена от реакцията на съпруга 
си. Лейк не откъсваше очи от него. Преди обаче да успее 
да каже каквото и да било, Джарет прошепна: 

— Държа да ви предупредя, сър: обявих на 
биропроизводителите, че съм в Бъртън на гости при 
приятели - при вас, и прекрасната ви съпруга. Едва ли 
искате да попречат на предстоящия ни бизнес. 

Изражението на Лейк леко поомекна. 

— Благодаря ви. Оценявам вашата дискретност. 

Приближи прислужник с чаши вино. Лейк погледна 

съпругата си и отказа питието. Изглеждаше по-здрав, 
отколкото Джарет очакваше, особено след като чу 
лекарят днес следобед. Възможно бе болестта наистина 
да е временна. 

Лейк се обърна отново към Джарет и изражението му 
пак стана враждебно. 

— На вас трябва да благодаря, доколкото разбрах, за 
благополучното завръщане на близките ми в Бъртън. 

Джарет се запита какво ли са му разказали жените за 
пътуването. Реши да действа предпазливо. 

— Само заех каретата на брат ми, за да ни докара, 
сър. Доколкото и без това трябваше да намина насам, за 
да се запозная с пивоварната ви, прецених за най-добре 
да пътуваме удобно всички заедно. 

— Много великодушно от ваша страна, милорд - 
процеди Лейк суховато. - Ала пътуването не е минало 
без затруднения, както подразбрах. Сиси е преживяла 
неразположение. 

— Да, съпругата ви имаше проблем в Давентри. Но 
сестра ви е отлична болногледачка. Лично аз не 
направих почти нищо. Наложи се само да гледам сина 
ви. - Усмихна се. - Всъщност беше взаимно. Двамата се 
пазехме един друг да не направим някоя беля. В 
присъствието на Джордж нямаше как да се отдам на 



обичайните си ергенски занимания. Прецених, че е 
прекалено млад, за да го включа в игра на комар до 
зори и да поощрявам прислужниците в 
странноприемницата да сядат в скута му. 

С това възмутително описание той си спечели свиреп 
поглед от страна на Анабел и лека усмивка от брат й. 

— Джорди, вероятно, не е останал доволен - 
подхвърли Лейк. 

— Така е. Жадува да е мъж, а тялото му още не му 
позволява. 

Лейк видимо се успокои. 

— Прав сте - съгласи се той. - В момъка определено 
бушуват огньове, признавам. 

Част от производителите на бира се бяха приближили. 
Явно им бе любопитно да разберат каква е връзката 
между двамата мъже. За щастие само секунди по-късно 
обявиха, че вечерята е сервирана. Така на Джарет и 
Лейк не се наложи да отговарят на излишни въпроси. 

За жалост обаче на масата Джарет бе настанен далеч 
от тях. Анабел седеше между брат си и някакъв проклет 
мъж, който все поглеждаше към деколтето й. 
Следващият половин час Джарет прекара във вяло 
надаване на ухо към приказките на съседите си и 
обмисляше възможността как да извади с вилица за 
стриди очите на мъжа до Анабел. Единствената му 
утеха бе демонстрираното от нейна страна неудобство 
от неприличните погледи на сътрапезника й, защото 
доста скоро прикри гърдите си с шал. 

Едва тогава Джарет се поуспокои малко, но 
същевременно се запита защо проявеното от мъжа 
внимание към Анабел го раздразни така силно. Та тя му 
даде пределно ясно да разбере, че отлично умее да се 
грижи за себе си. 

Освен това недвусмислено му заяви какво смята за 
него. Нямаше право да иска да я притежава. Ха, та той 
дори не искаше подобно право! 



Или по-скоро не го беше искал, докато тя не се появи 
облечена в тази рокля, която той мечтаеше бавно да 
свали от нея. 

Ама наистина всичко да върви по дяволите! Трябва да 
престане да мисли така за нея. 

Насили се да се заслуша какво говорят мъжете около 
него. Първо забеляза, че вечеря на производители се 
отличава доста от вечеря на благородници. Търговците 
тук говореха единствено за... търговия. Баща му щеше 
да окачестви поведението им като вулгарно. 

На него обаче му въздействаше... силно освежаващо. 
Мъжете наоколо притежаваха неподправена енергия, 
каквато определено липсваше на посещаваните от него 
светски събития. Бяха и находчиви. Всеки се стараеше 
да изтръгне някаква информация от конкурентите си, 
без да се издаде. Приличаше му на игра на карти срещу 
достойни противници. Както при играта на пикет, 
можеш да спечелиш само ако играеш умно и 

целенасочено. Джарет изпита желание да спечели в 
разиграващата се около него надпревара. 

При обявяването на началото на танците Джарет не 
изпита желание да стане от масата, но всъщност 
нямаше и защо да се притеснява. Господата наистина се 
оттеглиха в салона, предназначен за дансинг, но бързо 
се събраха около масата с пунш и започнаха да 

обсъждат най-новите тенденции при оборудването с 
парни бойлери в производствения процес. 

Лейк се присъедини към групата им и Джарет 

слушаше внимателно как изказва мнението си; 

очевидно си разбираше от работата, макар и да не бе 
така ентусиазиран, като останалите. 

Госпожа Лейк се приближи и покани съпруга си на 
танц. Алсоп, застанал до Джарет, отбеляза: 

— Тази вечер госпожица Лейк е много хубава. 

Джарет го погледна свирепо, ала събеседникът му не 
забеляза. Беше зает да зяпа Анабел с нещо повече от 



съседски интерес. Джарет се шокира от обзелото го 
чувство за собственост, както и от убийствената ярост, 
когато забеляза как погледът на Алсоп се спуска по 
тялото й. 

Та този мъж е женен, по дяволите! Не е редно да зяпа 
Анабел така. Никой няма право да я гледа така. Едва 
свари да си прехапе езика, за да не изрече 
предупреждението, което напираше в душата му. 
Вместо това подметна: 

— Изненадващо е, че не е омъжена. 

Алсоп пресуши чашата с пунш. 

— Не е поради липса на кандидати - обясни той. - 
Двама-трима й предложиха брак, но тя отказа. 

Джарет напълно се обърка. Очевидно не само той не 
отговаряше на високите изисквания на Анабел. Но 
вместо това да успокои гордостта му, възникнаха нови 
въпроси. Защо такава чувствена жена, с дълбока любов 
към децата, избягва женитбата? 

— Вероятно, за да остане вкъщи и да се грижи за брат 
си - предпазливо предположи той. 

— Да, той определено има нужда да се грижат за 
него. 

Нещо в присмехулния начин, по който бе изречена 
забележката, събуди подозрението на Джарет. 

— Заради болестта ли? - престраши се да попита той. 

Алсоп се изсмя. 

— Така ли го наричат в наши дни? 

Джарет застина. Като се постара да прозвучи 
непринудено, отвърна: 

— Едва ли. 

Затаи дъх с надежда събеседникът му да продължи. 
Ако попита направо какво има предвид, Алсоп вероятно 
няма да отговори. 

— Ние, естествено, не приемаме пиянството като нещо 
безобидно, както правите вие, лордовете. Няма лошо от 
време на време да гаврътнеш някоя чашка, но да 



зарежеш бизнеса си, за да пресушаваш бутилката не е 
за поощряване. 

Стомахът на Джарет се сви. Това ли криеше Анабел 
през цялото време? 

Но как да се доверява напълно на думите на 
конкурент, който може и да се е досетил за истинската 
причина Джарет да е тук. 

— Не очаквах проблемът на приятеля ми да е станал 
толкова широко известен - подхвърли той небрежно. - 
Дамите казаха, че е болнав и предположих, че това е 
причината за нехайството му към работата напоследък. 

— Естествено е да не ви кажат истината. Унизително 
е. Стараят се да го укрият от всички. - Алсоп изсумтя. - 
Сякаш ще опазиш тайна в градче като нашето. Хората 
говорят. Прислужниците говорят. Той прилича ли ви на 
болен? 

Кимна с глава към дансинга, където Лейк танцуваше 
доста умело за човек, който само преди часове е бил под 
въздействието на сънотворни. 

От друга страна, Лейк спеше по средата на деня, 
когато се появи в дома му. Кой, освен болен прави така? 

Мъж, който е пил цяла нощ. 

По дяволите! Сега още парченца си идваха на мястото 
- неудобството на Джордж, заговори ли се за „болестта“ 
на баща му; тревогата на Анабел, когато обяви 
намерението си да ги придружи до Бъртън; нервността 
на госпожа Лейк. 

През цялото време подозираше, че крият нещо. Явно 
не ставаше въпрос, че господин Лейк е смъртно болен. 

Трябваше да се досети. Тук не е Лондон. Хората в 
провинцията не изоставят ближния си само защото е 
болен. Проявяват снизходителност, опитват се да 
помогнат на семейството, проявяват съседска 
загриженост. 

Пияница обаче не предизвиква подобно съчувствие; 
особено в консервативните търговски кръгове. На него 



се гледа като на безхарактерен и нестабилен, какъвто 
всъщност е. Съжаляват семейството му и дори го 
избягват. 

В гърдите му се надигна гняв. С болест можеш да се 
справиш. Трудно би било и проблематично, но е 
възможно. Но ставаше въпрос за нещо много по-лошо. 
Ако Лейк е загубил доверието на колегите си 
производители на бира, как тогава Джарет ще успее да 
убеди капитаните от Източно индийската компания да 
склонят да поръчват от неговата бира? 

Ако Лейк бе на прага на смъртта, Джарет щеше да 
опита да го убеди да постави Анабел начело на бизнеса. 
Един ден Джорди щеше да го наследи, а дотогава 
Анабел щеше да ръководи нещата. Пияницата обаче бе 
непредвидим и не можеше да му се разчита. И всеки, 
който се захване да върти общи сделки с него, също ще 
бъде сметнат за нестабилен или глупак. 

При всички положения сливане с „Лейк ейл“ щеше да 
бъде катастрофално. „Пивоварна Плъмтри“ си имаше 
свои затруднения. Да се съюзи с пивоварна на път да се 
провали, щеше да бъде бедствено. Защо постъпи така 
глупаво? Допусна приказките на Анабел за бързо 
разрешаване на проблемите да го главозамаят и да го 
накарат да предприеме необмислен риск. 

Не. Допусна мисълта да я вкара в леглото си, да я 
съблазни. А сега, само защото я бе пожелал, бизнесът 
му ще страда. 

И все още я желаеше, дяволите да го вземат! 

— Господин Лейк откога пренебрегва задълженията 
си? - попита той. 

— Поне от година. Доколкото чух, започнал да пие 
здравата, след като поисканите от руснаците пари 
засегнаха пазара. Бизнесът му започна да търпи загуби, 
а той не успя да понесе напрежението. Оттогава само 
усилията на госпожица Лейк и на управителя на 
пивоварната крепят нещата. Вярно, госпожица Лейк е 



готова почти на всичко, за да спаси пивоварната на 
баща си, но тя все пак е жена и... 

— ... не е в състояние успешно да ръководи бизнеса, 
особено след като не го притежава, така ли? - изрече 
потресен женски глас зад тях. 

Обърнаха се и видяха Анабел. Красивото й лице бе 
пребледняло от срам. Погледна Джарет виновно. 

Това му бе достатъчно, за да се досети, че всичко чуто 
от Алсоп отговаря на истината. 

Обзе го яростен гняв и сърцето му стана ледено. Беше 
го излъгала с пълното съзнание какви ще са 
последствията за него, ако осъществят проекта. 
Използва състраданието му към болен мъж да се обърне 
против него. Доколкото му бе известно и целувките й 
бяха преструвка, за да го придума да приеме замисъла 
на брат й. Нейният план. 

Госпожица Лейк е готова почти на всичко, за да спаси 
пивоварната на баща си. 

А той сляпо се подчини на волята й като пълен идиот. 
Кога най-после ще се научи? Да държиш на някого е 
най-сигурният начин да си причиниш болка и загуба. А 
да загуби онази Анабел, на която смяташе, че може да 
се довери, бе най-свирепият удар, получаван досега. 

— Госпожице Лейк - Алсоп прекъсна настъпилата за 
миг зловеща тишина, - съжалявам. Не ви видях. 

— Очевидно. 

Независимо от всичко съкрушеният й вид пробуди 
съчувствието му. Той обаче веднага го потисна. Тя е 
лъжлива измамница и той не желае да има нищо общо с 
нея. 

Обърна се, готов да си тръгне, но ръката й върху 
неговата го спря. 

— Дойдох да отведа негова светлост за валса - обясни 
тя на Алсоп, като същевременно впи пръсти в ръката на 
Джарет с мълчалива - молба. - Помоли ме да го запазя 
за него. 



Постъпката й беше смела и показваше колко е 
изобретателна, защото той определено не я бе канил на 
танц, подозирайки, че така ще разпали желанието си да 
я отведе някъде и да я люби безпаметно. 

За част от секундата му мина през ума да я нарече 
лъжкиня в лицето, но годините добро възпитание 
надделяха, дори когато ставаше дума за лукава 
мошеничка. Особено когато проклетите й нежни очи 
така мълчаливо го умоляваха. 

Лъжливи очи, поправи се той. През цялото време е 
знаела на какъв риск го излага, ала съзнателно бе 
крила истината. Тя наричаше безотговорен него. 
Ругаеше него, задето се занимава с хазарт. Какво 
нахалство! 

Много добре. Ще танцуват. И той ще й обясни, че няма 
да има нищо общо нито с нея, нито с „Лейк ейл“, 
независимо от залога. 

Мълчаливо отидоха до дансинга. Едва когато 
музиката започна и той я държеше в ръцете си Анабел 
заговори. 

— Сега вече, предполагам, искаш да знаеш истината. 

— Би било голяма новост - отвърна той ледено. - Да, 
кажи ми истината, ако въобще си в състояние да 
направиш такова нещо. 

— Джарет, моля те, не се сърди. 

— През цялото време си ме разигравала като глупак... 

— Не! Вярвах... Още вярвам, че вложение в нашата 
бира ще спаси пивоварната. Но ти нямаше да се 
съгласиш да ни помогнеш, ако знаеше... 

— ... че брат ти е некадърник ли? Че е съсипал 
компанията си като се е напивал до умопомрачение 
всеки ден? - Изгледа я ледено, без да го е грижа, че 
половината от танцуващите следят какво става между 
тях. - Дяволски си права! Нямаше да се съглася за нищо 
на света! 



Завъртя я бързо и тя едва не се препъна. С усилие на 
волята Джарет се насили да следи ритъма на музиката, 
за да укроти гнева си. Стори му се херкулесов подвиг, 
което го изненада. Винаги се бе гордял с умението си да 
контролира настроението си. 

Едва след време процеди през зъби: 

— „Пивоварна Плъмтри“ разчита на мен да не 
предприемам ненужни рискове и да не я въвличам в 
батака, до който брат ти е докарал неговата компания. 
Ако си въобразяваш, че ще склоня на идиотската ти 
идея, след като ме примами тук със затрогващата си 
история за болен брат, ти си луда! 

— Примамила съм те тук?! - Очите й блестяха гневно. 
- Ти предложи залога! Залог, който изгуби. Залог, от 
който очевидно се отмяташ! 

Той усети как гневът му отново се възпламенява. 

— Залогът бе направен при нечестно представени 
факти, както ти е добре известно. Значи е невалиден. 

Известно време танцуваха мълчаливо. Най-накрая тя 
проговори: 

— Да подновим залозите, този път без изопачени 
факти. 

Погледна я и видя, че тя говори напълно сериозно. Без 
никакво предупреждение пулсът му се ускори и Джарет 
трябваше да признае: беше пленен от идеята, както и 
миналия път. 

Ядосан, задето тялото му го предава, той отвори уста, 
за да я прати да върви по дяволите, но вместо това се 
чу да пита: 

— Какво имаш предвид? 

Знаеше отлично. Защо й дава основание да смята, че 
би обмислил предложението й? 

Защото дори след всичко, още я желаеше в леглото 
си. Освен това заслужаваше да я обладае! Беше го 
излъгала и манипулирала. Редно е да получи поне 
някаква облага от цялата тази каша. 



— Залозите ще бъдат абсолютно същите - отвърна тя. 

- Ако аз спечеля играта на карти, ти ще помогнеш на 
„Лейк ейл“ да се свърже с Източно индийската 
компания. Ако ти спечелиш... 

Огледа се наоколо. 

Той се наведе и прошепна в ухото й: 

— ... ще споделиш леглото ми за една нощ. Кажи го. 

— Ще споделя леглото ти за една нощ - прошепна тя. 

- Същите условия като миналия път. 

Дръпна се леко назад, за да я погледне. Страните й 
бяха по-розовели, ала брадичката й бе вирната 
решително. Отново побесня каква саможертва е готова 
да направи, за да спаси пивоварната. 

Но не бе по-голяма от саможертвата на баба му. 
Анабел също имаше семейство, което да спасява. 

Тази мисъл неочаквано пробуди съчувствието му. Той 
свъси вежди. Тя не би дала невинността си на някакъв 
нехранимайко като него, без да е сигурна, че няма да 
извлече полза. Явно бе намислила нещо... 

— Чудесен план, скъпа. При всички положения ти ще 
получиш каквото искаш. Ако спечелиш, получаваш 
помощта ми да ви помогна. Ако аз спечеля, бягаш при 
брат си, обясняваш, че съм те обезчестил и в следващия 
миг съм обвързан с теб и ща не ща пивоварната на брат 
ти се увесва на врата ми завинаги. 

Тя го зяпна. 

— Какви отвратителни неща говориш! Никога не бих... 

— Не би ли? И защо да ти вярвам? 

Тя сведе поглед към вратовръзката му. Страните й 
пламтяха. 

— Не можеш да ми отнемеш нещо, което вече ми е 
отнето. 

Произнесе го толкова тихо, че той се поколеба дали е 
чул правилно. 

— Какво? 



— Не ме принуждавай да го повтарям. Имах годеник, 
забрави ли? Бяхме млади, буйни и влюбени. За 
останалото се досещаш, предполагам. - Вдигна очи към 
неговите. - Защо мислиш, не се омъжих никога? Кой 
мъж ще вземе обезчестена жена? 

Изучи внимателно лицето й. Явно говореше истината. 
Спомни си колко спокойно прие интимностите му. 
Въобще не се държа като девственица. 

— Значи се разкриха още лъжи - промълви той, 
докато осмисляше думите й. 

Очите й проблеснаха. 

— По този въпрос не съм те лъгала никога! Изобщо не 
си ме питал. Просто си предположил, че съм... за 
каквато ме мислиш. 

Думите й го накараха да стисне зъби, но тя беше 
права. Нито веднъж не бе твърдяла, че е невинна. А и 
дори да го бе направила, как да я вини? Една жена не 
разкрива такова нещо за себе си пред когото и да било. 

— Брат ти знае ли? 

-Да. 

— Как е могъл... 

— Повече няма да кажа нищо по въпроса. 

Руменината плъзна по гърдите й - гърдите, прекалено 

изложени на показ, които ще прегръща и гали на воля, 
ако приеме предложението й. И спечели играта на 
карти. 

Боже, защо въобще обмисля подобно нещо? Веднъж 
вече загази заради глупави облози с нея. 

Но същевременно... 

Това бе шансът му да получи облага, задето го излъга, 
задето го довлече тук. И не предприема кой знае какъв 
риск, защото ще се погрижи да спечели. 

— Е, склонен ли си? - прошепна тя. 

— При известни условия. 

Очите й се разшириха. 

— Този път да играем пикет. 



— Защо? 

— Очевидно е. При пикета се разчита повече на 
уменията, отколкото на шанса. - А и той бе невероятно 
добър на пикет. Присви очи. - Знаеш ли как се играе? 

— Да - отвърна тя, но гласът й трепереше. 

Чудесно. Крайно време бе да извлече някаква полза. 

Прихвана я по-здраво през кръста. Този път няма 

начин да загуби. Нищо няма да го разсейва; Мастърс и 
Гейб няма да правят коментари, които да отвличат 
вниманието му от картите. 

— И ще играем само една игра - продължи той. - 
Победителят получава всичко. Вече загубих достатъчно 
време с този твой план. 

— Добре - вирна брадичка тя. 

— Приемаш и двете условия, така ли? 

Тя кимна. 

Завъртяха се отново на дансинга, а той претегли 
вероятностите. Да отхвърли предложението й, да си 
тръгне тази вечер и повече да не погледне назад. Но 
като спечели, най-после ще получи компенсация за 
измамата й. А искаше да бъде компенсиран. Боже, 
страшно много го искаше. 

Освен това го заслужава заради всички негови 
целувки, които тя прие, без да означават каквото и да 
било за нея. Ясно му даде да разбере, че е неприемлив 
за съпруг, но същевременно отказа да продължат като 
любовници. А няма причина, особено след като не е 
девствена. Явно се е стремила да го омае и така да го 
накара да хлътне по нея, че да не го интересува с какви 
лъжи го засипва. Това го вбесяваше. 

— Имам само едно изискване, преди да ми отговориш 
- прошепна тя. 

— Нямаш право да изискваш каквото и да било - сряза 
я той. 

— Единственият път, когато с Рупърт... Той взе 
предпазни мерки срещу евентуални последствия, но... 



Както и да е... Ако спечелиш, бих искала ти да постъпиш 
по същия начин. 

— Това мога да го направя. 

Тя преглътна. 

— Значи приемаш облога? 

Той замълча, но не виждаше никакви пречки. 
Същевременно не бе човек, който отминава сигурна 
печалба. 

— Да. - Валсът беше към края си. Едва ли щяха да 
имат нова възможност да говорят насаме тази вечер. - 
Къде и кога ще се състои играта? 

— В един след полунощ, в офиса на пивоварната. 
Пуснахме нощния персонал и „Лейк ейл“ ще е 
затворена, но аз имам ключ. - Музиката затихна. 
Отделиха се един от друг. Тя направи реверанс, той се 
поклони. - Ще те чакам вътре. 

Хвана я за ръка, за да я отведе от дансинга. Тя 
подхвърли: 

— Ще ти бъда благодарна, ако се постараеш да не те 
видят, когато отиваш натам. 

— Не се притеснявай. Никой няма да научи за това от 
мен. 

— Дано. Съседите все още ме смятат за почтена. 

От тона й съвестта му го загриза, но той се отърси от 
това чувство. Тя сама доведе нещата дотук. Сега той 
имаше пълно право да се възползва. 

През прозореца Анабел гледаше как каретата на 
семейство Лейк ги отвежда към дома им. Успя да 
отложи грозящата ги трагедия, но докога? Винаги е 
била добра на пикет, но щеше ли да успее да победи 
Джарет? А ако загуби... 

Усети ускорения си пулс и се намръщи. Той не бива да 
й въздейства така; не и след отправените към нея 
тежките думи и гневни погледи. Но зад гнева му 
долавяше и желанието му да я притежава. От това 
настръхваше цялата. 



Признай: искаш го в леглото си! 

Добре, така е. В което нямаше никаква логика. Крайно 
време е да научи, че не бива да копнее за неща, вредни 
за нея. Като например за „палавник“, който бе съвсем 
наясно как да размекне жена само с поглед. 

Не помагаше, че и за пръв път, откакто го познаваше, 
тази вечер го видя във вечерно облекло. От неговата 
стилна елегантност сърцето й направо прескочи. До 
търговците с обикновени сака и прекалено много 
помада по косата неговият безупречно скроен черен 
жакет и снежнобяла ленена риза го открояваха като 
мъж с важно социално положение и изискано 
възпитание. Не му отиваше да се смесва с недодяланите 
производители на бира. 

Същевременно нито веднъж не показа - било с 
постъпка, било с дума, - че си дава сметка за тази 
разлика. Ако не беше елегантното му облекло и 
изтънченото поведение никой нямаше да се досети, че 
не е поредният производител. Дочу част от разговорите 
му; водеше ги непринудено и с лекота, така както Хю 
никога не успяваше; нито пък тя. 

— Лорд Джарет изглежда симпатичен - подхвърли 
Хю. - Знае за производството на бира повече, отколкото 
очаквах. Но ме изгледа странно, когато му съобщих, че 
очаквам с нетърпение разговора ни утре сутринта. Нали 
тогава е срещата? 

-Да... 

Но само ако го победя да пикет. 

Насили се да се усмихне, за да успокои брат си. Верен 
на дадената дума, Хю бе изпил само чаша пунш и то 
доста разреден. 

— Прояви огромен интерес към теб, Ани - продължи 
Хю. - Разпитваше ме за Рупърт, питаше що за човек е 
бил. 

Това я стресна, но бързо си го обясни: Джарет е 
разпитвал, за да определи дали тя казва истината за 



своята девственост. 

Отново се почувства унизена. Явно смята, че е склонна 
да скочи в леглото му, за да го обвърже. Явно е свикнал 
жените в големия град да постъпват така 
отвратително. 

Какво точно бе казал? За твое сведение стотици жени 
биха убили, за такъв като мен. Не можеше да ги вини. 
Идеята да е негова съпруга... 

Глупости! Не би създала семейство с него, дори той да 
се ожени за нея. А определено нямаше да го направи. И 
особено сега, след като разкри лъжата й. 

Спомни си гнева в очите му, докато танцуваха, и 
потрепери. Беше изпълнен с негодувание. Уреди 
предстоящата им среща с безскрупулна решителност и 
сега тя се тревожеше как ли ще се отнесе с нея, ако 
спечели играта на пикет. Не бе сигурна дали ще понесе 
той да я обладае обзет от ярост. 

— Откровено казано не знаех какво да му кажа за 
Рупърт - все още говореше брат й, - като имам предвид 
какво се случи. Най-накрая го описах като герой. Поне 
отговаря на истината. 

Герой... Мразеше тази дума, особено като знаеше 
докъде доведе геройството на Рупърт. Натъжаваше се 
от мисълта колко нищожно е да си герой, ако това ще ти 
струва живота. 

— Според мен негова светлост е заинтригуван от 
Анабел - обади се Сиси с лукава усмивка. 

Горчив смях заседна в гърлото на Анабел. Да, 
определено се интересуваше от нея. Не изпитваше 
чувства, но определено я желаеше, слава богу. 

В този момент Хю изправи рамене и решително обяви: 

— Ани, искам да присъстваш на срещата утре. 

Тя го погледна изненадано. Досега Хю никога не бе 
позволявал тя да присъства на делова среща. Не 
възразяваше тя да ръководи пивоварната, но не 
допускаше тя да прави планирането. 



— Защо? 

— Ти го докара тук - сви рамене той. - Вероятно ще е 
ПО-... предразположен, ако и ти присъстваш. 

Какво ли знаеше Хю? Ако победи тази вечер, на 
сутринта Джарет ще я мрази, а ако тя загуби, на 
сутринта той няма да е тук. 

— Добре... 

Утре ще мисли какво ще предприеме. 

Сега трябва да се съсредоточи как да се измъкне от 
вкъщи незабелязано. Тръгнаха си от кметството в 
полунощ и не й оставаше много време. 

За щастие Хю и Сиси побързаха да си легнат. Анабел 
обяви, че ще последва примера им, след като си вземе 
книга за четене от библиотеката. 

Хванати под ръка, Хю и Сиси се отправиха към 
стълбището. По пътя Хю й прошепна нещо, а съпругата 
му се засмя кокетно. 

Анабел въздъхна. Освободи прислугата, след като ги 
увери, че тя ще заключи. Изчака всички да се разотидат 
и излезе в градината. 

Пивоварната се намираше съвсем наблизо - отвъд 
конюшнята. Едва ли някой щеше да забележи как те се 
вмъкват в пивоварната. Щеше й се обаче баща й да не 
бе поставил газовите лампи, които осветяваха пътя. 
Чувстваше се изложена на показ. 

Малко преди да стигне до задния вход на пивоварната 
измежду дърветата изскочи сянка и сърцето й 
подскочи. Слава богу, оказа се Джарет. 

Забеляза очите му и сърцето й се разтуптя още по- 
силно. Това не беше нито Джарет, който се държеше 
дружелюбно на пазара, нито Джарет, който й достави 
такова чувствено удоволствие, нито Джарет, който й 
беше бесен по време на танца. 

Този Джарет бе с каменно изражение и видимо решен 
да си получи възмездието от нея. 



Бог да й е на помощ, ако не спечели играта. Защото 
този Джарет не бе мъжът, когото би искала в леглото 
си. Не и тази вечер. Всъщност - никога. 

ГЛАВА ШЕСТНАЙСЕТА 

Вече час Джарет се подготвяше за срещата си с 
Анабел. Преоблече се в по-подходящи дрехи за тайна 
среща с лъжлива, макар и привлекателна жена и се 
опита да пропъди разнежваното, което от няколко дни 
насам бе започнал да изпитва към нея. Искаше да 
заличи от съзнанието си всички спомени, които 
предизвикваха възхищението му - търпението й към 
госпожа Лейк и Джорди, огромната й преданост към 
семейството... нейната безспорна уязвимост онзи ден в 
обора. 

Именно в това бе проблемът: изглеждаше уязвима, но 
всъщност не беше. След вечерята възстановяваше 
събитията по време на пътуването им и си даде сметка 
колко далеч е отишла в хитрините си. Не само го 
излъга, но убеди и останалата част от семейството да 
лъже. Придума го да повярва, че планът й ще 
проработи, а през цялото време е заела, че зависи от 
несигурното състояние на брат й, пияницата. Дори 
разигра онази фалшива сценка с лекаря в дома им. 

Накара го да й повярва. Дори още по-лошо: изкара го 
недостоен негодник, а през цялото време именно тя не е 
заслужавала капчица доверие. Колкото повече мислеше 
за това, толкова повече изстиваше сърцето му и накрая 
стигна до убеждението, че е имунизиран срещу 
усмивките и полуистините й. 

Ала ето я сега пред него: крехка и уморена, сгушена 
под тежка вълнена пелерина, с широко отворени 
озадачени очи пред неизвестността, която я очаква. 
Видът й заплашваше да унищожи така внимателно 
изградената от него стена, за да се предпази. 



Дяволите да я вземат! Защо му въздейства така? 
Защо най-после не разбере, че всяка нейна дума и всяко 
нейно действие цели едно: да спаси проклетата им 
семейна пивоварна? 

— Подранил си - отбеляза тя тихо и мина край него, за 
да застане пред вратата. 

— Нямам търпение нощното развлечение да започне - 
отвърна той. - Искам да разполагам с достатъчно време, 
за да се насладя... на наградата си. 

Плъзна поглед по тялото й, за да й напомни как 
възнамерява да се възмезди. В отговор по страните й 
плъзна руменина, а в очите й се появиха гневни 
пламъчета. 

— Стига да спечелиш, което не е напълно сигурно. 

Вечно бе готова да се бори, а това дяволски го 

възбуждаше. 

Застана съвсем близо зад гърба й и изпита 
задоволство, когато видя как ръката й с ключа 
потреперва. 

— Сигурен съм, че ще победя - заяви той тихо. 

— Един път вече те бих - напомни тя. - Защо да не се 
повтори? 

Той изсумтя. 

— Знаеш ли как ме наричат в лондонските игрални 
салони? 

— Нахакан? 

Той потисна напушилия го смях. 

— Принца на пикета. Почти никога не губя. 

Тя отключи и отвори вратата. 

— Излиза, че имаш нечестно предимство. Не е 
джентълменско. 

— Не, не е - съгласи се той без капка разкаяние. 

Тя затвори вратата и запали свещ. После свали 
пелерината, а той сепнато си пое дъх. Все още беше 
облечена във вечерната рокля; онази, която той 



мечтаеше да разкъса със зъби, за да разголи Анабел 
пред себе си. 

Изгледа го с нахакано изражение, а на него му се 
прииска да я притисне към стената и да я задуши с 
целувки. 

— Трябва да стоплим малко тук - подхвърли тя. - 
Нямах време да се преоблека. 

— Чудесно. И без това цяла вечер си представям как 
ще я смъкна от теб. 

— Доста си самоуверен - отбеляза тя. 

— Винаги съм такъв. 

Тя обърна глава, вероятно за да го укори и улови 
погледа му, вторачен в дупето й. 

— Мислиш ме за лека жена, нали? 

Той се стресна. 

— Защо да мисля подобно нещо? 

— Заради онова, което съм направила с Рупърт. 

— Една страстна нощ с „истинската ти любов“ не те 
прави лека жена. 

— Тогава защо се държиш така хладно, защо си ми 
ядосан? 

— Нямаш право да ме виниш. Излъга ме. 

— Ако не го бях направила, нямаше да дойдеш. 
Постъпих, както смятах за правилно. 

— Именно затова съм ядосан! Мислех те за... 

— ... невинно провинциално момиче? - довърши тя с 
горчивина. 

— Почтена - поправи я той. 

— Почтена съм, дяволите да те вземат! 

— Затова ли залагаш тялото си, само и само да опазиш 
пивоварната на брат ти? 

— Ти предложи залога, не аз! - изгледа го тя бясна. 

— Но ти го прие. И тази вечер предложи същия. - 
Пристъпи по-близо до нея. - Което ме кара да се 
запитам дали всички целувки и милувки между нас не 
са били, за да ме подведеш. 



Погледна го ужасена. 

— Смяташ... Наистина ли мислиш... Ти си глупак! Няма 
начин да не си разбрал, че те желая. Жена не е в 
състояние да прикрие подобно нещо! 

— Аз съм тук, защото те желая. Това желание 
замъглява здравия ми разсъдък. А ти си готова да 
продадеш тялото си, само и само да ви помогна. 

Тя пребледня. 

— Не продавам тялото си! Залогът е такъв. Надявам 
се да спечеля. 

— А ако не успееш? 

— Пресметнат риск е. 

Тя сви рамене, пристъпи към писалището и запали 
още свещи. 

Той измъкна тесте карти от джоба си и започна да ги 
разбърква. 

— Кажи, скъпа, откога предприемаш всичко 
необходимо, за да спасиш „Лейк ейл“? 

— Какво имаш предвид? - изгледа го тя изпитателно. 

— Брат ти е наследил компанията преди три години. 
Оттогава ли криеш колко е безпомощен? Или още преди 
това? 

— Всъщност... - Видимо се поколеба, после изправи 
рамене. 

— Всъщност Хю не наследи пивоварната преди три 
години. Татко я остави на брат си, стар ерген. Според 
завещанието половината се падаше на нас, а другата 
половина - на чичо и именно той беше собственикът. 

Джарет спря да разбърква картите. В Англия не се 
правеха такива неща. Правилото първородният син да 
наследи всичко действаше почти безотказно. Ако един 
баща не постъпи така, значи нещо бе дълбоко ненаред. 

— Защо, за бога? - не успя той да скрие смайването си. 

— По ред причини. Хю въобще не прилича на татко. 
Той е тих, кротък човек, обича спокойните занимания, не 
се откъсваше от книгите. Двамата с татко бяха в 



непрекъснати пререкания. Хю разбира от бизнес, но не 
се доверява на собствените си инстинкти, а татко... 
обичаше да се налага за всичко. Постоянно се 
подиграваше на Хю заради липсата му на смелост. 
Преценил е, предполагам, че е най-добре чичо да 
ръководи пивоварната, а ние да получаваме своя дял от 
приходите. 

Постави картите на плота пред нея и попита. 

— Хю беше ли съгласен? 

— Не бих казала. Чувстваше се предаден. 

Естествено. Не е лесно да приемеш фактът, че 

собственият ти баща няма достатъчно доверие в теб, за 
да ти отстъпи семейния бизнес. 

Нима и ти не се почувства така, когато разбра, че баба 
ти не е готова да предаде „Пивоварна Плъмтри“ в твои 
ръце? 

Прониза го стара болка. Дори и сега баба му нямаше 
да му повери пивоварната, ако не се беше разболяла. 

Свъси вежди, защото въобще не желаеше да се 
сравнява с Хю Лейк. Мъжът беше пияница. Джарет не 
беше. 

Не. Той беше безскрупулен комарджия. Далеч по- 
подходяща подготовка, за да ръководиш семейния 
бизнес. 

— Но сега брат ти е собственик, нали? - продължи да 
разпитва Джарет. 

— Да, защото чичо почина и Хю го наследи. 

Двамата теглиха по карта, за да видят кой ще 

раздава. Той спечели. 

— Тогава ли започна да пие? 

— Не. Справяше се много добре преди пазарът да се 
срине заради руснаците. А после, колкото повече се 
стараеше да опази „Лейк ейл“, толкова повече 
затъвахме. Хю реши, че се е провалил. Тогава започна 
да пие. 



Джарет се запита как той би реагирал в подобна 
ситуация. Фактът, че подобна мисъл въобще минава 
през ума му, го вбеси. 

— Разказваш ми всичко това, за да изпитам 
съчувствие към брат ти ли? 

И към теб. 

— Само отговарям на въпроса ти. - Анабел си взе 
картите. 

— Освен това Хю няма нищо общо с лъжите ми. Той 
наистина смяташе, че сме отишли в Лондон, за да 
търсим училище за Джорди. 

Тази информация го смая. 

— Не е знаел за плана ти? 

— Идеята да се насочим към индийския пазар бе 
негова, но срещата му с капитаните от Източно 
индийската компания за превоз не мина добре. Повече 
не се обърна към тях. Смяташе, че ще се провали. Но 
Сиси и аз преценихме, че ако привлечем „Пивоварна 
Плъмтри“ на наша страна, това ще му вдъхне увереност 
и няма да се откаже от плановете си. 

— Доста дръзко - изкоментира Джарет. 

— Така е - въздъхна тя. - Но се налагаше да 
предприемем нещо. - Погледна го в очите. - Нямаше 
представа, че го описвам като болен. Все още не знае за 
първия залог и се надявам да не научи и за този. Ако 
разбере, ще те изхвърли от града. - Тонът й стана по- 
остър. - И определено няма да те завлече пред олтара с 
мен, както си въобразяваш. В това отношение няма от 
какво да се притесняваш. 

— Не го и правя. Никой не е в състояние да ме накара 
насила да направя нещо. 

— О, това ми е известно - отвърна тя жлъчно. - 
Постъпваш както искаш, независимо какво причиняваш 
на другите. По въпроса съм наясно от самото начало. 

Фактът, че е права, не му помогна да приеме по-леко 
думите й. 



— Краткото ни познанство не е повод да си 
въобразяваш, че знаеш нещо за мен. - Той също си взе 
картите. - Наясно си единствено с клюките по мой 
адрес. 

— И чия е вината? - попита тя тихо. - Ти какво си 
споделил с мен за себе си? Почти нищо. Не ме вини, 
задето съдя за теб, но малкото, което си казал. 

Той се обърка. Тя имаше право. Тя му разказа и за себе 
си, и за годеника си, а той въобще не бе споделил нищо 
за живота си. 

Но колкото повече знае един човек за теб, толкова 
повече и ти държиш на него, а той не желаеше подобно 
нещо. Тогава защо нейните приказки за брат й му 
въздействат както навярно тя иска да му се отразят? 

Защото е идиот. И защото разбираше какво е изпитвал 
брат й. Никак не му беше чуждо. 

Няма значение. Няма да допусне да има значение. От 
самото начало предложението й беше глупаво, а сега, 
когато знае истината, му се струваше още по- 
нереалистично. 

Но Сиси и аз преценихме, че ако 
привлечем „Пивоварна Плъмтри“ на наша страна, това 
ще му вдъхне увереност и няма да се откаже от 
плановете си. 

Изруга тихо. Липсата на увереност на Хю Лейк не е 
негов проблем, по дяволите! 

— Лоши карти ли ти се паднаха? - полюбопитства тя. 

— Не - отвърна той, но всъщност почти не ги 
виждаше. Друго занимаваше ума му. И трябваше да го 
знае. - Защо толкова те е грижа какво става с брат ти? 
Нали не е искал саможертви от теб? Защо го правиш? 

Тя преглътна и сведе очи. 

— Защото всички зависим от него. 

— Би могла да се омъжиш - подхвърли той. - На 
вечерята няколко души споменаха, че си отхвърлила 
предложения за брак. За теб не е трудно да си намериш 



съпруг и тогава няма да зависиш повече от брат си. 
Нека той сам се грижи за себе си. 

— Как да се омъжа? Не съм непорочна. 

Срамът в тона й накара нещо в душата му да трепне. 

— Почтен човек не би обърнал внимание. Особено като 
знае какви са били обстоятелствата. Не е необичайно 
сгодени двойки да... се увлекат и да прекрачат 
границите преди женитбата. - Видя пребледнялото й 
лице, треперещите й ръце. Съществуваше още нещо, 
което не му казва. - Защо правиш всичко това за него? 

— Защото случилото се между него и татко отчасти е 
заради мен. - По лицето й се изписа болка. - Задължена 
съм му. 

Той я зяпна. 

— Защо да си виновна ти? 

Тя подреди картите си с резки, отсечени движения, 
които издадоха нервността й. 

— Гостувах на него и Сиси, когато Рупърт и аз... Знаеш 
за какво говоря. Хю ме хвана да се промъквам обратно, 
но беше прекалено късно. Той побесня и настоя Рупърт 
веднага да се ожени за мен. Рупърт обаче вече се бе 
записал доброволец. - Сниши глас до шепот. - Татко 
така и никога не прости на Хю, че не е внимавал повече 
за мен. Това съвсем влоши нещата между двамата. След 
това татко се държеше несравнимо по-лошо с Хю. 



— Не е било честно нито спрямо него, нито спрямо теб 
- отсече Джарет. - Нима баща ви наистина е мислил, че 
брат ти е в състояние да те опази? Имам две сестри и те 
уверявам: ако искат да се срещнат тайно с мъж, с нищо 
не мога да го предотвратя. - Сети се за Мастърс и се 
намръщи. - Понякога ми се ще да не е така. Баща ти не е 
бил прав да вини брат ти за случилото се. 

— Знам. Редно беше да вини мен. 

— Не, по дяволите! Трябвало е да вини мъжа, който те 
е обезчестил, без да мисли какви ще бъдат последиците 
за теб! 

Представи си колко тежки последици всъщност е 
трябвало да преживее и побесня. Наложило се е да 
живее като монахиня, да се грижи за близките си и да 
не създаде свой дом или семейство. И всичко заради 
една открадната нощ с мъж. 

Сниши глас. 

— Не бива да поемаш целия товар заради греховете 
на Рупърт, или на баща ти. Дори не и заради греховете 
на брат ти. 

— Не го правя - увери го тя с кисела усмивка. - Всичко 
е заради мен. 

— Ти нямаш грехове - възрази той бързо. 

— До скоро не говореше така - напомни му тя. 

Той трепна. Дяволите да я вземат. С научаването на 
всяка нова информация относно семейството й, 
представата му за нея се променяше. Както и посоката 
на гнева му. Все повече и повече започваше да изпитва 
гняв заради нея, а не към нея. 

Защо отново започва да се държи като глупак? Или 
наистина я оправдаваше за действията й? 

Загледа се в нея и се опита да я „разчете“. Ала с жена 
като Анабел това бе невъзможно. Та тя бе изтъкана от 
противоречия - хем невинна, хем светска; ту пряма, ту 
тайнствена. И във всичките си образи го очароваше. 

Дяволите да я вземат! 



Очевидно сконфузена от вторачения му взор, тя се 
обади: 

— Е, ще играем ли пикет, или цяла нощ ще ми задаваш 
въпроси? 

Изведнъж му се прииска да не бе приел залога й така 
прибързано. Имаше две възможности: или да й съобщи, 
че възнамерява да остане и да й помогне, или да я срази 
на карти. 

Но вече не бе сигурен дали иска да я обладае, когато 
тя така саможертвено се предлага, за да помогне на 
глупавия си брат. 

— Ще играем - отсече той. 

Играта се разви динамично. Джарет извади късмет - 
идваха му хубави карти. Тя играеше добре, но той 
държеше силните карти. 

— Ти победи - обяви тя, макар и силно пребледняла. 

— Предупредих те, че така ще стане - отвърна той 
нахакано. 

— Така е... 

Изглеждаше съкрушена. 

Той се смая от себе си, когато се чу да изрича: 

— Няма да настоявам да изпълниш залога. 
Удовлетворен съм от развоя на нещата. 

Обзе го непознато спокойствие. Беше правилно да 
постъпи така, както и двамата добре знаеха. 

— Исках само да се измъкна от това проклето 
обвързване с брат ти и го постигнах. Не е нужно да 
споделяш леглото ми. Прибирай се. 

ГЛАВА СЕДЕМНАЙСЕТА 

Анабел го зяпна, без да вярва на ушите си. Преди час 
щеше да подскочи от радост при подобно предложение 
и да се възползва да не прекара нощта с мъж, който 
очевидно й е бесен. 



Но с напредването на нощта нещо се промени. Той се 
промени. Смени тона, омекна... 

— Не се налага да го правиш - обяви тя. - Винаги 
плащам дълговете си. - При думата „дългове“ той 
трепна и тя побърза да добави: - Не ме смяташ за 
почтена, но... 

— Почтеността няма нищо общо, Анабел! - Цялото му 
тяло бе напрегнато; чертите на лицето - каменни. - 
Освобождавам те от всякакви дългове към мен. Като 
победител имам това право, както ти е известно. 

— Не желая да го правиш! - възрази тя. - Аз 
предложих залога и няма да приема да ме освободят от 
задължението ми. Правиш го само защото ме 
съжаляваш. 

— А аз няма да те вкарам в леглото си заради някаква 
глупава сделка. - В очите му се мярнаха буреносни 
облаци. - Ако някога те отведа в леглото си, то ще бъде, 
защото ти го желаеш, а не заради недомислен план да 
спасиш семейството си и проклетата ви пивоварна. 

Тя мигом се досети: беше накърнила гордостта му. Той 
не желаеше да се ожени за нея, но определено не 
искаше тя да вижда в негово лице само средство, чрез 
което тя да постигне целта си. 

Необяснимо защо тази мисъл я стопли. 

— Ами ако не го правя като част от сделката? - поиска 
да уточни тя, преди да се усети. 

Той застина и за миг тя се запита дали я е разбрал 
правилно. Именно тогава видя как на брадичката му 
потрепва мускулче. О, да, беше я разбрал правилно. 

— Каква друга причина би имала? - попита той с 
измамно овладян тон. 

Страните й пламнаха. 

— Наистина ли... искаш да го изрека? 

— Да. Настоявам. 

Изражението му бе овладяно, но очите му горяха от 
страст. 



За миг тя се замисли дали да не побегне. Той щеше да 
я остави, беше убедена. 

Незнайно как обаче заобиколи писалището. Коленете 
й бяха на път да поддадат. 

— Близо тринайсет години откакто легнах с мъж и 
през цялото време си повтарях, че не ми липсва. 
Убеждавах се, че съм доволна, че нямам нужда от 
мъжки целувки и ласки. А после... се появи ти... и всичко 
се промени... 

Гласът й изневери и Джарет се оттласна от 
писалището, за да застане до нея. 

— Продължавай - насърчи я той, поемайки си дъх и 
сега вече коленете й се подкосиха. 

В момента той се намираше на сантиметри от нея, а 
ръката му бе протегната, за да я помилва по бузата. 
После бавно се спусна към шията и така нежно я 
докосваше, че тя загуби способността си да мисли. 

— Желая те... - призна тя, докато го гледаше право в 
очите. - Искам да те усетя вътре... 

Устните му се впиха в нейните, преди тя да успее да 
довърши. Прихвана я през тила, за да я целуне страстно 
и настъпателно. 

Тя впи пръсти в реверите на жакета му и се притисна 
по-плътно към тялото му. 

Той не спираше да я целува, а същевременно посегна 
към презрамката на роклята й, за да я свали. Направи го 
с лекота и Анабел остана по долна риза. 

Ласките му й доставяха отдавна забравено 
удоволствие. Не успяваше да им се насити. 

Пивоварната, както тя добре знаеше, беше празна, но 
все пак се притесняваше той да я милва пред 
прозореца, където всеки можеше да ги види. 

— Почакай... - едва прошепна тя. 

— За нищо на света, моя красавице - изръмжа той 
тихо. - Имаше възможност да се спасиш, но я пропусна. 



Тя обаче се измъкна от прегръдката му, хвана го за 
ръка и го заведе до малка стая с легло и бюро. 

— Когато пивоварната работеше и нощем, господин 
Уолтърс подремваше тук - обясни тя и се захвана да 
пали огъня в камината. - Напоследък не сме я 
използвали, но е чиста. 

Изправи се и постави свещник на бюрото. 

Той отново я прегърна и прокара устни по нежните й 
скули. 

— Кажи ми, госпожице Лейк, нарочно ли ме остави да 
победя - прошепна той. 

— Какво?! Не! Очаквах аз да спечеля. Защо да загубя 
съзнателно? 

— Защото копнееш за палавник в леглото си повече, 
отколкото си готова да признаеш. 

— Ти наистина ли си палавник? - попита тя съвсем 
сериозно. - Според мен си по-голям джентълмен, 
отколкото се представяш. 

Той я завъртя, за да развърже връзките на долната 
риза. 

— Ти си първата жена, която си въобразява подобно 
нещо - отсече той и пусна дрехата да се свлече на пода. 

Започна да обсипва с целувки голите й рамене. 

— Но не съм първата, която си... вкарал в леглото - 
прошепна тя. - Колко са? 

— Стотици - промърмори той иронично. - Или 
хиляди... 

— Толкова много? - опита тя да подхване лековатия 
му тон. 

— Половината жени в Лондон, ако човек вярва на 
клюките - дрезгаво отвърна той, като продължаваше да 
докосва с устни и ръце шията и гърдите й. - Но никоя не 
е била толкова прелестна като теб. 

— Лъжеш... 

— Никога не лъжа жена - увери я той. - Наслаждавам 
им се заради удоволствието или им плащам, за да ми го 



доставят. 

— И аз от кои съм? От онези, които го правят за пари, 
или дама със съмнително поведение? - не се сдържа да 
попита тя. 

— Нито едното, нито другото - усмихна й се той. - Ти 
си отделна категория. - Започна да вади фуркетите от 
косата й. Кичурите се разпиляха по раменете й. - Ти си 
богиня. Богиня на природата... Ти си като Деметра... 

Все така впил очи в нея той се отдръпна и свали 
жакета. Последваха вратовръзката и ризата, които 
също захвърли върху бюрото. 

Тя не откъсваше очи от разголените му гърди с добре 
оформени мускули. И той приличаше на бог. За нея бе 
като Аполон... 

— Харесва ли ти това, което виждаш? - предизвика я 
Джарет. 

— Може би - отвърна тя, за да го подразни. 

— Ела насам, изкусителке - подкани я той. 

Под панталоните възбудата му бе видима. Тя тръгна 
към него като в транс. Нямаше сила, която да я възпре. 
Обгърна врата му и не спря да се моли да прекара тази 
нощ с него, но да не загуби сърцето си. Това щеше да я 
съкруши. 

Той зарови лице в гърдите й и започна да смуче ту 
едното, ту другото зърно. Без да си дават сметка и 
двамата, бяха се озовали върху леглото. 

— Боже - промърмори той, плъзгайки ръка по бедрата 
й и по-нагоре, - толкова си топла, готова за мен... 

Не само тя бе готова. Коляното й, вдигнато към чатала 
му, осезаемо усещаше ерекцията му. 

— Искам... Искам да ме докоснеш, както го направи в 
обора - прошепна тя. 

— Добре... Само секунда и да сваля останалите си 
дрехи. - Направи го светкавично и отново се обърна към 
нея. - Къде искаш да те докосна? - прошепна той. 

Тя зарови пламналото си лице в рамото му. 



— Знаеш... Там долу... 

Той постави ръка между бедрата й и се заигра с 
чувствената пъпка там. Не спираше да я гали, а устните 
му не се откъсваха от гърдите й. Възбудата й 
нарастваше. Анабел вече едва се въздържаше да не 
стигне докрай. 

Една мисъл обаче я върна към действителността. 

— Ти... Ти обеща, че ще вземем предпазни мерки - 
прошепна тя. 

— А, да... 

Той стана, отиде до бюрото и извади нещо от джоба 
на жакета. 

Тя погледна объркано към дългото нещо, очевидно 
направено от животинска кожа, което той започна да 
нахлузва на члена си. 

— Какво правиш? - недоумяваше тя. 

— Вземам предпазни мерки - отвърна той спокойно. 

— Но Рупърт не... Той нямаше такова нещо... Просто... 

— Чакай да отгатна - прекъсна я Джарет. - Отдръпнал 
се е от теб, преди да посее семето си в тялото ти. 

— Да! Това щяло да ме предпази да... не се сдобия с 
дете. 

— Методът не е най-надеждният - увери я той и бързо 
се върна в леглото. 

Тя определено знаеше това. Джорди бе живото 
доказателство. 

В следващия миг обаче забрави всичко, защото той 
отново покри устните й със своите и я целуна страстно. 
Тя се разтопи. 

Същевременно се запита какво ли ще е да носи 
неговото дете като негова съпруга. Дали той щеше да 
остане до нея, както Хю застана до Сиси, или щеше да 
продължи да обикаля игралните зали? Едно бебе щеше 
ли да го зарадва, или щеше да го раздразни, защото го 
откъсва от предпочитаните му занимания? 



Престани да мислиш такива неща, смъмри се тя. И 
спря, защото усети как той се намества върху нея. 

— Ухаеш на мед - долови тя нежния му шепот. - Ти не 
си Деметра, а направо Венера... Искам да проникна в 
теб. 

— Направи го... - насърчи го Анабел. - Искам те, 
Джарет. Готова съм за теб... 

Нещо в тона й обаче го накара да застане нащрек. 

— Добре ли си? - загрижено попита той. 

Тя се насили да се усмихне. 

— Да... но много отдавна не съм... 

— Била си много млада. Той - също. И двамата не сте 
знаели какво правите. Прав ли съм? 

Анабел кимна. 

— И те е заболяло? 

— Този път няма да ме заболи - промълви тя. - Не ме е 
страх. 

— Но изглеждаш изплашена. Недей, скъпа. Довери ми 
се. - Постави върха на члена си в отверстието на 
интимните й части. 

— Наистина ми се довери... 

После бавно и постепенно започна да прониква в нея. 
Усещането беше неочаквано, но не болезнено. 

— Много е хубаво - успя да сподели тя. 

Притиснал лице към шията й, той се засмя. 

— Това е само началото, моя Венеро. След тази нощ ти 
гарантирам - ще ме молиш за още. 

— Нахакан както винаги - промърмори тя. - Освен 
това аз никога не моля... 

— Този път ще го направиш. Обгърни ме с крака през 
кръста - нареди той дрезгаво. - И се хвани за врата ми. 

Отне й няколко секунди да заеме позата, но когато го 
направи си даде сметка, че връщане назад няма. 

— Точно така, скъпа. Отдай се на усещането, на 
насладата. Толкова си разгорещена... 



Тласъците му започнаха да стават по-напористи и 
след съвсем кратко време тя усети как нещо у нея се 
надига, разлива се по тялото й, изпълва я с блаженство. 

Той затаи дъх и целият се напрегна. Застина в мига, 
когато нещо в нея изригна. Цялото й тяло се стегна, 
после се отпусна. Той дишаше учестено, отпуснат върху 
нея. Тя хем едва си поемаше дъх, хем й идеше да 
закрещи. 

Впи пръсти в раменете му и потъна напълно в чувство, 
каквото не бе изпитвала досега. 

И в този миг разбра - бе загубила сърцето си. Той я бе 
любил така внимателно, така нежно. Достави й напълно 
непозната наслада. Имаше чувството, че е в Рая. 
Същевременно съзнаваше каква грешка допусна. 

Изгуби сърцето си по един нехранимайко. 

ГЛАВА ОСЕМНАЙСЕТА 

Джарет лежеше зашеметен и омагьосан. Никога не бе 
преживявал толкова прелестно любене. Още не вярваше 
колко охотно му се отдаде Анабел след всички грубости, 
които й наговори. Луд е бил, като си е въобразявал, че 
тя използва тялото си, за да го въвлече в плана си. 
Никога не бе срещал жена, която приема любовния акт с 
такава невинна радост. 

Фактът, че я докара до оргазъм, го изпълваше с 
неописуемо задоволство. А какво щеше да предприеме 
сега? Наистина ли ще си замине завинаги на сутринта? 

Мисълта накара нещо в гърдите му да трепне. Мили 
боже, кога го плени така тази производителка на бира с 
остър като бръснач език? Наистина ли не беше богиня, 
пратена на земята да го омае? 

— Джарет... - промълви тя и постави ръка на гърдите 
му. 

Сигурно я смазваше с тежестта си. Никога не бе 
стигал до подобна самозабрава с жена. Изтърколи се 



настрана. 

— Настръхнала си - забеляза той и придърпа 
сгънатото в краката им одеяло върху тях. - Така по- 
добре ли е? 

— Да, благодаря - прошепна свенливо тя. 

Никога не я бе виждал плаха или свенлива. Това го 
очарова още повече. Очите й обаче бяха подозрително 
влажни, когато го погледна. 

— Нараних ли те? - сепнато попита той. 

Тя поклати глава. 

— Не... Беше чудесно... Не съм си представяла... 
Миналия път... 

— Първият път между двама неопитни любовници 
рядко е запомнящо се, доколкото ми е известно. 

— И не само това... За теб вероятно не е било нищо 
специално, но за... 

— Ш-ш-ш-т... - постави той пръст върху устните й. - 
Беше възхитително. Ти си възхитителна. 

— По-скоро - ти - усмихна се тя. - Та аз дори не знаех 
какво да правя. 

— Но се справи отлично - увери я Джарет. 

Дълго щеше да помни изражението й, когато изживя 
оргазма. 

Това го подтикна да зададе въпроси, чийто отговори 
отдавна копнееше да чуе. 

— Разкажи ми за Рупърт. 

— Какво точно те интересува? 

— Как се срещнахте? 

Тя въздъхна облекчено и веднага подхвана: 

— Той и по-големият му брат бяха синовете на 
овдовелия управител на татковата пивоварна. Когато 
Рупърт бе на четиринайсет, а аз на единайсет, сърцето 
на баща им сдаде и те останаха сираци. Татко им даде 
работа в пивоварната. Често идваха на вечеря при нас. 

— Значи често си го виждала. 

Тя кимна. 



— Към четиринайсетгодишна започнах да го виждам с 
други очи. На него му отне повече време. Бях на 
петнайсет, когато той започна да ухажва дъщерята на 
шивача и аз страшно ревнувах. Един ден изсипах кош с 
риба върху главата му, защото отиваше на среща с нея. 
Той ме подгони, като се заканваше да ме напляска. - Тя 
се усмихна. - Вместо това ме разцелува. С това свърши 
ухажването на дъщерята на шивача. 

Историята за провинциалния романс го трогна повече, 
отколкото му допадаше. Представи си я на петнайсет - 
свежа, замечтана и увлечена по няколко години по- 
голям от нея хубавец. Изненада се, че мигом намрази 
момъка, отнел, макар и за кратко сърцето й. 

— Навърших шестнайсет и Рупърт поиска ръката ми 
от татко. Той позволи да се сгодим, но настоя да 
изчакаме с женитбата, защото според него бях 
прекалено малка. После братът на Рупърт загина, а 
останалото го знаеш. 

— Не всичко. Явно си се измъкнала да се срещнеш с 
него, преди да постъпи в армията. - Постави ръце върху 
скулите й. 

— Не разбирам защо двамата не сте се оженили, след 
като ти е отнел невинността. Вече сте били сгодени. 
Защо да не се венчаете? 

— Нямаше кога. Той заминаваше на следващия ден. 

— Брат ти очевидно е смятал, че има време, след като 
е хукнал да го преследва. 

Тя се размърда и постави глава върху гърдите му. 

— Изискваше се родителска благословия. 

— Баща ти нямаше да ти я откаже, особено след като 
Рупърт те е лишил от невинността ти. Не ми е ясно... 

— Рупърт не ме искаше. Това е! 

Джарет я зяпна. 

— Как така? 

Тежка въздишка се изтръгна от крехкото й тяло. 



— Не биваше да се стига дотам да се любим. Той 
дойде на прощална вечеря, сбогувахме се. Хю даже ни 
остави за малко насаме, за да се целунем. - Гласът й се 
сниши до тъжен шепот. 

— Сърцето ми беше разбито. Не бях в състояние да 
приема, че заминава. Затова събрах малко багаж и се 
измъкнах от вкъщи. Възнамерявах да го последвам. 
Умолявах го да ме вземе със себе си. Настоявах да се 
венчаем и аз да замина с него. Той отказваше да чуе. 

— Естествено! - възкликна Джарет ужасен. - Никой 
мъж не иска да види любимата жена в опасност. 

Тя извърна глава, за да го погледне. 

— По-силна съм, отколкото предполагаш. Щях да се 
справя. Щях да го следвам, да го пера, да му готвя, 
както другите жени, последвали съпрузите си. 

— Те не са били шестнайсетгодишни, отгледани от 
богати производители на бира! По-скоро са били 
дъщери или сестри на военни, или беднячки без друг 
избор. Трудно е да следваш мъж, тръгнал да воюва. Не 
го виня, задето не те е взел. Освен това на 
доброволците рядко им позволяват да вземат съпругите 
си. Най-вероятно щяха да му откажат. 

— А ако не бе станало така? Може би щях да попреча 
да го убият. Кой знае колко е лежал на бойното поле, 
преди да го намерят. Щях да се грижа за него, да 
превързвам раните му, да... 

— А той най-вероятно щеше да умре въпреки това, 
скъпа. - Погали я по косата. Сърцето му се свиваше от 
мисълта, че тя вини себе си за смъртта на годеника си. - 
Пет хиляди души загубиха живота си при Витория. 
Битката е била ожесточена. Имал е пълно право да не те 
вземе. 

Тъмните й очи се изпълниха с тъга. 

— Но трябваше да се венчае за мен, преди да замине. 
Така мислиш, нали? 



Джарет съжали, задето подхвана темата. 
Подозираше, че зад нея се крие някаква история, но 
очакваше да е свързана с баща й или нейните опасения. 
Не си бе представял, че Рупърт е негодник. 

— Сигурен съм, че те е желал - вметна той 
предпазливо. 

— А аз не съм. След случилото се не спомена и дума 
да се оженим веднага. Обеща да се върне скоро. След 
като войната свърши сме щели да вдигнем голяма 
църковна сватба. Твърдеше, че ме обича. Обеща да сме 
заедно. А после побягна да се бие, без да го е грижа за 
мен. И всичко това, защото не ме е искал. 

— Дълбоко се съмнявам - възрази Джарет, озовал се в 
положението да извинява поведението на проклетия й 
годеник. - Мъжете реагират по различен начин на 
заплахите от война. Вероятно се е притеснявал, че едва 
ли ще има възможност да те издържа с войнишката си 
заплата. Смятал е да се върне и затова не се е оженил 
веднага за теб. Или ти е предоставил възможност да се 
омъжиш за друг, ако го ранят или... 

— ... убият? Тогава щях да съм почтена вдовица. Щях 
да съм свободна да се омъжа, за когото поискам, вместо 
да крия... 

Сведе глава, за да не види сълзите й. 

Той отметна кичур от лицето й. 

— Готвех се да кажа: „или непоправимо ранен“. 
Мъжете често се връщат осакатени от войната. Имат 
мозъчни травми, откъснати крайници. Вероятно не е 
желаел да преживееш подобно нещастие. 

— Лесно е да се каже. Но много по-вероятно е да не е 
искал... да бъде обременен със съпруга и да се отдаде 
изцяло на вълнуващото си приключение. 

— Ако е истина, значи е бил глупак! Пълен и 
непоправим глупак. Всеки мъж, очакван от теб, е бил 
истински щастливец. 

— Не всеки - възрази тя. 



Той застина. Тя имаше право. Не беше негова работа 
да говори такива неща, след като той например не би 
искал тя да го чака. Наистина ли беше така? 

Преди да измисли какво да отговори, тя подхвърли с 
пресилена безгрижност: 

— Както и да е. Беше много отдавна. Каквито и да са 
причините му, те са в миналото. Аз постъпих глупаво и 
сега животът ми е такъв. - Успя да се усмихне леко. - Не 
е кой знае колко лош живот. Имам племенници и 
племеннички, които обичам, идвам в пивоварната, 
когато поискам... 

— Анабел... - почувства необходимост да я прекъсне, 
да й каже нещо, от което тя да осъзнае своята стойност. 

Докосна устните му с пръст. 

— Да се насладим на това, което ни се предлага в 
момента, докато имаме възможност - предложи тя и се 
сгуши в него. - А и нещо около теб ме озадачава. Защо 
си станал комарджия, след като те бива в пивоварния 
бизнес, а и работата определено ти харесва? Баба ти 
положително би те взела под крилото си с удоволствие. 

Той застина. Не му се говореше за този период от 
живота му пред нея. Допусне ли я близо до себе си, няма 
начин да не разбие сърцето му. Тя ще го обгърне с 
нежното си състрадание и той ще се привърже към нея. 
После неминуемо ще й поднесе сърцето си на поднос. 

Не, тя не би го наранила съзнателно. В това е сигурен. 
Но дълго време се бе пазил да не го е грижа за никого. 
Нямаше да се поддаде и сега, и то пред жена, която 
смята да изостави на сутринта. 

— Добър комарджия съм - защити се той. - Затова 
успях да те вкарам в леглото си. 

Тя не се усмихна, а продължи да го гледа с широко 
отворени очи. 

— След като не ти се говори точно за това, просто 
кажи нещо - подтикна го Анабел. 



Той се стъписа и си припомни думите й, изречени 
неотдавна. 

Ти какво си споделил с мен за себе си? Почти 
нищо. Не ме вини, задето съдя за теб по малкото, което 
си казал. 

— Няма много за казване - отвърна той сдържано. - 
Баба искаше да стана адвокат, както подхожда на 
социалното ми положение. Изпрати ме в „Итън“, ала аз 
открих, че предпочитам хазарта пред учебниците. През 
цялото време ме наричаш нехранимайко и си права. Не 
се интересувам от никого, освен от себе си и 
предпочитам да съм с тесте карти в ръката, вместо да 
правя нещо смислено в живота. 

— Не е вярно - обади се тя тихо. - В сърцето ти, знам... 

— Нищо не знаеш! - сряза я той, но видя как тя 
трепна. - Извинявай. Остават ни само няколко часа, 
преди да замина за Лондон, и не желая да ги прекараме 
в обсъждане какви са моите недостатъци. - Прокара 
ръка по съблазнителните й форми. - Предпочитам да 
изпълня обещанието си. 

— Какво обещание? - озадачи се Анабел и свъси 
вежди. 

— Че ще те накарам да умоляваш за още, преди нощта 
да е свършила. 

Тя искаше да възрази, но той я накара да млъкне с 
дълга, разгорещена целувка, от която всякакви мисли 
изчезнаха от главата й. По едно време обгърна врата му 
с ръце и той разбра, че е спечелил. Кръвта му закипя. 

Откъсна устни от нейните, за да ги плъзне по 
прелестните й гърди. Едва поемайки си дъх, тя 
промълви: 

— Казах ти: аз не умолявам. 

— Този път ще го направиш, моя Венеро, повярвай. 

И се впусна да й го доказва. 

Започна да обхожда с език чувствените й места и 
съвсем скоро тя го умоляваше да проникне в нея. Нещо, 



което той с радост направи. 

Двамата достигнаха до втори оргазъм и останаха 
отпуснати омаломощено с преплетени крайници. Той 
дори задряма, което рядко правеше в присъствието на 
жена, но с Анабел се чувстваше така спокоен, 
удовлетворен... 

— Джарет! - разбуди го острият й тон. 

Бавно отвори очи. Анабел стоеше пред него вече по 
бельо, фуста и долна риза. 

— Помогни ми да се облека. Станало е почти четири. 
Трябва да се прибера, преди някой да е открил 
отсъствието ми. 

— Разбира се - промърмори той с все още замаяна от 
съня глава. - Дай ми минутка. 

Колко дълго беше спал? Поне два часа. Достатъчно, за 
да се чувства като мъртвец. 

И тя вероятно изпитва същата отпадналост, но това 
не й попречи да го погледне съчувствено. 

— Нали ще успееш да поспиш още малко в 
странноприемницата? Пък и после, на път за Лондон, 
ще имаш възможност да се отпуснеш в каретата. 

Подаде му дрехите и се захвана да оправя стаята. Той 
не успяваше да откъсне поглед от нея: изглеждаше 
толкова нежна и крехка в долна риза, която не оставяше 
почти нищо на въображението. 

Предполагаше се, че днес ще замине. Никога повече 
няма да я види, проблемите на „Лейк ейл“ няма да са 
негови. Ще се върне и ще докладва на баба си, че е била 
права - бирата от Бъртън не заслужава риска 
„Пивоварна Плъмтри“ да се намеси. 

От тази мисъл гърлото му се сви. 

— Какво ще кажеш на брат си? - поинтересува се 
Джарет. - За сутрешната ни среща, имам предвид. 

— Истината, предполагам. 

— Мили боже! 

Тя се извърна. Страните й пламтяха. 



— Нямам предвид случилото се между нас. Ще обясня, 
че след като си огледал пивоварната и си се върнал в 
Лондон си променил решението си. - Усмихна му се 
тъжно. - И без това бе малко вероятно да ни помогнеш, 
нали? 

Изведнъж на Джарет не му хареса идеята да го 
смятат за мъж, на когото не може да се разчита; и никак 
не му се нравеше да се нареди сред мнозината 
разочаровали я мъже - баща й, брат й, годеника й. 

Ако не помогне на семейство Лейк, докъде ще стигнат 
те? Тя ще успее ли да убеди брат си да продаде 
компанията? В момента нямаше да им донесе големи 
приходи. Дори да получат повече от очакваното, скоро 
ще затънат без доходите от пивоварната. Особено ако 
брат й не зареже бутилката. 

Анабел вероятно ще се обърне към друг производител 
за помощ. Например проклетия Алсоп! 

Госпожица Лейк е готова почти на всичко, за да спаси 
пивоварната на баща си. 

Кръвта му замръзна. Не защото Анабел би искала да 
се отдаде на пиявица като Алсоп, а защото ще смята, че 
няма друг избор. Прилошаваше му само от мисълта за 
подобен развой. 

Стана от леглото, отиде до гаснещия огън и хвърли 
вътре двата презерватива. Много жени са били 
принуждавани да правят какво ли не, за да спасят 
любими хора. Мисълта Анабел да се окаже една от тях... 

— Днес няма да пътувам за Лондон. 

Нямаше начин! Пияница или не, брат й бе ключът към 
спасението на „Лейк ейл“ и, ако Джарет я остави сама 
да се справи с Хю, значи той няма да е с нищо по-добър 
от Рупърт, с празните му думи и още по-празните 
обещания. 

— Защо? - погледна го тя слисана. 

Той направи няколко крачки, вдигна корсета й и й 
помогна да го сложи. 



— Ще остана тук, за да направя каквото мога планът 
ти да проработи. 

Тя се извърна с лице към него. 

— Ти... Ти ще говориш с капитаните от Източно 
индийската компания за превоз? Ще сключиш договор 
за нашата бира? 

Надеждата в очите й го омагьоса. 

— Нали това искаше? 

— Да! - Широка усмивка озари лицето й. Хвърли се на 
врата му. - Да, да, да! - засмя се жизнерадостно. 
Възгласите й подействаха като балсам за ушите му. 
Покри лицето му с целувки. Едва след секунди се 
окопити. - Но защо? Няма нужда. Залогът... 

— Не ме интересува проклетият залог! - изръмжа той. 
- Имаш нужда от помощ, а аз съм склонен да ти подам 
ръка. Ще отделя още ден-два, да видя дали ще успея да 
уредя нещата. 

— О, Джарет, това е най-хубавото, което можеш да 
направиш за мен! 

Без дума повече тя се разплака. 

Типично по мъжки, в гърдите му се надигна паника. 

— Хайде, скъпа — притисна я той към себе си. — 
Мислех, че ще си щастлива. 

— Щастлива съм! - изхлипа тя. - Така се държа, 
когато съм щастлива. 

— Не бих искал да видя какво правиш, когато си 
тъжна. 

— И тогава плача - промърмори тя. - Доста плача. 

Сърцето му се сви. Колко ли пъти бе плакала за мъжа, 

който я бе изоставил и загинал? Колко ли пъти брат й я 
е разплаквал? 

— Не плача само, когато съм ядосана - продължи тя, 
докато се опитваше да се овладее. - Тогава крещя. 

— Помня - кимна той. За да спре сълзите й, добави: - 
Аз не плача никога. Много е... неугледно. 

— Никога ли? - вдигна тя мокрите си очи към него. 



— Никога. 

— Това е ужасно. - Избърса сълзите с опакото на 
ръката си. - Не си представям, че няма да мога да плача. 
После се чувствам страшно облекчена. - Усмихна му се 
сконфузено. - Но изглеждам доста по-зле, знам. 

— За мен винаги приличаш на богиня. - Давайки си 
сметка колко сантиментално звучи, той я обърна и 
продължи да затяга корсета. Така същевременно 
избягваше да гледа надеждата в очите й. - Е, къде ще 
се състои срещата с брат ти? 

— Където поискаш. 

— Тогава нека бъде тук. И настоявам ти и господин 
Уолтърс да присъствате. 

— Разбира се. 

— Освен това ще прегледам счетоводните книги на 
„Лейк ейл“. 

Тя застина. 

— Всичките ли? 

— Всичките. Няма да подпиша никакъв договор с 
компанията ви, докато не се убедя, че е във форма, и не 
съм сигурен, че ще има достатъчно бира да кача на 
корабите за Индия. 

Тя въздъхна дълбоко. 

— Не знам дали Хю ще се съгласи. 

— Налага се, ако желае да му помогна. 

Той приключи с пристягането на корсета. Тя изправи 
рамене. 

— Тогава ще го накарам да го направи. 

Джарет едва потисна усмивката си. Въпреки всичките 
си сълзи тя бе силна, готова да се хвърли във всяко 
начинание. Той продължи: 

— Нужен ми е списък на всичките ви снабдители. Ако 
знаете нещо за намеренията на Алсоп и Бас, трябва да 
разполагам и с тази информация. 

— Добре. 



Докато се обличаха, той постави още изисквания - 
искаше да й даде да разбере, че няма да е никак лесно. 
Трябваше да поработят здравата, за да осъществят 
замисленото. 

— Ще те изпратя - каза той, когато и двамата се 
облякоха. 

— В никакъв случай! - отсече тя решително. - Никой 
не бива да ни вижда заедно. 

— Анабел,не е безопасно. 

Тя се засмя. 

— По това време е толкова безопасно да вървя по 
улиците на Бъртън, колкото и ако съм си у дома. - 
Кимна към вратата. - Ти тръгни първи. Постарай се да 
влезеш в странноприемницата, без да те забележи 
някой. Аз ще изляза след малко. 

Идеята не му хареса, но бе наясно с нейната 
неотстъпчивост. 

— Добре. - При вратата обаче спря и се обърна. - Кога 
ще те видя отново? 

— След няколко часа, на срещата. 

Той свъси вежди. 

— Не това имах предвид, както ти е известно. 

По страните й плъзна руменина, но Анабел издържа 
на изпитателния му поглед. 

— Оставането ти тук, за да ни помогнеш, включва ли... 
нова среща с мен? 

— Не, по дяволите! Няма нищо общо! 

Тя го погледна сякаш преценява доколко е искрен. 
После на устните й се появи нежна усмивка. 

— Тогава можеш да ме видиш, когато пожелаеш. 

Сърцето му се разтуптя диво. 

— Довечера? По същото време? Тук? 

В очите й заиграха палави пламъчета. 

— След като така желаеш, милорд. 

— Това, което желая - изръмжа той, върна се обратно 
и я взе в прегръдките си, - е да престанеш да ме 



наричаш милорд. 

Впи устни в нейните и остана доволен колко охотно 
откликна тя. Никога нямаше да му омръзне да я целува. 
Тя му действаше като опиат, а той бързо се 
пристрастяваше. 

Съвсем скоро обаче тя се отскубна. 

— Достатъчно. Чака ни дълъг ден. 

Погледна я въпросително. 

— Ще бъдеш неумолима събеседничка, доколкото 
схващам, госпожице Лейк. 

— Дори нямаш представа колко. - Вдигна ръка и 
отметна паднал на челото му кичур. - Благодаря ти. 

— Моля. 

Той си тръгна, но сърцето му ликуваше. Чувстваше се 
приповдигнато - същински рицар в лъскави доспехи. 
Боже, било чудесно да подадеш ръка на някого и да му 
помогнеш. Особено когато става въпрос за нея. 

Лесно би привикнал с мисълта Анабел постоянно да е 
в обятията му. Ако не внимава, ще го завърти на 
малкото си пръстче, както Мария въртеше брат му. 

Изсумтя. Беше чист абсурд. Проявява доброта към 
Анабел, това бе всичко. Дори не доброта, а бизнес 
начинание, заредено със здрав смисъл стига той да е 
нащрек и да избягва опасностите. Така определено ще 
нараснат и спадналите продажби на „Пивоварна 
Плъмтри“. Какво по-хубаво от това? 

Докато стигна до странноприемницата, почти успя да 
се убеди, че става въпрос единствено за това. 

ГЛАВА ДЕВЕТНАЙСЕТА 

На Анабел й идеше да танцува по улиците на Бъртън. 
Да, беше глупаво, но усмивката не слизаше от лицето й. 
Фактът, че Джарет остава и е готов да помогне на „Лейк 
ейл“, означаваше много. 



Рационалната част от ума й не спираше да й повтаря 
каква глупачка е, щом си въобразява, че той го прави 
заради нея. Същевременно обаче сърцето й желаеше да 
повярва точно в това. Може би с времето... 

Не бива да се измъчва с подобни мисли. Джарет не 
споменаваше и дума за брак или любов. Той иска 
единствено да направят отново онова. 

В тялото й се надигна копнеж и тя се наруга, задето е 
толкова похотлива. Но нямаше сила, която да я спре. 
Откъде да знае, че любенето е толкова прелестно? Само 
подозираше, но докато не срещна Джарет, нямаше 
представа колко е великолепно. 

Стигна до къщата и отключи вратата. Огледа се да не 
би някой да я е видял. После се вмъкна вътре и свали 
ботите, за да не вдига шум, докато се качва. 

— Къде беше? - изкънтя гърлен мъжки глас. 

Тя застина, а сърцето й чувствително ускори ритъм. 
Не отново! Боже, нека историята не се повтори. 

После изправи рамене. Вече не е 
седемнайсетгодишна, за да се плаши от брат си. 
Придаде си безгрижно изражение и се обърна към него. 

Хю се беше изтегнал във фотьойл в салона. Не 
държеше чаша, но имаше уморен вид, все едно седи там 
отдавна. Надигна се и я приближи, като я гледаше 
мрачно. 

— Къде беше? - повтори той. 

— В пивоварната. 

Отговорът й определено го обърка. 

— Какво прави там? 

— Подготвях се за срещата сутринта. Досега нямахме 
време да съберем информация и реших да го направя 
тази вечер. 

Преди вечеря, слава богу, прекара два часа с господин 
Уолтърс - уточняваха справки, необходими за 
разговорите по време на срещата. Ще твърди, че се е 
занимавала с тях сега. 



Боже, страшно мразеше да лъже. Мразеше да лъже 
Хю; мразеше да лъже и Джорди. И особено мразеше да 
лъже относно Джорди. Беше й омръзнало да крие и 
изопачава нещата. Наложително е да престане. Няма 
сили да продължава така. 

— Защо? Ти къде мислеше, че съм? 

Хю прокара пръсти през косата си. 

— Извинявай, Ани. Питах се дали ти и негова 
светлост... - Отпусна рамене. - Беше глупаво. - Усмихна 
й се печално. - Не ми обръщай внимание. Денят беше 
дълъг, а не успях да заспя. Почуках на вратата ти и 
понеже те нямаше, се притесних. 

Тя не каза нищо. Той бе съвсем близо да отгатне 
истината. Не бива обаче да я разбере докрай, защото ще 
удуши Джарет с голи ръце. 

— Рисковано е да стоиш сама в пивоварната нощем - 
продължи той назидателно. - Не е безопасно. 

Тя го погледна въпросително. 

— Ходя там от години, а и по това време няма никого. 

Хю се намръщи. 

— Ако те проследи мъж, има вероятност да 
пострадаш. - Пристъпи по-близо до нея. - Ани, съзнавам, 
че напоследък поемаш по-голяма част от работата в 
пивоварната, но това ще се промени. Искам да направя 
най-доброто за теб, Сиси и децата. След като дори 
Джорди е забелязал... - Изправи рамене. - Ще се грижа 
много по-добре за всички, обещавам. Но край на 
всякакви нощни ходения там сама, чуваш ли? Никога 
няма да си простя, ако нещо ти се случи. 

— Но, Хю... 

— Говоря сериозно. Закълни се, че няма да се мотаеш 
сама из града. Дори в Бъртън не е безопасно. Хайде, 
обещай. 

Обзе я раздразнение. Защо точно сега Хю се сеща, че 
има семейство? 



Как ще се срещне с Джарет, ако Хю броди из къщата 
нощем и я дебне? От друга страна обаче именно той я 
приюти под покрива си и даде името си на сина й. Не 
бива да посрамва брат си и съпругата му. 

— Обещавам - въздъхна тя. 

— Чудесно. - Усмихна й се колебливо. - Радвам се. - 
Предложи й ръката си. - Хайде малко да поспим, преди 
да се срещнем с лорд Джарет. Трябва да сме във форма 
при преговорите, нали? 

Напуши я истеричен смях, ала успя да го потисне. 
Само ако Хю знаеше колко близо бяха въобще да не 
стигнат до сделка. Поредната тайна, която се налага да 
пази. 

По-късно, докато лягаше, съобрази, че трябва да 
съобщи на Джарет за промяната в плана им. Обзе я 
безпокойство. Ами ако му хрумне да не остане? 

Не, няма да мисли за това. Нали й каза, че дали ще 
бъде с нея не е условие да им помогне? Тя му вярва. 

Загледа се в гипсовия орнамент на тавана. 
Определено изпитваше желание отново да види 
Джарет, да усети тялото му до своето, да чуе как бие 
опряното му в гърдите й сърце. Заспа със спомена как 
нежно я милва по бузата. 

* * * 

Следващото утро беше хаотично. Измисли как да види 
Джарет насаме за няколко минути, но като се изключи 
това, разполагаше с много малко време да се подготви 
за срещата. В десет часа всички се събраха в офиса на 
„Лейк ейл“. Анабел се чувстваше изтощена. 

Джарет също изглеждаше уморен. За да оправдае 
вида си подхвърли, че играл до късно карти. Тя 
избягваше да го погледне, за да не се издаде по 
някакъв начин. 

— Както съобщих на госпожица Лейк на вечерята, бих 
искал да се запозная със счетоводните книги на „Лейк 



ейл“, преди да предприемем каквото и да било - 
започна Джарет. - Трябва да се убедя дали сте в 
състояние да произвеждате обещаното количество. 

Хю я погледна смаяно. 

— Ани, ти не спомена това негово искане! 

Тя се престори на изненадана. 

— Не съм ли? Извинявай. Смятах да го направя, но съм 
забравила. Снощи не спах много. 

— Известно ми е. - Погледна Джарет, който ги 
наблюдаваше внимателно, и изпита потребност да 
уточни: - Безразсъдната ми сестра дошла тук, за да 
подготви информация за вас, милорд. През нощта, и то - 
сама. Опасно е, както й казах, но тя не ме слуша. 

Анабел се насили да се усмихне. 

— Брат ми ме чакаше да ме смъмри, когато се върнах. 
Загрижен е за мен. 

Очите на Джарет не издаваха какви мисли се въртят в 
ума му. 

— Очевидно - промърмори той неангажиращо. 

— Не ми се ще да ви показвам счетоводните си книги, 
милорд - обади се отново Хю. - Все пак сте наш 
конкурент... 

— Но на път да ви стана партньор. Нужна ми е повече 
информация, за да преценя как да оформим бъдещото 
си сътрудничество. 

— Няма причина негова светлост да не ги види - 
обърна се господин Уолтърс към Хю. - Предлага ни 
вариант, който не бива да пренебрегваме. Освен това 
нямаме какво да крием. 

Хю стисна устни и въздъхна. 

— Прав си. Добре, ще му ги дадем. - Обърна се към 
Анабел със свъсени вежди. - Беше редно да ме 
предупредиш. Щях да ги взема със себе си. Сега трябва 
да се върна в къщата, защото са в сейфа. 

Тя целеше точно това. 



— Вземи и господин Уолтърс. Ще ти помогне да ги 
донесете. 

— Някой от прислужниците ще ми помогне. 

— И двамата отидоха със Сиси на пазар. Нужни са ни 
някои неща, защото отсъствахме дълго. 

Хю присви очи и премести поглед от нея към Джарет. 

— Ела и ти с нас, Ани. 

— И защо? Ще започна да обсъждам някои от 
въпросите с негова светлост. Пък и не се налага някой 
да ни надзирава. - Посочи прозореца зад гърба си. - В 
момента в пивоварната работят поне двайсетина души и 
всички виждат какво става в офиса. 

Брат й се поколеба, но накрая кимна. 

— Добре. Хайде, Уолтърс, да отидем да донесем 
счетоводните книги. 

Щом тръгнаха, тя се настани на стола зад писалището 
срещу Джарет. 

— Разполагаме само с няколко минути - прошепна тя. 

— Питах се дали ти режисира излизането им. - 
Погледна я загрижено. - Брат ти е усетил, когато си се 
върнала снощи, така ли? 

— Да. Обещах повече да не идвам тук сама нощем. 

— Разбирам... 

— Не исках да стане така, но той и Сиси се държат 
добре с мен и не бива да ги опозорявам... 

— ... като се любиш с мен? 

Тя кимна. 

— Ако Хю разбере истината, ще те извика на дуел. 
Никой няма да има полза от това. 

— Значи няма да... 

— Да. Изключено е да се осъществи. - Освен ако 
Джарет не поиска разрешение да я ухажва, което 
никога няма да направи. А дори и да се стигне дотам, тя 
не може да се омъжи за него. Какво ще прави с Джорди? 
- Вероятно така е най-добре. И без това всичко ще 
свърши, когато заминеш. 



— Не е задължително - подхвърли той. 

Зяпна го, а сърцето й заби учестено. 

— Какво имаш предвид? 

Очи, сини като морето, се впиха в нея. 

— Ела с мен в Лондон. Ще ти намеря работа в 
„Пивоварна Плъмтри“. 

Сърцето й се сви. 

— Работа в „Пивоварна Плъмтри“ ли, или място в 
леглото ти? 

— И двете, ако желаеш. 

— Предлагаш да стана твоя метреса? 

— Не, аз... Предлагам ти възможност да се отделиш от 
семейството си, да водиш свой живот. Ти си страхотен 
производител на бира. Ще изпробваш свои рецепти в 
„Пивоварна Плъмтри“. А от време на време, стига да 
искаш... Не е задължително да си моя метреса. Защо да 
не бъдем любовници? 

Тя се постара да скрие разочарованието си. 
Естествено бе да й предложи подобно нещо. Защо да й 
обещава нещо повече? 

— Не ми трябва любовник, Джарет. Освен това не 
желая да се откъсвам от семейството си или от „Лейк 
ейл“. 

Той се наведе напред, но се спря и хвърли поглед 
назад, към пивоварната. 

— Колко се вижда оттам? 

— Защо? 

— Защото искам да те докосна, по дяволите! 

И тя искаше той да я докосне. Боже, колко 
безнадеждно глупава беше! 

— Не виждат от раменете ти надолу - призна тя. 

— Чудесно. - Протегна ръка през писалището, за да 
улови нейната. - Заслужаваш нещо по-добро от живот 
на бедна роднина. Ти си красива, жизнена жена. Щом не 
възнамеряваш да се омъжиш, защо не живееш както ти 
харесва? 



— Точно такъв живот водя. 

Очите му я пронизаха. 

— Нима? Нощем лежиш сама в леглото само със 
спомените за компания. Гледаш чуждите деца. 

Тя издържа на изпитателния му поглед и отговори 
спокойно: 

— А иначе чий деца ще гледам? Твоите ли? 

Това направо го потресе. Пусна ръката й и се облегна 
назад. Върху лицето му бе изписана смесица от гняв и 
колебание. 

— Виждаш ли, Джарет? - промълви тя. - Нищо няма да 
излезе. Ние искаме различни неща. Ти се носиш, 
накъдето те завее вятърът, а аз съм пуснала дълбоки 
корени. Ти си река, а аз - дърво. Дървото никога не 
може да последва реката, а реката никога не остава при 
дървото. 

Той изруга тихо. 

— Значи това е краят за нас?! Наистина ли това 
искаш? - Плъзна ръка под писалището и нежно погали 
коляното й. - Не желаеш да прекараме още нощи в 
обятията един на друг, не искаш да изпитваме върховна 
наслада, така ли? 

— Искам, естествено, но няма да бъда с мъж, който не 
споделя нищо за себе си. Мъж, чиято единствена цел е 
да осуети плановете на баба си за бъдещето му. Мъж, 
обсебен от идеята, че като води фриволен живот е 
щастлив! 

— Щастието е щекотливо нещо - изръмжа той. - Виж 
се. Мислила си, че си щастлива, когато си се отдала на 
Рупърт, а вместо това си провалила живота си. По-добре 
да грабваме удоволствията, когато ни се предоставят. 
Само това си заслужава. Да се надяваме на повече е 
безплоден блян. 

— Така твърди реката. - Усмихна му се тъжно. - 
Дървото не само не е в състояние да последва реката. 



но когато се къпе в нея, загнива и умира. Няма да дойда 
в Лондон, за да изгния, Джарет. 

За да прикрие колко я е наранил, тя се изправи и 
започна да събира документите по писалището. 

— Брат ми скоро ще се върне и трябва да се 
престорим, че сме отметнали някои въпроси, иначе ще 
стане подозрителен. Да прегледаме анализа за 
разходите, подготвен от господин Уолтърс. 

Тя се направи, че не забелязва помръкналото му 
настроение. Той ще замине, а тя ще продължи да води 
обичайния си начин на живот. Няма да изостави сина си 
и семейството си, само защото той иска да си поиграе с 
нея известно време. За целта да върви при лондонските 
леки жени. 

При тази мисъл болка стегна гърдите й. Но ще й мине. 
Той присъства временно в живота й. Тя няма да позволи 
да я плени с чара си до степен да загуби устоите си. 

ГЛАВА ДВАЙСЕТА 

През последвалите дни Джарет се надяваше Анабел 
да отстъпи. Очакваше да го издебне насаме и да му 
съобщи за промяната на решението си; да склони 
отново да се срещнат и да изкарат нощ, изпълнена с 
наслада и взаимно удоволствие. Всяка вечер в 
странноприемницата очакваше тя да се появи 
ненадейно на прага му. 

Така и не се случи. 

Рационалната част от ума му разбираше защо е така. 
Тя водеше живот на почтена жена. Обществото имаше 
високо мнение за нея, без да разбира докрай защо 
полага такива огромни усилия за пивоварната на брат 
си. И макар Хю Лейк да не се грижеше подобаващо за 
семейството си, те бяха близки и дълбоко привързани 
един към друг. 



Натрапникът беше той. За пръв път през живота му 
това му беше неприятно. Никак не му харесваше Анабел 
да го третира като делови познат, след като помежду 
им се случи толкова много. 

И отново щеше да се случи, ако тя не проявяваше 
такава упоритост. Добре, не биваше да й предлага да я 
отведе със себе си в Лондон. Тя не заслужава подобно 
отношение. 

Но, по дяволите, адски му се искаше отново да е с нея! 
Колкото е възможно по-често. А и тя желае да е с него. В 
моменти, когато тя не подозираше, Джарет забелязваше 
как го гледа. 

Тя се грижеше никога да не остават сами и нямаше 
никакви шансове да я съблазни, а и тя отхвърляше по- 
настоятелните му действия, ако той предприемаше 
такива. Ако докоснеше пръстите й, когато му подава 
документи, тя се отдръпваше. Ако под масата допираше 
крак до нейния, тя го настъпваше по ходилото. 

Дните минаваха, а той я виждаше все по-рядко и по- 
рядко. Тя бе постоянно ангажирана да следи 
производството на светлата бира. Междувременно той, 
Лейк и Уолтърс продължаваха да умуват как да 
формулират договора, та да е взаимноизгоден и за 
двете компании, затова и той също бе доста зает. 

Слава богу, виждаше я по време на вечерите, 
прекарвани със семейство Лейк. Отначало атмосферата 
беше тягостна и напрегната, защото Лейк негодуваше 
срещу присъствието му. Докато течаха преговорите 
обаче, постепенно се опознаха, Лейк се поуспокои и сега 
се отнасяше към него като към почетен гост. 

След вечеря Джарет и Лейк се оттегляха, за да си 
изпият портото, но домакинът пиеше съвсем малко. 
Прекарваха известно време сами, но дамите скоро се 
присъединяваха към тях в салона и през остатъка от 
вечерта четяха или играеха познавателни игри. Джарет 



страдаше, защото виждаше Анабел, ала нямаше право 
да я докосне. 

Тази вечер беше още по-ужасно. С Лейк постигнаха 
сериозен напредък в споразумението. На следващия 
ден им предстоеше да направят още няколко уточнения 
и после нямаше да има причина той да остава повече. 
Пък и получи писмо от баба си. Упрекваше го, задето е 
занемарил задълженията си в Лондон. Най-късно 
вдругиден щеше да е на път. 

А не желаеше да си тръгне. 

Свъси вежди. Така става, когато допуснеш жена да се 
вмъкне под кожата ти. Изкушаваше го да желае 
непостижими неща. Караше го да копнее. 

Точно тази вечер тя бавно го побъркваше. Роклята й бе 
с разголени рамене, които му напомняха какво е да ги 
милва. Всеки път, когато се обръщаше към някое от 
децата, виждаше шията й, която бе обсипвал с целувки. 
Едва потискаше порива си да скочи и да я вземе в 
обятията си. 

И не само това. Тази вечер и децата бяха с тях, защото 
бавачката имаше свободна вечер. Докато той и Лейк 
седяха настрана и играеха табланет, а госпожа Лейк 
бродираше, Анабел и децата скачаха весело из салона. 

Те обожаваха леля им Анабел да им пее. И с право. 
Ясното й, сладко сопрано бе страшно подходящо за 
детски песнички. Постоянно настояваха да им пее, а те 
подскачаха и танцуваха. Дори Джорди, който твърдеше, 
че е прекалено голям за подобни „глупости“, се 
увличаше и се включваше охотно. Понякога дори 
вдигаше братчето си на рамене и заедно следваха 
ритъма. 

Тази семейна сцена болезнено напомни на Джарет за 
неговото семейство и светът, който се бе сринал. Не 
успяваше да откъсне поглед от лудориите им. 
Дотолкова го привличаха, че почти не обръщаше 
внимание на картите. Странно му бе да наблюдава 



жената, която желае така пламенно, да се забавлява с 
деца, заливащи се от смях. Не бива да го омайва така 
силно, но точно това ставаше. 

Думите й отпреди няколко дни изплуваха в главата 
му. 

А иначе чии деца ще гледам? Твоите ли? 

До този момент дори не се бе замислял за свои деца. 
Не се нуждаеше от наследник, не желаеше съпруга, 
докато има склонни към лудории прислужнички по 
кръчмите, които не му правят забележки за 
безразсъдните комарджийски облози. 

Мисълта да има деца от Анабел обаче го накара да 
затаи дъх. 

Същевременно го изпълни с ужас. Децата щяха да 
разчитат на него, да очакват напътствията му, да го 
идеализират като герой. Не бе в състояние да посрещне 
подобни надежди! 

— Достатъчно! - възкликна Анабел, седна и постави 
ръка на гърдите си. - Нямам повече сили да пея. 

— Моля те, лельо Анабел - заумилква се най-малката, 
петгодишната Кати. - Само още една. 

— На вас все една не ви достига - засмя се госпожа 
Лейк. - Оставете леля Анабел на мира. Ще прегракне. 

— Опитайте се да склоните лорд Джарет да ви попее - 
предложи Анабел със закачливи пламъчета в очите. - 
Стига да знае песни, подходящи за детски уши. 

— Знам няколко - веднага се обади Джарет. - Но ще ви 
пощадя. Повярвайте, пея ужасно. 

— Едва ли - възрази Анабел. - Гласът ти е доста 
приятен, когато говориш. 

Не му остана време да осмисли факта, че тя намира 
гласа му за приятен, защото децата се втурнаха към 
него и го наобиколиха. Той се съпротивляваше, 
доколкото бе възможно, ала Кати налапа палец, готова 
да се разплаче, и той се предаде. 

— Добре. Но ще съжалявате. 



Изправи се и театрално започна да прочиства гърло, 
както правят професионалните певци. И запя. 

Още след първите звуци децата го зяпнаха, а Анабел 
премигна. Госпожа Лейк изглеждаше потресена. Той по- 
скоро грачеше, а не пееше. За щастие песента бе 
кратка. 

Млъкна, а в салона се възцари напрегнато мълчание. 

По едно време, с развеселени очи, Анабел се обади: 

— Не съм чувала по-ужасно изпълнение! 

— Анабел! - възмути се госпожа Лейк. 

— Не се чувствам засегнат, уверявам ви - засмя се той. 
- Наясно съм с недостатъците си. 

— Грачехте като гарга - престраши се да изкоментира 
Джорди. 

— И при това я скубят - добави Джарет. - 
Предупредих ви. Брат ми Гейб твърди, че звуча като 
премазана цигулка. 

— Или като отдавна неакордирано пиано - уточни 
друго от децата. 

— Хайде пак! - подкани Кати. - На мен ми хареса. 

Джарет я погледна смаяно. 

— Хареса ти?! - Извърна поглед към госпожа Лейк. - 
Пропуснали сте да ми кажете, мадам, че в семейството 
ви има зачатъци на лудост! 

Всички се засмяха, но Кати не бе готова да се предаде 
така лесно. 

— Не знам какво значи „лудост“, господине, но 
пеенето ви ми напомня на квичането на прасенцата. Аз 
го обичам. Ще ни изпеете ли още една песен? 

Джарет се засмя и я хвана за брадичката. 

— Съжалявам, мила, но родителите ти ще ме залеят с 
катран и ще ме облепят с пера. 

Момиченцето изръкопляска. 

— И това звучи забавно! 

Той хвърли развеселен поглед към Анабел. 



— Леля ти сигурно ще се зарадва. - Сниши глас и 
прошепна: - Тя обича да ми причинява страдания. 

Анабел поруменя, а кръвта му закипя. 

Тя обаче бързо се окопити и протегна ръце към 
децата. 

— Хайде. Времето за лягане наближава. Да оставим 
негова светлост и баща ви да си довършат спокойно 
играта на карти. 

— Но аз искам да видя негова светлост залят с катран! 
- изхленчи Кати. 

Възрастните се засмяха. Анабел и госпожа Лейк 
поведоха децата към стълбището, а Джарет седна 
отново до игралната маса. Забеляза обаче, че Лейк го 
гледа странно. 

— Нещо тревожи ли ви, сър? 

— Простете прямотата ми, милорд, но защо решихте 
да дойдете да ни помогнете? Дори замисълът да даде 
резултат, изгодата за „Пивоварна Плъмтри“ не е 
голяма. 

— Не е така. Запознат съм какви успехи пожъна Алсоп 
и ще е добре да последваме примера му. 

— Ако произвеждам нужното количество - отбеляза 
Лейк притеснено. - Не съм сигурен дали ще успея. 

Джарет внимателно премисли следващите си думи. 

— Прекарах доста време в пивоварната тази седмица. 
Сестра ви е права: притежавате добри бизнес 
инстинкти, но не сте достатъчно самоуверен. 

— „Лейк ейл“ е на път да загине - възрази Хю. - Това 
едва ли е атестат за добри бизнес инстинкти. 

— Не инстинктите ви са проблем, а склонността ви да 
ги удавяте в бутилката. 

За чест на Лейк, макар в очите му да се мярнаха 
гневни пламъчета, той не отрече оценката. Все пак 
промърмори: 

— Не моето пиене предизвика проблемите с руския 
пазар. Пиенето ми едва ли е виновно за повишаването 



на цената на хмела. 

— Така е. Но силата на мъжа се измерва с това как 
реагира на предизвикателствата в живота. До този 
момент не реагирате особено добре. 

— Вие ли го казвате? - наежи се Хю. - Известно ми е, 
че „реагирате“ на житейските предизвикателства, като 
ги избягвате напълно и предпочитате да играете 
хазарт. 

Джарет стисна зъби, но нямаше как да отрече 
обвинението. Вярно, не издържаше семейство; пое 
пивоварната, едва когато баба му спря да дърпа 
юздите, но защо поне не опита? 

Дали животът му щеше да е по-различен, ако преди 
десетина години бе помолил баба си да му даде още 
един шанс? Вероятно. Но по онова време не искаше 
нищо друго, освен да живее безгрижно. 

Сега започваше да се пита дали не е било глупаво. Не 
опита и не спечели нищо, но сега, десет години по- 
късно, така или иначе ръководи пивоварната. Ако бе 
започнал навремето обаче, вероятно щеше да избегне 
проблема с руснаците. Щеше да предотврати и 
тревогите на баба му. Тя нямаше да се ядоса дотам, че 
да постави пъклен ултиматум на внуците си. 

Тази мисъл го отрезви. 

— Прав сте. Нямам право да давам съвет как човек да 
разиграва картите, поднесени му от Съдбата. Все пак 
гледам да се уча от грешките си и вече съм наясно, че 
като се криеш, не разрешаваш нищо. Само отлагаш 
неизбежното. По-добре опитай и се провали, вместо 
въобще да не опиташ. 

Беше искрен. През изминалата седмица, докато 
обмисляше бъдещето на двете компании, откри повече 
надежда и се забавляваше несравнимо повече, 
отколкото през всичките години, прекарани в хазартни 
игри. С картите, попаднали в ръцете му, дори и 
непредвидими, човек би могъл да промени всичко. 



Гневното изражение на Лейк бе изчезнало, но той 
продължаваше да наблюдава Джарет бдително, както 
лисица гледа ловец. 

— Не отговорихте на въпроса ми. Защо пристигнахте 
тук? Ани как ви убеди да дойдете? 

— Сестра ви е доста настойчива - отвърна той 
лаконично. 

Лейк кимна. 

— Също е и много хубава. Според мен не ви е 
убягнало. 

— Човек трябва да е сляп, за да не го забележи. 

Не смееше да каже повече, преди да разбере накъде 
бие Лейк. 

— Аз забелязах, че се задържахте в Бъртън по-дълго 
от необходимото да проведем преговорите. Има ли 
причина за това? 

Джарет се раздразни от тази игра на котка и мишка. 

— Каквото сте наумили да ми кажете, сър, обявете го 
направо. 

— Отлично. - Отказвайки да се преструва, че 
продължава играта, Лейк се облегна и кръстоса ръце 
пред гърдите си. - Ако имате почтени намерения спрямо 
сестра ми, заявете ги. В противен случай най-добре 
забравете за нея. 

Предупреждението не го изненада напълно, но все 
пак го стресна. 

— И защо смятате, че имам намерения, било то 
почтени или не, спрямо сестра ви? 

— Успявате постоянно да я накарате да се изчервява. 
Преди да се появите тук не съм я виждал да поруменява 
толкова. 

Джарет се насили да се усмихне. 

— Карам много жени да се изчервяват, Лейк. Това не 
означава нищо. 

— Точно за това говоря. Няма да гледам как един 
нехранимайко разбива сърцето на Ани. 



Джарет присви очи. 

— Сестра ви е в състояние да се брани от всеки. 

— Веднъж един негодник вече разби сърцето й. 

Джарет не очакваше подобно откровение. 

— Нали не намеквате за героичния Рупърт? 

Лейк изсумтя. 

— Герой не ухажва дама с по-високо обществено 
положение, ако е наясно, че семейството й не одобрява. 

— Баща ви не е харесвал Рупърт ли? 

По лицето на Хю пробягна раздразнение. 

— И татко, и аз, бяхме наясно, че Рупърт е по-скоро 
пламенен млад човек, а не разсъдлив. Нямаше пари, за 
да издържа съпруга и едва ли някога щеше да има. 
Баща му не остави нищо на него и на брат му и макар 
двамата да работеха здравата, липсваше им амбиция. С 
времето Ани щеше да го проумее и любовното 
увлечение щеше да се стопи от само себе си. 

— Значи затова баща ви е поискал да изчакат с 
женитбата? 

Лейк кимна. 

— Ако татко й бе забранил открито да се вижда с 
Рупърт, своенравната ми сестра щеше да направи точно 
обратното. Затова подходи по-завоалирано. С 
отлагането на сватбата се надяваше тя да възвърне 
здравия си разум. 

— Но подходът не е дал резултат. 

— Все пак се оказа по-подходящ от моя. Аз се опитах 
да ги разделя. - Той придоби разкаяно изражение. - 
Оказа се гибелно. 

— Как? 

Джарет бе любопитен колко ще сподели Хю за 
случилото се между Анабел и Рупърт. 

— Рупърт отиде да воюва и отнесе сърцето й, ето как. 
А после загина. Оттогава тя не е същата. 

Мисълта, че тя още копнее за Рупърт, го прободе като 
нож в сърцето. Беше говорила за смъртта на Рупърт, за 



болката, че може да не я е искал. Но не спомена дали го 
обича още. Това го разяждаше. 

— Е, ако сърцето й още е отдадено на Рупърт, не се 
притеснявайте. Няма да го даде на мен. 

— Вие искате ли сърцето й? - попита направо Лейк. 

Такъв прям въпрос заслужаваше прям отговор. 

— Не знам. 

Лейк видимо не се изненада. 

— Докато не разберете, предлагам да я оставите на 
мира. 

На Джарет му се стори смешно. Преди седмица каза 
нещо в този дух на Мастърс. 

Лейк имаше пълно основание да му говори така - по 
този начин доказваше колко дълбоко е привързан към 
сестра си. Джарет нямаше как да не му се възхити. 



Това обаче нямаше да повлияе на начина, по който 
смята да се държи с Анабел. След като седмица бе 
лишен от възможността да е близо до нея, още повече 
гореше от желание да е негова. Непременно трябва да я 
види отново насаме. 

След като вече я люби се очакваше страстта му да 
бъде потушена донякъде. Винаги преди ставаше така с 
жени, с които се заиграваше. Ала Анабел не бе като 
другите жени. Той я желаеше непрекъснато. 

Неочакван шум от преддверието накара двамата да се 
обърнат към вратата. В следващия миг чу познат 
женски глас. 

— Разбрах, че ще намеря лорд Джарет Шарп тук. 
Вярно ли е? 

Джарет се надигна от стола с въздишка. Проклятие! 
Явно бе настъпил краят на престоя му в Бъртън. 

ГЛАВА ДВАЙСЕТ И ПЪРВА 

Анабел слезе по стълбите със свито сърце. Чу думите 
на гостенката. Явно бе дошла за Джарет. Какво 
означава това? Нима я излъга и в живота му присъства 
друга жена? Метреса ли има? Или годеница? 

При тази мисъл изпита силна болка. 

Особено след като видя колко красива е жената. Руси 
къдрици обграждаха лице с правилни, приветливи 
черти, а модната пътническа рокля в лавандулов цвят 
подчертаваше форми, мечта за всеки мъж. 

Анабел преглътна от завист и слезе бързо до долната 
площадка. 

— Негова светлост ли търсите? - попита тя, 
пристъпвайки в преддверието. 

Две зелени очи, които й се сториха странно познати, 
се впиха в нейните. 

— Да. Ханджийката в „Пауна“ ни каза, че вероятно е 
тук. 



Ни каза, озадачи се Анабел. 

— Да, така е. Вечеря с нас и сега играе карти с брат 
ми. 

— Значи вие сте госпожица Лейк! - възкликна жената, 
видимо доста щастлива от този факт. - Гейб ми разказа 
всичко за вас. - Забеляза обърканото изражение на 
Анабел и добави: - Аз съм Минерва Шарп. 

— Сестра ми - уточни Джарет от прага. После се 
обърна към гостенката: - Какво правиш тук? 

Лейди Минерва се намръщи. 

— Не посрещаш сестра си подобаващо - смъмри го тя. 
- Няма ли поне да ме целунеш? 

— Никакви целувки, докато не ми обясниш защо 
пътуваш сама из Англия! 

— Не съм сама, глупчо. Гейб и господин Пинтър са 
отвън и спорят кой да плати за каретата, която ни 
докара дотук от странноприемницата. 

Джарет придоби почти комично изражение. 

— Пинтър и Гейб са тук?! Мили боже, нали не сте 
довели и баба? 

— Тя също искаше да дойде, но докторът забрани. 
Натовари ме да ти предам съобщение. 

Перна Джарет с ветрилото си по ръката. 

— Ох! - Той си разтърка китката. - Това пък за какво 
беше? 

— Казах ти - съобщение от баба. Настоява да се 
прибереш. 

Анабел не издържа и прихна, с което си заслужи 
изпепеляващ поглед от Джарет. 

После той отново се обърна към сестра си. 

— Аз пък имам съобщение за нея! Предай на баба да 
изчака, докато аз реша кога да се прибера. 

В този момент лорд Габриел и господин Пинтър 
влязоха през входната врата и почти се сблъскаха с Хю, 
появил се от салона да разбере какво става. Последваха 



взаимни представяния. Сиси слезе от втория етаж и се 
включи към суматохата. 

Не след дълго всички се настаниха в трапезарията, 
където им поднесоха бира и вино, а готвачката се 
захвана да подготви нещо за хапване за ненадейните 
гости. 

— Госпожице Лейк, наистина не е необходимо - увери 
я лейди Минерва за трети път. - Дойдохме само да 
вземем Джарет. 

— Глупости - намеси се Сиси. - Пътували сте цял ден, 
а лорд Габриел си призна, че дори не е вечерял. Не ни 
затруднявате. Всички близки и приятели на лорд 
Джарет са добре дошли тук. 

Лейди Минерва се усмихна в знак на благодарност, а 
после погледна Анабел с неприкрито любопитство. 

Анабел се постара да изглежда овладяна, но сърцето 
й биеше лудо. Бяха дошли да вземат Джарет. Съвсем 
скоро той ще замине. Очакваше го, но сега, когато 
предстоеше да се случи, се питаше как ще го понесе. 

В началото на седмицата й бе по-лесно да се 
барикадира срещу него. Тогава в ушите й още кънтяха 
думите на Хю колко се притеснява за нея. С течение на 
времето обаче й ставаше все по-трудно и по-трудно да 
страни от Джарет. 

Понякога той я поглеждаше с нескрит копнеж и тя 
имаше чувството, че ще се възпламени. Следеше я с 
поглед... 

Най-лошо беше през нощта. Тогава я връхлитаха 
спомени за прекрасната им вечер заедно. В леглото тя 
не се въздържаше да се докосва, като си представяше 
как неговите ръце я обхождат... Изпитваше огромно 
желание да е в обятията чу, да полети пак в облаците... 

— Налейте ми малко бира, госпожице Анабел - подаде 
й Минерва чашата си. - Като съдя по изражението ви, 
явно е много хубава. 



Анабел се изчерви. Улови погледа на Джарет и й 
идеше да потъне в земята. Той нима умее да чете 
мисли? Цялото му семейство ли притежава тази дарба? 

Мълчаливо наля на лейди Минерва. Опасяваше се, че 
ако заговори, ще се издаде какво изпитва. 

— Е, Минерва - подхвана Джарет, - кое е толкова 
важно и защо баба ви е пратила да ме приберете? 

— Всъщност - обади се Габриел, - баба изпрати мен. 
Минерва се присъедини, защото си вре носа навсякъде. 

— Не си вра носа! - възрази лейди Минерва. - Отчаяна 
съм. Баба ме влудява. Постоянно кани необвързани 
мъже вкъщи на вечеря, а ако се опитам да се измъкна, 
се преструва, че получава сърдечен удар. 

— Дали се преструва наистина? - попита Джарет със 
свъсени вежди. 

— Възстановява се бързо и успява да присъства на 
вечерята. Как ще го обясниш? 

Джарет се ухили. 

— Явно се чувства по-добре, щом е подновила 
машинациите си. Още една причина да не бързам да се 
връщам. 

— Не бива да ви възпираме от задълженията ви в 
„Пивоварна Плъмтри“ - обади се Хю. - С вас ще уточним 
последните подробности утре и по обяд вече ще бъдете 
на път. 

Сърцето на Анабел се сви. 

По лицето на Джарет се четеше раздразнение, когато 
я погледна. 

— Желая да обсъдя още нещо - отсече той. - Ще ми 
отнеме поне ден. 

— С радост бих останала ден-два - изчурулика 
Минерва, - но баба даде ясни наставления. Трябва да те 
върнем у дома навреме за срещата с доставчиците на 
малц. 

— Дявол да го вземе! Напълно забравих. 



— Ако тръгнем утре по обед, ще успеем - продължи да 
нарежда лейди Минерва. - По-късно е направо 
немислимо. 

Анабел се насили да погледне от практичната страна 
на нещата. 

— Колкото по-рано се върнеш в Лондон, толкова по- 
скоро ще разговаряш с капитаните от Източно 
индийската компания за превоз - обърна му внимание 
тя. - Така вероятно ще бъде най-добре. 

Ала мисълта той да си тръгне я убиваше. 

Очите му се впиха в нейните, проблясвайки гневно. 

— Може би - процеди единствено през зъби. 

Произнесе го сдържано. Чак лорд Габриел забеляза, 

защото побутна с лакът сестра си, седнала до него на 
кушетката. 

— Нашият Джарет доста се е привързал към Бъртън, 
бих казал. Ти как мислиш? 

Джарет се престори, че не го е чул и се обърна към 
господин Пинтър. 

— Ти, предполагам, също носиш новини. 

— Да, сър. Занимах се с поставените ми задачи. 
Понеже не бях сигурен дали лейди Минерва и лорд 
Габриел ще те убедят да се върнеш, дойдох да получа 
указания как да процедирам. 

— И дума не отрони за „тайнствената ти задача“ - 
оплака се лейди Минерва. - През целия път го 
разпитвах, но не се поддаде. 

— По-скоро го „тормозеше“ - уточни лорд Габриел и се 
засмя. Хвърли съзаклятнически поглед към Анабел. - 
Сестра ни е известна с неумолимия си език. Вие двете 
доста си приличате в това отношение. 

Лейди Минерва й се усмихна лъчезарно. 

— Все това повтаря, но не разбирам защо. Откакто 
пристигнахме, вие се държите страшно стеснително. 

— Защото не може да се дореди за думата от теб - 
вметна Джарет. - Дай й възможност, и няма да ти 



остане длъжна. 

— Свободни сте да вземете брат си, когато пожелаете 
- подхвърли Анабел суховато. - Няма да ни липсва, 
уверявам ви. 

Всички, освен Джарет, се засмяха. 

— Дори малко ли? - поинтересува се той и се изненада 
от тръпките, които го полазиха. 

Анабел забеляза зоркия поглед на Хю върху тях и се 
насили да се усмихне. 

— Само когато ни трябва човек да изплаши децата с 
песните си - уточни тя. 

Лорд Габриел прихна. 

— Милостиви боже, щом сте чули Джарет да пее, не се 
чудя защо искате да се отървете от него. Езикът на 
Минерва е безобиден. Пеенето на Джарет е 
умопомрачително. Би могло... 

— Достатъчно! - прекъсна го Джарет раздразнен. - 
Вече са наясно колко лошо пея. 

— Но пък си показал колко добре владееш картите, не 
се съмнявам - подметна лейди Минерва. - Гейб ми 
разказа как с госпожица Лейк си играл вист на две ръце 
за... 

Анабел скочи на крака. 

— Извинете задето ви прекъсвам, лейди Минерва, но 
се налага да отида да проверя какво става с вечерята 
ви. Защо не ме придружите? В коридора имаме 
интересна картина на Търнър. Сигурно ще ви хареса. 
Изобразен е готически замък като онези, за които 
казват, че пишете. Вярно ли е? 

Бъбреше, но какво друго да предприеме? Хю не 
биваше да узнае за играта на карти или за залога. 

Лейди Минерва я изгледа развеселено, но се изправи. 

— Ще дойда с вас. 

— Аз също - обяви Джарет, с което изненада Анабел. 
Веднага щом тримата се озоваха в коридора, далеч от 
трапезарията, той се обърна към сестра си: - Картината 



на Търнър е ей там. Разгледай я внимателно, докато 
разменя няколко думи с госпожица Лейк. 

Минерва се засмя. 

— Както кажеш, Джарет. Там ще изчакам по¬ 
нататъшните ти указания. 

Без да обръща внимание на ироничната забележка на 
сестра си, Джарет придърпа Анабел и я вкара в 
кабинета на Хю в другия край на коридора. 

Останали най-после насаме, той я прегърна и я целуна 
така напористо, че главата й се замая. Редно бе да се 
възпротиви, но как да го направи, когато той щеше да 
си замине толкова скоро? 

Впи ръце в реверите му и се притисна към него. 
Нямаше сила, която да откъсне устните й от неговите. 

Той мръдна колкото да прошепне в ухото й: 

— Трябва да те видя довечера! 

— Защо? 

— Много добре знаеш. 

Така беше. И още по-лошо: тя искаше да откликне. 
Сега не я интересуваха нито Хю, нито Джорди; искаше 
единствено да е в обятията на Джарет. 

— На същото място ли? - промълви тя. 

— Сигурна ли си, че ще успееш да се измъкнеш? Не 
искам да ти създавам неприятности с брат ти. 

— Не съм сигурна, но ще направя всичко възможно... 

Сграбчи ръката й и я доближи до устните си. 

— Положи всички усилия - почти умолително 
прошепна Джарет. - Няма да си тръгна от Бъртън, 
преди отново да те видя насаме. 

Така и не успя да му отговори, защото от коридора се 
дочу шепот: 

— Джарет, идват прислужници! 

Той изруга тихо, но хвана Анабел, готов да я изведе в 
коридора. Преди да излязат обаче успя да промърмори: 

— До довечера, сладка моя Венеро. 



Сърцето й се разтопи. Смяташе, че е изградила стена 
между двамата, но с всеки изминал ден тя се рушеше. 
Вече въобще не възнамеряваше да се съпротивлява. 

Следващите няколко часа бяха истинско изтезание. 
Мислеше само какво предстои. Беше й болезнено да 
наблюдава Джарет със семейството му. Определено 
бяха привързани и тя им завиждаше за възможността 
да го виждат всеки ден, а той щеше да й принадлежи 
само още една нощ. Лейди Минерва й стана много 
симпатична, а лорд Габриел ги разсмиваше 
непрекъснато с истории от надбягванията си. 

Семейство Шарп и господин Пинтър си тръгнаха и тя 
обяви на брат си и Сиси, че се оттегля. В спалнята 
освободи камериерката с обяснението, че сама ще се 
съблече. После закрачи напред-назад неспокойно и не 
спираше да се пита как ще се измъкне от къщата без Хю 
да усети отсъствието й. От прислужниците знаеше, че 
вечер бодърства до късно. Най-вероятно я дебнеше. 

И напълно основателно. 

Но какво щеше да промени още една нощ? Сърцето й 
щеше да бъде разбито независимо дали ще я прекара с 
Джарет, или не. 

Но тя копнееше да е отново с него. Потребността да го 
види я омаломощаваше като болест. 

От внезапното почукване на вратата тя подскочи. 
Преди да успее да се мушне в леглото влезе Сиси. 

— Още си облечена, виждам. - Анабел не успя да 
измисли каквото и да било. Не й хрумна оправдание 
защо вече не е по нощница. - Сигурно ще отскочиш до 
пивоварната, за да поработиш. Хю спомена, че първата 
вечер, след като се върнахме, си била там и добави, че 
ти е забранил да го правиш отново. 

— Да. Според него е опасно. 

— Ти обаче трябва да отидеш тази вечер - продължи 
снаха й, като внимателно изучаваше лицето й. - Щом 
негова светлост заминава утре, вероятно имаш много 



неща за довършване. - Тонът й се смекчи значително. - 
За разлика от брат ти разбирам, че понякога една жена 
има известни... потребности. Отиди в пивоварната. Няма 
да те виня. 

Анабел се вторачи в снаха си. Нима тази вечер Сиси бе 
особено недосетлива, или намекваше, че е наясно каква 
е истинската причина Анабел да иска да отиде в 
пивоварната? 

Внимателно подбра следващите си думи. 

— Хю не би одобрил... 

Сиси сви рамене. 

— Сестра си му. Какво очакваш? Това обаче не 
означава, че е неправилно да потърсиш нещо, което е 
важно за теб. - Погледна Анабел право в очите. - Ще се 
погрижа за Хю, ако ще отскочиш до пивоварната тази 
вечер. 

Душата на Анабел се изпълни с надежда. 

— Как? - попита тя все пак. 

Сиси се засмя. 

— Омъжена съм за него от тринайсет години. Наясно 
съм как да го разсея. - Върху лицето й се появи лукаво 
изражение. - Ще му обърна внимание, че негова 
светлост ще бъде зает със семейството си. 

Кръвта на Анабел закипя. 

Сиси й се усмихна мило. 

— Не се притеснявам за теб - подхвърли тя. - Ще 
постъпиш правилно, знам. 

— Едва ли е правилно да отида в пивоварната. 

— Понякога се налага да скочиш в дълбокото. А и 
имам доверие на лорд Джарет. Особено след разговора 
му с Хю тази вечер. 

— Какъв разговор? 

— Хю настоя да чуе дали намеренията му са почтени. 

Анабел простена. 

— И Джарет се е изсмял в лицето му, предполагам. 

— Не. 



— Просто е решил да отговори възпитано - 
предположи Анабел. 

— Няма нищо възпитано в начина, по който те следи с 
поглед - възрази Сиси. 

— Забрави ли за репутацията му? 

— Ни най-малко. Но и двете трябва да признаем: 
задържа се тук доста повече от необходимото. 

— Ако ми помагаш, защото таиш глупавата надежда, 
че ще се ожени за мен... 

— Помагам ти, скъпа, защото заслужаваш малко 
щастие, независимо в какъв вид ти се предлага. 

Сиси определено бе добронамерена. Правеше нещата 
по-лесни за Анабел. Но тя никога не би оставила 
Джорди. Тази вечер ще й бъде последната с лорд 
Джарет. 


ГЛАВА ДВАЙСЕТ И ВТОРА 

Джарет беше благодарен, задето Минерва и Гейб се 
оттеглиха, щом стъпиха в странноприемницата. Кръвта 
му кипеше при мисълта, че ще види Анабел. 

Преди това обаче имаше да свърши нещо важно. 
Въведе Пинтър в частния салон, който ханджията му 
предостави при пристигането. 

— Бренди? - попита той Пинтър, вече настанил се във 
фотьойл. 

— Да, благодаря. 

Джарет наля и подкани госта си: 

— Хайде, казвай какво научи. 

— Още не съм открил всички коняри, които са били в 
конюшнята, когато майка ти е поела към ловната хижа. 
- Пинтър отпи от питието. - Но реших, че е важно 
веднага да узнаеш какво научих по другия въпрос. 

— Естествено... 

Говореше за Дезмънд Плъмтри - братовчед им. 
Джарет също отпи. На връщане от пикника през онзи 



фатален уикенд му се стори, че зърва братовчед си в 
гората. Отхвърли тази възможност, защото Дезмънд не 
бе поканен. Предположи, че се е припознал и изхвърли 
тази мисъл от главата си. Ала по-късно разказа на 
Оливър хвърли съмнения върху всичко, което смятаха, 
че знаят за онази нощ. 

— Бил съм прав, нали? - попита той Пинтър. - 
Дезмънд е бил в имението, когато те са умрели. 

— Мога да докажа само присъствието му в околността. 
Отне ми време, но намерих бивш коняр от 
странноприемницата в близкия Търнхам, който се е 
погрижил за коня на господин Плъмтри. 

— Странно как го е запомнил след толкова години. 

— Не е странно. По стремето е имало кръв. 

Студени тръпки побиха Джарет. Пулсът му се учести и 
той седна. 

— Кръв? - повтори той глухо. - И не е споделил с 
никого? 

— Господин Плъмтри твърдял, че бил на лов. На мъжа 
обаче му направило впечатление, че има кръв и по 
подметките на ботушите. Човек с положението на 
господин Плъмтри би използвал прислужници да 
донесат убития дивеч. Все пак конярят не направил 
връзка между кръвта и трагедията, защото предишната 
вечер бил видял Дезмънд да пие в странноприемницата. 

— Но мама и татко може да не са починали през 
нощта. Възможно е да е станало по-рано, в късния 
следобед. 

— Точно така. Но повечето хора не го знаят, заради 
положените усилия от баба ти да потули истината. 

Джарет кимна разсеяно. Какво ли щеше да стане, ако 
баба му бе казала истината, а не се бе опитала да 
защити семейното име? Щяха ли да стигнат до дъното 
на нещата по-рано, или клюките по техен адрес щяха да 
бъдат още по-зловещи? 



Но какво по-лошо от това хората да смятат, че Оливър 
е убил родителите им? 

— Добре - подхвана Джарет, - да предположим, че 
Дезмънд е бил там и има нещо общо със смъртта им. 
Това е само хипотеза, естествено, защото каква причина 
би имал да ги убие? Нямаше да спечели нищо. 

— Нали баба ти заплаши да му остави „Пивоварна 
Плъмтри“? 

— Направи го, за да ни тормози нас, петимата. Ние 
ненавиждаме този братовчед и тя добре го знае. Освен 
това като убие родителите ни, Дезмънд нямаше да 
спечели пивоварната дори да беше наследник на баба. 

— Има и друг прочит на нещата. Защо братовчед ви да 
не е очаквал да наследи бизнеса след кончината на 
дядо ви, починал няколко години преди това? Едва ли е 
очаквал тя да ръководи бизнеса сама. 

— Вярно е... 

— Щом не е получил каквото е смятал, че му се полага, 
какво пречи да е замислил друг начин да се сдобие с 
него. Баба ти вече е била покрусена от смъртта на 
съпруга си. Смъртта на единственото й дете и зет й в 
комбинация с последвалия скандал положително ще я 
извадят от релси. Събитията едва ли са щели да я 
довършат физически, но защо да не я принудят да се 
откаже от пивоварната? - Пинтър си остави чашата, 
изправи се и започна да крачи напред-назад из 
помещението. - По онова време ти си бил твърде млад, 
за да поемеш ръководството, а младият маркиз е бил 
зает с управлението на имението. Щом баба ти не е била 
в състояние да движи нещата, логичният избраник е 
щял да бъде племенникът й. Вероятно се е виждал като 
неин наследник. 

— В такъв случай защо направо не е убил баба? Тя е 
била далеч по-лесна мишена. 

— Щом родителите ти са живи, майка ви се явява 
наследница. Тя е щяла да посочи кой да поеме бизнеса. 



А той едва ли е бил готов да убие и тримата. Щеше да е 
прекалено подозрително. 

Джарет допи питието си на екс. 

— Все пак е било малко вероятно да получи 
пивоварната. 

— Но не и невъзможно посочи Пинтър. - Няма начин, 
естествено, да докажем нищо от това без повече 
информация. Започна да изброява и да отмята на 
пръсти. - Защо е бил в района? Какво е гласяло 
завещанието на баба ви по онова време? Бихме могли да 
я попитаме... 

— Не искам да я замесваме. 

Пинтър го погледна учудено. 

— Защо не, милорд? 

Джарет остави чашата. 

— Първо: още е болна. Второ: обвиненията към 
племенника й са сериозни, а са базирани само на малко 
кръв, която конярят твърди, че е изчистил от стремето 
преди деветнайсет години, и на моя бегъл спомен, че 
съм зърнал Дезмънд на територията на имението. Пък и 
като цяло се съмнявам дали е способен да извърши 
хладнокръвно убийство. 

Същевременно Дезмънд беше подлец. От 
вероятността той да е убил родителите му кръвта на 
Джарет закипя. Ами ако злодеят през цялото време е 
бил сред тях? 

Не. Не разполагат с достатъчно доказателства. Поне 
не засега. 

— Има ли начин да се разбере какво гласи 
завещанието на баба, без тя да се усети? 

Пинтър се замисли, преди да отговори. 

— С позволение за достъп господин Бог има право да 
ви покаже всички варианти на завещанието й. Твоят 
приятел Мастърс, адвокатът, има право да те 
представлява и да ме посочи за свидетел. Ще обясни, че 
ти, братята и сестрите ти се интересувате дали 



ултиматумът на баба ви нарушава законните ви права. 
Нито на баба ви, нито на господин Бог ще им се стори 
подозрително. 

— Чудесна идея. Ще я обсъдя с Мастърс, щом се 
върнем в Лондон. 

— Междувременно ще продължа разследването. Като 
издиря конярите, ще разпитам дали някой друг е видял 
братовчед ви в имението през онзи ден. Ще подпитам и 
дали са дочули защо си е тръгнал от града. 

— Действай предпазливо - посъветва го Джарет. Не 
желая Дезмънд да се досети, че слухтим около него. Ако 
е виновен, не знам какво би предприел. 

Лицето на Пинтър посърна. 

— Това, милорд, ме подсеща за още нещо неприятно, 
свързано с братовчед ти. Не престава да разпитва 
наляво-надясно дали се справяш с управлението на 
„Пивоварна Плъмтри“. Дочул е за уговорката ти с 
госпожица Лейк и... разпространява какви ли не 
злостни клюки. 

— Ще убия този кучи син! - скочи Джарет. 

— Не те съветвам - подметна Пинтър суховато. - Ще 
ми е неприятно да те арестувам. 

Джарет положи усилие да усмири гнева си. 

— А какво ме съветваш? 

— Няма да ти хареса - изгледа го Пинтър 
съсредоточено. 

— Все пак кажи. 

— Ожени се за госпожица Лейк. 

Открай време противник на идеята за брак, Джарет 
изрече следващите думи напълно инстинктивно: 

— Откога работиш в комбина с баба? 

Пинтър се засмя. 

— Повярвай, видях що за темперамент има младата 
дама. Ако искаш обаче да сложиш край на слуховете за 
неудачите на „Пивоварна Плъмтри“ в момента, брак с 
госпожица Лейк ще те свърже с друга фамилия. 



производител на бира, и ще ти даде големи предимства 
на пазара. Ще бъде прието като умел бизнес ход, а не 
като резултат на неразумен залог. Така братовчед ти 
ще бъде злепоставен и ще погледнат на него като на 
глупак. 

— Звучи примамливо - изръмжа Джарет, - но едва ли 
си заслужава да се оженя заради това. 

Само дето Анабел със сияещите очи и усмивка на 
Венера щеше да е негова; Анабел, която го разсмиваше 
и го изпълваше със страст. Анабел, която щеше да 
разбие сърцето му, ако я допусне прекалено близо до 
себе си. 

Побиха го тръпки. 

Тайният полицейски агент от Боу Стрийт го 
наблюдаваше внимателно. 

— Единствено ти си наясно дали си заслужава да се 
ожениш за нея. 

— Та аз дори не съм сигурен дали ще приеме! Не 
помниш ли какво каза за брака? 

На устните на Пинтър се появи лека усмивка. 

— Беше доста категорична по време на играта ви на 
карти, но толкова ли не те бива да промениш решението 
й? 

Само ако завинаги се откаже от вредните си навици. 

Странно. Не му звучеше така неприемливо, както му 
се струваше преди седмица. 

— Ще обмисля съвета ти, Пинтър. Междувременно 
продължавай с разследването. Дискретно, естествено. - 
Отиде до вратата и я отвори. - Утре ще пътуваш с твоя 
екипаж, нали? 

— Да. Ще тръгна още рано сутринта. 

— Тогава ще взема брат ми и сестра ми в каретата на 
Оливър. Ще се видим сутринта. 

Тайният агент излезе, а Джарет започна да крачи 
напред-назад. Да се ожени за Анабел? Чуваше го за 
втори път тази вечер. Преди седмица би се изсмял на 



подобно хрумване. Най-малкото, защото ако се ожени, 
баба му ще излезе победител. Няма начин хем да се 
венчае, хем да зареже бизнеса с бира. Анабел ще 
настоява да й помага с пивоварната на брат й. 

Освен това приходите му от хазарта са твърде 
нестабилни, за да издържа с тях съпруга. В това 
отношение тя е права. Ако се ожени за нея, трябва да се 
примири, че ще ръководи „Пивоварна Плъмтри“ - а и 
„Лейк ейл“ - до края на живота си. 

Наля си още бренди и отпи. Толкова ужасно ли ще 
бъде? Тази седмица се сблъска с предизвикателства, 
пред каквито отдавна не се бе изправял. За негова 
изненада му хареса: гони цел, командва нещата, влага 
енергия в нещо повече от собствената си персона. 

Какво значение има, ако баба му спечели? Всъщност и 
двамата щяха да излязат победители. 

С изключение на факта, че в края на годината баба му 
отново ще поеме контрола над пивоварната. Той ще се 
озове в положението, което открай време се старае да 
избягва: да зависи от нея, да е принуден вечно да 
защитава всяко свое решение, да й се подчинява. 

Освен ако не докажеш, че си в състояние да 
ръководиш бизнеса самостоятелно. 

Идеята му се стори интересна. Предстои почти цяла 
година. Ако измъкне компанията от затрудненията й, 
ще разполага с предимство и дори ще има основание да 
претендира баба му да му отстъпи управлението 
завинаги. Тя вероятно ще се съгласи, особено ако 
дотогава се сдобие със съпруга. А ако съпругата му 
също произвежда бира, това ще е в негова полза. 

На устните му разцъфна бавна усмивка. От 
развълнувана превъзбуда нещо в гърдите му трепна. 
Допи брендито. 

Навярно ще възникнат известни затруднения да 
убеди Анабел. На два пъти тя заяви нежеланието си да 
се омъжва. Но няма да го откаже. Разполага с 



предстоящата нощ, за да я склони и възнамерява да й 
покаже колко добре всъщност би сработил планът му. 
Тя е практична жена; ще оцени предимствата от такъв 
съюз. Няма да се наложи да изговори куп емоционални 
глупости, в каквито и без това не вярва. Пък и тя едва 
ли очаква подобно нещо. Била е влюбена в онзи 
никаквец Рупърт, а нищо добро не е произтекло. Наясно 
е, че да се задомиш поради подобни несериозни 
причини, води само до нещастие. 

Не бе в състояние да чака повече и тръгна към „Лейк 
ейл“. Когато пристигна, за негова радост Анабел вече го 
чакаше. Стъкмяваше огъня в стаичката до офиса. 

— Джарет! - посрещна го тя с широка усмивка. - 
Опасявах се да не си променил решението си. 

— За нищо на света - отвърна той, съблече си палтото 
и го метна на близкия стол. - Наложи се да се 
консултирам по един въпрос с Пинтър. Отне ми повече 
от очакваното. 

Запита се дали да не повдигне въпроса за женитбата 
веднага, за да знае, че е приключил. Въздържа се обаче, 
защото щеше да е неловко след това, ако тя му откаже. 

А не желаеше да рискува. Не и след като цяла вечер 
изгаряше от желание отново да я люби. 

Приближи я и я взе в прегръдките си. 

— Нямаш представа колко ми липсваше - пророни той. 

— Защо да съм ти липсвала - попита тя кокетно. - 
Виждахме се всеки ден. 

— Знаеш какво имам предвид. - Наведе глава, за да я 
гризне по ухото. - Липсваше ми вкусът ти. - Извади 
няколко фуркети от косата й.- Допира на копринената 
ти коса. И това... 

Целуна я дълго и ненаситно, с цялата прикривана 
страст по време на многобройните им срещи и вечери. 
Не откъсваше устни от нейните, а тя се притискаше към 
него и потреперваше. 

Най-после отдели устни и прошепна дрезгаво: 



— Най-много ми липсваше да те държа в обятията си. 
- Трескаво започна да я разсъблича. - А аз липсвах ли 
ти? 

— Ни най-малко - отвърна тя. 

Той свъси вежди и тя се засмя. 

— Добре, де, малко... 

Вече дишаше учестено, защото бе останала по долна 
риза и щръкналите зърна на гърдите й ясно изпъкваха. 

— Повече от малко, бих казал, ако съдя по това, което 
виждам. Хайде, признай истината. - Плъзна ръка надолу 
и я постави между бедрата й. - Докосваше ли се, докато 
ме нямаше? Спомняше ли си какво правехме? 

— Джарет! - възкликна тя, но не успя да спре 
плъзналата по страните й руменина. - Никога не бих... 

— Никога ли? - прекъсна я той. 

Пръстите й разкопчаваха копчетата на жакета, на 
ризата му, после се спуснаха към панталона. 

— Е, може би един-два пъти... 

— Покажи ми как точно. 

— Какво?! - зяпна го тя. 

Той свали панталона и седна на леглото. 

— Покажи ми как се докосваше. Искам да видя. 

Сега вече лицето й пламна. 

— Това е... неприлично. 

— Аз съм неприличен мъж, скъпа, както ти 
нееднократно отбеляза. Според теб съм негодник, 
безотговорен нехранимайко, палавник... 

— Никога не съм те наричала палавник! - възрази тя. - 
Ти се определи така. 

Той грабна края на долната й риза и я изхлузи през 
главата й. Сега Анабел стоеше гола пред него. 

— Нека те погледам как се докосваш, за да има какво 
да си спомням по време на самотните ми нощи в 
Лондон... 

Тя пребледня и сърцето му подскочи. Вероятно не й бе 
така безразлично, че заминава, колкото си даваше вид. 



Може би няма да му откаже да се омъжи за него... 

— Нощите ти едва ли ще са толкова самотни - пророни 
тя. 

— Напротив. Привързах се към производителка на 
бира, с тяло на Венера и решителността на лъвица. 
Милваше ли се по гърдите, докато лежеше сама в 
спалнята си? 

Тя сведе свенливо очи и кимна. 

— Покажи ми. 

Тя вдигна ръце и обгърна с длани гърдите си. 

— А докосваше ли се и там, долу? 

Тук тя събра сили, погледна го лукаво и отвърна на 
въпроса му с въпрос: 

— А ти галеше ли си члена? 

— Боже, да! 

— Покажи ми... 

Той постави ръка върху члена си и започна да го 
разтърква. Съзнателно го правеше бавно, защото се 
опасяваше да не свърши, преди да проникне в нея. 

Господ да му е на помощ. Застанала гола пред него, с 
ръка между бедрата, тя олицетворяваше 
женствеността. Поруменяла, с леко разтворени устни, 
дишаше учестено. 

— Достатъчно! - отсече той. - Не издържам повече. 
Яхни ме! 

— Да те яхна? - попита неразбиращо Анабел. 

Привлече я към себе си, легна на леглото и разтвори 

коленете й, та да се подпрат от двете страни на 
бедрата му. 

— Сега бавно ме възседни - подсказа й той. 

— Имаш ли едно от онези неща, които поставяш... на 
члена си? 

— Презерватив ли? - Понечи да й обясни, че няма 
значение, защото ще се оженят, но се възпря, за да не я 
подплаши. Бръкна в джоба на панталоните на пода и 



извади единствения останал му презерватив. Подаде й 
го. - Ти го нахлузи. 

С колебливи движения тя започна да разтяга 
животинската кожа върху възбудения му до краен 
предел пенис. Джарет стисна зъби, за да не свърши в 
този миг. 

— Точно така, скъпа - насърчи я той. 

Преди да се усети, тя се надигна и постави интимните 
си части до главата на члена му. После бавно започна да 
се отпуска надолу. Той не откъсваше очи от гърдите й. 
Не устоя и постави ръце върху тях. 

Постепенно ритъмът им се учести и простенванията й 
му подсказваха, че е на път да стигне до оргазъм. Едва 
тогава той отпусна стиснатите си зъби и се отдаде на 
своето освобождение. Съвпадна с нейното. Усети как 
соковете й го заливат... Блаженството беше пълно. 
Именно в този момент си обеща да направи всичко по 
силите си, за да я задържи до себе си завинаги. 

Прегърна я силно, започна да покрива лицето й с 
целувки и прошепна: 

— Омъжи се за мен, Анабел. 

* * * 

Анабел се отдръпна и го погледна смаяно. Нима той 
току-що... Не, не. Беше й се счуло. Или просто бе 
подвластен на момента. Бог й е свидетел, че и двамата 
се бяха увлекли. Докато я наблюдаваше как се докосва, 
тя изпита неподозирана възбуда. 

— Е? - обади се отново Джарет. - Какво ще кажеш? 

Тя преглътна с усилие. 

— Аз... Не те чух... 

— Поисках да се омъжиш за мен. - Нежно отмести 
кичур коса от лицето й. - Да станеш моя съпруга. 

— Доколкото си спомням, само преди седмица не 
желаеше да се жениш. 



На устните му се появи усмивка. Целуна я страстно и 
сърцето й трепна. 

— Това беше преди да се привържа към теб. 

Това говореше за известни чувства, но все пак... 

— Привързах се и към това. 

Притисна слабини към нейните. 

Тя свъси вежди и леко се отдръпна. Не бе в състояние 
да мисли, когато той я докосва, а докато е гола в 
обятията му, той нямаше да престане. 

След малко, почувствала се по-овладяна, тя промълви: 

— Значи искаш да се ожениш за мен, защото ти 
харесва да ме любиш? 

— Защото харесвам теб! Имаш остър ум и енергичен 
темперамент. Предана си на семейството си. Подходящи 
сме един за Друг. 

— Подходящи един за друг ли? Ти си син на маркиз. Аз 
съм дъщеря на производител на бира. 

— Това не ме интересува. Нито пък теб. Признай. 

— Но за близките ти не е без значение. 

Едната му вежда се стрелна нагоре. 

— Напротив. От задоволство да ме види задомен за 
жена с добри връзки в бизнеса за производство на бира 
баба ще бъде готова да танцува по покривите на 
Лондон. Дори вероятно ще предложи ти да ръководиш 
пивоварната. 

— Дръж се сериозно, Джарет. 

— За жалост съм сериозен. - Изправи се, за да хвърли 
презерватива в огъня и си нахлузи гащите. - Баба иска 
точно това от мен. 

— И това те притеснява, нали? 

Той сви рамене. 

— Малко. Ще ми е неприятно баба да спечели. 

— Тогава защо... 

— Защото има няколко предимства, ако се оженим. 
Като начало така ще сложим край на всички клюки. 

Кръвта й застина. 



— Клюки ли? 

Той простена. 

— Вярно. Не ти казах за тях. - Очите му проблеснаха 
гневно. - Племенникът на баба, пълен негодник, е 
разбрал някак за залога ни. Тръби за него наляво- 
надясно и ни представя в най-неблагоприятна светлина. 
Няма да мине много време и ще се разчуе и в Бъртън. 

— Значи ми предлагаш брак, защото ме съжаляваш? 

— Не, по дяволите! Не затова... - Видимо раздразнен, 
той започна да крачи напред-назад. - Просто ти 
посочвам предимствата от такъв съюз. - Спря пред нея 
и взе ръцете й в своите. - Най-добре ще се справим с 
положението, като влезем в законна връзка. 

— Законна връзка - повтори тя приглушено. 

Смайващо бе как успява да представи брака като 

бизнес споразумение. 

— Ще е от полза и за „Лейк ейл“. Хората ще го 
приемат като семейно начинание и така ще придадем 
повече тежест на нашите планове. Капитаните от 
Източно индийската компания ще бъдат сигурни, че ще 
изпълня поетите ангажименти. 

Всяка негова дума отговаряше на истината, но се 
забиваше като пирон в сърцето й. 

— Както Пинтър отбеляза... 

Тя си издърпа ръцете. 

— Предлагаш ми брак, защото господин Пинтър го е 
подсказал?! 

— Не! Тоест - да... Май не се изразих правилно, а? 

— Ще обобщя така: през живота си не съм чувала по- 
хладнокръвно предложение за брак. Навремето месарят 
поне се престори, че има някакви чувства към мен. 

— Не съм безразличен към теб. - Разтърка чело. В 
момента олицетворяваше напълно объркан мъж. - 
Просто си представях... Имах предвид... Ти си практична 
жена и смятах, че като чуеш преимуществата... 



— Забрави за преимуществата. Искам да знам защо ти 
имаш желание да се ожениш за мен. Ти, мъжът Джарет, 
а не ти, временният ръководител на „Пивоварна 
Плъмтри“. 

— Няма да е временно - поправи я той. - 
Възнамерявам да управлявам пивоварната за 
постоянно. Ще зарежа хазарта. - Изгледа я войнствено. 

- Досега това беше възражението ти да се омъжиш за 
мен, нали? Е, зарязвам картите. Няма защо да се 
притесняваш повече. 

Признанието му я потресе. Ще се откаже от хазарта? 
За да се ожени за нея? Невероятно. Това почти я 
изпълни с надежда. 

— Джарет - подхвана тя нежно, - страшно ще се 
радвам да продължиш да ръководиш вашата семейна 
пивоварна, но искам да знам - необходимо ми е да знам 

- какво изпитваш към мен. Защо според теб трябва да 
сме заедно до края на дните си? 

От предпазливия му поглед сърцето й се сви. Защо 
той не дава нищо от себе си? Защо му е толкова трудно? 

— Вече ти казах какво чувствам към теб - изръмжа 
той. - Харесвам те. Допада ми да те любя. Не 
предпочиташ ли да имаш до себе си мъж, който е 
откровен с теб? Все пак от теб се е възползвал мъж, 
като е твърдял, че те обича, а е отишъл да воюва, без да 
го е грижа колко ще страдаш. 

Тя прехапа устни, за да не покаже колко я нараниха 
думите 

му. 

На лицето му се изписа отчаяние. 

— Обещавам да съм ти съпруг във всяко отношение. 
Ще те издържам и ще правя каквото мога, за да 
помогна на близките ти. Обещах да се откажа от 
хазарта. Ако всичко това не ти е достатъчно, не знам 
какво друго да ти предложа. 

Например, предложи ми сърцето си. 



Ала той очевидно не бе способен на това. 

Определено й беше тежко. Вероятно щеше да се 
примири, ако тя не бе загубила напълно сърцето си по 
него. Обичаше го; несравнимо по-силно и дълбоко, 
отколкото бе обичала Рупърт. 

Одобряваше как води преговорите с брат й. Оставяше 
Хю да мисли, че той контролира нещата, докато 
всъщност Джарет дърпа конците. Харесваше й пълното 
му неумение да пее. Приятно й бе, задето се тревожи за 
нея. 

Но щеше да е самоубийство да се омъжи за него, без 
той да й предложи сърцето си. Особено след като се 
налагаше да се раздели с единствения друг човек, на 
когото бе дала сърцето си - Джорди. 

— Прав си - обади се тя. - Предпочитам твоята 
откровеност пред кухите любовни думи на Рупърт. 
Затова също ще бъда откровена с теб. - Пое си дълбоко 
въздух. - Има още един факт за осмисляне, преди да 
предприемем сливането, което предлагаш. - Насили се 
да запази спокойствие. - Нещо, което ще те накара да се 
замислиш, преди да се ожениш за мен. 

Той присви очи. 

— И то е? 

Не й бе лесно да го произнесе. Стегна се обаче, 
изправи рамене, погледна го право в очите и обяви: 

— Имам син. 


ГЛАВА ДВАЙСЕТ И ТРЕТА 

Джарет я зяпна. Какви, за бога, ги приказва тя? 

Имам син. 

Незнайно откъде изплуваха думите й, когато се 
любиха за пръв път. 

Близо тринайсет години откакто легнах с мъж. Близо 
тринайсет години... 

Истината му подейства като удар в гърдите. 



— Джордж е твой син? 

Тя преглътна и кимна. 

— Затова никога не си се омъжила. 

-Да. 

— И затова толкова настояваше да вземаме предпазни 
мерки. - Всичко започваше да си идва на мястото. - 
Затова брат ти изпитва вина. Смята, че не те е опазил от 
Рупърт. А ти изпитваш вина, задето той се чувства 
виновен. И затова се държиш към Джордж като майка, 
както не прави дори... госпожа Лейк. 

— Точно така - прошепна тя. 

Джарет остана потресен, че тя успя да опази такава 
грандиозна тайна от него. 

— И кога възнамеряваше да ми кажеш? 

— Ами не знам... Според теб защо трябваше да ти го 
съобщя? Ти даде да се разбере, че не се интересуваш от 
брак и възнамеряваш да се занимаваш с хазарт, докато 
попаднеш в гроба. - Тя се отдръпна. Очите й 
проблясваха гневно. - Пък и се похвали, че си точно 
такъв нехранимайко, за какъвто те обявявам. 

— Не съм се хвалил... 

— А, сетих се. Най-добре щеше да е да ти го призная, 
когато предложи да ме отведеш в Лондон като твоя 
любовница, когато... 

— Достатъчно! - прекъсна я той видимо отрезвял. - 
Разбрах те! 

Гневът й бързо премина в мъка. 

Съвестта го загложди. И още нещо: изпита силно 
желание да я предпази от всякаква угроза. Това пък 
какво значеше? 

Сега върху лицето й се изписа тревожно изражение. 

— Цял живот съм пазила Джорди да не го наричат 
копеле, а майка му лека жена зад гърба й. - Очите й се 
насълзиха. - Бях свидетел как нарича друга жена 
„мамо“ и всеки път сърцето ми се късаше. Не 
възнамерявах да застраша бъдещето му, като издам 



тайната пред мъж, който не споделя нищо с мен за своя 
живот. 

Сега вече сълзите се лееха по лицето й. 

— Недей да плачеш, скъпа - промълви Джарет и я взе 
в обятията си. 

Отприщи този поток и сега не знаеше как да го спре. 

Нищо чудно, че винаги беше нащрек, станеше ли 
въпрос за Джордж. И нищо чудно, че госпожа Лейк 
приемаше охотно нейните решения относно момчето. 
Сега вече всичко бе съвсем логично. 

Но защо той не го прозря по-рано? Защото тя бе 
разполагала с дванайсет години, за да се научи как да 
се прикрива. И защото той бе прекалено зает да я желае 
похотливо, а не да види в нейно лице майката с разбито 
сърце. 

Изчака хлипанията й да поутихнат, преди да се реши 
да попита: 

— Джордж знае ли? 

Тя поклати глава. 

— Не знам... как да му го кажа. Страх ме е да не ме 
намрази. Не съм наясно дали ще разбере. - Вдигна 
насълзеното си лице към Джарет. - Не бих издържала, 
ако ме изключи от живота си. По-скоро ще умра. 

Болката й наистина бе огромна. Изискваше от него да 
прояви загриженост. Не желаеше да се обвързва, а не 
можеше да устои. Тя тъгуваше, а той страдаше да я 
гледа такава. 

— Как би могъл да те намрази? - попита той, като 
същевременно изпита известна завист към момчето, за 
което две жени бяха готови да се грижат майчински. - 
Посветила си целия си живот на него. Той трябва да 
проумее колко възхитително е това. 

— Дано си прав. - Всяка нейна дума издаваше колко е 
съсипана, а той мечтаеше да има сили да я утеши. - 
Съвсем скоро ще се наложи да му съобщя истината. 
Колкото повече отлагам, толкова по-лошо става. 



Не знаеше какво да й отговори. Как щеше да постъпи, 
ако майка му бе дошла и обявила, че целият му живот е 
бил лъжа? Щеше ли да го понесе, без да изпита гняв 
към нея? 

Анабел се отдръпна и изправи рамене. 

— Сега поне разбираш защо е невъзможно да се 
омъжа за теб. 

От думата „невъзможно“ сърцето му се сви. 

— Не виждам какво общо има едното с другото. 

— Ако се омъжа за теб, трябва или да призная Джорди 
за мое дете и да го клеймосам като копеле, като го 
изложа на безкрайни клюки, или да го оставя при Сиси и 
Хю. Невъзможен избор. 

На него му се искаше тя да престане да употребява 
тази дума. 

— Не е толкова невъзможно, колкото си го 
представяш - възрази той. - Той ще бъде част от 
семейство Шарп, а ние сме привикнали да сме 
забъркани в скандали. Още един няма да ни направи 
впечатление. Ще го предпазваме според силите си. 

— О, баба ти ще бъде очарована да приеме новата ти 
съпруга, дъщеря на биропроизводител, и нейния 
незаконен син. 

— Баба ми е дъщеря на ханджия, скъпа. Ако аз съм 
готов да приема сина ти, и тя ще трябва да го направи. 
Иначе да върви по дяволите. 

— Не бива да я пращаш по дяволите. Ще ти отнеме 
пивоварната. 

— С баба се споразумяхме. Тя няма да наруши 
дадената дума. Дори да го направи, няма да допусна ти 
и Джордж да умрете от глад. Не се притеснявай. 

— Притеснявам се да не го нараня. Ще го откъсна от 
познатия му живот. А не съм в състояние и да го оставя. 
Изключено е. 

— Не бих поискал подобно нещо от теб. - Постави 
длани върху насълзените й страни. - Не е ли най-добре 



да оставиш решението на него? Кажи му истината и виж 
какво ще предпочете: да се примири със скандала, 
задето ще живее с жената, която го е родила, или да 
остане тук, докато стане достатъчно голям, за да го е 
грижа. 

— Ако избере второто, аз не мога да се махна оттук. 
Няма да се махна. 

— А аз не мога да загърбя Лондон. Не и докато 
ръководя „Пивоварна Плъмтри“. 

— Видя ли? Затова казвам: невъзможно е. 

— Стига си го повтаряла! Наистина ли смяташ, че ще 
поиска да се откажеш от живота си заради него? Да 
зарежеш надеждата да имаш съпруг, свой дом, други 
деца... 

Тя го погледна с ококорени очи. 

— Ти... Ти искаш деца? 

Не беше очаквал, че ще го изтърси така ненадейно. 
Устоите му се разклащаха след всяка нейна дума. Ако 
Джордж дойде да живее при него, ще има син, за когото 
да се грижи. Ще носи отговорност за двама души, а 
досега се грижеше само за себе си. Ами ако разочарова 
и двамата? Ако, недай си боже, „Пивоварна Плъмтри“ 
пропадне? 

— Искаш ли? - настоя да узнае тя. 

— Сигурен съм, че един ден... ще искам деца. 

Върху лицето й се изписа съжаление. 

— Джарет, признай, не си представяше това, когато 
ми предложи брак. Разбирам те. Наистина. Никой мъж 
не би взел съпруга с отраснал син, без да премисли. 
Особено ако до съвсем скоро въобще е отхвърлял 
идеята за женитба. 

Джарет се ядоса, задето тя напипа така точно 
проблема. 

— Престани да тикаш думи в устата ми! Разполагала 
си с дванайсет години, за да свикнеш с присъствието на 
Джордж. На мен не ми даваш и пет минути. Това не 



означава, че няма да се справя. Или, че не желая да се 
справя. 

— Хайде, Джарет... - подхвана тя успокоително. 

— Знаеш ли какъв ти е проблемът? Страх те е да 
поемеш риск! Винаги предпочиташ безопасния подход. 
Прие залога само защото бе сигурна в победата. Ако се 
опасяваше, че ще загубиш, щеше да се отметнеш. 

— Не е вярно! 

— Не е ли? Не аз избягвам да кажа на сина си 
истината от страх да не се промени всичко. Защото 
тогава ще трябва да живееш за себе си, а не за всички 
около теб. По-скоро би прегърнала дявола, отколкото да 
рискуваш да се довериш... 

— ... на дявола, когото не познавам? Прав си. Ти си 
дявол, когото не познавам. Ако някога ми кажеш нещо 
за себе си, бих се решила. Но ти не ми предлагаш 
подобно нещо. Изброи куп практични причини, поради 
които да се оженим, но не ми разкри сърцето си. 

Боже, наистина го грози опасност, ако започне да 
говори за чувства и емоции. 

— Нямам сърце! - отсече той. - Не си ли го схванала 
досега? 

— По-скоро не желаеш да имаш! Така е най-лесно то 
да не бъде разбито. - Пристъпи към него и постави длан 
върху гърдите му. - Но не го вярвам. Изключено е да 
съм се влюбила в мъж без сърце. 

Той застина. Влюбила се е? Не, не е възможно. 
Любовта е капанът, който проваля мъжа. 

— Не говори така. - Усетил обземащата го паника, той 
отмести ръката й. - Желая те в леглото си. Искам да се 
оженя за теб. Искрено вярвам, че ще имаме добър брак 
и ще преодолеем всякакви трудности, свързани с 
Джордж. Но не искай повече. Не съм в състояние да ти 
го дам. 

Появилата се болка в изражението й обзе и него. По 
дяволите, той не искаше да е така! Не искаше да го е 



грижа толкова силно и дълбоко за когото и да било! 

— Кой се страхува да рискува сега? - попита тя тихо. - 
Очаквам от комарджия да държи картите близо до 
гърдите си, за да не ги видят другите, но рано или 
късно той трябва да ги постави на масата, Джарет. 
Човек рискува да загуби дори в живота. Аз съм склонна 
да рискувам много, дори евентуално Джорди, ако 
сърцето ти ми принадлежи. За нищо по-малко няма да 
се съглася. Не бива да го правиш и ти. 

Той започна да си събира дрехите. 

— Права си. Невъзможно е да се получи между нас 
двамата. 

Настъпи дълга тишина. Част от него искаше тя да 
възрази, да заяви, че е променила решението си: не, не 
е невъзможно, ще се омъжи за него и ще споделя 
леглото му, дори сърцето му да не й принадлежи. 

Друга част от него обаче съзнаваше, че тя няма да го 
направи. Защото Анабел беше такава: реши ли нещо, не 
се отмята. Именно това обичаше в нея. Харесваше у нея, 
поправи се той. 

Боже, заразяваше го с приказките си за любов и 
сърца. Не бива да го допуска. 

Облякоха се мълчаливо. Той беше готов пръв и й 
помогна с корсета и роклята, макар да го измъчваше да 
е толкова близо до нея, а същевременно - така далеч. С 
тъга си мислеше как за последен път вдишва сладкия й 
аромат с дъх на мед и докосва копринената й коса. Няма 
да е повече с нея насаме. 

Мина му през ум да я целуне, да се опита да я 
съблазни и увещае да се омъжи за него. Но как да го 
направи, когато тя се бе влюбила в него? Как да я 
обладава, когато му е дала нещо толкова скъпоценно за 
нея? 

Свърши със закопчаването и бързо се отдръпна. 

В този миг го осени тревожна мисъл. Бързо отиде до 
бюрото и написа няколко адреса. Тя подреждаше косите 



си, които той обичаше толкова много; харесваше 
толкова много. 

— Ако клюките стигнат дотук, ако промениш 
решението си и приемеш да се омъжиш за мен, ще ме 
намериш на някое от тези места. Първото е ергенската 
ми квартира, второто - градската къща на баба, а 
накрая е Халстед Хол. В момента обаче в имението няма 
никой. 

Пъхна листа в ръката й. 

— Благодаря - погледна го тя с непроницаемо 
изражение. 

— Ще бъдеш ли тук, в пивоварната, утре? 

— Излишно е. 

— Тогава значи сега се сбогуваме. 

— Предполагам. 

Искаше да я целуне, да я държи в обятията си. Не го 
направи обаче. Обърна се и тръгна към вратата. 

— Джарет? - чу той гласът й. 

В гърдите му се надигна надежда. 

-Да? 

— Благодаря. 

— За какво? 

— Задето дойде и помогна на брат ми. Задето направи 
живота ми по-хубав, макар и за кратко. Задето ми 
напомни колко е прекрасно да си жена. 

— Няма защо - отвърна той с буца в гърлото. 

Тръгна към странноприемницата, но през цялото 

време се питаше дали не прави огромна грешка. Нима 
тя бе права в оценката си за него? Наистина ли е 
страхливец? Би ли дръзнал да й даде каквото иска тя и 
да рискува да изпита болката, която би последвала? 

Не. Сигурен е. Постъпва правилно. Щом го боли 
толкова много след като се разделя с жена, която е била 
само негова любовница, колко ли ще го боли, ако й даде 
сърцето си и някой му я отнеме? 



Според нея той се страхува да поеме риск. Не знае 
обаче известното на всеки комарджия: някои рискове са 
прекалено големи, за да се предприемат. Сегашният е 
такъв. 


ГЛАВА ДВАЙСЕТ И ЧЕТВЪРТА 

През следващите няколко дни Анабел не беше на себе 
си. Ежечасно си преповтаряше разговора им и се 
убеждаваше, че постъпи правилно. Вечер обаче 
променяше мнението си и се питаше защо не прие 
предложението за брак. 

Има ли значение, че не я обича? Нали й предложи, за 
да я спаси? Все пак това говори за някакво отношение. 

Ала на зазоряване отново се връщаше на 
първоначалното си мнение. Нищо не й гарантира, че той 
ще се откаже от хазарта. Няма ли да съжалява, че се е 
сдобил със съпруга за цяла вечност? А и дали 
семейството му ще приеме Джорди, както той твърди? 

Въздъхна. 

Джарет бе прав по отношение на едно: беше 
наложително да съобщи истината на Джорди. Тя се 
държи като страхливка. Колкото повече го отлага, 
толкова по-лошо ще става. Постоянно обаче намираше 
причини: да изчака да свърши трудната му седмица в 
местното училище; да отмине Великден; да приключи 
ваканцията му... 

Отлагаше. Беше пределно наясно с това. 

Особено след като нямаше причина да не му каже 
тези дни. Всичко течеше по мед и масло. Хю я изненада, 
като пое ръководството на „Лейк ейл“ - напълно се 
преобрази. Надеждата, вдъхната им от Джарет, че ще 
склони капитаните да вземат тяхната бира, повдигна 
самочувствието на Хю. Всеки ден ходеше в пивоварната, 
готов да действа. 



Затова се изненада, когато надникна в кабинета му 
седмица след заминаването на Джарет и зърна брат си 
седнал зад писалището, с чаша уиски в ръка. 

Кръвта във вените й замръзна, но бързо установи, че 
той всъщност не пие, а само се взира в питието. Явно 
усети присъствието й, защото заговори, без да я 
поглежда: 

— Влез, Ани. Точно щях да пратя да те извикат. 

Хладнокръвният му тон я изплаши. 

— Какво има? 

— Чух интересна клюка от Алсоп. В Лондон обсъждат 
неприличен облог, който сестра ми е сключила с лорд. - 
Вдигна поглед и видя пребледнялото й лице. - Истина е, 
нали? 

Тя вирна брадичка. 

— Заложих пръстена на мама в замяна на помощта му 
за „Лейк ейл“. 

— Аз чух друго. 

— Знам, но... 

— И нито за секунда не вярвам, че лорд Джарет Шарп 
ще приеме пръстен за залог! Би склонил обаче да те 
вкара в леглото си, какъвто е бил залогът. 

— Няма значение какъв е бил залогът - възрази тя, 
макар и силно поруменяла. - Аз спечелих! 

— Значи не отричаш? 

— Хю, моля те... 

— Не съм изненадан лорд Джарет да предложи 
подобен залог, но съм смаян, че ти си приела. 

— Съжалявам, ако съм ви посрамила... 

— Не говоря за това, по дяволите. - За нейно огромно 
облекчение той остави чашата. - Така отчаяно искаш да 
спасиш „Лейк ейл“, че си била готова... Щяла си да се 
съгласиш... - Той покри лицето си с длани. - Боже, не е 
за вярване, че съм те докарал до там! 

Тя пристъпи напред със свито сърце и постави ръка 
на рамото му. 



— Нямаше да поиска да изпълня залога. Той е добър 
човек. 

Брат й вдигна глава. 

— Добър човек не се възползва от отчаяна жена. 
Добър човек не допуска жена да рискува репутацията 
си. Благодарение на него ще си спечелиш име на лека 
жена сред клюкарите в града. Ще отида в Лондон и ще 
го извикам на дуел, по дяволите! 

— Нямаш право - отвърна тя решително. 

— Заслужава го! 

— Не е така! - Поколеба се, но щом той говори за 
глупави постъпки като дуел, най-добре е да каже 
истината. - Щом чу за клюките, той предложи да се 
ожени за мен. Отказах. 

Хю я зяпна и бавно стана. 

— Защо, за бога? 

— Знаеш защо: заради Джорди. 

— Казала си му за Джорди?! 

— Налагаше се. Той ми направи предложение и беше 
редно да знае. 

— Никога не го сподели с другите, които ти 
предлагаха брак. 

— Не държах на тях. 

— Но държиш на лорд Джарет, така ли? 

Тя се поколеба, но кимна. 

— Не се ли притесняваш да не издаде тайната? 

— Не. Той е много дискретен. 

— Видя се колко е дискретен. Похвалил се е пред 
половината Лондон за залога. 

— Не той е разпространил клюката. Наистина не е 
такъв. 

— Нима? - Хю придоби гневно изражение. - Тогава 
защо му отказа? Сигурно защото не е реагирал 
подобаващо на откровението ти. 

— Напротив. Прояви огромно разбиране. 

Хю премигна. 



— Сега вече се обърках. - Прокара пръсти през косата 
си. - Ако не се е отдръпнал, защото Джорди е твой син, 
защо не прие предложението му? 

— Няма да принудя Джорди да напусне единствения 
дом, който познава. Същевременно не бих го оставила 
тук, за да живея в Лондон с лорд Джарет. Това са 
простичките факти. 

— Защо не позволиш на Джорди да направи избора? 

Тя изсумтя. 

— Боже, и ти говориш като лорд Джарет. Как да 
оставя момче на неговата възраст да взема решение? 
Той няма представа колко жестоки са хората. Ако му 
разкрия истината, а трябва, за да го взема в Лондон, ще 
плъзнат още по-злостни клюки. Ще посрамят всички, не 
само Джорди. А ако предпочете да остане тук без мен... 

Тя млъкна и изхлипа. 

— О, скъпа. - Хю я прегърна. - Един ден трябва да 
кажеш истината на момчето. 

— Знам. И ще го направя... 

Той измъкна кърпичка от джоба и й я подаде. 

— Защо ли не пребих Рупърт, задето ти направи дете, 
за което не е възнамерявал да се грижи. Като 
невестулка... 

— Всичко това е минало. - Пое кърпичката и си 
изчисти носа. 

— Аз направих грешка, а като обиждаш Рупърт няма 
да промениш нищо. 

— Единствената ти грешка е, че си се доверила на 
млад мъж, достатъчно глупав да не оцени колко си 
скъпоценна. - Протегна ръка и избърса сълза от бузата 
й. - Това ме притеснява, Ани. Опасявам се да не си 
попаднала на втори като него. Да се тревожа ли дали 
лорд Джарет също... не ти е направил дете? 

— Изключено. 

Нали Джарет взе предпазни мерки? 

— Не бих те съдил, повярвай, но ако... 



— Между лорд Джарет и мен нямаше нищо, освен онзи 
глупав залог! - Прекъсна го тя напористо. Вече нямаше. 
- Пък и аз спечелих! 

— Но клюките остават. Ще ми бъде неприятно 
приятели и съседи да злословят по твой адрес. 

Тя преглътна. 

— Искаш ли да приема предложението му? Остави ми 
адреси да му пиша, ако размисля. Не ми се ще да 
създавам повече неудобства на теб и на Сиси. 

— О, скъпа, на мен това не ми влияние. Нито на Сиси. 
Винаги си била радост за нас. Освен това тегобата от 
клюките пада върху теб. Де да можех да ти го спестя. 

Тя се отдръпна леко и се насили да се усмихне. 

— Ще отшумят с времето. - Погледна към чашата с 
уиски. - Нали няма да го пиеш? 

— След всички саможертви, които ти направи? Не, 
няма. Приключих с пиенето. 

— Слава богу. 

От срещата й с лорд Джарет произтече поне едно 
хубаво нещо. И донякъде намаляваше болката в 
разбитото й сърце. 

* * * 

Джордж стоеше потресен в коридора и не вярваше на 
ушите си. Той е копеле. Леля Анабел е негова майка. 
Негова майка! А истинският му баща е загинал на 
бойното поле. Значи няма баща, защото човека, когото 
смята за такъв, всъщност е негов вуйчо. 

Боже! Как е възможно? Майка му се отнася с него 
както към всичките си деца. Нима не би дала, макар и 
най-малък знак, ако не е неин син? Определено няма да 
го лъже... 

Всички го лъжат! Напиращите сълзи бяха на път да го 
задавят. Защо са постъпили така? Бяха скрили факта, 
че е... копеле. 



Копеле. Грозната дума се въртеше в главата му и 
направо му прилошаваше. Със залитащи стъпки се качи 
по стълбите и бързо се вмъкна в стаята си - там ще 
бъде сам и ще си помисли. Копеле. Като децата, за 
които хората шепнат. Като Тоби Моиер. Майката на Тоби 
никога не се бе омъжила. Също като леля Анабел. 

Не, не леля Анабел. Тя му е майка. Сви се на кълбо 
върху леглото. Тя е неговата майка. А не го обявява за 
свой син, за да не посрами всички. Защото самото му 
съществувание е позор. Боже, чувстваше се ужасно. 

Изтича в банята и повърна. После се свлече на пода и 
придърпа колене към гърдите си. Сърцето му се 
свиваше. Всички са лъжци. Грижат се единствено никой 
да не разбере истината; дори той. 

Изведнъж му хрумна една мисъл. Дали баба му и дядо 
му знаят? Не, чакай. Те дори не са му истински баба и 
дядо. 

Очите му се насълзиха. Няма баби и дядовци, защото 
всички са мъртви. Годеникът на леля Анабел - на майка 
му - е сирак. А брат му и сестрите му не са му брат и 
сестри; те са му братовчеди. Значи е без баща, без баби 
и дядовци, без брат и без сестри. Има майка, която го е 
лъгала и не го бе признала за свой син. 

Защото е копеле. 

Той няма вина за това! Виновен е ужасният Рупърт. 
Джордж не се интересуваше дали мъжът е негов баща и 
герой от войната. Беше направил дете на леля Анабел - 
на майка му, - а не биваше! Баща му каза така. Не. Не 
баща му. Той нямаше баща. 

Отпусна глава на коленете си и се опита да спре 
сълзите. Иска всичко да се върне както е било; когато 
не знаеше. И имаше баща, майка, баба, дядо, сестри, 
брат... 

Вдигна глава. Защо пак да не е така? Никой не знае 
какво е чул. Ако той и леля Анабел не подхванат темата, 
всичко ще бъде както преди. Вирна брадичка. Не иска 



друга майка. Желаеше всичко да остане постарому. И 
беше осъществимо, ако го избере. Истината е известна 
на съвсем малко хора. 

И на лорд Джарет. 

Свъси вежди. Лорд Джарет, който предложил 
неприличен залог на леля Анабел и споделил с всички 
за стореното. Лорд Джарет, който заяви почтени 
намерения спрямо леля Анабел, а всъщност не е било 
така. Леля Анабел каза на Джордж, че негова светлост 
не желае да се жени. 

Но понякога и тя лъже. Заяви, че негова светлост й 
предложил брак. Истината ли говореше? 

Та нали тя каза на татко, че между нея и лорд Джарет 
няма нищо, освен залога, а то е лъжа! Лорд Джарет я 
целуна. А когато се върнаха от Давентри след дъжда 
изглеждаха гузни. Споглеждаха се, както майка му и 
баща му се споглеждат понякога. 

Боже, ами ако лорд Джарет наистина е направил бебе 
на леля Анабел? Джордж не бе сигурен как точно става, 
но имаше нещо общо с целувките и лягането в едно 
легло. 

Ако тя носи ново бебе, цялото семейство ще бъде 
опозорено. И то само защото леля Анабел не се омъжва 
заради него. Ако лорд Джарет оповести на всички, че 
Джордж е копеле, цялото семейство ще бъде опозорено. 
Този път - заради него! 

Ако се стигне дотам, ще обвинят него и всички ще 
разберат, че е копеле. 

Не, това не бива да се случва. 

Има само един начин да се предотврати. Трябва да 
накара някак лорд Джарет да се ожени за леля Анабел и 
да я отведе. Тогава всичко ще се върне постарому. 

Само дето леля Анабел няма да е наоколо и да се 
грижи за него. Няма да му носи горещ шоколад в 
детската стая, когато никой не я вижда. Няма да му пее. 



когато се събуди от кошмар. Няма да го води на пазара 
да разглеждат конете за продан... 

Хрумна му, че вероятно прави всички тези неща, 
защото е негова майка. 

Не бива да е! Няма да й позволи! Ще накара лорд 
Джарет да я вземе. Той и без това трябва да го направи 
заради клюките. Нали така каза баща му? Джордж ще 
накара негова светлост да се върне, за да се ожени за 
нея, независимо дали тя иска, или не. 

Но как? 

Не е достатъчно да пише на лорда. Той може да не 
обърне внимание на писмото. Не. Джордж трябва да 
отиде лично. 

Стомахът му се сви. Да отиде в Лондон? Сам? Дори да 
го направи, родителите му ще го убият. Пак свъси 
вежди. Те не са негови истински родители. Той няма 
родители. Само майка, която го бе злепоставила. 

Престани. Знаеш колко ще се притесняват, нашепваше 
съвестта му. 

И какво от това? Заслужават да страдат. Не той ръси 
наляво-надясно лъжи. 

Ами ако - въобще не се трогнат? Премигна, за да 
прогони сълзите. Той е копеле; позор. Но ако се захване 
и оправи нещата, всичко ще бъде наред. 

Представи си как пристига при лорд Джарет. Негова 
светлост се вслушва в думите му, грабва леля Анабел и 
двамата се венчават. Джордж ще бъде героят, уредил 
всичко. Тогава всички ще забравят, че е копеле. И 
нещата отново ще са такива, каквито бяха. Това е най- 
важното. 

Как ще стигне до Лондон? Първия път той, майка му и 
леля Анабел пътуваха с пощенския дилижанс. Тръгва в 
полунощ от странноприемницата и няма да му е трудно 
да се измъкне от къщата. Ще разберат за отсъствието 
му едва на сутринта. Вече в Лондон ще наеме карета, за 



да отиде до пивоварната, за да говори с негова 
светлост. 

Сега остава да измисли как да се качи на дилижанса. 
Ще разполага с достатъчно пари, ако смята и 
получените от дядо и баба за Коледа. 

Но кочияшът може и да не вземе момче, пътуващо 
само. Ще му зададе куп въпроси. 

Джордж седна на леглото, за да помисли. Защо да не 
накара някой от прислужниците да го качи, като обясни, 
че семейството му го чака в Лондон? Не, нищо няма да 
излезе. Някой ще го издаде. Как да стигне до 
столицата? 

Скочи от леглото. Тоби Моиер! Той е на седемнайсет. 
Дали кочияшът ще се вслуша в неговите думи? Откакто 
се прибра с каретата на маркиза, Тоби и приятелите му 
се държат по-мило с него. Не приятелски, но не са 
толкова злобни, колкото преди. 

Освен това Джордж има нещо, което Тоби желае - 
часовникът, подарък от баща му. Джордж отвори 
чекмеджето. Истински златен часовник с надпис: „На 
Джордж Лейк, за дванайсетия му рожден ден, 9 януари 
1825 година“. Първият му часовник. Буца заседна в 
гърлото му. Наистина ли е готов да се раздели с него? 

Налага се. Всичките му пари едва ли ще стигнат и за 
Лондон, и за пътуването. Освен това не притежава нищо 
друго, което Тоби да желае. 

Със свито сърце пъхна часовника в джоба. Ще помоли 
Тоби да му помогне и ще се уговорят къде да се 
срещнат преди полунощ. След като всички заспят, той 
ще се измъкне и ще замине за Лондон. А приключи ли 
всичко, нещата отново ще се подредят. 

ГЛАВА ДВАЙСЕТ И ПЕТА 

Анабел спря пред вратата на Джорди. Той не слезе на 
закуска и тя силно се притесни. Снощи, по време на 



вечеря, се държа странно и не пророни дума. Изпадаше 
в подобно настроение понякога, но този път бе по- 
различно; сякаш е гневен и едва го потискаше. 

Обикновено Джорди не постъпваше така. Беше ли 
ядосан, всички го разбираха. 

Вероятно порастваше, учеше се да контролира 
чувствата си, но това само засилваше необходимостта 
да му каже истината. Крайно време беше. 

Ако узнае за клюките по адрес на нея и лорд Джарет, 
ще бъде бесен и на двамата. Преди да се стигне дотам 
тя искаше той да е наясно защо лорд Джарет оставя 
така да я злепоставят и защо тя не възнамерява да се 
омъжи за негова светлост. 

Отне й цяла нощ да събере смелост. 

Почука на вратата. Никой не отговори. Тя се 
разтревожи. Натисна дръжката, но беше заключено. Не 
му позволяваха да се заключва. 

— Джорди, отключи веднага! - нареди тя. 

Отговор не последва. 

Повтори молбата си, а после хукна надолу по 
стълбището, за да намери Хю. Молеше се да не е 
отишъл вече в пивоварната. След малко стояха пред 
вратата на Джорди и Хю, с треперещи ръце, 
отключваше с резервния ключ. 

Влязоха, но завариха стаята празна. Празна! Къде, за 
бога, е изчезнал? 

Тогава тя забеляза отворения прозорец и вързаното за 
таблата на леглото въже. Сърцето й подскочи. Изтича 
до прозореца. Очакваше да го види размазан на земята, 
но в калта се виждаха единствено отпечатъци от 
стъпки. 

Хю застана до нея. 

— По дяволите! Какво е намислило това момче? 

— Избягал е. Хю, той е избягал! 

— Глупости. Трябва да има друго обяснение. Защо ще 
бяга? 



Докато Сиси викаше прислужниците, тя се извърна 
към брат 

си. 

— Видя колко разстроен беше снощи. Нещо го 
тормози. 

— Вероятно се е измъкнал, за да пали огън с 
приятелите си в гората посред нощ или да ловят 
змиорки в реката. - Хю се опитваше да говори спокойно, 
но лицето му бе угрижено. - Всеки момент ще влезе и 
ще се похвали как е правил нещо нередно. На неговата 
възраст всички момчета са такива. 

— Ти излизал ли си през прозореца нощем? - обади се 
Сиси. 

— Едва ли, Хю Лейк. Да повикаме стражаря да го 
потърси. 

— Не преди да се убедим, че не е отскочил до баба си 
и дядо си. 

С напредването на времето обаче се разбра, че не е 
било среднощно измъкване за някаква лудория и не е 
ходил при родителите на Сиси. Беше изчезнал. 
Прислужниците не знаеха нищо и никой не го бе 
виждал. 

По обяд Анабел вече не беше на себе си, Хю беше 
бесен, а Сиси не спираше да плаче. Пратиха да повикат 
стражаря, но преди да се появи на вратата почука мъж - 
водеше хилав младеж, който очевидно предпочиташе 
да е навсякъде другаде, само не и тук. 

— Добър ден, господин Лейк - поздрави мъжът. - Това 
е Тоби Моиер. Опита се да ми продаде часовник, но 
видях инкрустацията и разбрах, че е на вашето момче. 
Попитайте малкия Джордж дали наистина му го е дал. 

Анабел се сети как Джорди се оплакваше от някой си 
Тоби Моиер. Изплаши се. Нима Тоби го бе наранил, за да 
се сдобие с часовника? 

— Джордж го няма - обясни Хю и пусна двамата да 
влязат. Изгледа мрачно младежа. - Къде е той, Тоби? 



— Не знам, сър. Просто ми даде часовника. 

— Защо? - рязко попита Анабел. - Просто ти го е дал? 
Не вярвам. 

— Мислете каквото желаете, госпожице - тросна се 
Тоби. - Даде ми го съвсем доброволно. 

— Добре - намеси се Хю. - Понеже момчето не би се 
разделило с подаръка си за рождения ден, а ти 
твърдиш, че го е направил, ще оставим стражарят да 
разнищи случая. Ще пристигне всеки момент и ще те 
предадем в неговите ръце. - Гласът на Хю стана 
зловещ. - Ако открият Джордж мъртъв, ще обвиним теб, 
естествено. Но поне ще имаш златен часовник, преди да 
те обесят. 

— Ще ме обесят?! - Тоби се ококори от страх. - Никого 
не съм убивал, сър. Беше жив, когато го видях за 
последен път. Кълна се! 

— И къде беше това? - попита Хю. 

Тоби преглътна и погледна притеснен вратата зад 
гърба си. 

— Не биваше да помагам на това мамино синче. Знаех 
си аз. Планът му беше глупав, но не искаше да ме чуе. 

— И какъв беше планът му? - намеси се Анабел. 

— Искаше да иде да види някакъв важен джентълмен 
в Лондон. Онзи, дето беше тук миналата седмица. 
Накара ме да се престоря, че съм негов по-голям брат, 
за да го кача на дилижанса. На кочияша казах, че отива 
да види чичо си. Джордж плати за билета и ми даде 
часовника, защото му помогнах. 

Сърцето на Анабел замря. Нима Джорди е тръгнал за 
Лондон сам? 

— Защо ще иска да види лорд Джарет? - недоумяваше 
Сиси. 

— Не знам, госпожо. Нищичко не ми каза. Но все 
питаше какво е да си копеле и накрая почти щях да 
откажа да му помогна. 

Копеле? 



Анабел погледна Хю. Пребледнялото му лице й 
подсказа, че мисли същото като нея. 

— Благодаря, задето ни каза истината - изрече Хю с 
измъчен глас. - Хайде, сега си върви. 

Тоби се намръщи. 

— А часовникът? Той си е мой,честно и почтено. 

— Радвай се, че не те предаваме на стражаря - сопна 
се Хю. 

— Няма да получиш часовника! 

— Но ще те почерпим торта - смили се Сиси, - защото 
ни помогна. 

Видимо окопитен, Тоби изправи рамене. 

— Не ща торта. Виж, ако имате печено говеждо... 

— Все ще намерим нещо, което ти харесва - увери го 
Сиси и го поведе към кухнята. 

Хю благодари на мъжа и го отпрати. 

Анабел заговори припряно: 

— Вчера Джорди ни е чул да говорим за него. Знаеш 
изкушението му да подслушва. 

Хю кимна мрачно. 

— Ще наредя да приготвят каретата. Веднага 
тръгваме за Лондон. Сиси ще остане тук с децата, ако 
му дойде акълът и се върне. 

Сърцето на Анабел се бе свило от страх. По пътя 
всичко можеше да се случи на момчето. 

Хю я прегърна през раменете. 

— Всичко ще бъде наред, Ани. Той е изобретателен 
момък. 

— Как ще намери Джарет? Ами ако попадне в беда, 
докато се скита из града сам? 

— Вярно, но не мисли най-лошото, защото ще се 
побъркаш. Да се надяваме, че бързо ще открие лорд 
Джарет. - Целуна сестра си по челото. - Имай му вяра. 
Той е умен. 

— Трябваше да му кажа - прошепна тя. - Трябваше... 



— Стореното - сторено. Ще го открием, дори да се 
наложи да претърсим цял Лондон. 

Непоколебимата решителност в тона на Хю я утеши 
донякъде. С едно обаче бе наясно: ако намери Джорди 
жив и здрав, никога повече няма да го изпусне от 
поглед. 

* * * 

След пладне Джарет влезе в офиса на „Пивоварна 
Плъмтри“ с бодра стъпка. Капитаните от Източно 
индийската компания се съгласиха да сключат договор 
с „Пивоварна Плъмтри“ и да продават бирата на „Лейк 
ейл“. Останаха силно впечатлени от качеството на 
бирата на Анабел и поръчаха две хиляди бурета! Това 
осигуряваше работа на „Лейк ейл“ поне за година и 
Анабел щеше да се замае от щастие. 

Защо не й съобщи новината лично? Ще отскочи до 
Бъртън да отпразнуват успеха. 

И ще я види. 

Простена и се отпусна на стола зад писалището. Нали 
реши да я забрави? Откакто се върна от Бъртън, се 
потопи в работа и всячески се стараеше да я прогони от 
мислите си. 

Но не успяваше. Усетеше ли аромат на хмел, образът й 
изникваше в съзнанието му; виждаше ли течността в 
котела, си представяше красивата й лъскава коса; 
угасваха ли светлините нощем, си представяше как я 
люби в стаичката до офиса в „Лейк ейл“. 

Боже, отново се размеква. Напоследък става все по- 
сантиментален и по-сантиментален. Тя страшно му 
липсва. Въобще не очакваше, че ще му липсва толкова 
много. 

На вратата се появи Крофт. 

— Господин Пинтър е тук, сър. Ще го приемете ли? 

— Разбира се. 

Така поне няма да мисли за Анабел. 



Пинтър влезе, седна и пристъпи направо към темата. 

— Открих коняря, оседлал коня на майка ти през онзи 
ден. Нито е видял Дезмънд, нито е чул да се навърта 
наоколо. Но майка ти казала нещо на коняря, което 
може да е важно. 

— Какво? 

— Помолила... да не се споменава пред баща ти 
накъде е тръгнала. 

За секунда дъхът на Джарет секна. Това го 
потвърждаваше! Майка им не е отишла да се разправя с 
баща им. Искала е да го избегне. Но тогава откъде баща 
им е разбрал накъде е тръгнала? Защо я бе последвал, 
като почти от дни не си бяха говорили? 

— А Дезмънд? Научи ли нещо ново за него? Мастърс 
продължава да търси начин да погледне по-ранни 
варианти на завещанието на баба. 

— Знам само, че по онова време мелницата на 
Дезмънд е имала сериозни затруднения. 

— Което му дава сериозен мотив. 

-Да. 

— Възможно ли е мама да е отивала да се срещне с 
него? Ако е била достатъчно сърдита на татко, може да 
е била готова да преговаря с братовчед си? Тя не го е 
мразила така силно, колкото нас, останалите. 

— Има известна логика, но... 

— Да, да, знам. Трябва ти още информация. Добре, 
продължавай да разследваш. 

Пинтър кимна и добави: 

— Дезмънд все още разпространява зловредните си 
клюки, но никой не му обръща внимание. Всички са 
впечатлени как се справяш с пивоварната. Говори се за 
голям стабилен договор с капитаните. 

— Съвършено вярно - потвърди Джарет гордо. 

— Тогава приеми поздравленията ми. Семейство Лейк 
ще останат доволни. 

Джарет въздъхна. 



— Впрочем, предложих брак на госпожица Лейк - 
сподели той. - Тя ми отказа. 

— Така ли? 

— Не ме смята за приемлив съпруг. 

Пинтър го изгледа замислено. 

— Сегашният развой на нещата вероятно ще промени 
мнението й. 

— Съмнявам се. Досега оплетох доста неща в живота 
си. Трябва да е луда, за да се омъжи за мен. 

— Виждал съм и по-причудливи бракове. Този на брат 
ти, например. Засега не бих губил надежда. От опит съм 
наясно, че за подобни решения на интелигентните жени 
им трябва повече време, отколкото мъжете очакват. Не 
бива да ги виним за тяхната предпазливост. Все пак, 
когато се омъжи, една жена се отказва от много повече 
неща. 

Пинтър си тръгна, но думите му продължиха да 
звучат в главата на Джарет. Той наистина поиска 
прекалено много от нея: да остави сина си заради него. 
В замяна той й предложи само името си и обещание да 
се промени, но така и не й показа, че би могъл да е друг 
човек. Поиска тя да му се довери сляпо, а Анабел вече се 
бе парила от мъже. 

Не бе склонен да я допусне до онази част от себе си, 
която старателно криеше; онази част, за която се 
ужасяваше, че ще започне да държи прекалено много 
на някого. Същевременно се питаше дали си струва да 
изживее живота си без нея. 

През последния месец се превърна в човек, който 
дълбоко се интересува какво ще се случи с нея; с тях 
двамата. Това го ужасяваше. Ако допусне да се влюби в 
нея, а Съдбата му я отнеме, както му взе майка му и 
баща му... 

Светът обаче има нужда от хора като Анабел. Той, 
Джарет, има нужда от хора като нея. Не. Той има нужда 
от Анабел! Да бъде в живота му, да е до него. И колкото 



и да се потапя в работата, това положение няма да се 
промени. 


ГЛАВА ДВАЙСЕТ И ШЕСТА 

Няколко часа по-късно Джарет чу познат пронизващ 
глас в предния офис. Въпреки всичко на лицето му се 
появи усмивка. Секунди по-късно баба му нахлу, 
следвана от Крофт по петите. 

— Наистина е най-добре да седнете, мадам - 
увещаваше я Крофт. - Знаете разпорежданията на 
доктор Райт. - Посочи кушетката. - Тук ще ви е добре и 
ще отпуснете глава... 

— Крофт, веднага престани да се суетиш около мен! - 
възнегодува Хестър Плъмтри. - Добре съм. Чувствам се 
отлично. 

— Но... 

— Вън! - Тя посочи вратата. - Искам да говоря с внука 
си! 

Крофт се оттегли с обидено изражение. 

— Редно е да се държиш по-мило с човека - отбеляза 
Джарет в опит да скрие усмивката си. - Той боготвори 
земята, върху която стъпваш. От устата му постоянно 
излиза: „Госпожа Плъмтри каза това“, „Госпожа 
Плъмтри каза онова“... 

— Според него съм се запътила към гроба - 
промърмори тя и седна на кушетката. - И вие, всички 
останали, смятате така. 

— Не и аз. Е, как се чувстваш напоследък? 

— Много, много по-добре. Според доктор Райт се 
възстановявам. 

Определено изглеждаше далеч по-добре, отколкото 
преди две седмици. Джарет не я бе чувал да кашля, а по 
страните й имаше руменина. Фактът, че е тук, също 
беше показателен. 



— Източниците ти са невероятни, ако вече си узнала 
за договора - подхвърли той. 

— Договор ли? - престори се на неразбрала тя. - Какъв 
договор? 

— Бабо, вече не съм дете. Чула си за споразумението 
ни с капитаните, нали? 

Тя сви рамене. 

— До мен достигнаха някои слухове... 

— И дойде да провериш дали е така. Всичко е вярно. - 
Взе копие от договора и й го подаде. - Виж сама. 

Тя се нахвърли върху документа. Отне й няколко 
минути да прочете основните точки, но когато стигна до 
размера на договореното количество, очите й се 
отвориха широко. 

— Накарал си ги да се съгласят да купят две хиляди 
бурета? Как успя? 

— Бирата е хубава и е на приемлива цена. Те не са 
глупаци. 

— Но това е количество колкото за една четвърт от 
пазара! 

— Звучиш изненадана - отбеляза той суховато. - Какво 
мислиш, че правя през цялото време тук? Въртя палци 
ли? 

Явно усети огорчението в тона му, защото бързо 
подхвана: 

— Джарет, винаги съм била готова да призная 
грешките си. Явно съм допуснала такава, когато отказах 
да поемеш пивоварната на по-млади години. 

Думите й определено го зарадваха. 

— Радвам се, че го признаваш. От мен нямаше да 
излезе адвокат, бабо. Но когато си се озовала с петима 
внуци, за които да се грижиш, едва ли си искала всички 
да се мотаят наоколо... 

— Боже, не затова ти отказах. - Сините й очи се 
натъжиха. - Не разбираш ли, момчето ми? Принудих 
дъщеря си да се омъжи за баща ви. Това приключи 



катастрофално и си дадох сметка, че не ти оставихме 
никакъв избор. Дядо ти и аз те довлякохме в 
пивоварната и ти обяснихме, че тя е твоето бъдеще. 

— Това беше бъдещето, което исках. 

— Беше тринайсетгодишен. Още не беше наясно с 
нищо. Исках да опознаеш света, преди да влезеш в този 
бизнес. Исках да получиш добро образование, шанс да 
постигнеш нещо по-голямо. 

Само преди месец щеше да възрази рязко. Щеше да й 
обясни, че „Итън“ не е място да пратиш скърбящо 
момче, чието семейство е забъркано в скандал. 

Но това бе преди да срещне Анабел. Сега разбираше, 
че майките - и бабите - понякога правят погрешни 
саможертви за децата си. Просто защото се страхуват. 

Това не означава, че ги обичат по-малко. 

— Постъпила си както си смятала за правилно - 
промълви той тихо, без неприязънта, която бе изпитвал 
към нея в миналото. - Не те виня. 

Тя премигна, за да прогони сълзите и отново се зачете 
в договора. 

— Клаузите са справедливи и има доста 
преимущества за нас - отбеляза тя след малко. 

— Знам. 

— Много си самонадеян - засмя се Хестър. 

— Така са ми казвали. - Тя продължи да чете, а той се 
престраши да каже онова, което му се въртеше в 
главата от известно време. - Бабо, възнамерявам да 
ръководя пивоварната и след като изтече годината. 

Тя не спря да чете, но ръцете й леко потрепериха. 

— Все някак ще се уреди - промърмори тя. 

— А ти ще се оттеглиш. 

Това вече прикова цялото й внимание. 

— Какво?! Да не смяташ да ме изхвърлиш напълно, 
Джарет Шарп? 

— В никакъв случай. Прекалено ценна си. Ще се 
възползвам от опита ти при всеки удобен случай. - Тя 



видимо се поуспокои. 

— Производството на бира обаче е за по-млади хора. 
Наясно си, иначе нямаше да ме поставиш начело. - 
Изгледа я лукаво. - Освен това, ако дяволският ти план 
се осъществи и всички се задомят, скоро ще имаш да 
дундуркаш правнуци. Няма да разполагаш с време за 
„Пивоварна Плъмтри“. 

— Явно продължаваш да не одобряваш методите ми. 

— Точно така. Неминуемо ще последват непредвидени 
разочарования. 

Тя подсмъркна и отново зачете договора. Стигна до 
края, остави го настрана и попита: 

— „Лейк ейл“ ще успеят ли да изпълнят своя 
ангажимент? 

— Не се съмнявам. Анабел ще се погрижи. 

— Анабел? - вдигна въпросително вежди баба му. 

Той се поколеба, но само за секунда. Та нали вече 
реши да направи нов опит да спечели Анабел? Тя е 
всичко, което той желае. 

— Тя би ти харесала. Доста си приличате всъщност. 
Упорита е, напориста. И с огромно сърце. 

— Тогава защо не се ожениш за нея? 

— Предложих й, но тя отказа. 

— Какво?! - Хестър свъси вежди. - Тогава не е 
подходяща за теб. Явно е глупачка, а няма да допусна 
да вземеш такава съпруга. 

— Не е глупачка, повярвай. Просто е предпазлива. А и 
животът й е... бъркотия. 

— Тогава оправи тази бъркотия! - Постави пръст 
върху договора. - След като си се справил с това все ще 
успееш да убедиш някаква си провинциална 
производителка на бира, която си прекарва времето в 
отглеждането на децата на брат си и не е виждала мъж, 
откакто е загубила годеника си във войната... 

— Откъде знаеш всичко това? - премигна Джарет. 

— Имам си източници, забрави ли? 



Господ да му е на помощ. Бог знае до какви други 
тайни се бе добрала. 

Готвеше се да разпита баба си по-подробно, но шум от 
предния офис привлече вниманието им. Крофт извика, а 
момче с възбудено изражение връхлетя в офиса. 

— Джордж? - не повярва на очите си Джарет. 

Скочи от стола. Сърцето му биеше лудо. Какво прави 
момчето тук? Нима и Анабел е дошла? 

Крофт влезе и хвана момчето за яката на ризата. 

— Извинете, сър. Малкият негодник ме ритна в 
глезена и ме заобиколи. Кълна се... 

— Пусни го, Крофт. Познавам го. Остави ни. 

Крофт вдигна безпомощно ръце и се оттегли. 

Джордж изглеждаше неугледно в измачканите си 

дрехи, разчорлената коса и калните обувки. А това по 
предницата на жакета му трохи от торта ли са? 

Щом Крофт затвори вратата, Джордж заяви без 
никакво предисловие: 

— Знаел си, че съм копеле, а не ми каза! 

Огорчението от предателството, изписано по лицето 

на момчето, накара гърлото на Джарет да се свие. 

— Самият аз не знаех до нощта, преди да си тръгна. 
Тогава леля ти... 

— Имаш предвид майка ми! Кажи го! Тя ми е майка. 
Хестър Плъмтри си прочисти гърлото. Джордж 

погледна ужасен към нея и почервеня. 

— Джордж, това е баба ми, госпожа Хестър Плъмтри. 
Бабо, това е Джордж Лейк, на Анабел... 

— ... синът - довърши Джордж войнствено. - Нейният 
незаконен син. 

Хестър премигна, после се изправи. Пристъпи към 
Джордж и му подаде ръка. 

— Приятно ми е да се запознаем, Джордж. Чувала съм 
доста неща за майка ти. 

Момчето я гледаше. Видимо се поколеба какво да 
предприеме. Най-после пое ръката й и малко смутено я 



стисна. 

— Бабо, ще ни оставиш ли за малко? - обади се 
Джарет. - Налага се да си поприказваме с Джордж. 

— Разбира се. - Тя го погледна изпитателно. - Това ли 
е една от бъркотиите, които спомена? 

— Да кажем... 

Напълно съзнаваше как баба му ще настоява за всички 
подробности по-късно. 

Останали сами Джарет подхвана: 

— Радвам се да те видя, Джордж, но къде е 
семейството ти? 

— В Бъртън. - Брадичката му трепереше. - Дойдох в 
Лондон сам. Измъкнах се. 

— Боже, ти луд ли си? Побъркали са се от 
притеснение. 

— Едва ли. - Тонът му издаваше горчивина. - Аз съм 
копеле и позор за семейството. 

— О, Джордж, не са ти казали такова нещо. 

— Нищо не са ми казали! Никой никога нищо не ми 
казва. Чух ги да говорят как... леля Анабел отказала да 
се омъжи за теб заради мен. Затова веднага поех насам. 
- Върху лицето му се изписа отчаяние. - Трябва да се 
ожениш за нея! 

Веждите на Джарет се стрелнаха във въздуха. 

— Вече й предложих, момко, но тя отказа. 

— Само защото се притеснява хората да не разберат 
за мен! Това няма да се случи, защото няма да й позволя 
да каже на когото и да било. Ще се ожениш за нея, ще я 
доведеш в Лондон и всичко... ще бъде каквото беше... 
преди. 

При вида на решително вирнатата брадичка и свитите 
юмруци нещо в гърдите на Джарет трепна. 

— Съжалявам, Джордж, но нищо няма да е както 
преди. Дори никой друг да не узнае, ти ще знаеш. Няма 
да ти излиза от ума. 



— Напротив. Ожени се за нея и всичко ще си остане 
постарому. - Изправи рамене. - Ако трябва, ще те 
принудя да се ожениш за нея! 

Джарет премигна. 

— О? И как ще го постигнеш? 

— Ще те предизвикам на дуел! 

Тук Джарет едва не прихна. 

— И с какво оръжие? - поинтересува се той. 

— Надявам се да имаш допълнителен пистолет, който 
да ми заемеш. 

— Ясно. Умееш ли да стреляш? 

Джордж изпъчи гърди. 

— Веднъж, когато бяхме на лов с дядо, застрелях 
птица. - Лицето му придоби угрижено изражение. - 
Всъщност не ми е дядо, защото не е баща на леля 
Анабел... 

— Виждаш ли, Джордж? Нещата няма да са такива, 
каквито са били. Вече знаеш прекалено много. 

— Но не желая да го знам! - извика момчето. - Не 
искам да нямам баща, сестри и брат, както баба и дядо... 

Джарет бързо приближи Джордж и го прегърна. 

— Всичко е наред, момко. И ще бъде наред, кълна се. 
Не веднага, вероятно, но след време. 

— Вече никога нищо няма да е наред... Аз съм копеле 
и нищо няма да промени това! 

— Така е. - Придърпа момчето към кушетката и му 
помогна да седне. Настани се до него и постави ръка на 
рамото му. - Това обаче не бива да влияе на живота ти, 
ако не позволиш. - По начина, по който той допусна 
гневът и болката от смъртта на родителите му да 
повлияят на неговия живот. - Освен това знам, че майка 
ти не се интересува дали си копеле, или не. 

— Не я наричай така! Тя не ми е майка. Няма да 
допусна да ми е майка! 

— Изборът е твой. Би могъл да продължаваш да 
живееш с тази лъжа. Но не е изключено и дълбоко да я 



нараниш. 

Долната устна на момчето затрепери. 

— Тя заслужава да бъде наранена... Тя ме е лъгала. 
Всички са ме лъгали. 

— Да. И разбирам защо си така разгневен. Но те са се 
опитвали да те предпазят от глупави и невежи хора. Не 
са се срамували от теб. Просто не са искали ти да се 
почувстваш засрамен. - Притисна го по-силно към себе 
си. - Майка ти те обича страшно много. Знам го. 
Повечето жени, когато имат дете, без да са омъжени, го 
дават за отглеждане на друг. Така могат да живеят 
както поискат, да се омъжат, за когото искат. Тя не е 
постъпила така. Отказала се е да има свое семейство и 
дом, за да бъде близо до теб, да наблюдава как растеш, 
да те обсипва с грижи. 

Джордж преглътна. 

— Но все пак трябваше да ми каже. Или мама и татко 
да го направят... 

— Да, вероятно си прав. Но понякога, също като 
децата, възрастните не знаят как да постъпят. 
Погледни го от тази страна: повечето деца имат само 
една майка. Аз загубих моята, когато бях на твоята 
възраст. Знаеш ли колко ти завиждам, че имаш две 
майки, които бдят над теб и те хвалят колко си умен? 
Наистина си голям късметлия. В момента, предполагам, 
не се чувстваш такъв, но и този момент ще настъпи. 

— Означава ли това, че... няма да се ожениш за леля... 
за майка ми? 

Джарет се усмихна. 

— Да се договорим така: ако се откажеш да ме 
извикаш на дуел, пак ще поискам ръката на майка ти. 
Ако ми откаже, няма какво да направя. Ще трябва да 
приемеш решението й. Можеш ли да постъпиш така? 

— Предполагам... - Започна да мачка краищата на 
жакета си. 

— Означава ли това, че ще ме върнеш в Бъртън? 



— По-скоро семейството ти вече е на път насам. 

— Не знаят къде съм. Не оставих бележка. 

— Това едва ли ще ги спре - подхвърли небрежно 
Джарет. 

— Доколкото познавам майка ти, вече е разпитала 
всички в Бъртън, за да разбере накъде си потеглил. 

Джордж поклати енергично глава. 

— Тоби Моиер няма да ме издаде. Дадох му часовника 
си. 

— Тоби Моиер... Не ти ли беше враг? 

-Да. 

— Никога не се доверявай на врагове, момко. Най- 
добре да пратим телеграма в Бъртън и да им съобщим 
къде си. Ще бъде неприятно, ако се разминем по пътя. - 
Потупа момчето по рамото. - А и искам да те запозная с 
моето семейство. Кой знае? Може да стане и твое. 

Лицето на Джордж засия. 

— Ако се ожениш за... майка ми, ще ми бъдеш баща, 
нали? 

— Пастрок. А брат ми Гейб, онзи, който се надбягва с 
коне, ще ти бъде чичо. Всъщност ще се сдобиеш с двама 
чичовци, с две лели и с прабаба. Не е толкова хубаво, 
колкото да имаш брат и сестри, но все пак е нещо. - 
Хвърли кос поглед към момчето. 

— Разбира се, ако избереш да живееш в Лондон с 
майка ти и позволиш на всички да разберат, че си 
незаконно роден. Не бих те винил, ако възразиш. 

Остави Джордж да премисли думите му и стана, за да 
повика Крофт. Секретарят се появи и той му нареди да 
прати телеграма до семейство Лейк в Бъртън. 

Баба му отново влезе в офиса. 

— Кога яде за последен път, Джордж? - поинтересува 
се тя. 

Определено бе подслушвала целия разговор. 

Джордж отпусна рамене. 



— Сутринта някаква дама в дилижанса ми даде торта, 
защото свърших парите. 

Сърцето на Джарет се сви, като си представи Джорди 
сам в дилижанса. Можело е да го сполетят всевъзможни 
беди. 

— Ще отида да взема нещо за хапване от пекарната на 
ъгъла 

— предложи Хестър. - Така момчето ще издържи, 
докато го закараме вкъщи, за да вечеря подобаващо. 

— Благодаря, бабо. 

Тя тръгна, а Джарет се настани зад писалището. 

— Е, как мина пътуването ти до Лондон? - попита той. 

Джордж му разказа каква изобретателност е трябвало 

да проявява през цялото време, за да не го разкрият. 
Джарет го изслуша и поклати глава. 

— Умен младеж си, Джордж Лейк. Понякога прекалено 
умен дори за твое добро. - Погледна го строго. - Нали си 
наясно: трябва да те накажа за предприетото опасно 
начинание. Не бива да постъпваш така и да плашиш 
близките си. 

— Да ме накажеш? 

— Нали това правят бащите? 

На лицето на момчето се изписа първо объркване, 
после гняв, но премесен с известно облекчение. Джордж 
наистина беше умно хлапе, а умните хлапета очакваха 
да ги напътстват, постъпят ли неправилно. 

Джарет прие мълчанието му за съгласие. 

— Ще трябва да измислим нещо подходящо. Да кажем 
почистване на конюшните към пивоварната? 

— Да, сър - отвърна Джордж ентусиазирано. 

Джарет прикри усмивката си. Изненада очакваше 

Джордж, ако си въобразяваше, че ще обслужва 
чистокръвни коне. Там държаха товарните, които цапат 
обилно. Това наказание Джордж определено щеше да 
запомни. 

— Имам въпрос. 



— Слушам те. 

— Как възнамеряваш да убедиш леля Анабел... майка 
ми, имам предвид, да се омъжи за теб? 

— Нямам представа. Имаш ли предложения? 

Джордж се замисли. 

— Най-добре да започнеш с това колко е хубава. 
Татко... Вуйчо винаги прави така, когато иска да склони 
за нещо моята... моята... 

— Чудесна идея - похвали го Джарет, забелязал 
затруднението му как да назове Сиси. 

— Кажи й също колко е умна - продължи Джордж. - Тя 
не е като другите дами. Знае, че е умна и не обича да я 
подценяват. 

Именно защото беше умна. Затова я обича Джарет. 

Обича? 

Да, това описва съвсем точно чувствата му, даде си 
сметка той. Обича я. Не иска да живее без нея. 
Прекалено болезнено му е. 

Вече не се интересува дали ще запази сърцето си. Тя 
има право: някои рискове си заслужава да бъдат поети. 

— Сигурно ще помогне, ако й кажа, че я обичам. 

Джордж направи гримаса. 

— Ако се налага. Много е блудкаво. Но пък жените 
обичат такива неща. 

— А и вероятно го очакват, ако им предлагаш брак - 
усмихна се Джарет. 

Джордж въздъхна. 

— Жените са голямо бреме, не смяташ ли? 

— Така е. - Загледа се в момчето: надяваше се съвсем 
скоро да започне да го отглежда. Странно, ала тази 
мисъл вече не го паникьосваше. - Но повярвай: 
заслужават го. Определено го заслужават. 


ГЛАВА двайсет И СЕ ДМА 



Пътуването до Лондон им се стори безкрайно. 
Продължи седемнайсет часа, само по себе си чудо. Хю 
не пестеше средства. Джордж бе пътувал с дилижанс, а 
с каретата на семейство Лейк те се движеха доста по- 
бързо. Не спираха да се притесняват обаче какво ли ще 
прави момчето само в столицата. 

Анабел едва не се разплака от облекчение, когато на 
първата им спирка - в пивоварната - получиха 
информация, че Джорди е в безопасност в дома на 
госпожа Плъмтри. Господин Крофт ги придружи, за да 
им покаже пътя. Анабел се трогна от добротата му и 
през целия път не спря да му благодари. 

С приближаването към къщата в луксозния квартал 
„Мейфеър“ я разтревожи друга мисъл. Щом Джорди 
вече знае истината, няма начин да не е ядосан. Как ще 
се справят с това? Какво точно да му каже? 

Хрумна й, че и Джарет ще е там и тя отново ще го 
види. Реши да не мисли за това. Ще се справя с 
непосредствените бедствия едно по едно. 

Пристигнаха в дома на госпожа Плъмтри малко след 
десет сутринта. Веднага ги въведоха в елегантна 
трапезария. Там завариха Джорди, заобиколен от 
семейството на Джарет. Глезеха го, обгрижваха го и му 
предлагаха наденички, яйца и мъфини - все неща, които 
обожаваше за закуска. Анабел разпозна лейди Минерва 
и лорд Габриел. Другата млада жена явно бе лейди 
Силия, а възрастната дама - бабата на Джарет. 

Джарет седеше до Джорди и разказваше нещо за 
коне. 

Джорди ги видя и за миг в очите му се мерна радост. 
После обаче изражението му стана тревожно и сърцето 
й се сви. Особено след като момчето заби поглед в 
чинията, за да не я гледа. 

Да, знаеше истината. Беше загубила доверието му и 
нямаше представа как да си го върне. 



Джарет се изправи и постави ръка върху рамото на 
Джорди. 

— Виждаш ли, Джордж? Точно както ти казах. Сигурно 
дори не са получили телеграмата, която пратих. 
Тръгнали са далеч, преди да пристигне. Тревожили са 
се за теб. 

— По-скоро бяхме ужасени - уточни Анабел. 

Джорди продължаваше да гледа в чинията. 

На нея й се искаше да го прегърне и силно да го 
притисне към себе си, но това само щеше да влоши 
положението. 

Джарет запълни паузата, като представи 
новопристигналите на близките си. Накрая се обърна 
към баба си: 

— Редно е, според мен, да оставим семейство Лейк за 
малко насаме. 

— Искам ти да останеш, лорд Джарет - обади се 
Джорди, - ако нямаш нищо против. 

Джарет погледна към Анабел. Тя кимна. От самото 
начало Джорди идеализираше Джарет и колкото и да я 
болеше, че се е обърнал към него, а не към нея, когато е 
узнал истината, бе готова да приеме всичко, само и само 
срещата да протече по-лесно. 

Джарет седна, а семейството му излезе. Докато 
минаваха край нея и Хю, я гледаха любопитно. Брат й я 
стисна за ръката, за да я окуражи и двамата се 
разположиха на масата срещу Джорди. 

— Как разбрахте къде съм? - попита момчето, но не 
вдига поглед. 

Анабел се насили да запази спокойствие. 

— Тоби Моиер се опитал да продаде часовника, който 
си му дал. Мъжът, на когото го предложил, видял 
инкрустацията. Хю заплаши Тоби с арест и той призна, 
че си тръгнал към Лондон да видиш „важен господин“. 

Джорди погледна Джарет. 

— Прав си. На враг не бива да се вярва. 



— Не знам дали съзнаваш какво си направил, момко - 
подхвана Хю строго. - Изплаши мен и майка ти до 
смърт. 

Джорди изгледа Хю гневно. 

— Коя майка? Която се преструваше на такава, докато 
всички ме лъжехте? Или която ме е родила? 

Анабел трепна от острия тон на Джорди. Хю изруга 
тихо. Понечи да каже нещо, но сестра му постави ръка 
на рамото му. 

— И двете - отговори Анабел. - Поболяхме се от страх. 
Представях си как лежиш в канавка, пребит, окървавен 
и сам... 

Изхлипа и за пръв път Джорди я погледна. 

— Съжалявам... Не биваше да бягам... 

Тя се пресегна през масата да улови ръката му, но той 
рязко я дръпна. Сърцето й се сви. 

— Дълбоко те нараних, като ти спестих истината, 
знам. Отдавна трябваше да ти призная, че аз съм ти 
майка. Опасявах се обаче... Опасявах се обаче дали ще 
ми простиш лъжата. Обичам те толкова много, че не бих 
понесла да ме мразиш. 

Брадичката му затрепери и той отново сведе поглед 
към чинията. 

— Срамувате се от мен. Всички. Чух те да казваш на 
тат... на брат си, че ако се омъжиш за лорд Джарет и ме 
вземеш в Лондон, ще бъда позор за вас. 

Тя бегло помнеше да е изричала подобни думи, но той 
определено ги бе навързал погрешно. 

— Съжалявам. Не знам как ти е прозвучало. Имах 
предвид да не злепоставям Хю и Сиси, като обявя, че си 
мой син. - Гласът й се разтрепери. - Не ти си ги 
посрамил, а аз. 

Джорди я погледна озадачено. 

— Как така? 

— В подобна ситуация хората не винят 
незаконороденото дете. Обвиняват майката. Обвиняват 



семейството й, че я прикрива. Нямах право да подложа 
Хю и Сиси на такова изпитание. 

— Хвана ръката на Хю. - Милият ми брат ме уверява, 
че не го интересува какво приказват хората. Но не се 
притеснявах само за неговото семейство. Тревожех се и 
как ти ще се почувстваш. - Сниши глас. - Смятах, че ще 
ме възненавидиш, задето се налага да търпиш 
жестоките хорски коментари. 

— Не те мразя - пророни Джорди. - Никога няма да те 
мразя. 

Душата й изпита огромно облекчение. 

— Едно не разбирам, момче: защо дойде тук - обади се 
Хю. - Какво, за бога, очакваше да направи лорд Джарет? 

Джарет погледна Анабел нежно и сърцето й замря. 

— Представял си е, че ако се оженя за теб и те доведа 
в Лондон, всичко ще бъде постарому. Малкият Джордж 
е силно разстроен, защото според него вече няма да има 
сестри, брат, баба, дядо и баща. 

— Винаги съм гледал на теб като на мой син, момче - 
натърти Хю напористо. - Не ме интересува какво ще се 
случи. И със Сиси е същото, знам. 

— Джорди - вклини се в диалога им Анабел, - можем 
да върнем нещата, каквито бяха. - Преглътна, за да не 
види сълзите й. - Ще ме наричаш леля Анабел, те ще са 
твои родители и всичко ще е както преди. 

— Не - отсече Джорди. Погледна я с насълзени очи. - 
Лорд Джарет каза, че нещата няма да са, каквито са 
били. Прав е. Трябва да продължим напред. - Погледна 
Джарет. - Ще я попиташ ли? 

Рязката смяна на темата обърка Анабел. 

— Да - отвърна тутакси Джарет и я погледна. - Но не 
смятам да го правя пред публика, момко. - Обърна се 
към Хю. - Господин Лейк, преди да отпътувам от Бъртън 
двамата обсъждахме нещо. Тогава признах, че не знам 
какво искам. Сега знам. Затова, ако изведеш Джордж за 
малко и ме оставиш да поговоря с Анабел насаме... 



— Разбира се - изправи се Хю. 

Джорди заобиколи масата, за да тръгне с него. 
Минавайки край Анабел, тя не издържа. Скочи и го 
прегърна. 

За миг той застина. После обгърна врата й с ръце и 
притисна лице към рамото й. 

— Всичко ще е наред, мамо - прошепна момчето. - 
Повярвай. 

Мамо. По страните й се стекоха сълзи. Толкова 
отдавна бе чакала да чуе това обръщение. 

Пусна го и се загледа как излиза с брат й. 

Усети как Джарет поставя нещо в ръката й. 

Кърпичка. 

— Права си. Наистина много плачеш. 

Тя избърса сълзите си и го погледна. 

— Джарет, знам, в момента ме съжаляваш и се 
чувстваш длъжен... 

— Не ми обяснявай как се чувствам. - Придърпа стол. - 
Седни, скъпа. Трябва да ти разкажа една история. 

Тя премигна, но се подчини. Той издърпа стол и за 
себе си и се настани срещу нея. Коленете им се 
докосваха. 

— Някога имало момче. От всичко на света най-много 
обичало да ходи в пивоварната на баба си и дядо си. 
Харесвал аромата на хмел, на златистата течност в 
казана. Щял да живее там, ако му били позволили. - Взе 
ръцете й в своите. - Но родителите му загинали при 
ужасен инцидент. Овдовялата му баба се видяла с пет 
деца, които трябвало да отгледа. Същевременно 
трябвало да се грижи и за пивоварната. Стараела се по 
отношение на внуците си, но бизнесът бил най-важен, 
защото оттам идвали доходите на семейството. Най- 
голямото момче, наследник на титлата, бил вече в 
училище. По-голямото момиче вече имало бавачка, а 
двете най-малки деца още били пеленачета. Проблем се 
оказал вторият син. Прекарвал част от деня в 



пивоварната, но баба му решила да прати и него на 
училище. Искала той да стане адвокат, или свещеник, 
или войник. Нещо, което отговаряло на потеклото му. 
Колкото и да я умолявал да остане в пивоварната, тя 
била непреклонна. 

Анабел си даде сметка накъде бие и прошепна: 

— О, Джарет... 

С цялото си сърце му съчувстваше, задето е изгубил 
близките си и бъдещето си с един замах. 

Той продължи: 

— В училището не му харесвало. Момчетата му се 
подигравали заради клюките около смъртта на 
родителите му. Липсвало му имението, което баба му 
затворила след трагичния инцидент. За щастие - или за 
нещастие, в зависимост от гледната точка - той открил, 
че го бива в хазартните игри. Баща му го бил научил как 
да играе. Единствено това му било останало от миналия 
живот, и той отчаяно се вкопчил в него. Обяснимо е за 
тринайсетгодишно момче - изпитвал физическа болка 
от липсата на родителите си. - Въздъхна. - Продължих 
така. Пораснах и разбрах, че не е редно да се занимавам 
само с това. Но прегърнах госпожа Късмет, макар да 
знаех колко непостоянна спътница е. Тя обаче ми 
помагаше доста да се предпазвам от болката, която 
хората биха ми причинили. Не беше трудно. Просто не 
допусках никого близо до мен, за да не ме нарани. Но 
тогава срещнах теб. Ти си упорита, красива и умна. 
Омая ме в момента, в който нахлу в офиса ми в 
пивоварната. Направих куп глупости, за да те държа 
далеч. Опитвах се да се убедя, че не се интересувам от 
теб. Това обаче не е вярно. - Поднесе ръцете й към 
устните си и ги целуна. - Обичам те, Анабел Лейк. 
Обичам те достатъчно, за да се бия за сина ти. Но най- 
много те обичам заради онова, което виждаш в мен - 
онзи, другия, който бих могъл да бъда. Вече не желая 



да съм река. Искам да съм земята, в която дърветата 
пускат корени. Ще бъдеш ли моето дърво? 

Дойде й прекалено много. Разплака се. Този път обаче 
от щастие. 

— Това предложение... е даже по-хубаво... от 
предишното - изхлипа тя. - С радост ще бъда твоето 
дърво. 

Той я целуна нежно и сладко. Сърцето й щеше да се 
пръсне от радост. 

Той я обичаше; истински я обичаше. И беше готов да 
се ожени за нея въпреки... 

Тя рязко се отдръпна. 

— А Джорди? 

Той издърпа кърпичката от ръцете й и изсуши 
сълзите. 

— Двамата го обсъдихме. Намерихме начин да се 
решат всички проблеми. - Изправи се и й помогна и тя 
да стане. - Но нека той ти го разкаже. Или по-скоро той 
и баба, защото и двамата имат пръст в тази история. 

Хестър Плъмтри е взела участие?! Май семейството на 
Джарет наистина щеше да приеме Джорди. 

Анабел се остави да я отведе в коридора, където - 
съвсем не бе изненадващо - се бе събрало цялото 
семейство. Лейди Минерва й хвърли многозначителен 
поглед и Анабел се изчерви. Боже, явно и те като 
Джорди постоянно подслушват зад вратите! 

— Хайде, Джордж - подкани Джарет. - Твой ред е. 
Кажи на Анабел къде смяташ да живееш. 

Джорди си пое дълбоко дъх, погледна я и започна: 

— Нали искаш да ходя на училище? „Хароу“ е на десет 
километра от Илинг и вземат приходящи ученици. 
Госпожа Плъмтри каза, че ще живея в Халстед Хол с теб 
и лорд Джарет и ще ходя на училище всеки ден. 

— За никого няма да е странно, че момчето живее с 
леля си и чичо си, докато учи - уточни госпожа 



Плъмтри. - Ако той не желае, не е нужно съучениците 
му да знаят истинската му връзка с вас. 

— А и ще се чувства по-добре, ако не е в пансиона - 
обади се Джарет. 

За всички стана ясно, че говори от личен опит. 

— А ваканциите, разбира се, ще се връщам в Бъртън. - 
Джорди погледна Хю въпросително. - Ако ме искат, 
естествено. 

— Естествено, момчето ми. А и Сиси ще бъде съсипана, 
ако се лиши напълно от присъствието ти. 

Джорди пъхна ръце в джобовете. 

— Какво ще кажеш? - обърна се той към Анабел. - 
Никой няма да разполага с мен през цялото време, а аз 
ще бъда с всички известно време. 

Анабел погледна скъпия си син, после мъжа, когото 
обичаше повече от живота си. Наистина ли си бе 
представяла, че ще се откаже от единия заради другия? 

— Според мен планът е брилянтен. - Очите й отново се 
напълниха със сълзи. - Абсолютно брилянтен! 

— Умно момче е нашият Джордж - отбеляза Джарет и 
я хвана през кръста. - Но и майка му е умна. Затова се 
съгласи да стане моя съпруга. 

Всички изпаднаха в радостна възбуда. Последваха 
поздравления и благопожелания. Анабел не знаеше 
дали да се изчерви, да засияе или отново да се 
разплаче. Беше страшно щастлива и се чудеше как 
сърцето й ще го понесе. 

Възгласите поутихнаха и лейди Минерва се обади: 

— Сега доволна ли си, бабо? Джарет не само ще 
управлява пивоварната, но и ще се ожени. Освен това 
чрез сделката се сдобиваш и с правнук. С това не се ли 
изпълнява желанието ти да ни задомиш? 

Хестър Плъмтри вирна брадичка. 

— Остават още трима, момичето ми. 

— Бабо! - възмути се Габриел. - Държиш се 
неразумно! 



— Предай се, Гейб - намеси се Джарет. - Знаеш каква 
е баба, щом реши нещо. Няма да отстъпи. - Погледна 
госпожа Плъмтри. - Хайде да отидем да отпразнуваме 
събитието в салона. Баба стоя на крак прекалено дълго 
и ми се струва малко уморена. 

— Нищо подобно! - възрази тя, но Анабел забеляза, че 
прие лейди Силия и лорд Габриел да я хванат под ръка, 
за да я отведат към салона. 

Лейди Минерва се приближи до Джарет. 

— И ти ли като Оливър стана предател и заставаш на 
страната на баба? 

Джарет се усмихна. 

— Не. Подбудите й са основателни, но подходът й е 
неправилен. Ако измислиш начин как да се възпротивиш 
на ултиматума й, ще те подкрепя. - Изгледа я 
изпитателно. - Да се обърнем към Джайлс Мастърс. Ще 
ни посъветва за правната страна на въпроса. Няма да ни 
навреди. 

— Той е негодник! - възкликна лейди Минерва, ала 
страните й странно поруменяха. - С какво ще помогне? 

— Бляскав адвокат е. 

— Сигурно се изживява като такъв. Както и да е, 
прави каквото искаш. Той е твой приятел. 

— Това пък какво беше? - поинтересува се Анабел, 
загледана в отдалечаващата се Минерва. 

Джарет свъси вежди. 

— Не съм съвсем наясно. 

Хю погледна първо Анабел, после Джарет. 

— Споразумението ни остава в сила, нали, милорд? 

— Определено - отвърна Джарет. - Особено сега, 
когато всички ще бъдем по-богати. - Хю го изгледа 
озадачен и той уточни: - Капитаните от Източно 
индийската компания за превоз приеха да вземат две 
хиляди бурета с ваша бира. Ще вземат и от стоката на 
„Пивоварна Плъмтри“. Надявам се след време 
поръчката да стане по-голяма. 



Хю остана като гръмнат. Анабел се обърна към 
Джарет с радостен възглас и покри лицето му с 
целувки. 

— Ти успя! Знаех, че можеш! Ти си най-великият 
производител на бира в цяла Англия! 

— Благодаря, милорд, задето ни помогнахте - съвзе се 
Хю и му протегна ръка. 

Джарет я пое. 

— Ще ти разкажа всичко подробно, но сега искам да 
остана насаме с бъдещата си съпруга. 

Хю кимна и постави ръка върху раменете на Джорди. 

— Хайде, синко. Да оставим влюбените пиленца. 

Джарет притегли Анабел в празната трапезария. Взе я 

в обятията си и я целуна доста по-разгорещено от 
преди. 

Чак след време попита: 

— Колко скоро можем да се венчаем? 

— Веднага щом кажеш. 

— Баба ще настоява за голяма сватба, с огромна торта 
и церемония в „Свети Павел“. Не бих те лишил, ако и ти 
го желаеш. 

Тя се засмя. 

— Стига да съм с теб, любов моя, готова съм да се 
омъжа и в обор. 

— Като се има предвид как почти консумирахме съюза 
си в един, струва ми се подходящо. Но все пак 
предлагам да извадя специално разрешение, да изтегля 
венчавката по-рано и да организираме малко събиране в 
Халстед Хол. 

— Звучи идеално. Разбира се, ако баба ти не одобри... 

— Ще одобри всичко, стига да ме види задомен. Ще 
приеме да се венчаем дори в пивоварната, сред 
казаните. 

— Сериозно се съмнявам - засмя се тя. 

В очите му се появиха весели пламъчета. 

— Готова ли си да се обзаложиш, любима? 



— Нали щеше да се отказваш от хазарта? 

— Но това е частен облог, скъпа. Такива са позволени. 

— А какъв ще е залогът? 

— Цял живот да делиш постелята ми. 

Тя се усмихна кокетно и попита: 

— А ако ти спечелиш? 

Той прихна. 

Докато до тях долиташе шума от веселбата на 
семейството, той й показа какво точно да очаква, щом е 
приела палавник в леглото си. 

ЕПИЛОГ 

Накрая вдигнаха скромна сватба в параклиса на 
семейство Шарп две седмици след пристигането на 
Анабел в Лондон. Искаше им се да изчакат брата на 
Джарет - Оливър - да се върне в Англия, но се налагаше 
да се венчаят бързо, за да запишат Джордж в „Хароу“ 
още за следващия срок, а не бе редно да живее с „леля 
и чичо“, ако не са женени. 

Сега, шест седмици след сватбата, Джарет тръгна по 
основното стълбище на Халстед Хол. Не възнамеряваха 
да живеят вечно тук. Щом Джордж свърши учебната 
година, планираха да намерят къща в града, по-близо 
до пивоварната. Засега обаче му беше приятно да е в 
дома, където прекара детството си. 

Само Анабел да се пооправи. Тогава животът му ще 
бъде съвършен. Неразположението й го притесняваше. 
Продължаваше вече доста дълго. Добре, че въпреки 
настояванията й, не й позволи да придружи останалите, 
когато отидоха да посрещнат Оливър и Мария на кея. 

Открехна вратата. Завари Анабел да дреме. Късното 
следобедно слънце огряваше великолепната й лъскава 
коса, която не се насищаше да гали. Нещо в гърдите му 
се стегна. Все още не вярваше, че тя е негова. Защо се 



бе съпротивлявал така упорито срещу брака? Та Анабел 
бе радостта на живота му. 

Беше не само чудесна компаньонка и в леглото, и 
извън него, но и великолепен бизнес партньор. Докато 
не настъпиха сутрешните неразположения, всеки ден го 
придружаваше до пивоварната, съставяше различни 
рецепти и се съветваше с Харпър за новости, които 
Джарет искаше да въведе. Допадаше му, че може да 
говори с нея по делови въпроси, да споделя какви 
трудности среща. Тя правеше разумни предложения и с 
нейна помощ повечето проблеми се разрешаваха. 

Тя се размърда и пулсът му се учести. 

— Как се чувстваш? - попита той и приближи леглото. 

Изгледа го с негодувание. 

— Ужасно и ти си виновен! 

— Защо? Предупредих те да не ядеш от туршията, 
защото явно не ти понася. Но ти налиташ на всякакви 
странни храни... 

— Не са виновни храните! - Надигна се, за да седне. - 
Не съм болна, а бременна! 

Отне му секунда да осмисли думите, а после гръмко 
се засмя. 

— Не е смешно! - извика тя и стана. - Уверяваше ме, че 
презервативите вършат работа. Обеща ми, а ето ме 
сега, в същото положение, в което бях преди тринайсет 
години... 

— Не е същото. Сега си омъжена - уточни той 
развеселен. 

— Да, но ако не бях? Ако беше заминал за Лондон и ме 
беше оставил с дете, след като се кълнеше как нямало 
начин... 

— Винаги може да се случи. Дори с презерватив. Ако е 
имало дупчица, или не е бил завързан правилно... 

Тя го замери с възглавница. 

— По думите ти винаги действал! Откъде да знам, че в 
Лондон няма десетина твои деца след бурния ти живот? 



Той всячески се стараеше да не се усмихне, но му 
беше трудно. Тя носеше неговото дете. Първото му 
дете! 

— Уверявам те, скъпа, ако съм направил деца, майките 
им отдавна щяха да са потропали на вратата. Все пак, 
както знаеш, съм син на маркиз. Хайде, стига. Нали не 
се гневиш, че ще имаш дете от мен? 

— Не - призна тя. 

Чертите й омекнаха и очите й се напълниха със сълзи. 

Джарет я прегърна и й предложи една от кърпичките, 
които вече имаше навика да държи под ръка. 

— Значи плачеш и когато си бременна - обобщи той. 

— Да, но този път е от радост. Даваш ли си сметка: за 
пръв път ще имам възможност да държа детето си в 
ръце и няма да се притеснявам дали хората ще 
разберат истината? Ще го глезя колкото си искам. Това 
бебе ще е истински мое! 

— И мое - напомни й той. 

Усмихна му се през сълзи. 

— Разбира се. 

— Хайде, ела да се запознаеш с брат ми и снаха ми. 

— Сега? Но аз не приличам на нищо! - простена тя. 

— Напротив. Възхитителна си, както винаги - увери я 
той напълно искрено. 

— Ласкател! - нацупи се тя, ала на устните й се появи 
усмивка. 

Въведе я в салона. 

— Оливър, Мария, съпругата ми Анабел - представи я 
Джарет. 

Анабел направи реверанс. Оливър се наведе, взе 
ръката й и я стисна сърдечно. 

— Значи ти си производителката на бира, за която 
брат ми не спря да говори по пътя от Лондон насам? 
Разбрах, че споделяш неговата страст към картите. 

Тя се изчерви. 

— Джарет, нали не си... 



— Гейб ме издаде. Умира да разказва как жена ми ме е 
била на карти, когато сме се видели за пръв път и сме 
седнали да играем. 

— Поне не се е опитала да те прободе в гърлото със 
сабя - отбеляза Оливър. 

Мария се напрегна. 

— Заслужаваше го, както ти е добре известно! - 
Обърна се към Анабел с широка усмивка. - Ти, 
предполагам, щеше да постъпиш по същия начин, ако 
Джарет бе решил да те предаде на властите да те 
арестуват. 

— О, щях да се прицеля много по-ниско от гърлото. 

Всички се засмяха. 

— Прав си, Джарет - Оливър потупа брат си по рамото, 
- тя се вписва чудесно в нашето семейство. 

Току-що върналият се от училище Джордж влезе в 
салона. 

— Ето те, момчето ми - посрещна го Джарет. - Имам 
новина, която ще ти хареса. - Не обърна внимание на 
лакътя, който Анабел заби с ребрата му. - Излиза, че все 
пак ще имаш братче или сестриче. 

— Фантастично! - зарадва се момчето искрено. 

Джарет погледна случайно Минерва и забеляза лека 

завист да пробягва по лицето й. Това затвърди 
решението, което обмисляше от деня, когато предложи 
брак на Анабел: да успокои брат си и сестрите си да не 
се притесняват повече от ултиматума на баба им, 
защото възнамерява да ги издържа с приходите от 
пивоварната. 

Едно нещо обаче го възпираше. Веднъж Оливър 
подхвърли, че след смъртта на родителите им са като в 
транс и понякога се питаше дали брат му не е прав. 
Минерва специално се бе затворила за света наоколо. 

Ако, макар и за секунда, Джарет би повярвал 
истински, че тя ще бъде щастлива сама, отдадена на 
писането на романи, той щеше да я подкрепи и да се 



бори със зъби и нокти срещу баба им. Но се съмняваше, 
че сестра му иска точно това. Чрез романите си тя се 
криеше от света и от щастието, както той го правеше с 
хазарта. 

Искаше нещо по-добро за нея; всъщност - за всички. 
Особено сега, когато той си уреди живота. Не би 
прибягнал до методите на баба им, за да постигне 
целта, а беше склонен да остави нещата да се развиват 
от само себе си и да наблюдава какво ще се случи. 
Сестра му не би се омъжила, без да е влюбена, знаеше 
го отлично. Щом тя и другите са склонни да рискуват и 
да загубят наследството на баба им, като останат 
незадомени, така да бъде; той ще ги издържа. Но засега 
не се налагаше да им го съобщава. 

— Сигурен ли си, че съпругата ти носи дете, старче? - 
попита Гейб с весели пламъчета в очите. - Женени сте 
едва от шест седмици. Не е ли рано да знаете такова 
нещо? 

По дяволите! Трябваше да пресметне, преди да си 
отвори устата. Анабел ще го убие. 

— О, млъкни, калпазанино - смъмри го баба им. - Това 
е първото ми правнуче. Ни най-малко не ме интересува 
кога е било заченато. 

Оливър се засмя. 

— Всъщност не е първото ти правнуче. С Мария също 
чакаме дете. Ще изпревари бебето на Джарет, уверявам 
ви. 

— О, Боже - забели очи Мария и погледна 
съзаклятнически Анабел. - Сега ще го превърнат в 
състезание! 

— По-добре те, отколкото аз - обади се Гейб. 

— И твоето време наближава - напомни му Джарет. - 
Баба няма да се откаже от намерението си. 

— Не, няма - потвърди Хестър Плъмтри. - Но стига сме 
го обсъждали. Новините заслужават да вдигнем тост. 



С Оливър се отдалечиха. Обсъждаха кое отлежало 
вино да поискат от избата. Силия въвлече Мария в 
разговор за ремонтиране на детската стая в Халстед 
Хол, а Джордж започна да разказва на Гейб каква нова 
карета е видял на връщане от училище. 

Джарет наблюдаваше семейството си с гордост. 
Прегърна Анабел през кръста. 

— Доста буйна група са, нали? 

— Да - усмихна му се тя. - А аз грабнах най-добрия от 
всички. 

Целуна я по косата. 

— Извинявай, ако те смутих с обявата за бебето 
толкова рано. 

— Няма нищо. Щяха да се досетят, когато детето се 
роди. - Направи пауза. - Радваш се за бебето, нали? 

— Много се радвам. 

Беше истина. Сигурно трябваше да се чувства ужасен. 
Още един човек щеше да разчита на него, още един 
човек, на когото да държи и който капризната Съдба би 
могла да му отнеме. 

Но през последните няколко седмици с Анабел 
започна да разбира, че е гледал на нещата от 
неподходящ ъгъл. Не прекарваш живота в оплакване на 
някаква загуба. Животът е, за да се радваш на това, 
което имаш. Да, лошо е да загубиш нещо скъпо на 
сърцето ти, но е несравнимо по-ужасно да не 
притежаваш такова нещо. 

Затова, докато семейството му се смееше, вдигаше 
тостове и споделяше тяхната радост, той благодари на 
Съдбата, задето му позволи да изживее този момент, с 
тези хора и тази жена до себе си. Най-после се 
чувстваше удовлетворен. И му бе невероятно приятно. 

